
НОРМАТИВТІК СІЛТЕМЕЛЕР

Диссертациялық жұмыста келесідей мемлекеттік үлгіқалыптарға сілтемелер жасалды:
Қазақстан Республикасының Конституциясы: 1995 жылдың 30 тамызда республикалық референдумда қабылданған. 
Қазақстан Республикасының Заңы. Қазақстан Республикасындағы тіл туралы: 1997 жылдың 11 шілдесі, №151 қабылданған.
Қазақстан Республикасының Заңы. Қазақстан Республикасының Білім туралы: 2007 жылдың 27 шілдесі, №319 қабылданған. 
Қазақстан Республикасы Үкіметінің Қаулысы. Қазақстан Республикасындағы тіл саясатын іске асырудың 2020-2025 жылдарға арналған мемлекеттік бағдарламасын бекіту туралы: 2019 жылдың 31 желтоқсанда, №1045 бекітілген. 
Қазақстан Республикасы Үкіметінің Қаулысы. Қазақстан Республикасында тіл саясатын дамытудың 2023-2029 жылдарға арналған тұжырымдамасын бекіту туралы: 2023 жылдың 16 қазанда, №914 бекітілген. 
Қазақстан Республикасы Үкіметінің Қаулысы. Қазақстан Республикасында Жоғары білім және ғылымды дамытудың 2023-2029 жылдарға арналған тұжырымдамасын бекіту туралы: 2023 жылдың 28 наурызда, №248 бекітілген. 
























АНЫҚТАМАЛАР

Диссертациялық жұмыста төмендегідей анықтамаларға сәйкес терминдер қолданылды:
Адресант – сөз субъектісі, сөйлеуші, прагматиканың орталық категориясы, коммуникативтік үдерісті ұйымдастырушы. 
Адресат – хабарды қабылдаушы, оқырман немесе тыңдарман, прагматиканың, сөз мәдениетінің, психолингвистиканың, әлеуметтік лингвистиканың, психологияның, когнитивтік лингвистиканың, мәдениеттанудың категориясы, іргелі ұғымы.
Дискурс – экстралингвистикалық-прагматикалық, әлеуметтік-мәдени, психологиялық және басқа да факторлардың жиынтығын көрсететін байланысқан мәтін; оқиғалық аспектіде алынған мәтін; мақсатталған әлеуметтік әрекет, адамдар мен олардың сана механизмінің (когнитивті үдерістердің) арақатынасына қатысатын копонент ретінде қарастырылатын сөз. Дискурс – «жанды сөз» («речь погруженная в жизнь») (Қалиев Ғ. Қазақ тілінің түсіндірмелі 
Дискурс құзыреттілігі – білім алушының мамандығына байланысты кез келген тілдесім барысын түсініп, түрлі жағдаяттарда түрлі сөйлеу моделін, формаларын қолдана білуі. 
Заң – тұтас алғанда барлық нормативтік-құқықтық актілер, мемлекет тағайындаған барлық жалпы міндетті тәртіптер.
Заңгер – құқықтық нормаларды түсіндіруші, қолданушы және реттеуші және қоғаммен, мемлекеттік органдармен, заң аясында сөйлесетін, тіл арқылы заңның күшін жеткізетін тұлға. 
Заңгерлік дискурс – құқық саласындағы тілдік қарым-қатынас пен коммуникацияның ерекше түрі. Заңгер, судья, прокурор, адвокат және құқық саласының басқа да өкілдері арасында немесе құқық нормаларын түсіндіру мен қолдану барысында пайда болатын сөйлеу және жазбаша әрекеттерді қамтиды. 
Заңгердің тілдік тұлғасы – кәсіби қызметі мен құқықтық коммуникацияда рөлі айқындалатын, арнайы тілдік құралдармен, стильдік ерекшеліктермен сипатталатын тұлға. 
Заңнама –  мемлекетте құқықтық реттеуді қамтамасыз ететін заңдар мен басқа да нормативтік құқықтық актілердің жүйесі. Ол белгілі бір құқық нормаларын бекітіп, қоғамдағы құқық тәртібін реттеуге арналған.
Заңнамалық акт – Конституциялық заң, ҚР Президентінің конституциялық заң күші бар жарлығы, кодекс, ҚР Парламентінің, Сенат пен Мәжілістің қаулылары.
Инновациялық орта – жаңа бағыттардың пайда болу ортасы (инновациялық үдерістер болып жатқан қоршаған орта), оларды жылдамдықта меңгеру əрі тəжірибеде пайдалану. 
Интерпретация – ақпаратты əр білім алушыға жеке түсіндіру. 
Кәсіби құзыреттілік – бұл мұғалімнің білім, білік арқылы өз мамандығына сай еңбегін жүзеге асыруға қажетті олардың нормативтік белгілерінен хабардарлығы; психологиялық сапаларды меңгеруі, нормаға және үлгіге сай нақты кәсіби әрекет. 
Коммуникaтивтік aкт (лaт. communication) – хaбaрлaмa, хaбaрлaу жəне actus іс-қимыл, aғыл. communicativ act – нaқты коммуникaтивтік жaғдaяттың шеңберінде коммуникaцияның бір мəрте жүзеге aсырылуы.
Коммуникaтивтік жaғдaят (aғыл. communicativ situation) – коммуникaцияны жүзеге aсыру жaғдaяты.
Коммуникативтік құзыреттілік – байланыс, қарым-қатынас жасау, тек сөйлемдерді дұрыс құрастыратын грамматикалық ережелер туралы білім ғана емес, бұл қашан, кіммен, не туралы сөйлесу және сөйлеспеу керектігін білдіретін білім.
Конституция – қоғамдық-экономикалық, мемлекеттік құрылымның, сайлау жүйесінің, мемлекеттік органдардың қызметі мен ұйымдастыру қағидаттары және азаматтардың құқықтық ережелерін анықтап, бекітетін мемлекеттің негізгі заңы.
Концепт – дүниені тану барысындағы тілге дейінгі санада тұжырымдалған мазмұнды ойлардың жиынтығы.
Қарым-қатынас – тұлғалар арасында бірлескен іс- әрекетті орнататын күрделі процесс. 
Құзыреттілік – тұлғаның бойындағы құзыреттерге сүйене отырып, іс-әрекет етуге, білім беру және кәсіби мәселелерді шешудегі күрделі интегративтік қабілет. 
Құқық – қоғамдағы адамдардың қарым-қатынасын реттейтін, мемлекет бекіткен немесе санкциялаған жалпыға бірдей міндетті нормалар мен ережелер жүйесі.
Құқық қорғау – қоғамдық тәртіпті сақтау, әділеттілік орнату және адамдардың құқығы мен бостандығын қорғау.
Прагматика (грек. pragmatos іс-әрекет) ағыл. pragmatics – тілді қолданыс/жұмсалыс кезінде (Л. Витгенштейн. Ч. Пирс, Ч. Моррис), яғни нақты тілдік жағдаяттағы тілдің қызметін, түсіндірілуін және ықпал етуін зерттейтін тіл білімі саласы. 
Тілдік тұлға – бұл белгілі бір тілдік және мәдени ортада қалыптасқан, тілді қолдану қабілеті арқылы өз ойын жеткізіп, қарым-қатынас жасай алатын адам. Ол тек тілге қатысты білімдер жиынтығы ғана емес, сонымен қатар тілдік қабілет, коммуникативтік тәжірибе және мәдениет арқылы көрінеді.
Case Study – оқыту мен зерттеудің бірегей әдісі, нақты өмірде болған немесе ойдан құрастырылған жағдайларды (кейстерді) талдау арқылы теориялық білімді тәжірибемен байланыстыруға бағытталған. Бұл әдіс білім алушыларды аналитикалық ойлауға, шешім қабылдауға және практикалық жағдайларды шешуге үйретеді.
Юрислингвистика – тіл мен құқықтың тоғысында пәнаралық сипатта қалыптасқан лингвистиканың саласы. 

–	Қазақ тілінің этимологиялық сөздігі
–	Құқық саласының терминдер сөздігі
–	Нормативтік құқықтық акті
–	Оқу-әдістемелік кешен



КІРІСПЕ

Зерттеу жұмысының жалпы сипаттамасы. Қазір жоғары оқу орындарында білім берудің негізгі мақсаттарының бірі – жан-жақты қалыптасқан, функционалды сауатты, шығармашылық қабілеті мен адами қасиеті жоғары мамандар даярлау. Осыған орай, қазақ тілінің теориялық және әдістемелік тұрғысы білім алушыларды болашақ қызмет барысында кез келген саладағы түрлі сөйлесім жағдаятында кәсіби тілде қарым-қатынас құруға дағдыландыруды көздейді. Ал тілді кәсіби тұрғыда оқыту білім алушының өз ой-пікірін, көзқарасы мен пайымын еркін, дұрыс, тиянақты әрі түсінікті жеткізе білуге баулиды. Бұл білім алушылардың функционалдық сауаттылығының жоғарылауына және дискурс құзыреттілігінің қалыптасуына ықпал етеді. Дискурс құзыреттілігі білім алушының мамандығына байланысты кез келген тілдесім барысын түсініп, түрлі жағдаяттарда сөйлеу моделін, формаларын қолдана білуімен анықталады. 
Білім алушылардың кәсіби дискурс құзыреттілігін қалыптастыру қазақ тілін оқыту әдістемесінің маңызды міндеті болу керек. Себебі осы уақытқа дейін қазақ тілін оқытуда грамматикалық ережелерді түсіндіріп, сабаққа байланысты сөздерді меңгертуге баса назар аударылды. Бұл білім алушылардың теорияны жақсы білгенімен, кәсіби салада немесе күнделікті қарым-қатынаста қазақ тілін тиісті деңгейде қолдануына қиындықтар туғызды. Осы мәселені шешу үшін жоғары оқу орнындағы білім беру бағдарламаларына кәсіби қазақ тілін қосып, білім алушыларды бағытына сай кәсіби дискурс арқылы оқытудың маңызы зор.  
Бүгінгі заңтану мамандығында оқитын білім алушылар – ертеңгі қоғамдық тәртіпті қадағалайтын заң қызметкерлері. Олар заңгер көмегіне жүгінген әр азаматтың айтар ойын, пікірін тыңдап, соған сай жауап бере алатын маман болуы керек. Ол үшін кәсіби қазақ тілін оқыту барысында оларға әртүрлі жағдаяттық тапсырмалар беріп, тапсырмадағы мәселелерді түсініп, талқылап, оның шешу жолын қарастырып, өз ойын, пікірін дәлелдей алу үшін дискурс құзыреттілігін дамыту қажет. Осыған орай, заңтану факультетінде білім алушыларға мамандығы бойынша ойын дұрыс, нақты құрастырып, пікірін қазақ тілінде кәсіби тұрғыда орынды жеткізе білуі үшін түрлі әлеуметтік-тілдік орта өкілдерімен қарым-қатынасқа түсу жолдарын, тілдік бірліктерді коммуникативтік мақсат аясында оңтайлы қолдануды үйретіп, кәсіби дискурс материалдарын меңгерту керек. 
Зерттеу жұмысында заңгерлік дискурс теориясы ғылыми тұжырымдар негізінде сараланып, қазақ заңгерлік дискурсының коммуникативті діттенім арқылы нақты жағдаятта қолданылатын тактикасы мен стратегиялары зерделенеді. Заң терминдерінің болашақ заңгерлердің кәсіби құзыреттілігін қалыптастырудағы орны анықталады. Қазақ заңгерлік дискурсының әдістемелік негіздері зерттеу аясында жүргізілген іс-тәжірибе жұмыстарының қорытынды нәтижелерімен дәйектеледі. 
Зерттеудің өзектілігі. Ақпараттық технология мен жасанды интеллект қарқынды дамыған қазіргі заманда кәсіби қазақ тілін оқыту арқылы білім алушылардың кәсіби дискурстық құзыреттілігін қалыптастырудың тиімді әдіс-тәсілін анықтау және оқыту үдерісінде қолданудың қажеттілігі анық. Бұл мәселенің өзектілігі цифрлық дәуірдегі ақпарат алмасудың қарқыны мен күрделілігіне байланысты, сондай-ақ, болашақ мамандардың кәсіби ортадағы тілдік және коммуникативтік дағдыларына қойылатын талаптардың артуымен негізделеді. Оқу үдерісіне тиімді әдіс-тәсілдерді енгізу білім алушылардың теориялық білімді практикалық дағдылармен ұштастыруына, аналитикалық ойлау қабілетін дамытуға және заманауи еңбек нарығында бәсекеге қабілеттілігін арттыруға мүмкіндік береді.
Осы уақытқа дейін болашақ заңгерлерге кәсіби қазақ тілін оқытуда кәсіби дискурс құзыреттілігін қалыптастырып дамыту мәселесі арнайы зерттелмеген. Соңғы жылдары қабылданған жаңа мазмұндағы білім беру бағдарламасының құзыреттілік қағидатымен тығыз байланысты екенін ескерсек, болашақ заңгерлердің кәсіби дискурс құзыреттілігін кәсіби қазақ тілін оқыту барысында тиімді меңгерту жолдарын іздеу кәсіби білім беру саласы үшін маңызды. 
Болашақ заңгердің дискурстық құзыреттілігін қалыптастыру мәселесі кәсіби құзыреттілік, тілдік құзыреттілік, кәсіби тілдік тұлға сияқты өзекті категориялармен ұштасады. Осы категорияларды заңгерлік дискурс тұрғысынан кешенді түрде зерделеп, білім алушылардың кәсіби құзыреттілігін қалыптастыру мақсатында қазақ заңгерлік дискурсының теориялық-әдістемелік негіздерін қатысымдық тұрғыдан саралау, оқытудың лингводидактикалық өлшемшарттарын негіздеу зерттеу жұмысының өзектілігін айқындайды. 
Тақырыптың зерттелу деңгейі.  Зерттеу жұмысының теориялық негізін отандық тіл білімінде Қ. Жұбанов, Н. Уәли, Б. Қалиұлы, Б. Ахатова, Г. Бүркітбаева, А. Әділова, Қ. Есенова, Д. Әлкебаева, Ш. Нұрмышева, К. Садирова, Г. Смағұлова (дискурс ұғымын коммуникативтік әрекеттің вербалды қарым-қатынасы тұрғысынан), жалпы тіл білімінде Т. Николаева, Т. Ван Дейк, М. Стаббс, Н. Арутюнова, В.Черняевская, Е.Шейгал (дискурсты экстралингвистикалық-прагматикалық, әлеуметтік-мәдени, психологиялық факторлар жиынтығы ретінде), В. Карасик, А. Кибрик, К. Левитан, Л. Борисова, Л. Колесникова, Е. Кожемякин, Н. Хомякова, И. Палашевская, М. Федулова (заңгерлік дискурсты мәртебелік-рөлдік қатынасты білдіретін институционалдық дискурстың ерекше түрі ретінде) қарастырады. Бұл зерттеулерде заң лингвистикасының дербес сала ретіндегі теориялық негізі дәйектеліп, аталған бағыттың өзекті мәселелерін, соның ішінде қазақ тіл білімінде дербес зерттеу нысанына алына қоймаған қазақ заңгерлік дискурсын ғылыми-әдістемелік тұрғыдан кеңінен қарастыруға негіз болатын дәлелді тұжырымдар ұсынылған.   
Тақырыптың зерттелуіне шолу жасау барысында шетелдік еңбектерде заңгерлік дискурстың тілтанымдық және экстралингвистикалық қыры кеңінен зерттелгені анықталды. Ал отандық зерттеулерде заң терминдері жан-жақты қарастырылғанымен (К. Ашинова, Г. Бегимова, С. Бөрібаева, Г. Ахан, Б. Құлжанова, А. Нугманова, М. Кәрібай, Г. Акмадиева), қазақ заңгерлік дискурсына қатысты еңбектердің аз екені айқын байқалды.
Зерттеу нысаны – қазақ заңгерлік дискурсы, жоғары оқу орындарында заңгер мамандығы бойынша білім алушыларға кәсіби  білім беру үдерісі және қазақ тілін заңгерлік дискурс арқылы оқытудың лингводидактикалық өлшемшарттары. 
Зерттеу пәні – болашақ заңгерлердің кәсіби дискурсын қалыптастыру әдістемесі, заңгерлік коммуникация, қызметі мен жұмсалымы. 
Зерттеу жұмысының мақсаты мен міндеттері. Зерттеудің мақсаты – қазақ заңгерлік дискурсының теориялық негіздерін зерделеу, болашақ заңгерлердің кәсіби дискурсын қалыптастырудың лингводидактикалық өлшемшарттарын анықтап, тиімді жолдарын ұсыну. 
Осы мақсатқа сай мынадай міндеттерді шешу көзделеді: 
1. «Қазақ заңгерлік дискурсы» ұғымын негіздеу және ерекшелігін анықтау. 
2. Болашақ заңгерлердің кәсіби құзыреттілігін қалыптастыруда заңгерлік дискурстың мән-мазмұнын айқындау.
3. Заңгердің кәсіби дискурсын қалыптастырудың лингводидактикалық өлшемшарттарын анықтау.
4. Болашақ мамандарға қазақ тілін заңгерлік дискурс арқылы оқытудың теориялық-әдістемелік негіздерін жетілдіру бойынша оқу-әдістемелік және практикалық ұсыныстарды негіздеу. 
Зерттеудің жетекші идеясы. Кәсіби дискурсты меңгерту – білім алушының кәсіби тіл туралы дүниетанымын кеңейтудің, тілдік-тұлғалық қабілеті мен құзыреттілігін дамытудың  тетігі. Қазақ заңгерлік дискурсын ғылыми-теориялық бағытта зерттеп, заңгерлердің кәсіби дискурсын қалыптастырудың әдістемелік жүйесін ұсыну кәсіби құзыреттілігі қалыптасқан, бәсекеге қабілетті маман дайындауға жол ашады. 
Зерттеудің болжамы. Жоғары оқу орындарында заң саласы бойынша білім алушыларға қазақ тілін кәсіби дискурс арқылы оқытуда пәннің білім беру мазмұны мен оқыту әдістемесі инновациялық талаптарға сай жүйеленсе, оқыту үдерісінде білім берудің заманауи бағыттарына сай білім алушының өзіндік ізденуіне басымдық беріліп, кәсіби құзыреттілігін  қалыптастыруға қол жеткізілсе, онда болашақ заңгерлердің мамандығы бойынша коммуникативтік-когнитивтік, прагматикалық құзыреттілігі қалыптасар еді. Өйткені кәсіби дискурсты  меңгерту барысында білім алушылардың кәсіби құзыреттілігін  қалыптастыру туралы қағидалар мен тұжырымдар оқыту үдерісінде болашақ мамандарды кез келген саладағы түрлі сөйлесім жағдаятында кәсіби тілде қарым-қатынас құруға дағдыландыруда жаңаша ізденістер жасауға, кәсіби-коммуникативтік құзыреттіліктерді саналы меңгертуге мүмкіндік береді.
Зерттеу жұмысының теориялық-әдіснамалық негізі. Қазақ заңгерлік дискурсы тіл білімі және құқық ғылымдарымен өзара байланыста болғандықтан, зерттеуіміздің әдіснамасы бір-бірімен тығыз байланысты екі саланың тоғысында қалыптасқан теориялық тұжырымдарға сүйенеді. Тіл мен құқықты біріктіре отырып, заңгердің сөйлеу мәдениетін дамытып, заңнама тілін кәсіби мақсатта шебер пайдалана білу дағдысын қалыптастыру үшін тәжірибелік зерттеу әдіснамасы қазақ тілін оқыту әдістемесі, педагогика, психология, философия, логика, кәсіби білім беру сияқты салалардың іргелі жетістіктері мен ғылыми тұжырымдарына негізделді. 
Зерттеу әдістері. Зерттеудің лингвистикалық негіздемесі ретінде заңгерлік дискурстың мазмұндық-құрылымдық деңгейлеріне сай арнайы әдістер таңдалды. Прагматикалық талдау арқылы дискурс субъектілерінің өзара әсерлесу тетіктері анықталса, когнитивтік-дискурстық тәсіл адресанттың ментальді құрылымдары мен контекстің өзара байланысын ашуға мүмкіндік берді. Ал «заң», «әділдік», «қылмыс» концептілерінің мағыналық тереңдігі концептуалды талдау әдісі негізінде сараланды. Болашақ заңгерлердің кәсіби коммуникативтік дискурстық құзыреттілігін қалыптастыру үдерісін негіздеу мақсатында кешенді зерттеу әдістері қолданылды. Теориялық кезеңде жалпығылыми әдістер (талдау, сараптама, жалпылау) негізге алынса, тәжірибелік-эксперименттік кезеңде эмпирикалық әдістер (бақылау, салыстыру, сауалнама) жүзеге асырылды. Зерттеу нәтижелерін жинақтау барысында индуктивті-дедуктивті қорыту мен жүйелеу әдістері, сондай-ақ эксперименттік деректердің объективтілігін растау үшін мәліметтерді сапалық және сандық (статистикалық) талдау әдістері пайдаланылды.
Эксперименттік база ретінде Ш. Уәлиханов атындағы Көкшетау университетінің Бизнес және құқық жоғары мектебі және Ақмола облысы тілдерді дамыту басқармасының «Ақмола облыстық оқыту-әдістемелік орталығы» алынды. 
Зерттеу жұмысының дереккөздері. Жұмыстың ғылыми-теориялық негізі дискурс мәселесін анықтауда Әл-Фараби, Ш. Құдайбердіұлы, А. Байтұрсынұлы, Қ. Жұбанов, Р. Сыздықова, Б.А. Ахатова, Г.Г. Бүркітбаева, Д. Әлкебаева, Ш. Жарқынбекова, М. Нұртазина, Ж. Жалмаханова, Г. Сыздықова, Л. Дүйсембекова, Г. Мұратова Ш. Нұрмышева жəне т.б. ғалымдардың заңгерлік дискурсқа қатысты ой-пікірлері, Қ. Қадашева, Ф. Оразбаева, Г. Қосымова, Б. Қасым, Ж. Дəулетбекова, Ж. Балтабаева, Р. Шаханова, К. Жақсылықова, А. Рауандина А. Сатбекова т.б. ғалымдардың тілдік білім беру туралы тұжырымдары, кəсіби қарым-қатынасты дамытуда студенттердің кәсіби дискурстық коммуникативтік құзыреттілігін қалыптастырудың əдіснамалық негізін саралаудағы пікірлері, тұжырымдары, оқыту əдістемесіне байланысты еңбектері негізге алынды. 
Зерттеу жұмысының негізгі кезеңдері. Зерттеу жұмысы үш кезең бойынша жүзеге асырылды.  
Бастапқы кезеңде (2018-2019) зерттеу тақырыбына байланысты лингвистикалық, психологиялық, педагогикалық және әдістемелік еңбектерге талдау жасалды. Болашақ заңгерлердің кəсіби коммуникативтік дискурсын қалыптастыруда нормативтік құжаттар, интерактивті әдістердің тиімділігін анықтайтын мәселенің зерттелу жайы сараланып, зерттеудің теориялық негіздері, ғылыми аппараты анықталды. Білім алушылардың кəсіби коммуникативтік дискурсын қалыптастыруда пәнаралық байланыстардан, инновациялық әдістер мен кәсіби бағдарланған тапсырмалардан тұратын интегративтік технологияларды қолданудың ерекшеліктері талданып, ғылыми тұрғыда негізделді.
Келесі кезеңде (2019-2020) зерттеу жұмысында негізге алынатын жетекші идеялар, ұстанымдар айқындалып, болашақ заңгерлерге кәсіби қазақ тілін оқытуда кəсіби коммуникативтік дискурс дағдыларын дамыту моделі жасалды. Жоғары оқу орындарының білім беру бағдарламасындағы міндетті «Қазақ тілі» курсының 3 кредиті оқу жылының екінші семестінде «Кәсіби қазақ тілі» пәні ретінде оқытылады. Аталған курс шеңберінде білім алушылардың кәсіби коммуникативті дискурстық құзыреттілігін қалыптастыруға арналған «Заңгерлерге арналған жағдаяттық тапсырмалар жинағы» дайындалды. Жағдаяттық тапсырмалар жүйесінің құрылымдық мазмұны мен практикалық тиімділігі республикалық деңгейдегі ғылыми-тәжірибелік конференциялар мен салалық семинарларда, сондай-ақ халықаралық «Қазақ тілі» қоғамының қолдауымен өткізілетін дәстүрлі «Ақмола облысы қазақ тілі мен әдебиеті пәндері мұғалімдерінің тіл форумында» кеңінен талқыланып, ғылыми - әдістемелік қоғамдастық тарапынан жоғары бағаланып, тиісті деңгейде мақұлданды. 
Зерттеудің үшінші кезеңі (2020-2022) жинақталған мәліметтерді теориялық қорытындылау мен нәтижелерді жүйелеу жұмыстарына арналды. Оқыту үдерісіндегі онлайн/офлайн түріндегі аралас формат пен желілік технологиялардың тиімділігі сараланып, эксперименттік деректердің көрсеткіштері мен сапалық параметрлері айқындалды. 
Зерттеудің ғылыми жаңалығы: 
1. Дискурс теориясының іргелі қағидалары сараланып, қазақ заңгерлік дискурсының концептуалды-мазмұндық қырлары мен лингвистикалық сипаттары алғаш рет теориялық тұрғыдан жүйеленді. 
2. Болашақ заңгерлердің кәсіби коммуникативті дискурстық құзыреттілігін дамытудың теориялық-әдістемелік жолдары мен тетіктері жаңаша пайымдалып, ғылыми парадигмасы нақтыланды. 
3. Болашақ заңгерлерге қазақ тілін оқыту үдерісіне қойылатын кәсіби-бағдарлы талаптар мен лингвистикалық тапсырмалар мамандық ерекшелігіне сәйкес айқындалды. 
4. Болашақ заңгерлердің кәсіби қатысымдық мәдениетін қалыптастырудың өлшемшарттары, әдістемелік тәсілдері мен іргелі дидактикалық қағидалары кешенді түрде анықталды. 
5. Кәсіби білім беру кеңістігінде заңгерлік дискурсты қалыптастырудың құрылымдық-мазмұндық моделі ғылыми түрде негізделіп, оны практикаға ендірудің әдістемелік агоритмі ұсынылды. 
Зерттеудің теориялық маңызы. Зерттеу нәтижелерін жоғары және орта арнаулы оқу орындарында, облыстық, қалалық тілді оқыту орталықтарында заңгерлердің кәсіби коммуникациялық дискурс дағдыларын дамыту үшін пайдалануға болады. 
Зерттеудің практикалық маңызы. Жұмыс тұжырымдары əдістеме, педагогика ғылымдары теорияларын жетілдіруге, кәсіби қазақ тілін оқытуда білім алушылардың кəсіби коммуникативтік дискурс дағдыларын дамытуға, зерттеуге мүмкіндік жасайды. Зерттеу нəтижелері тіл үйретудің барлық деңгейлерінде, қазақ тілін оқыту əдістемесінің теориялық негізін байытуға, оны жаңа парадигма талабымен сабақтастықта дамытуға ықпал етеді. Кәсіби қазақ тілін оқытуда студенттердің кəсіби коммуникативтік дискурс дағдыларын дамыту əдістемесі қағидаларына сай жинақталған əдістемелік жүйені қазақ тілі мамандары əдістемелік қажеттіліктеріне пайдалана алады. Зерттеу нəтижелері білім алушылардың кəсіби қарым-қатынас дағдыларын дамыту үдерісін тиімді үйлестіру арқылы тілдік тұлғаның кəсіби, іскери, дискурстық, қатысымдық құзыреттілігін дамытуға мүмкіндік береді. Зерттеу барысында ұсынылған әдістемелік модельдің тиімділігі эксперимент жұмыстарымен толықтай негізделді. Диссертацияның ғылыми-теориялық және әдіснамалық тұжырымдамалары жоғары оқу орындарындағы қазақ тілі курстарында, атап айтқанда заңгерлердің кәсіби коммуникативиә дискурстық құзызеттілігін қалыптастыруда, сондай-ақ салалық оқу бағдарламалары мен оқулықтардың мазмұнын жүйелеуде қолданыс табады.  
Қорғауға ұсынылатын тұжырымдар. 
1. Заңгерлік дискурс – бұл саяси және іскерлік дискурс тоғысына негізделген қарым-қатынас. Болашақ заңгерлердің кәсіби коммуникативті дискурстық құзыреттілігін қалыптастыруда келесі ішкі құрылымдық құзыреттіліктер жүзеге асырылады: заңгердің кәсіби дискурстық ішкі құрылымдық құзыреттілігі, коммуникативтік- аналитикалық ішкі құрылымдық құзыреттілік және болжамдық-кәсіби ішкі құрылымдық құзыреттілік.
2. Тіл үйретуде берілетін теориялық білімді  білік пен дағдыға айналдыруда жағдаяттық тапсырмалардың маңызы зор. Жағдаяттық жаттығулар грамматикалық біліктілікті қалыптастыруға және кәсіби дискурстық құзыреттілік пен оқу-танымдық уәждемені арттыруға қызмет етеді.
3. Жағдаяттық тапсырмалар белсенді қарым-қатынасты бастауға, сұрақ қоюға және жағдайды толық түсіну үшін қосымша ақпарат іздеуге ынталандырып, қандай да бір жағдаятқа, мәнмәтінге байланысты құрылады.
4. Кәсіби қазақ тілін оқытуға арналған оқулықтарда дискурсқа құрылған жағдаяттық жаттығулар жоқтың қасы. Сондықтан болашақ маманның кәсіби коммуникативті дискурстық құзыреттілігін қалыптастыруда қазақ тілін лингводидактика теориясының ұстанымдары мен тұжырымдары негізінде үйретуге арналған жағдаяттық тапсырмалар дайындаудың өзектілігі анық.   
5. Білім беру платформалары жағдаяттық жаттығулар жасауда, оқытушылар мен білім алушылардың кәсіби коммуникативті дискурстық дағдыларын дамытуға қажетті құралдар мен ресурстарды қамтамасыз етуде, жылдам кері байланыс пен бағалауды жүзеге асыруда маңызды рөл атқарады.
6. Болашақ заңгерлердің кәсіби коммуникативті дискурсын қалыптастыруда жағдаяттық жаттығуларды қолдану тілді қарым-қатынас құралы ретінде қолданатын орта құруға мүмкіндік береді. 
Зерттеу нәтижелерінің дәлдігі мен негізділігі. Зерттеу нәтижелері теориялық, әдіснамалық тұрғыдан дәлелденіп, болашақ заңгерлердің кәсіби коммуникативті дискурстық құзыреттілігін қалыптастырудағы тиімділігі Ш. Уәлиханов атындағы Көкшетау университетінің Бизнес және құқық жоғары мектебінде қазақ тілін оқытуда қолданылуымен негізделеді (Қосымша А). 
Зерттеудің жарияланымы мен мақұлдануы. Диссертацияның негізгі нәтижелері бойынша Скопус деректер қорындағы CiteScore бойынша 35-тен (отыз бес) жоғары процентильге ие рецензияланатын ғылыми басылымда 1 мақала, ҚР Ғылым және жоғары білім саласында сапаны қамтамасыз ету комитеті ұсынған ғылыми басылымдарда 5 мақала жарияланды: 
1. Evaluation of strategies in teaching legal discourse in “Professional Kazakh language” course // Journal homepage. – 2023. – Issue 55. – Р. 562-576.
2. Заңгерлік дискурс арқылы заңгер мамандардың коммуникативтік құзыреттілігін дамыту // Ш. Уәлиханов атындағы КУ хабаршысы. Филология сериясы. – 2020. – №3. – Б. 25-31.
3. The effect of implementing case study approach on students learning outcomes in teaching kazakh legal discourse // Еуразия гуманитарлық институтының хабаршысы. – 2023. – №4. – Б. 281-293. 
4. Қазақ заңгерлік дискурсындағы «қылмыс» концептісі // Л.Н. Гумилев атындағы Еуразия ұлттық университетінің хабаршысы. – 2022. – №1(138). – Б. 48-58.
5. Қазіргі лингвистикадағы дискурс ұғымы // Ш. Уәлиханов атындағы КУ хабаршысы. – 2023. – №2. – Б. 12-21.
6. Қазақ заңгерлік дискурсының қалыптасуы // Ш. Уәлиханов атындағы КУ хабаршысы. – 2023. – №3. – Б. 14-21.
Сонымен қатар, отандық және шетелдік халықаралық конференция жинақтарында 5 мақала жарияланып, секциялық және пленарлық отырыстарда баяндама жасалды.  Халықаралық конференцияларда жарияланған мақалалар:
1. Қазақ заңгерлік дискурсындағы тілдік қолданыс // Дәстүр мен жаңашылдық тоғысындағы тіл және әдебиет мәселелері: халықаралық ғылыми конференция материалдары (Нұр-Сұлтан: Л.Н. Гумилев атындағы ЕҰУ, 2021. – Б. 87-91).   
2. Қазақ заңгерлік дискурсын оқытудың психологиялық негіздері // Ғасырлар тоғысындағы руханият мәселелері: халықаралық ғылыми теориялық конференция материалдары (Нұр-Сұлтан: Л.Н.Г умилев атындағы ЕҰУ, 2020. – Б. 214-218). 
3. The concept of "BIY (Judge)" in the Kazakh legal vocabulary // Nternational congress of kazakh history, culture and language (Ankara, 2021. – P. 209-217).
5. Формирование профессиональной компетентности обучающихся через юридический дискурс // Духовный мир мусульманских народов: материалы Международной научно-практической конференции (XVI Акмуллинские чтения) (Уфа, 2021. – С. 60-65). 
6. Заңгер маманның дискурстық құзыреттілігін қалыптастыру  жолдары// М.С. Серғалиевтің 85 жылдығына арналған «М. Серғалиев және филология мәселелері» халықаралық ғылыми-практикалық конференция материалдары (2023. – Б. 162-166).
Зерттеу жұмысы бойынша авторлық бірлестікте жағдаяттық тапсырмалар жинағы дайындалып, 1 авторлық куәлік алынды (Қосымша Ә).
1. «Заңгерлерге арналған жағдаяттық тапсырмалар жинағы» Ш.Уәлиханов атындағы Көкшетау университеті баспаханасы, 2025. – 229 бет (Қосымша Б).
Зерттеу жұмысының құрылымы. Диссертация кіріспеден, негізгі бөлімді қамтитын үш бөлімнен, қорытынды және пайдаланылған әдебиеттер тізімі мен қосымшалардан тұрады. 
1 ЗАҢГЕРЛІК ДИСКУРС ТЕОРИЯСЫНЫҢ НЕГІЗДЕРІ

1.1 Дискурс және оның түрлері
Дискурс ұғымы тіл білімінде ХХ ғасырдың 70-80-жылдарынан бастап ғылыми айналымға кеңінен еніп, қазіргі кезеңде лингвистикалық, философиялық, әдебиеттану, саясаттану, этнология, педагогика, психология және мәдениеттану сияқты пәнаралық зерттеулердің негізгі категорияларының біріне айналды. Ғылыми әдебиеттерде бұл термин көпмағыналы сипатқа ие болып, тілдің қызмет етуін тек құрылымдық деңгейде емес, әлеуметтік, когнитивтік және прагматикалық үдерістермен бірлікте қарастыру қажеттілігіне байланысты түсіндіріледі. Сондықтан дискурс ұғымы тілдің тек таңбалық жүйесі емес, адамдар арасындағы әрекеттестік пен әлеуметтік тәжірибенің көрінісі ретінде қарастырылады.
«Дискурс» терминін алғаш ғылыми айналымға енгізген француз ғалымы Э. Бенвенист оны «сөйлеуші тарапынан айтылатын сөз (речь)» ретінде сипаттап, тілдің нақты коммуникативтік актіде жүзеге асуын басты өлшем ретінде қарастырды [1]. Ғалымның пікірінше, тіл жүйесі сөйлеу барысында ғана жанданып, субъектінің интенциясы арқылы мағынаға ие болады. Осы тұрғыдан алғанда дискурс тілдің статикалық құрылымынан гөрі, оның қолданылу жағдайы, сөйлеушінің мақсаты және адресатпен өзара әрекеттестігіне тығыз байланысты құбылыс болып табылады.
Неміс философы Ю. Хабермас дискурсты әлеуметтік коммуникация теориясы аясында қарастырып, оны қарым-қатынастың ерекше формасы, арнайы ұйымдастырылған диалог ретінде сипаттайды. Оның пікірінше, дискурс белгілі бір мақсатқа бағытталған әрекет ретінде қатысушылардың дайындық деңгейіне, олардың тең дәрежелі қатысуына және ортақ түсіністікке ұмтылуына негізделеді [2]. Демек, дискурс тек тілдік әрекет қана емес, әлеуметтік өзара түсіністікке жетудің рационалды тәсілі ретінде де танылады.
Қазақ тіл білімінде дискурс термині кейінгі кезеңдерде қалыптасқанымен, оның теориялық негіздері ұлттық ғылыми ойда ертерек байқалады. Қазақ тіл білімінің тұңғыш профессоры Қ. Жұбанов дискурс ұғымын арнайы термин ретінде қолданбаса да, ауызша сөйлеудің табиғатын талдай отырып, қазіргі дискурстық зерттеулерге жақын тұжырымдар жасайды. Ғалым ауызекі сөйлеудің ерекшеліктерін сипаттай келе, сөйлеуші ойын жеткізу барысында ым-ишара, дауыс ырғағы сияқты бейвербалды амалдардың маңызын атап көрсетеді: «... дыбыстап сөйлеген сөздердің олқысы, көбінесе, ыммен толады...» [3]. Бұл пікір қазіргі дискурс теориясындағы жест, мимика, интонация, коммуникативтік жағдай сияқты экстралингвистикалық факторлардың маңызды рөлін дәлелдейді.
Сонымен қатар Қ. Жұбановтың «сөзді қалай құрудың тетігін білу» туралы ойы сөйлеушінің коммуникативтік интенциясына, яғни айтылымды жоспарлау қабілетіне байланысты. Бұл дискурсты сөйлеушінің когнитивтік әрекеті ретінде қарастыратын қазіргі ғылыми бағыттармен үндес келеді.
«Дискурс» терминінің этимологиялық негізіне тоқталсақ, француз тіліндегі discurs – «сөйлеу», ал ағылшын тіліндегі discourse – «талқылау», «лебіз», «сөз алмасу» мағыналарын білдіреді. Үлкен энциклопедиялық сөздікте Н.Д. Арутюнова дискурсқа «өмірмен біте қайнасқан тіл», «мақсатты әлеуметтік әрекет ретінде адамдардың өзара әрекеттесуіне және когнитивтік үдерістерге қатысатын тілдік құбылыс» деген анықтама береді [4]. Бұл анықтама дискурстың тек тілдік құрылым емес, әлеуметтік-мәдени тәжірибемен байланысқан динамикалық жүйе екенін көрсетеді.
Дискурс ұғымының ғылыми интерпретацияларының көптігі оның түрлі бағыттарда зерттелуіне байланысты. Қазақ тіл білімінде Г.Г. Бүркітбаева дискурсты логикалық және синтаксистік байланыста тұрған бірнеше сөйлемдерден құралған мәтін ретінде қарастырса [5], Д. Әлкебаева дискурсты мағыналық жағынан жүйеленген сөйлесім деп түсіндіреді [6]. Бұл анықтамаларда дискурстың мәтіндік ұйымдасу сипаты басым болғанымен, сөйлеу әрекетінің мәнмәтіндік табиғаты да назардан тыс қалмайды.
Шетелдік зерттеушілердің пікірлерінде де дискурстың сөйлесімдік сипаты ерекше аталады. М. Стаббс дискурсты формалдық, мазмұндық және ұйымдастырушылық тұрғыдан сипаттап, оны сөйлемнен жоғары деңгейдегі тілдік бірлік деп есептейді. Ғалымның пікірінше, дискурс әлеуметтік мәнмәтінде жүзеге асады және интерактивті сипатқа ие болғандықтан, оған диалогтік қасиет тән [7]. Осы тұрғыдан алғанда дискурс сөйлеуші мен тыңдаушы арасындағы әрекеттестік нәтижесінде қалыптасатын динамикалық құрылым ретінде танылады. 
В.А. Звегинцев дискурсты байланысқан мәтін немесе мәтіннің белгілі бір бөлігі ретінде сипаттай отырып, оның мағыналық тұтастығына назар аударады [8]. Ал В.Г. Борботько дискурсты қатысымдық тілдік бірліктерден тұратын, ішкі мағыналық байланысы үзілмейтін тұтас құрылым деп анықтайды [9]. Ғалымның пікірінше, әңгіме, мақала немесе көпшілік алдындағы сөз мәтіні де дискурс ретінде қарастырылуы мүмкін, өйткені олар нақты коммуникативтік мақсатқа бағытталған.
Жоғарыда келтірілген ғылыми анықтамаларды жүйелей келе, дискурсты екі немесе одан да көп коммуниканттардың нақты жағдаяттағы өзара сөйлеу әрекеті ретінде қарастыруға болады. Мұндай әрекет тек тілдік таңбалар арқылы ақпарат жеткізумен шектелмей, әлеуметтік тәжірибені, коммуниканттардың интенциясын және қарым-қатынас стратегияларын қамтиды.
Дискурстың сөйлесіммен байланысын қарастырғанда оның ауызша тілдің табиғатымен тығыз сабақтас екенін байқауға болады. Сөйлеу әрекеті барысында коммуниканттар вербалды және бейвербалды амалдарды қатар қолданады. Дауыс ырғағы, пауза, екпін, ым-ишара сияқты құралдар айтылымның мағынасын толықтырып, коммуникативтік мақсатқа жетуге мүмкіндік береді. Осы ерекшеліктер дискурсты тек тілдік құрылым ретінде емес, тұтас коммуникативтік әрекет ретінде тануға негіз болады.
Ғалым Т.М. Николаева дискурстың көпмағыналы термин екенін атап өтіп, оның бірнеше қолданысын көрсетеді: байланысқан мәтін, диалог, ауызекі сөйлеу формасы, мазмұны жағынан байланысқан мәлімдемелер жиынтығы немесе ауызша және жазбаша туынды [10]. Бұл пікір дискурстың тілдік формадан гөрі коммуникациялық үдерісті сипаттайтын ұғым екенін дәлелдейді.
Демек, дискурс тілдік әрекеттің динамикалық сипатын көрсетеді. Дискурстық қарым-қатынас барысында адресант пен адресат өзара әрекеттесіп, сұрақ-жауап, пікір алмасу, талқылау сияқты процестер жүзеге асады. Мұндай әрекет коммуниканттардың психологиялық күйіне, әлеуметтік мәртебесіне және коммуникативтік мақсатына тікелей тәуелді болады. Сондықтан дискурс тек тілдік акт емес, тұлғалық маңыздылығы бар әлеуметтік оқиға ретінде қарастырылады.
Коммуникативтік оқиға ретінде дискурсты ұйымдастыру үшін белгілі бір макрожағдаят қажет. Ол қарым-қатынас орны, қатысушылар құрамы, олардың әлеуметтік рөлі және тілдік актілердің түрімен сипатталады. Бұл факторлар дискурстың мазмұнын ғана емес, оның құрылымдық ұйымдасуын да айқындайды.
Дискурс жанды аудиторияға бағытталатындықтан, коммуникативтік интенция түрлі тілдік амалдар арқылы жүзеге асады. Айтылым құрылымы адресаттың реакциясына байланысты өзгеріп отырады, сөйлеуші қажет болған жағдайда қосымша дәлелдер келтіру немесе стратегиясын өзгерту мүмкіндігіне ие болады. Осы ерекшелік дискурсты икемді және үдерістік құбылыс ретінде сипаттайды.
Сонымен қатар дискурс тілдік қана емес, бейвербалды актілерден де тұрады. Бейвербалды амалдар иллокутивтік реңк беріп, коммуникативтік мақсаттың тиімді жүзеге асуына ықпал етеді. Егер дискурста коммуникативтік сәтсіздік орын алса, ол бірден байқалады: аудитория қызығушылығының төмендеуі, прагматикалық әсердің әлсіреуі немесе қатысушылардың шаршауы сияқты белгілер арқылы көрінеді. Бұл да дискурстың динамикалық табиғатын көрсетеді.
Осылайша дискурс пресуппозициялық және конвенционалдық білімге ие коммуниканттар арасында белгілі бір жағдаят аясында жүзеге асады. Қатысушылар ортақ мәдени тәжірибе мен тілдік нормаларды бөлісетіндіктен, коммуникация барысында ақпарат үнемді түрде беріледі, ал бейвербалды сигналдар қосымша түсіндірусіз қабылданады.
Сөздіктерде дискурс экстралингвистикалық-прагматикалық, әлеуметтік-мәдени және психологиялық факторлардың жиынтығын қамтитын байланысқан мәтін ретінде анықталады [4, с. 137]. Бұл анықтама дискурстың тілдік құрылым мен әлеуметтік әрекеттің тоғысында орналасқан күрделі коммуникативтік феномен екенін айқындайды.
Дискурс теориясының қалыптасуы барысында ең көп талқыланған мәселелердің бірі – «дискурс» және «мәтін» ұғымдарының арақатынасы. Бұл екі санат кей жағдайда бір-бірінің орнына қолданылғанымен, қазіргі тіл білімінде олардың мазмұндық, құрылымдық және функционалдық айырмашылықтарын нақтылау қажеттілігі туындады. Себебі тілдің қызмет ету үдерісін толық түсіну үшін тек дайын тілдік өнімді ғана емес, сол өнімнің пайда болу жағдайын, коммуниканттардың өзара әрекеттесуін және әлеуметтік мәнмәтінді бірге қарастыру маңызды.
Бірқатар зерттеушілер дискурсты мәтінмен тығыз байланыста қарастырып, сөйлеу әрекетінің нақты жағдаятта жүзеге асуын негізгі өлшем ретінде алады. Сөйлеу барысында вербалды және бейвербалды амалдар қатар қолданылып, коммуникативтік мақсатқа жету үшін түрлі тілдік таңбалар іске қосылады. Осы тұрғыдан алғанда сөйлеу әрекетінің ауызша формасы дискурс ретінде, ал жазбаша формасы мәтін ретінде сипатталады.
Дискурс пен мәтіннің айырмашылығы олардың функционалдық табиғатынан байқалады. Мәтін тілдік жүйеге қатысты құбылыс ретінде статикалық сипатқа ие болса, дискурс сөйлесім әрекетімен байланысты динамикалық құбылыс болып табылады. Мәтінде ақпарат беру басым болса, дискурста ақпаратпен қатар коммуникативтік әрекет жүзеге асады. Яғни мәтін – дайын өнім, ал дискурс – сол өнімнің жасалу үдерісі. Ж.И. Исмаилованың пікірінше, «мәтін» ұғымын назарға алмай «дискурсты» түсіну мүмкін емес, өйткені мәтін – жүйе бірлігі, ал дискурс – сөз құбылысы; мәтін – өнім, дискурс – үдеріс; мәтін – виртуалды абстрактілі болмыс, ал дискурс – осы болмыстың жүзеге асуы болып табылады [11]. Бұл тұжырым мәтін мен дискурстың бірін-бірі толықтыратын, бірақ мазмұндық тұрғыдан тең емес екенін көрсетеді. Ж. Кеншінбаева дискурсты сөйлеу тілінің нақты коммуникативтік қарым-қатынастағы қызметін көрсететін қолданыстағы мәтін ретінде қарастырады [12]. Мұнда мәтін дискурстың материалдық көрінісі ретінде танылады. Яғни мәтін дискурс барысында жасалып, нақты коммуникативтік жағдайда мағынаға ие болады.
Ғалым Б.А. Ахатова дискурсты реципиенттер интерпретациялайтын коммуникативтік әрекеттердің нәтижесі ретінде қарастырып, оны ауызша және жазбаша вербалды қарым-қатынастың жемісі деп анықтайды. Зерттеуші мәтінді тіл жүйесімен байланыстырып, дискурсты актуалды сөйлеу әрекеті ретінде сипаттай отырып, дискурсты нақты жағдаятта, нақты нысандарға қатысты мәнмәтінде қарастыру қажеттігін атап өтеді [13]. А. Әділова дискурс пен мәтіннің ортақ белгілері мен айырмашылықтарын талдап, олардың функционалдық табиғатын айқындайды [14]. Ғалымның пікірінше, мәтін тілдік құрылым ретінде тұрақтылыққа ұмтылса, дискурс үнемі өзгеріп отыратын коммуникативтік әрекет болып табылады. Осы ойды жалғастырған Г. Смағұлова мәтін мен дискурс өзара тығыз байланысты болғанымен, бір ұғым емес екенін атап көрсетеді. Зерттеушінің пайымынша, дискурстың мағынасы адамдар арасындағы сөйлесу әрекеті нәтижесінде ғана қалыптасады, яғни мағына сөз бен ойдың бірлігінен туындайды [15].
Дискурс пен мәтінді салыстыру мәселесін шетелдік зерттеушілер де кеңінен қарастырған. Т.М. Николаева дискурстың көпмағыналы термин екенін атап өтіп, оның байланысқан мәтін, диалог, ауызекі сөйлеу формасы немесе мәлімдемелер тобы сияқты бірнеше мағынада қолданылатынын көрсетеді [10, с. 467]. Бұл анықтамалар дискурстың мәтінмен байланысын мойындағанымен, оның коммуникациялық сипатын ерекше атап өтеді.
Ғылыми әдебиеттерде дискурстың динамикалық табиғаты жиі айтылады. Дискурс барысында адресант пен адресат арасында үздіксіз әрекеттестік жүзеге асады: сұрақ қою, жауап беру, пікір алмасу, талқылау сияқты әрекеттер орын алады. Ал мәтінде мұндай тікелей интеракция болмайды. Оқырман мәтін авторымен жанды қарым-қатынасқа түсе алмайтындықтан, мәтін авторының интенциясын жанама түрде ғана түсінеді [16].
Е.С. Кубрякова мен О.В. Александрова мәтін мен дискурс ұғымдарын салыстыра келе, дискурсты шынайы сөйлеу әрекетін құрумен байланысты когнитивтік үдеріс ретінде қарастырады, ал мәтінді сол әрекеттің соңғы нәтижесі деп түсіндіреді. Ғалымдардың пікірінше, мәтіннің дискурс ретінде танылуы оны қабылдаушы адамның санасында жүзеге асқан жағдайда ғана мүмкін болады. Мағыналық байланысы бар сөйлемдер тізбегінен құралған мәтін прагматикалық ұстанымдар арқылы әсер ету қызметін атқарады және сөйлеу әрекетінің синхронды қабылдану үдерісімен бірге дискурсқа айналады [17]. 
Осы бағыттағы зерттеулерді дамытқан Ғ. Әнес дискурс белгілеріне динамикалық, функционалдық, өзектілік, когнитивтік әрекет, белгілі бір уақыт пен кеңістікке тәуелділік сияқты сипаттарды жатқызады. Ғалым мәтінді статикалық күйдегі құрылымдық әрі когнитивтік әрекеттің нәтижесі ретінде сипаттайды [18]. Сондықтан дискурс – жай ғана сөйлемдер жиынтығы емес, белгілі бір ортада, белгілі бір мақсатпен жүзеге асатын тілдік қарым-қатынас оқиғасы.
Прагматикалық тұрғыдан қарастырғанда дискурс ашық коммуникативтік жүйе болып табылады. Мұнда пресуппозиция, интенция, коммуниканттардың стратегиясы мен тактикасы, стилистикалық амалдар және бейвербалды сигналдар коммуникативтік мақсатқа жету үшін қолданылады. Сондықтан дискурс күрделі коммуникативтік-прагматикалық тілдік акт ретінде сипатталады. Ал мәтін жабық коммуникативтік жүйе ретінде қабылданады. Бұл мәтінде прагматика жоқ дегенді білдірмейді. Керісінше, мәтінде автор бейнесі стилистикалық тәсілдер арқылы көрініс тапқанымен, автор мен оқырман арасындағы тікелей әрекеттестік болмағандықтан, әсер ету мүмкіндігі шектеулі болады. Дискурста керісінше, сөйлеуші тыңдаушының реакциясына қарай дәлелдерді толықтырып немесе стратегиясын өзгерте алады.
Коммуникативтік оқиға ретінде дискурс белгілі бір макрожағдаятқа негізделеді. Қатысушылардың әлеуметтік мәртебесі, қарым-қатынас орны және тілдік актілер түрі дискурстың мазмұнына әсер етеді. Мәтін мұндай шарттарға тәуелді емес, ол кез келген уақытта және кез келген жерде оқыла алады.
Дискурс жанды аудиторияға бағытталғандықтан, коммуникативтік интенция түрлі тілдік амалдар арқылы жүзеге асады. Ал мәтін белгілі бір әлеуметтік аудиторияға бағытталғанымен, баяндау стилі тұрақты нормаларға бағынады. Иллокутивтік сипаты жағынан да айырмашылық байқалады. Дискурста талқылау пәні қатысушыларға ортақ болады, ал мәтінде мәселені шешу автор позициясына тәуелді. Сонымен қатар дискурс вербалды және бейвербалды амалдарды қатар пайдаланып, коммуникативтік мақсатқа жетуге ұмтылады. Мәтінде мұндай мүмкіндік шектеулі болғандықтан, әсер ету стилистикалық құралдар арқылы жүзеге асады. Дискурста коммуникативтік сәтсіздік бірден байқалады: аудитория қызығушылығының төмендеуі немесе прагматикалық әсердің әлсіреуі арқылы көрінеді. Ал мәтіннің коммуникативтік сәтсіздігі оның оқырман тарапынан қабылдану деңгейімен анықталады. Дискурс пресуппозициялық және конвенционалдық білімге ие коммуниканттар арасында жүзеге асады. Қатысушылар ортақ мәдени және тілдік тәжірибені бөліскендіктен, бейвербалды амалдар қосымша түсіндірусіз қабылданады. Мәтінде бұл ақпарат толық сипатталуы қажет.
Осы тұрғыдан алғанда мәтін мен дискурс бір-бірімен репрезентациялық байланыста болады: дискурс коммуникация барысында мәтін түрінде жүзеге асады. А.П. Чудинов мәтінді синтаксистің жоғарғы бірлігі ретінде лингвистикалық зерттеу нысанына жатқызса, дискурсқа лингвоәлеуметтік сипат тән екенін атап көрсетеді [19]. Демек мәтін тілдік жүйенің құрылымдық деңгейінде зерттелсе, дискурс әлеуметтік және мәдени кеңістікте қарастырылады. Мәтін мен дискурс арасындағы тағы бір маңызды айырмашылық – уақыт пен кеңістік факторы. Дискурс нақты уақыт пен кеңістікте жүзеге асатын коммуникация болса, мәтін уақытқа тәуелсіз өмір сүре алады. Мәтіннің оқырмандары өзгеріп отырады, ал дискурста қатысушылар саны белгілі бір жағдаятпен шектеледі.
Дискурс мәтінге қарағанда ауқымды әрі күрделі ұғым болып табылады. Ол тек тілдік құрылымды ғана емес, коммуникативтік жағдайды, мәдени тәжірибені және қатысушылардың когнитивтік ерекшеліктерін қамтиды.
Дискурс теориясының дамуы тілдік құрылым мәселесін жаңа қырынан қарастыру қажеттілігін туындатты. Егер дәстүрлі лингвистикада тілдің негізгі зерттеу нысаны сөз, сөз тіркесі немесе сөйлем деңгейімен шектелсе, қазіргі дискурстық зерттеулер тілдік әрекеттің одан жоғары деңгейдегі ұйымдасуын, яғни сөйлемнен үлкен синтаксистік тұтастықтарды, мәтіндік байланыстарды және коммуникативтік құрылымдарды қамтиды. Осыған байланысты дискурс тілдік жүйенің ерекше деңгейі ретінде сипатталып, өзіндік грамматикасы, синтаксисі және құрылымдық ұйымдасу принциптері бар күрделі құбылыс ретінде танылады.
Дискурстың құрылымдық табиғатын анықтауда Е.С. Кубрякова ұсынған классификация маңызды орын алады. Ғалым дискурсты зерттеудің бірнеше әдісін көрсетеді. Құрылымдық-синтаксистік әдіс бойынша дискурс мәтіннің белгілі бір фрагменті ретінде қарастырылып, сөйлемнен жоғары деңгейдегі бірлік – күрделі синтаксистік тұтастық немесе фразалық тұтастық ретінде сипатталады. Құрылымдық-стилистикалық әдіс дискурсты сөйлеу тілінің мәтіндік емес ұйымдастырушы формасы ретінде қарастырса, коммуникативтік әдіс дискурсты вербалды қарым-қатынас немесе диалогтік сөйлесу ретінде түсіндіреді [17, с. 13]. Бұл жіктеу дискурстың тек мәтіндік құрылым ғана емес, сөйлеу әрекетінің ұйымдасу формасы екенін көрсетеді. Яғни дискурс белгілі бір әлеуметтік ортада қалыптасатын «тілдегі тіл» ретінде қызмет етеді. Мұнда тілдік құралдардың іріктелуі, синтаксистік модельдердің таңдалуы және лексикалық қордың қолданылуы коммуникация мақсатына байланысты жүзеге асады.
Дискурстың грамматикалық ұйымдасу ерекшелігі оның сөйлем деңгейінен асып түсетін тұтастық құру қабілетіне байланысты. Қалыпты мәтінде сөйлемдер логикалық байланыс арқылы біріктірілсе, дискурста бұл байланыс тек грамматикалық құралдармен ғана емес, коммуникативтік стратегиялармен, тақырыптық дамумен және қатысушылардың интенциясымен анықталады. Профессор Б. Шалабай мәтінді әртүрлі сапаға ие бөлшектердің сан қилы қарым-қатынасынан тұратын күрделі құрылым ретінде анықтайды [20]. Бұл пікір дискурстық ұйымдасудың да негізін түсіндіреді, өйткені дискурс мәтіндік құрылымдарды қамтығанымен, олардың қызмет ету механизмін кең әлеуметтік контексте жүзеге асырады.
Құрылымдық тұрғыдан дискурс ерекше грамматикаға ие болады. Мұнда тілдік бірліктердің байланысы тек морфологиялық немесе синтаксистік нормалар арқылы емес, тақырыптық тұтастық, коммуникативтік мақсат және прагматикалық бағдар арқылы ұйымдастырылады. Сондықтан дискурста синтаксистік байланыс логикалық, семантикалық және когнитивтік факторлармен толықтырылады.
А. Әділова дискурс пен мәтіннің айырмашылығын анықтай отырып, дискурсты автор интенциясына байланысты іріктелетін тілдік құрылымдардың жиынтығы ретінде сипаттайды [14, б. 149]. Ғалым дискурстың уақытпен ажырамас бірлікте өмір сүретінін атап көрсетеді. Бұл оның құрылымдық ұйымдасуының да тұрақты емес екенін білдіреді. Яғни дискурсты қайта туындату мүмкін емес, себебі ол нақты жағдаятқа байланысты жүзеге асады. Ал мәтін керісінше қайта жаңғыртуға бейім. Бір мәтін әртүрлі уақытта қайта оқылып, жаңа интерпретацияға ие болуы мүмкін. Бұл айырмашылық дискурстың құрылымдық ұйымдасуының динамикалық сипатта екенін дәлелдейді.
А.Е. Карлинский мәтін мен дискурсты коммуникация формалары ретінде салыстыра отырып, олардың құрылымдық ерекшеліктерін нақтылайды. Ғалым дискурсты сөйлеу әрекетінің дыбыстық формадағы үдерісі, мәтінді графикалық формадағы нәтижесі ретінде қарастырады. Дискурс спонтанды сипатқа ие болып, вербалды және бейвербалды амалдардың бірлігінде жүзеге асады, ал мәтін өңделген сөйлесім ретінде қабылданады [21]. Бұл пікір дискурстың грамматикалық ұйымдасуында импровизация элементінің бар екенін көрсетеді. Сөйлеуші айтылымды алдын ала толық жоспарламай, тыңдаушы реакциясына қарай өзгерте алады. Мұндай жағдайда синтаксистік құрылымдар да өзгермелі сипат алады: аяқталмаған сөйлемдер, үзілістер, қайталаулар, экспрессивті құрылымдар жиі қолданылады.
Мәтін лингвистикалық тұрғыдан логикалық, грамматикалық және мағыналық байланыстарға негізделген тұтас құрылым болып табылады [22]. Ал дискурста бұл байланыстар сөйлеу әрекеті барысында қалыптасады. Сондықтан дискурс құрылымының аяқталған шекарасы әрдайым анық бола бермейді. Дискурстың грамматикалық ерекшелігі тілдік тұлға факторымен де байланысты. Зерттеушілердің пікірінше, дискурс тілдік тұлғаның интеллектуалдық деңгейін, ұлттық танымды игеруін, эмотивтік бірліктерді қабылдау қабілетін және сөз мәдениетін көрсететін тілдің ерекше деңгейі болып табылады [23]. Демек дискурс құрылымы сөйлеушінің когнитивтік тәжірибесімен де анықталады.
В.В. Богданов дискурс ұғымының мәтін және сөйлесім категорияларымен байланысын қарастырып, оларды тең ұғымдар ретінде қолдануға болмайтынын атап көрсетеді. Ғалымның пікірінше, кез келген сөйлесім мәтін ретінде қайта кодтала бермейді және кез келген мәтін дыбыстық формада жүзеге аса алмайды. Сондықтан дискурс жазбаша да, ауызша да жүзеге асатын кең тілдік деңгей ретінде қарастырылады [24]. Бұл тұжырым дискурстың құрылымдық әмбебаптығын дәлелдейді. Ол графикалық репрезентациямен де, дыбыстық форма арқылы да көрініс таба алады. Мұндай екіжақты табиғат дискурстың грамматикалық ұйымдасуына да әсер етеді. Е.И. Шейгал дискурс пен мәтіннің байланысын бірнеше параметр арқылы сипаттайды. Ғалым мәтінді ауызша немесе жазбаша формадағы өнім ретінде қарастырса, дискурсты жанды қарым-қатынас тілі деп анықтайды. Сонымен қатар дискурс әрекеттік және үдерістік құбылыс ретінде, ал мәтін дайын нәтижелік құрылым ретінде сипатталады [25]. Зерттеушінің пікірінше, дискурс коммуникативтік үдерістің динамикалық моделі ретінде нақты мәтіндік құрылымдар арқылы жүзеге асады. Басқаша айтқанда, мәтін дискурстың материалдық көрінісі болса, дискурс – мәтінді тудыратын әрекеттік механизм. Құрылымдық-семантикалық тұрғыдан мәтін сөйлемдер тізбегінен құралған күрделі тұтастық ретінде қарастырылады [26]. Ал коммуникативтік бағыт тұрғысынан мәтін – ортақ интенциямен біріккен коммуникативтік элементтердің жүйесі [27]. Бұл сипаттамалар дискурстың мәтіндік негізге сүйенетінін көрсеткенімен, дискурс құрылымы одан әлдеқайда күрделі екенін дәлелдейді.
Дискурс – мәтін түзуші, мәтін және мәтін қабылдаушы арасындағы тұтастықта қарастырылатын құбылыс. Яғни дискурста автор, мәтін және адресат үштігі бір мезетте әрекет етеді [28]. Бұл үш компоненттің өзара байланысы дискурстың құрылымдық ұйымдасуын анықтайды. Дискурс құрылымының тағы бір ерекшелігі – оның жағдаятқа тәуелділігі. Коммуникативтік жағдай өзгерген сайын тілдік құралдардың іріктелуі де өзгереді. Бір дискурста ресми синтаксистік модельдер қолданылса, екінші жағдайда бейресми, экспрессивті немесе қысқартылған құрылымдар басым болуы мүмкін. Сонымен қатар дискурс жанрлық нормалармен де анықталады. Әскери, ғылыми, педагогикалық немесе заңгерлік дискурс түрлерінің әрқайсысында өзіндік лексика, синтаксис және коммуникативтік стратегия қалыптасады. Бұл ерекшелік дискурстың әлеуметтік институттармен байланысын көрсетеді. Осылайша дискурсқа тән грамматикалық және құрылымдық белгілерді жинақтай отырып, оның сөйлемнен жоғары деңгейдегі синтаксистік тұтастық екені, динамикалық ұйымдасуға ие екені, коммуникативтік мақсатқа тәуелді құрылатыны және тілдік тұлғаның когнитивтік тәжірибесімен анықталатыны байқалады. Дискурс құрылымы тілдік жүйенің ішкі заңдылықтары мен әлеуметтік коммуникация талаптарының тоғысында қалыптасатын күрделі көпқабатты жүйе болып табылады.
Дискурсты қазіргі тіл білімінде жан-жақты зерттеу оның тек құрылымдық немесе мәтіндік ұйымдасуымен ғана шектелмейтінін көрсетеді. Дискурс – коммуникативтік әрекеттің әлеуметтік, мәдени, психологиялық және когнитивтік факторлармен тығыз байланыста жүзеге асатын күрделі жүйесі. Сондықтан дискурсты толық түсіну үшін оның прагматикалық және когнитивтік табиғатын кешенді түрде қарастыру қажет.
Прагматикалық бағыттағы зерттеулер дискурсты ең алдымен коммуникативтік мақсатпен байланыстырады. Қ. Есенова дискурстың прагматикалық қырын талдай отырып, коммуникативтік жағдаятқа қатысушылардың мақсат-ниеттері, этномәдени тәжірибесі және экстралингвистикалық факторлары негізгі рөл атқаратынын атап көрсетеді. Ғалымның пікірінше, қандай да бір мәтінді қабылдау барысында тыңдарман немесе оқырман автордың сол мәтінді құрастырған сәттегі ойлау әлемін елестетуге тырысады. Демек, дискурсты түсіну бөгде адамның когнитивтік кеңістігіне белгілі бір деңгейде ену үдерісі болып табылады [29]. Бұл пікір дискурстың тек тілдік таңбалар жиынтығы емес, коммуниканттар санасында жүзеге асатын интерпретациялық әрекет екенін дәлелдейді. Яғни дискурс мағынасы айтылған сөздердің жиынтығымен ғана анықталмай, олардың астарындағы интенция, мәдени тәжірибе және әлеуметтік жағдай арқылы қалыптасады.
Ш. Нұрмышева дискурсты танымдық тұрғыдан қарастырып, оны коммуниканттардың коммуникативтік мақсатқа сай тілдік жүйелерді пайдалана отырып, шынайы өмірдегі оқиғаларды сөйлеу тіліне көшіру әрекеті ретінде сипаттайды [30]. Зерттеушінің пайымдауынша, дискурс когнитивтік, тілдік және аялық білімнің өзара ықпалдасуы нәтижесінде жүзеге асады. Мұнда қатысушылардың тәжірибесі, мәдениеті және білім деңгейі маңызды рөл атқарады. К. Садирова дискурсты сөйлеу әрекеті арқылы шынайы өмір көрінісінің санада таңбаланып, нақты коммуникативтік жағдайға айналуы деп түсіндіреді. Ғалым дискурсты адам әрекетінің ерекше түрі ретінде қарастырып, оның нақты уақыт пен кеңістікте жүзеге асатынын атап өтеді [31]. Бұл анықтама дискурстың жағдаяттық тәуелділігін және әрекеттік сипатын айқындайды. Н. Уәли дискурсты коммуниканттардың аялық білімі мен таным-түсінігі арқылы зерттеп, коммуникацияның тиімді жүзеге асуы ортақ мәдени кодқа тәуелді екенін көрсетеді [32]. Ал Б. Қалиұлы дискурсты прагматикалық, когнитивтік, мәдени-танымдық және әлеуметтік-психологиялық сипаттарға ие күрделі тілдік құрылым ретінде сипаттайды [33]. Ғалымның пікірінше, сөзге, сөз тіркесіне немесе сөйлемге тән мағына мен қызметтің барлығы дискурста да көрініс табады, бірақ дискурс олардан ауқымдырақ деңгейде жүзеге асады.
Дискурстың когнитивтік табиғатын түсіндіруде профессор Э.Д. Сүлейменова тіл мазмұнын интерпретациялау тіл, ойлау және объективті шындық арасындағы байланысты зерттеумен тікелей сабақтас екенін атап көрсетеді. Сондықтан тілдік және когнитивтік ұғымдарды талдау әдіснамалық тұрғыдан маңызды [34]. Бұл тұжырым дискурстың адам санасындағы концептуалдық модельдермен байланысын дәлелдейді.
Прагматикалық және когнитивтік тұрғылардың өзара байланысын зерттеген Т. Ван Дейктің пікірінше, дискурс – тілдік форма, мағына және әрекеттің бірлігінен тұратын күрделі құбылыс. Дискурсты талдау барысында әлеуметтік жағдаят, қатысушылардың мәртебесі, рөлі, жасы, жынысы және қарым-қатынас сипаты ескерілуі тиіс [35]. Бұл көзқарас дискурсты әлеуметтік институттармен байланысты зерттеуге негіз болды. Бірқатар зерттеушілер Ван Дейк тұжырымдамасына сүйене отырып, дискурсты мәтіннен тыс факторларды қамтитын күрделі коммуникативтік құбылыс ретінде қарастырады. Мұнда әлем туралы білім, мәдени кодтар, идеология және коммуникативтік стратегиялар маңызды компоненттер болып саналады [35, с. 8]. В.Е. Черняевская дискурсты екі аспектіде сипаттайды. Біріншіден, дискурс – когнитивтік және типологиялық жағдаятқа негізделген нақты коммуникативтік оқиға. Екіншіден, ол тақырыптық тұрғыдан байланысты мәтіндер жиынтығы ретінде қарастырылады. Дискурс мағынасы бір ғана мәтінде толық ашылмай, интермәтіндік кеңістікте жүзеге асады [36]. Бұл пікір дискурстың пәнаралық табиғатын көрсетеді. Дискурсты зерттеу барысында әлеуметтік институттар, мәдени идеологиялар және тарихи факторлар есепке алынуы тиіс. Демек, дискурстық талдау тек тілдік формаларды емес, олардың артындағы когнитивтік модельдерді анықтауға бағытталады.
Америкалық прагмалингвист Д. Шиффрин дискурсты «мәлімдемелер» жүйесі ретінде қарастырып, оларды контекске тәуелді ауызша немесе жазбаша тіл өнімдері деп сипаттайды [37]. Бұл анықтама дискурстың контекстуалдылық сипатын көрсетеді. А.Ж. Греймас пен Ж. Курте дискурсты семиотикалық үдеріс ретінде қарастырып, тілдік және тілдік емес тәжірибелердің жиынтығы ретінде түсіндіреді [38]. Ғалымдардың пікірінше, дискурсты тек тілдік материалмен шектеу жеткіліксіз, өйткені ол мәдени таңбалар жүйесімен де байланысты. Н.Н. Миронова дискурста ұлттық мәдениет пен жеке тұлғалық тәжірибе қатар көрініс табатынын атап өтеді [39]. Осы тұрғыдан дискурс адамның мәдени және әлеуметтік болмысын бейнелейтін құрал ретінде қарастырылады. Сондықтан дискурсты функционалдық стильдермен, ауызекі тіл жанрларымен және мәдени коммуникация формаларымен байланысты зерттеу қажеттілігі туындайды [40]. О.Ф. Русакова дискурсты «өмірге енгізілген сөйлеу» деп сипаттай отырып, оның күнделікті тәжірибемен байланысын ерекше атап көрсетеді [41]. Яғни дискурс – өмірден бөлінген абстрактілі мәтін емес, нақты әлеуметтік әрекет. Бұл ойды И.Б. Штерннің дискурсты сұхбат, жарияланым немесе ғылыми теориялар қалыптастырады деген пікірі нақтылай түседі [42]. Демек дискурс экстралингвистикалық факторлар мен когнитивтік әрекеттердің тоғысында жүзеге асады.
Қазіргі тіл білімінде дискурс түрлерінің саны артып келеді. Г. Смағұлова дискурстың әскери, саяси, ғылыми, педагогикалық, бұқаралық ақпарат құралдары және заңгерлік сияқты көптеген түрлерін көрсетеді [43]. Әрбір дискурс түрі белгілі бір әлеуметтік институттың қызметімен байланысты қалыптасады. А.А. Кибрик дискурсты зерттеу барысында тек тіл ішіндегі координаталармен шектелуге болмайтынын атап көрсетеді [44]. Себебі дискурс әлеуметтік әрекет ретінде қоғам құрылымымен тығыз байланысты. Осы негізде дискурстың екі негізгі түрі ажыратылады: дербес (тұлғаға бағытталған) және институционалды дискурс. Дербес дискурс бірін-бірі жақсы танитын коммуниканттар арасындағы бейресми қарым-қатынасты білдіреді. Ал институционалды дискурс әлеуметтік институттар аясында жүзеге асатын мәртебелік-рөлдік қарым-қатынас түрі болып табылады [45]. Институционалды дискурс қоғамдағы ресми ережелер мен нормаларға негізделеді. Мұнда қатысушылар белгілі бір әлеуметтік рөлді атқарады: судья – сот процесінің өкілі, дәрігер – медициналық қызмет субъектісі, мұғалім – білім беру мекемесінің өкілі. Сондықтан коммуникация жеке тұлғалық емес, кәсіби мәртебеге байланысты жүзеге асады. Институционалды дискурсқа тән белгілер ретінде зерттеушілер белгілі бір коммуникативтік интенцияның болуы, қарым-қатынас орнының анықталуы, қатысушылардың мәртебелік-рөлдік сипаттамалары және тарихи өзгергіштік факторын атап көрсетеді. Әлеуметтік институт жойылған жағдайда оған тән дискурс түрі де жойылады [46]. Осылайша қазіргі лингвистикалық зерттеулерде дискурс ұғымы көпқырлы, динамикалық және пәнаралық категория ретінде қарастырылады. Оның құрылымдық, прагматикалық және когнитивтік сипаттары тілдің әлеуметтік қызметін терең түсінуге мүмкіндік береді. Ал институционалды дискурстың бір түрі ретінде қалыптасқан қазақ заңгерлік дискурсы құқықтық коммуникация жағдайында тілдің қалай қызмет ететінін зерттеудің маңызды бағыты болып табылады.
Қазіргі тіл біліміндегі дискурс теориясының қалыптасу эволюциясын жүйелей талдау дискурстың тек тілдік бірліктер жиынтығы емес, әлеуметтік тәжірибе, когнитивтік әрекет және коммуникативтік мақсат тоғысатын күрделі көпқабатты феномен екенін көрсетеді. Жоғарыда қарастырылған ғылыми тұжырымдар дискурстың сөйлем деңгейінен жоғары ұйымдасатын синтаксистік тұтастық ретінде ғана емес, нақты жағдаятта жүзеге асатын әрекеттік үдеріс екенін дәлелдейді. Осы тұрғыдан алғанда дискурс тілдік таңбалардың механикалық байланысы емес, коммуниканттардың интенциясы, мәдени тәжірибесі, әлеуметтік мәртебесі және аялық білім қоры арқылы мағынаға ие болатын динамикалық коммуникациялық кеңістік болып табылады. Демек, дискурс тілдің өмір сүру формасы ретінде әлеуметтік шындықты бейнелеп қана қоймай, оны интерпретациялау мен қайта құрудың да маңызды құралы қызметін атқарады.
Дискурс пен мәтіннің арақатынасын саралау олардың бір-бірін толықтыратын, алайда функционалдық табиғаты жағынан әртүрлі категориялар екенін айқындады. Мәтін – тілдік әрекеттің нәтижесі ретінде құрылымдық тұрақтылыққа ие ақпараттық жүйе, дискурс – сол мәтінді тудыратын және қабылдайтын коммуникативтік үдеріс. Дискурста вербалды және бейвербалды амалдардың бірлігі, пресуппозициялық білім, прагматикалық стратегиялар мен когнитивтік модельдер қатар іске қосылады. Сондықтан дискурстық талдау тілдік құрылымды ғана емес, коммуникацияның әлеуметтік-мәдени, психологиялық және идеологиялық параметрлерін кешенді түрде қарастыруды талап етеді. Бұл бағыт қазіргі антропоөзектік парадигманың негізгі ұстанымдарымен сабақтасып, тілдік тұлға феноменін зерттеудің әдіснамалық негізін кеңейтеді. Осы ғылыми пайымдауларды жинақтай келе, дискурсты институционалды қарым-қатынас кеңістігінде қарастыру оның қолданбалы маңызын айқындай түседі. Әлеуметтік институттар аясында жүзеге асатын коммуникация белгілі бір нормалар мен мәртебелік-рөлдік қатынастарға бағынатындықтан, дискурс кәсіби әрекеттің негізгі құралына айналады. Институционалды дискурстың құрамдас бөлігі болып табылатын қазақ заңгерлік дискурсы құқықтық сана, құқықтық мәдениет және қоғамдық коммуникация арасындағы өзара байланысты айқындайтын маңызды тілдік құбылыс ретінде танылады. Сондықтан қазақ заңгерлік дискурсының теориялық негіздерін жүйелеу болашақ заңгер мамандардың кәсіби дискурстық құзыреттілігін қалыптастырудың ғылыми алғышарты болып табылады және құқық саласындағы тілдік коммуникацияны лингводидактикалық тұрғыдан зерттеудің өзекті бағытын белгілейді.
1.2 Қазақ заңгерлік дискурсының қалыптасуы, зерттелуі
Қазақ заңгерлік дискурсы ежелден бастау алып, бірнеше тарихи кезеңдерден өтіп, әртүрлі әлеуметтік, саяси және мәдени факторлардың ықпалында дамыды. Ерте дәуір және дәстүрлі құқықтық жүйе деп аталатын кезеңде қазақ халқының дәстүрлі құқықтық жүйесі әдет-ғұрыптарға, ауызша дәстүрлерге негізделіп, билер соты құқықтық нормаларды орындау және дауларды шешу функциясын ауызша атқарған. Қазақ заңгерлік дискурсы осы кезеңде басталып, Ресей империясы және кеңестік кезеңде Ресей заңдарының енгізілуі, әкімшілік және сот жүйелерінің өзгеруі қазақ қоғамының құқықтық санасына әсер етіп, орыс тіліндегі заңдарды аудармашы арқылы түсініп, қазақ тілінде талқылау кезеңінде жалғасты. 1917 жылғы Қазан революциясынан кейін кеңестік құқықтық жүйе социалистік идеологияға негізделген кезеңде жаңа заңдар, кодекстер және құқықтық институттар құрылғанымен, заңға, құқықтық нормаларға байланысты атқарылған барлық жұмыстар орыс тілінде жүргізіліп, қазақ заңгерлік дискурсының дамуы әлсіреді. Ал Тәуелсіздік кезеңінде құқықтық реформалар жүргізіліп, Қазақстан Республикасының Конституциясы қабылданды. Осы кезеңнен бастап қазақ заңгерлік дискурсының дамуы қайта жаңғырды [47]. 
Аталмыш дискурстың қалыптасып, дамуын зерттеуді алдымен дәстүрлі құқықтық нормалар кезеңінен бастауды жөн көрдік. Қазақ халқының көшпелі тұрмысында қолданылған заңгерлік дискурс адамгершілік ұстанымдарға негізделген әдет-ғұрып нормалары бойынша қалыптасты. Халқымыздың әдет-ғұрып нормалары – ұлттық дүниетанымның көрінісі, әрі құқықтық мәдениеттің іргетасы. Қазақ халқы үшін ең негізгі құндылық – ар. Бұған атадан қалған «малым – жанымның садағасы, жаным – арымның садағасы» деген даналық сөздер дәлел бола алады. Көшпелі шаруашылық негізінде қалыптасқан құқықтық мәдениет халықтың өзіндік болмысы мен тұрмыс-тіршілігіне сай келетін әдет-ғұрып нормаларынан басталады. Қазақ заңгерлік дискурсының тарихы халқымыздың ерте заманында қалыптасып, бүгінгі күнге дейін жеткен салт-дәстүрлері мен әдет-ғұрыптары, жол-жора, үкім-кесімдерінің мазмұнындағы құқықтық өлшемдерінен бастау алады [48]. Қазақ халқының әдет-ғұрыптарына негізделген дала заңының ұзақ уақыт қоғам сұранысын қанағаттандыруы, еркіндік, бостандық, теңдік, әділдік сияқты адамгершілік санаттарын басшылыққа алуы – оның өзіндік ерекшелігі. Сондықтан тарихта қоғамдық құрылыстың дамып не құлдырауына қарамай, құқықтық мәдениеттің беделі мен қызметі құлдырамай, өз өміршеңдігін көрсете алды [49]. Демек, құқықтық мәдениеттің қалыптасуына адамгершілік нормалары негіз болса, белгілі бір қоғамның дамып, өркендеуіне қоғам мүшелерінің ар-ұят, намыс, абырой сияқты адами құндылықтарды берік ұстануы себеп болады. Қоғамдағы бұл құндылықтар әділ қоғамды қалыптастыратыны белгілі. 
Қазақ заңгерлік дискурсының мазмұнында халықтың тіршілік көзі, ата кәсібінде аса маңызды рөл атқаратын жер-су, көші-қон, жеке меншікті (малды таңбасымен және т.б.) анықтау, ел ішіндегі қоғамдық қатынастардың барысында туындайтын түрлі дау-дамайды жіктеп көрсету, жаза түрлерін, құн мен айып төлеу мөлшерін белгілеу, отбасы қатынасын реттеу, сондай-ақ, жеке тұлғаны құқықтық және адамгершілікке тәрбиелеу шаралары қамтылған.  
Қазақ заңгерлік дискурсының қалыптасуында билер институты маңызды рөл атқарды. Көшпелі қазақ қоғамында билер дау-жанжалды шешуде әділдігімен танымал болды. Дау-жанжалды шешу барысында бидің айтқан билігі, шығарған шешімі бұлжытпай орындалатын болған. Бұл туралы Ш. Уәлиханов былай дейді: «Билердің беделі Европадағы ақындар, ғалымдар мен адвокаттар сияқты өздерінің жеке бастарының қасиеттеріне байланысты болған. Би атағын беру қазақта халық тарапынан бір сайлау арқылы немесе халықты билеп отырған үкімет тарапынан бекіту арқылы болған емес, тек сот ғұрыптарына әбден жетік, сонымен қатар тілге шешен қазақтар ғана бұл құрметті атаққа өз бетімен ие болып отырған. Мұндай би атағын алу үшін би болам деген қазақ өзінің заң ісіне жетіктігі және шешендік қабілеті бар екенін халық алдында сан рет көрсетуге тиіс болған. Ондай адамдардың атағы бүкіл қазақ даласына тез жайылып, олардың аты жұрттың бәріне мәлім болып отырған. Сонымен бұл би деген атақ келіп билік айтуға және төрелік сөз сөйлеуге патент сияқты нәрсеге айналған» [50]. Демек, қазақ қоғамында би атану үшін әдет-ғұрыпты жетік білу әрі шешендік қабілеті болуы тиіс. Ш. Уәлихановтың би туралы пікірін қазақтың ұлы ақыны Абай Құнанбайұлы өзінің қара сөздерінде былайша сабақтайды: «Бұл билік деген біздің қазақ ішінде әрбір сайланған кісінің қолынан келмейді. Бұған бұрынғы Қасым ханның қасқа жолын, Есім ханның ескі жолын, Әз Тәуке ханның Күлтөбенің басында күнде кеңес болғандағы «Жеті жарғысын» білмек керек, һәм ол ескі сөздердің қайсысы заман өзгергендіктен ескіріп, бұл жаңа заманға келіспейтұғын болса, оның орнына татымды толық билік шығарып, төлеу саларға жарарлық кісі болса керек еді...» [51]. Яғни би атанған адамның дала заңын терең меңгеруімен қатар шешендік өнерінің болуы маңызды болғанын аңғарамыз. Ш. Құдайбердіұлының «Би һәм билік туралы», [52]. Ә. Бөкейханұлының «Тағы да һәм билік туралы» [53] мақалалары арқылы  қазақ заңгерлік дискурсының даму жолын анықтауға болады. Ш. Құдайбердіұлы қазақ халқының дәстүрлі құқықтық жүйесінің тарихына үңіліп, қазақтың «қазылған қара жолдай» айқын билік-кесімдерінің қоғамдық қатынастарды реттеудегі маңыздылығын саралай келе, қоғам «орыс законына қарағандықтан» қазақтың сара жолы мүлде көмескіленіп, маңыздылығынан айырыла бастағанын айта келе, дала заңының кейбір ереже қағидаларын сұрыптап алса, олардың өз заман талабына, қазақ тұрмысына сәйкес келер еді деген пікірі қазіргі уақытта да өзекті [52, б. 193]. Ал Ә. Бөкейханұлы қазақ даласындағы би тұлғасын зерделейді. Бидің елге адал қызмет ету үлгісі ретіндегі тағдыры, билік жасаудың қиындығы мен күрделілігі туралы айта келіп, биді орыс қоғамы тудырған орыс судьясымен салыстырады, оған құлақ асу керек пе, не болмаса шариғат жолын берік ұстау керек пе деген мәселені көтереді. Әрі қазақ қоғамындағы алқабилер соты туралы да ақпарат береді [53]. Демек, қазан төңкерісіне дейін халық сотының алдында билер бірі талапкердің, екіншісі айыпкердің сөзін сөйлеген, ал үшіншісі төбе би болып төрелік сөз айтқанын аңғарамыз. Қазақ биінің моральдық-құқықтық мәртебесі халықтың «атаның баласы болма, адамның баласы бол» деген талабынан көрініс тапты. Қазақ заңгерлік дискурсында билік айтудың мақсаты – әділ кесім жасау және екі жақты татуластыру. Қазақ қауымында ертеден қалыптасқан билер соты ел ішінде туындаған дауды әділ шешіп, екі жақты мәмлеге келтіріп, реттеу қазақтың шешендік өнерін дамытты әрі заңгерлік дискурстың қалыптасуына негіз болды. 
Қазақ заңгерлік дискурсының қалыптасуына хандық дәуірдегі әдет-ғұрып нормаларымен қоса, Шыңғыс ханның «Жасағы», «Қасым ханның қасқа жолы», «Есім ханның ескі жолы» және Тәуке хан дәуірінде қабылданған «Жеті жарғы» заңдары негіз болды. 
Қазақ даласында пайда болған атақты заң жүйесінің бірі – Қасым ханның билігі тұсындағы «Қасым ханның қасқа жолы». Бұл заңда: мүлік заңы (жер, мал, мүлік даулары); қылмыстық заң (ұрлық, адам өлтіру және т.б.); - әскери заң (аламан міндеттемесін, ер құны, қара-қазақ және т.б.); - елшілік жоралар (майталмандық, шешендік, сыпайылық, әдептілік, халықаралық қарым-қатынас); - жұртшылық заңы (шүлен тарту, ас, той, мереке үстіндегі ережелер, жасауыл, бекеуіл және т.б.) қамтылған [54]. Бұл туралы біз Қаз дауысты Қазыбек бидің  елшілік сапарында Жоңғар ханы Қалдан Бошақтуға айтқан сөздерінен байқаймыз: «Біз қазақ деген мал баққан елміз, бірақ ешкімге соқтықпай, жай жатқан елміз. Елімізден құт-береке қашпасын деп, жеріміздің шетін жау баспасын деп, найзаға үкі таққан елміз, ешбір дұшпан басынбаған елміз, басымыздан сөзді асырмаған елміз. Досымызды сақтай білген елміз, дәм-тұзды аяқтай білген елміз, асқақтаған хан болса, хан ордасын таптай білген елміз. Атадан ұл туса, құл боламын деп тумайды, анадан қыз туса, күң боламын деп тумайды. Ұл мен қызды қаматып отыра алмайтын елміз. Сен қалмақ та, біз қазақ, қарпысқалы келгенбіз. Қазақ, қалмақ баласы, табысқалы келгенбіз. Танымайтын жат елге танысқалы келгенбіз. Танысуға көнбесең, шабысқалы келгенбіз. Сен қабылан да, біз арыстан, алысқалы келгенбіз. Жаңа үйреткен жас тұлпар жарысқалы келгенбіз. Тұтқыр сары желімбіз, жабысқалы келгенбіз. Сен темір де, біз – көмір, еріткелі келгенбіз. Екі еліктің лағын теліткелі келгенбіз, егесетін ер шықса иілткелі келгенбіз. Берсең жөндеп бітіміңді айт, не тұрысатын жеріңді айт!» [55]. Атақты үш бидің бірі Қазыбек бидің бұл сөзінен қазақ елінің барлық тұрмыс-тіршілігін, өзіне тән мінез-құлқын аңғаруға болады. 
Қазақ заңгерлік дискурсының қалыптасу тарихындағы заң жүйесінің бірі – «Есім ханның ескі жолы». Бұл заң Шыңғыс ханның «Жасақ» үлгісіне жақын, әскер мәселелерін қамтыған. «Қасым ханның қасқа жолымен» мазмұндас болды әрі бұл заңды құрастыруда Есім хан билер кеңесінің қатысуымен, олармен ақылдаса отырып, көшпенділер тіршілігіне сәйкес келетін дәстүрлі әдет-ғұрыпты, құқықтық тәртіпті жетілдіру мақсатында жаңа құқықтық нормаларды енгізген. Бұл нормаларды халыққа түсіндіру барысында қазақ заңгерлік дискурсының дамығанын байқаймыз. Сол сияқты «Жеті жарғы» заң жинағын құру барысында Күлтөбе басында билердің жиналып, талқылауы да қазақ заңгерлік дискурсы аясында жүзеге асқанын байқауға болады. Тәуке ханның «Жеті жарғысында» қамтылған әкімшілік, қылмыстық істер, азаматтық құқықтық нормалар, салықтар, діни көзқарастар туралы ережелер енгізіліп, меншіктік, қылмыстық, отбасы және неке, мұрагерлік құқықтарын, тәрбие мәселелерін, сот ісінің өту тәртібі мен билер үкімінің орындалуын міндеттеу үдерістерін қамтыған [56]. Бұл ережелерді халыққа түсіндіруде немесе белгілі бір жағдайларға байланысты туындаған дауларды шешуде қазақ заңгерлік дискурсы дамып, жетіліп отырған.  
Қазақ заңгерлік дискурсының қалыптасуында  маңызды рөл атқаратын билер сотының тарихы көнеден басталады. Сақ тайпалары дәуірінде елдегі ру, тайпа басшылары мен беделді адамдардың біріккен кеңесі қоғамдағы тәртіптің сақталуын қадағалап, сот қызметін атқарып отырған. Қазақ билерінің қоғамдағы әділеттілікті сақтаудағы қызметін заңгер-ғалым С. Созақбаевтың «Тәуке хан. Жеті жарғы» атты еңбегінен көруге болады. Дауласқан екі жақ билердің істі қарауына дейін, өзара келісіп дауды шешуге өздері қимыл-әрекет жасайды, оны «Бітім», «Береке», «Салауат» деп атаған. «Бітім» – екі жақтың өзара келісімі арқылы, сөз жүзінде даудың аяқталуы. Бітімнен кейін билерге істі қарауға құқық берілмейді. Себебі бітімді, өзара келісімді біржақты бұзу – сөзде, сертте тұрмаудың, жалпы ар-ожданның жоқтығының белгісі. ««Береке» – екі адамның айырбас немесе сатып алу туралы сөз жүзінде шарт жасасуы яғни, өзіндік мүдделерін қанағаттандыру. Жалпы қазақтың әділеттік құқығында «береке» институты барлық келісімшарттардың негізі болған. «Салауат» немесе кешірім – дауласқан екі жақтың бір-біріне талап қоюдан бас тартуы, яғни кешірім беруі. Кешірім жасау ауыл, ел, ру ақсақалдарының қатысуымен өтетін болған» [57].  Ендеше, «Бітім», «Береке», «Салауат» деп аталатын келісімдер арқылы қазақ заңгерлік дискурсының ауызша дамып, «Ер жігіттің екі сөйлегені – өлгені» мақалы сол уақытта қолданысқа енгенін аңғаруға болады. 
Қазақ билері дауларды шешуде қатаң жаза (қылмыскердің, жауаптының намысына тию, ел алдында масқаралау, онымен қоса руын да масқаралау) тағайындау арқылы халықтың қоғамдық, құқықтық мәдениетіне дұрыс әсер етіп отырған. Осы тұрғыда Н. Өсерұлының «Шариат» атты еңбегінде: «Қазақ әдет-ғұрып заңдары о бастан-ақ кісі өліміне аса жауапкершілікпен қараған, билер де қылмыскерлерді жазалап қана қоймай, мұндай қылмысты екінші рет болдырмау жағын да қарастырған. Кісі өлімі бүкіл қоғамға тән дерт ретінде қаралған. Сол себепті күнәні қылмыскердің бүкіл руластарына таңып, бәрін бірдей жауапты еткен. Ондай руларды «бүлінген ел» деп қоғамнан шеттеткен. Олармен қарым-қатынас жасамай, қыз беріп, қыз алыспаған» [58]. Осылайша ар, ұят, намыс, еркіндік, теңдік ұғымдары қазақ қоғамының басты қағидасына айналып, құқық саласында бірінші орында тұрды. Сол уақытта билер шешендік сөздерімен бітімгершілік, татуластыру, ел бірлігін сақтау үшін қазақ заңгерлік дискурсының ауызша түрін кеңінен пайдаланған. Мысалы, жерді бөлісуге байланысты билердің арасында туындаған дауға тоқталатын болсақ, «Ей, Ормамбет, біз барып қайттық, сен ілгері барасың, біз енді көп жүрмеспіз, көмілерміз, сен жассың көңілдегіңді аларсың!-деген сөзінен Төле бидің Ормамбет биден үлкен екенін білсек, Ормамбеттің:  
Екі би, айтқан сөзің жарасады,
Еншіге әр кімдер-ақ таласады, 
Бұл Қасқа көл орта жүздің көлі еді, 
Айтқандарың қиянатқа жанасады, - деген сөздерінен жер дауы, жас ерекшеліктерін пайдаланып, қиянат жасау дұрыс еместігін айтып отырғанын байқауға болады. Үйіне келген баласынан мән-жайды білген анасының: «Балам, қарт билерді бекер ренжіткен екенсің, әлі де болса, тілімді алсаң Қасқа көлді бөліп бер», - деп берген ақылы арқылы даудың әділ шешілгенін байқауға болады» [55, б. 112]. Берілген үзіндіде қарым-қатынас, жер дауын әділ шешу  мақсатында, тілдесу түрінде өрбіген. Төле би мен Әйтеке би Ормамбет бидің жас ерекшелігін тілге тиек ете отырып, «сен жассың, көңіліңдегіні аласың»-деп, ақыл-кеңес айтып, болашақта барлығының жақсы болатынына сендіріп, иландырғысы келеді. Оқиға әрі қарай пікірталас түрінде өрбиді. Төле бидің айтатын ойын жүйелеуінен, жеткізуінен тындаушысының әлеуметтік жағдайын, жас ерекшелігін, соған орай білім қорын ескере отырып, коммуникативтік оқиғаның өту кезеңдерінде дискурстың қалай дамығанын көруге болады. 
Қазақ би-шешендері сөздің құдіретіне табынып, ұшқыр да ұтымды, мағыналы сөздерді негізгі ойдың арқауы еткен. Ел ішіндегі түрлі дау-жанжал, шешімін таппас мәселелерді де қуатты оймен астасқан сөз арқылы, көрегендігімен, тапқырлығымен шешіп, бағасын берген. 
Қазақ құқықтық негізінің эволюциясын ғылыми тұрғыдан зерделеу барысында ХХ ғасыр басындағы алаш зиялыларының құқықтық көзқарастары ерекше мәнге ие. Солардың қатарында А. Байтұрсынұлы, Ж. Ақбаевтың еңбектері қазақ қоғамының дәстүрлі құқықтық жүйесін ғылыми талдауға негіздеген алғашқы жүйелі зерттеулер ретінде бағаланады. Қазақ тіл білімінің негізін салушы ғалым А. Байтұрсынұлы «Әдебиет танытқыш» атты еңбегінде шешендік сөздердің адамның ақылына, жанына, қанына ерекше әсер ететін көрнекті, мәнді, сәнді сөздер екенін айтып, шешен сөздің бес түрін атап көрсетеді. Соның ішінде «Шешендер сотта айыпкер адамдарды ақтау, иә қаралау мақсатымен сөйлегенде, сот билігіне әсер ету үшін айтқан сөздері билік шешен сөздері деп аталады» [59] деген тұжырымындағы «билік шешен сөздерін» қазіргі қазақ заңгерлік дискурсы ретінде анықтауға болады. 
Сонымен қатар халық арасында «қазақтың заңгер шешені» ретінде танылған, қазақ тарихындағы тұңғыш заң ғылымдарының магистрі Жақып Ақбаев мемлекеттің құқықтық негізін қалау бағытында қызмет етті. Ол патша үкіметінің озбырлығына, жер мәселесіндегі әділетсіздіктерге қарсы тұрып, қазақ шаруаларының мүддесін сотта кәсіби деңгейде қорғаған. 1905 жылғы Қарқалалы петициясын ұйымдастырып, онда қазақ халқының азаматтық құқықтарын, дін бостандығын және ана тілінде іс жүргізу талаптарын заң тілімен негіздеген. Ол заң алдында барлық адам тең болу керек деген қағиданы ұстанып, «Заң – халықтың мұң-мұқтажын өтейтін құрал болуы тиіс. Егер заң халықтың басын қорғаудың орнына, оны қудалауға қызмет етсе, ол – әділетсіз заң» [54, б. 255] - деген тұжырым жасайды. Ж. Ақбаевтың еңбектері – қазақ қоғамында қолданылған дәстүрлі заң жүйесін ғылыми талдауға түсірген алғашқы зерттеулердің бірі. Оның «Қазақтардың дағдысы, оның ішінде некелік құқықтары туралы жазбаларында» қазақ қоғамындағы неке институтының құқықтық мазмұны, терминологиялық жүйесі және әлеуметтік-құқықтық қызметі талданады. Бұл еңбек тек этнографиялық сипаттама ғана емес, қазақтың дәстүрлі заңгерлік дискурсын ғылыми негізде сипаттауға бағытталған зерттеу ретінде бағаланады. Ж. Ақбаев некелік құқықты тұрмыстық-ғұрыптық рәсімдер жиынтығы ретінде емес, құқықтық нормалар жүйесі ретінде қарастырады. Оның пайымдауынша, қазақ қоғамындағы неке – екі әулет арасындағы келісімге негізделген, міндеттемелермен бекітілетін әлеуметтік-құқықтық акт. Осы тұрғыдан алғанда, неке институты – құқықтық қатынастарды реттейтін нормалардың жиынтығы әрі институционалды сипаттағы коммуникациялық акт. Бұл анықтама қазақ құқықтық санасының жоғары ұйымдасқанын көрсетеді. Ж. Ақбаев қазақ некелік құқық терминологиясын жүйелеп, олардың семантикалық және құқықтық мазмұнын ашады. Мысалы, «қалың мал» ұғымы зерттеуші тарапынан тек материалдық төлем емес, болашақ отбасылық одақтың құқықтық кепілдігі ретінде сипатталады. Қалың мал төлеу арқылы жігіт жағы қыз жағының алдына белгілі бір жауапкершілік жүктейді, ал келісім бұзылған жағдайда оның құқықтық салдары туындайды. Бұл – шарттық міндеттеменің айқын көрінісі. Сол сияқты «қарсы бау», «құйрық-бауыр жеу», «ұйғы» сияқты рәсімдік әрекеттердің барлығы ғалымның талдауында символикалық сипаттан гөрі құқықтық функция атқаратын коммуникациялық актілер ретінде түсіндіріледі. Мәселен, құйрық-бауыр жеу рәсімі екі жақтың келісімін жария түрде бекітетін, яғни келісімнің күшіне енгенін білдіретін құқықтық белгі ретінде қарастырылады. Бұл әрекет – ауызша келісімнің институционалдық түрде бекітілуі. Демек, қазақ қоғамындағы құқықтық нормалар тек мәтіндік емес, рәсімдік-коммуникативтік сипатта өмір сүрген.
Ж. Ақбаев некелік құқыққа қатысты «жесір» мәселесін де құқықтық категория ретінде талдайды. Жесір дауы қазақ қоғамындағы ең күрделі құқықтық даулардың бірі болғаны белгілі. Зерттеуші жесірді иелік ету нысаны ретінде емес, белгілі бір құқықтық міндеттемелермен байланысты әлеуметтік субъект ретінде сипаттайды. Бұл жерде неке, туыстық, мүліктік қатынастар және рулық жауапкершілік бір-бірімен тоғысады. Мұндай талдау қазақ дәстүрлі құқық жүйесінің ішкі логикасын ашуға мүмкіндік береді. Осы тұрғыдан алғанда, Ж. Ақбаев еңбектерінде құқықтық нормалардың тіл арқылы бекітілуі ерекше назарға алынады. Қазақ құқықтық мәдениетінде заң нормалары жазбаша кодекстерде емес, ауызша дәстүр мен құқықтық терминология арқылы сақталып, ұрпақтан-ұрпаққа беріліп отырған. Демек, заңгерлік дискурс – сол нормаларды тасымалдаушы негізгі құрал. Дискурс теориясы тұрғысынан қарағанда, некелік құқыққа қатысты терминдер – тек лексикалық бірліктер емес, әлеуметтік институттың тілдік көрінісі. «Қалың мал», «жесір», «бауыр», «қарсы бау» секілді ұғымдар құқықтық қатынастың субъектілерін, міндеттемелерін және санкцияларын білдіретін дискурстық маркерлер қызметін атқарады. Яғни, құқықтық норма тіл арқылы легитимацияланады.
Қазақ заңгерлік дискурсының қалыптасуында Ж. Ақбаев еңбектерінің маңызы ерекше. Өйткені ол құқықтық нормаларды этнографиялық тұрғыдан ғана емес, құқықтық сана мен құқықтық мәдениеттің көрінісі ретінде қарастырды. Қазақ құқықтық нормаларын ғылыми сипаттауы қазақ заңгерлік дискурсының қалыптасуына тікелей ықпал етті. Біріншіден, ол дәстүрлі құқықты ғылыми категориялар арқылы сипаттап, оны жүйелі құқықтық талдау нысанына айналдырды. Екіншіден, қазақтың құқықтық терминологиясын ғылыми айналымға енгізді. Үшіншіден, ұлттық құқықтық жүйенің өзіндік ерекшеліктерін отарлық құқықтық жүйеден ажырата қарастырудың негізін қалады. Сонымен қатар Ж. Ақбаевтың еңбектері қазақ құқықтық негіздерінің институционалдық сипат алуына ықпал етті. Ол дәстүрлі құқықтық нормаларды ғылыми тұрғыда сипаттап, олардың жүйелілігін дәлелдеу арқылы қазақ қоғамының құқықтық дербестігін негіздеуге ұмтылды. Бұл – қазақ заңгерлік дискурсының ұлттық негізін қалыптастырудағы маңызды кезең. Осы тұрғыдан алғанда, Ж. Ақбаевтың некелік құқыққа қатысты зерттеулері қазақ құқықтық мәдениетінің ішкі құрылымын ашып қана қоймай, ұлттық заңгерлік тілдің концептуалдық негізін айқындады. Неке институты арқылы ол әлеуметтік келісім, шарттық міндеттеме, жауапкершілік, санкция сияқты құқықтық категориялардың дәстүрлі қоғамдағы көрінісін сипаттады. Бұл – қазіргі қазақ заңгерлік дискурсын тарихи-танымдық тұрғыдан негіздеуге мүмкіндік беретін маңызды ғылыми мұра. Ж. Ақбаев дәстүрлі құқық нормаларын жүйелі ғылыми талдауға түсіріп, құқықтық терминологияны нақтылап, ұлттық құқықтық ойды институционалдық деңгейге көтерді. Некелік құқық мәселесін талдау арқылы зерттеуші қазақ қоғамындағы құқықтық қатынастардың күрделілігін, жүйелілігін және мәдени-танымдық негізін дәлелдеді. Сондықтан Ж. Ақбаев мұрасы қазақ заңгерлік дискурсының тарихи бастауларын айқындайтын маңызды теориялық негіз болып табылады.
 Бастауын ерте заманнан алған қазақ заңгерлік дискурсының негізі – құқық тілінің мәнін, әлеуметтік және мәдени маңыздылығын қазақ тіл білімінде Р. Сыздықова, Ш. Жалмаханов, Ш. Жарқынбекова, М. Нұртазина, Д. Әлкебаева, Г. Сыздықова, Ж. Жалмаханова, Л. Дүйсембекова сынды ғалымдар жан-жақты қарастырды. Белгілі ғалым Р. Сыздықованың анықтауынша: «Құқық тілі – ұлттық әдеби тілдің негізінде пайда болған, адамның қоғамдағы құқықтық әрекеттерін реттейтін кәсіби тіл» [60]. Заң лингвистикасының қалыптасу тарихы, бағыттары мен жанрлары, тіл мен заңның өзара байланысы Ш. Жарқынбекова, М. Нұртазина, Г. Сыздықова сынды ғалымдардың авторлығымен шыққан «Заң лингвистикасы» атты ұжымдық еңбекте кеңінен қарастырылады [61]. Ғалым Д. Әлкебаева ресми-іскери стильдің төрт түрлі жанрын бөліп көрсетеді: 1. Заңнамалық: заң, қаулы, нормативті акт, ереже т.б. 2. Құқықтық: сот ережелері, айыптау хаттамалары, тінту т.б. 3. Әкімшілік: ереже, бұйрық, нұсқау, қызметтік хаттар. 4. Дипломатиялық: келісім шарт, нота, конвенсия т.б. [62].  Ал Ш. Жалмаханов азаматтардың адамгершілік-моральдік, іскерлік беделін, азаматтық жəне əкімшілік құқықтарын сот үдерісінде қорғауда негізінен сот сараптамасы қолданылатынын айта келіп, оның отыз шақты түрінің бірі – соттық-лингистикалық сараптама екеніне тоқталады. Соттық-лингвистикалық  сараптама дегеніміз – табиғи немесе жасанды тілдің қолданылу жəне пайдаланылу заңдылықтарын зерттеу негізінде нақты анықталған мəліметтер мен мағлұматтарды сөз бен сөйлеу мазмұнының шын/жалған, мүмкін/мүмкін емес екендігін сипатталушы объектіге қатысты анықтау деп көрсетеді [63]. Қазіргі дискурстық-прагматикалық теорияда тіл – белгілі бір кәсіби ортаның  тілдік құзыреттілігін жүзеге асыру барысында коммуникативтік конвенциялар жиынтығы  түрінде қолданылатын институционалды код.  Осындай  кәсіби ортаның бірі – заңгерлер, олардың дискурсында тілді арнайы конвенцияны сақтай отырып қолдану және тілдік дағдыны білікті түрде пайдалану қажет. Яғни заңгерлік дискурс әлеуметтік тәжірибеде қалыптасатын, түсіндірілетін және жүзеге асатын арнайы ерекше тілдік қолданыс ретінде анықталады. Арнайы тілдік қолданыс – бұл заңгерлік дискурсты ауызша және жазбаша түрде қолданатын әртүрлі салалардың құралы, үрдісі және өнімі. Ерекше кәсіби ортаның өкілдері арасындағы тілдік қатынас дискурсивті түрде қолданылады. Кәсіби ортада қолданылатын дискурс институционалды сипатта болады, себебі сол кәсіби ортадағы жағдаятқа қатысушылардың мәртебесі мен атқаратын рөліне қарай сол саланың терминдері қолданылады. Ал заңгерлік дискурс адам мінез-құлқының объективті әлемін реттейді. Адам заңға, тәртіпке, жалпыға бірдей ережеге бағынбаған жағдайда оларды сот жүйесі  арқылы нормативтік ережеге бағынуға мәжбүрлейді, яғни заңгерлік дискурс конституциялық функцияны орындай отырып адам мен заң арасындағы қарым-қатынасты реттеп, ақпараттық қызметті де атқарады. 
Қазіргі тіл білімінде заң тілін зерттеуші ғалымдар оның екі түрлі теориялық ұстанымын анықтайды: 1. Заң тілі – бұл заңгерлік дискурсқа қызмет ететін техникалық ерекше тіл, яғни дербес тіл немесе әлеуметтік диалект [64]. 2. Заң тілі – арнайы дискурстық заң шығарушы мақсатта қолданылатын жалпыхалықтық тілдің арнайы бір формасы [65]. Кейбір зерттеушілер заң тілін күнделікті қолданыстағы тілдің элементтері көрініс табатын дербес техникалық тіл деп қарастырып, өзіне тән синтаксистік құрылымы, сөйлеу мәнері, арнайы лексикалық бірліктері бар тіл ретінде анықтайды. Т.И. Тарасова заң тілін басқа контексте қолданылмайтын, өзіне тән сөздік қолданыстары бар арнайы техникалық тіл деп көрсетеді [66]. Ал басқа зерттеушілер заң тілін күнделікті қолданыстағы тілден ерекшеленетін құқықтану саласының техникалық тілі деп қарастырады [67]. Заң тілін семиотикалық тұрғыдан зерттеу барысында, оның екі түрлі ерекшелігіне назар аудару қажет: біріншіден, заң шығарушы институттар заңнамалық лексикаға қандай семиотикалық нысандар кіретінін анықтаған жағдайда ғана  заңнамалық лексика автономды түрде қалыптасады. Екіншіден, заң тілінің автономиясы оның элементтерінің бір-бірімен синтагматикалық және парадигматикалық қатынастарында көрінеді: жүйе ретінде қалыптаса отырып, заң тілі белгілі бір мағыналардың біртұтас әмбебаптығын білдіреді және басқа мағыналардың алынып тасталуын немесе болмауын көрсетеді [68]. Демек, заң тілін жалпыхалықтық тілден ерекшеленетін автономды құбылыс деп түсіну керек. Дегенмен бұл жалпыхалықтық тілдің заң тіліне диахрондық әсер ету мүмкіндігін немесе аталған тіл түрлері арасындағы айтарлықтай нақты сәйкестікті жоққа шығармайды [69]. Заңгерлік дискурсты зерттеушілер заң мәтіндерінің тілін белгілі бір коммуникацияға құрылған бірыңғай жүйе түрінде сипаттайды. Ғалым Л.В. Колесникова заңгерлік дискурсты «тарихи тұрғыдан анықталған, қоғамның өркениеттік және мәдени даму деңгейімен өзара байланысты жеке тұлғаның әлеуметтік белсенділігінің құқықтық түрін көрсететін нақты уақыттағы тілді қолдану формасы» деп санайды [70]. Ал Г.В. Кубиц заңгерлік дискурсқа «кәсіби салада қолданылатын арнайы тілде ұсынылған, маманның ниетін көрсететін заң мәтіндерінің ауызша, жазбаша түрдегі жиынтығы» деген анықтама береді [65, с. 78]. Сондай-ақ О.В. Косоногованың анықтауынша, заңгерлік дискурс – қарым-қатынасқа түсушілердің белгілі бір функцияларына байланысты әлеуметтік жағдайда коммуникативтік оқиғаға негізделген, институционалды қарым-қатынасты білдіретін дискурс түрі [71]. Е.А. Кожемякин заңгерлік дискурсты «белгілі бір тарихи кезеңде әлеуметтік-мәдени кодтармен (дәстүрлермен) реттелетін қоғамдық қатынастарды реттеп, бақылау барысында құқықтық нормаларды тұжырымдауға бағытталған мағыналық-қалыптастырушы және мағыналық-репродуктивті сөйлеу әрекеті» ретінде сипаттайды [72]. Ал И.В. Палашевская заңгерлік дискурсты институционалдық дискурстың бір түрі ретінде қарастырып, институционалдық қарым-қатынастың белгілі бір құқықтық жағдайларға байланысты рөлдік нұсқаулар мен мінез-құлық нормалары жүйесіне сәйкес қатысушылардың мәртбеге бағытталған өзара тілдік қатысымы деген анықтама береді де, институционалдық қарым-қатынасты заңгерлік дискурсқа қатысушылардың құқықтық актілері деп көрсетеді [73]. Сонымен қатар А.А. Кибрик сөйлеушінің когнитивтік танымы арқылы дискурсқа әлеуметтік факторлар әсер ететінін, сондықтан дискурстың мәнін анықтауда когнитивтік сипатта зерттеу нәтижелі екенін атап көрсетеді [74]. Ендеше, когнитивтік талдау дискурстың тек сыртқы формасын ғана емес, сонымен қатар оның сана әрекетін және тілдік тұлғалардың мақсатты коммуникативтік әрекетін қарастыруға мүмкіндік береді.
Заңгерлік дискурстың мазмұндық толықтығын коммуникативтік жағдаят пен тақырыптық байланыс орындаса, вербалсыз сигналдар, атап айтқанда, мәтіннің аяқталғаны, үзілістер, басқа тақырыптарға көшу арқылы білінеді. Сондықтан да заңгерлік дискурсты коммуникациялық қарым-қатынастан тыс талдау мүмкін емес [75]. Демек, заңгерлік дискурс қоғамдық тәртіпті бақылап, қоғамдық қатынасты реттеу барысында ауызша тілдесім арқылы көрініс тауып, мәтін арқылы сақталады әрі бір тақырып аясындағы мәтіндер жиынтығы арқылы құрылым күрделілігімен анықталады, белгілі бір әлеуметтік бағыттылығымен ерекшеленеді. 
Заңгерлік дискурс қоғам өкілдері арасындағы құқықтық нормалармен реттелетін коммуникативтік байланыстарды қарастырады. Заңгерлік дискурс ұғымының қазіргі тіл білімінде нақты өзіне тән анықтама алмау себебі, біріншіден, «заңгерлік дискурс» терминінің «құқықтық дискурс» және «сот дискурсы» терминдерімен байланысты болуы. Екіншіден, заңгерлік дискурстың біржақты анықтамасының болмауы оның гетерогенді табиғатымен түсіндіріледі. Зерттеушілер атап өткендей, заңгерлік дискурс бірнеше түрге бөлінеді: заңнамалық, әкімшілік, сот, ғылыми-заңгерлік, педагогикалық-заңгерлік және т.б. Жалпы, зерттеушілердің заңгерлік дискурстың гетерогенділігі туралы көзқарастарын саралай отырып, біз «гетерогенді» және «метадискурс» терминдерін заңгерлік дискурстың табиғатын дәл көрсететін терминдер ретінде таңдаймыз. Бұл жағдайда «мета» префиксі жалпылама түрде заңгерлік дискурстың белгілі бір интегралдану ерекшелігін білдіреді. Заңгерлік дискурс –  әрекетке негізделген заңмен байланысты коммуникативті қызмет, яғни сөйлеу. Қазіргі кезде заңгерлік дискурстың халықаралық заңгерлік дискурс [76], заң медиадискурсы [77], адвокаттық дискурс [78] сияқты түрлері зерттелуде. 
Құқықтық қызмет пен құқықтық қатынастардың вербалдануы қарым-қатынас үдерісінде, яғни дискурстық қызметте жүзеге асады. Құқықтың қандайда бір саласының көмегімен жүзеге асатын және коммуникацияның негізінде жатқан құқықтық қызметті білу мен түсіну маңызды. Зерттеушілер құқықтық қызметтің стратегиясына сәйкес заңгерлік дискурстың құқықтық және соттық түрлерін ажыратады. Қолданыс аясына қарай заңгерлік дискурстың ауызша және жазбаша түрлері анықталады [75, с. 147]. Құқықтық құжаттардың дискурсы, құқықтық актілер, заңгерлік кеңестер сияқты түрлері дискурс түрлерінен гөрі жанрларға жақын [75, с. 150]. Сондықтан құқықтық коммуникациядағы нақты мәтін үлгілері яғни заңдар, ережелер, кеңес беру құжаттарының барлығы заңгерлік дискурстың ішіндегі белгілі бір мақсатқа, құрылымға және стильге ие болатын, қалыптасқан жанрлары деген қорытындыға келуге болады. 
Жоғарыда айтылғандай, бірқатар лингвист ғалымдар (А.В. Баламакова, А.В. Богатырев, Л.А. Борисова, Н.Д. Голев, В.В. Зайцев, Л.В. Колесникова, Н.В. Коновалова, О.А. Крапивкина, В.А. Мальцева, Н.Ю. Мартышко, И.В. Палашевская, К.А. Петрук, Л.Е. Попова, М.Н. Федулова және т.б.) заңгерлік дискурсты әлеуметтік лингвистика тұрғысынан мәртебелік-рөлдік қатынастардың белгілі бір шеңберіндегі қарым-қатынас болып табылатын институционалдық дискурстың ерекше түрі ретінде қарастырады. Ал В.И. Карасиктің пікірінше, институционалдық дискурсты жеке қолданыстағы дербес дискурстан толығымен бөліп алу өте қиын, өйткені «жеке қолданыстағы дербес дискурс пен институционалдық дискурстың қарсылығы – бұл зерттеу әдісі. Шын мәнінде, біз мүлдем жеке қарым-қатынаспен сирек кездесеміз» [45, с. 188]. Дәл осындай көзқарасты А.В. Богатырев та ұстанады. Ол заңнамалық мәтіндердің интертекстуалдық элементтермен жоғары деңгейде қамтылғаны сонша, заңгерлік дискурста институционалдық және жеке қолданыстағы дербес дискурстың қатар өмір сүруі заңгерлік  дискурстың маңызды сипаттамасы екенін айтады [79]. О.В. Косоногованың анықтауынша, заңгерлік дискурсқа институционалдық және жеке қолданыстағы дербес дискурс тән [71, с. 63]. Сондықтан заңгерлік дискурсты біржақты институционалдық тұрғыдан қарастырмай, оны жеке қолданыстағы дербес дискурспен бірге қарастырған жөн. Ал В.И. Карасик әлеуметтік лингвистика аясында институционалдық дискурсты қарым-қатынас мақсаттары мен қатысушылар сияқты екі жүйені құрайтын белгілер негізінде бөлуді және институционалдық дискурстың нақты түрін сипаттау үшін келесі компоненттерді ұсынады: 1) қатысушылар; 2) хронотоп; 3) мақсаттар; 4) құндылықтар (оның ішінде негізгі тұжырымдама); 5) стратегиялар; 6) материал (тақырып); 7) түрлер мен жанрлар; 8) прецеденттік (мәдени) мәтіндер; 9) дискурсивті формулалар [45, с. 191]. Л.А. Борисованың зерттеуінде бұл компоненттер заңгерлік дискурсқа қатысты егжей-тегжейлі қарастырылады. Ғалым бұл туралы былай дейді: 1) заңгерлік дискурстың қатысушылары жалпы түрде мемлекет  өкілдері мен азаматтары; 2) заңгерлік дискурстың хронотопы құқықтық дискурстың жағдайын құрайды: парламент, сот залы, заңгерлік кеңес және т.б.; 3) заңгерлік дискурстың мақсаты – құқықтық қатынастарды реттеу. Осы мақсатта заңгерлік дискурстың функциялары өзара тығыз байланысты, олар реттеуші, орындаушы және ақпараттық, түсіндіру, кумулятивтік презентация, код, кіріспе, дәлелдеу, декларативті [75, с. 147]; 4) заңгерлік дискурстың құндылықтары «құқық» және «заң» базалық концептілері [33, б. 8-13]; 5) заңгерлік дискурстың стратегиялары  оның мақсатымен анықталады және құқықтық норманы тұжырымдаудан, қолданудан, түсіндіруден тұрады; 6) заңгерлік дискурстың тақырыбы алуан түрлі, олар құқықтық қатынастарды реттейтін құқық салаларына байланысты; 7) заңгерлік дискурстың жанрлық саралануы олардың типтер мен кіші түрлерге бөлінуіне байланысты әртүрлі болады; 8) прецеденттік (мәдени) мәтіндер Конституция мәтіндерін, кодекстерді, халықаралық декларациялар мен конвенцияларды қамтиды, бұл тек мамандар арасында ғана емес, сонымен қатар қарапайым азаматтар арасында да танымал мәтіндер; 9) заңгерлік дискурстағы дискурстық формулалар әртүрлі, заңгерлік дискурстың әр жанры үшін өзінің формулалар жиынтығы болады [4, с. 102]. Демек, заңгерлік дискурстың тиімділігі мен дәлдігі оның жанрлық жіктелуіне негізделеді, сондықтан құқықтық құжаттардың әрбір жанры яғни заң, шарт, өтініш, үкім түрлері өзінің коммуникативтік мақсаты мен ресмилігіне байланысты ерекше, міндетті дискурстық формулалардан, яғни стандартты тілдік үлгілер арқылы жүзеге асады. Мысалы, «басшылыққа ала отырып...», «қолданыстағы заңнамаға сәйкес...», «күшіне енуі тиіс»  сияқты формулалар заңгерлік дәлдікті, біркелкілікті және мәтіннің ресми сипатын білдіреді. Жанр өзгерген сайын қолданылатын формулалар, яғни қалыптасқан тілдік бірліктер де өзгеріп отырады, өйткені әр жанрдың өзінің құқықтық қызметі болады. Заңгерлік дискурстағы формулалар қызметінде ресми құжаттарға тән, мазмұн мен форманың дәлдігін қамтамасыз ететін тұрақты сөз тіркестері мен тілдік бірліктер жұмсалады. Мұндай тілдік бірліктер заңгерлік дискурстың негізгі жанрларында қолданыс жиілігімен ерекшеленеді (1-кесте). 

Кесте 1 – Заңгерлік дискурс жанрларындағы тілдік бірліктердің қызметі

	Заңгерлік дискурс жанры
	Тілдік бірліктердің қызметі
	Заңгерлік дискурсқа тән тілдік бірліктер

	Заңдар, Кодекс тер, Нормативтік  актілер
	Құжаттың күшін, мақсатын және қолданылу тәртібін белгілеу.
	«Осы заң....»; «Заң күшіне енуі тиіс»; «Белгіленген тәртіппен...»; «... деп таныл сын»; «Тиісті мемлекеттік органдар ....»

	Сот қаулылары, үкімдер,  шешімдер
	Деректерді, дәлелдерді, заң нормаларын және қорытындыны тұжырымдау.
	«... бойынша істі қарап, сот анықтады.....»; «басшылыққа ала отырып,...»; «қолданыс тағы заңнамаға сәйкес....»; «Қаулы етті»
«Үкім шығарды»

	Шарттар (Келісімшарттар)
	Тараптардың құқықтары мен міндеттерін, жауапкершілігін және келісімшарттарын бекіту.
	«Бұдан әрі Тараптар деп аталатын...»; «Төмендегілер туралы осы Шартты жасасты:»; «Тараптар міндеттенеді...»; «Қол қойған күннен бастап күшіне енеді»; «Екі данада жасалды, құқықтық күші бірдей»

	Құқықтық өтініштер, арыздар
	Коммуникативтік мақсатты (талап ету, сұрау, хабарлау) ресми түрде жеткізу.
	«Сізден өтінемін...»; «Жоғарыда айтылған дарға байланысты...»; «Қосымша (құжат тар тізімі):»; «Құрметпен (Қолы, Күні)»

	Сенімхаттар, өкілеттік беру
	Бір тұлғаға екінші тұлғаның атынан әрекет ету құқығын беру.
	«Мен, (аты-жөні), осы сенімхат арқылы...»; «... өкілеттік беремін...»;
«Келесі әрекеттерді жасауға құқылы...»; «...күшіне ие»

	Ескерту – Автордың құрастыруымен


Ал заңгерлік дискурстың жанрлары – бұл құқықтық қарым-қатынас саласында қалыптасқан, әрқайсысының өзінің мақсаты, құрылымы, стилі және қалыпты аудиториясы бар нақты мәтіндік үлгілер. Бұл жанрларды білу құқықтық мәтіндерді дұрыс түсінуге және құрастыруға мүмкіндік береді. Заңгерлік жанрларды әдетте үш негізгі топқа бөлуге болады (2-кесте).

Кесте 2 – Заңгерлік дискурс жанрларының түрлері, сипаттамасы

	Жанр
	Мақсаты 
	Негізгі сипаттамасы

	Заңдар және Кодекстер
	Мемлекеттік деңгейдегі ең маңызды қоғамдық қатынастарды реттеу.
	Жүйелі, бөлімдерге, баптар-ға, тармақтарға бөлінген; тілі дәл, тұжырымды, бұй-рықты.

	Заң актілері (Қаулылар, Ережелер, Нұсқаулықтар)
	Заңдардың ережелерін нақ-тылау, орындалу механизі-мін анықтау.
	Нақты бір ұйымның немесе саланың жұмысын реттейді; тілі стандартты

	Халықаралық шарттар
	Мемлекеттер арасындағы не месе халықаралық ұйымдармен қатынастарды құ-қықтық тұрғыдан реттеу.
	Екі немесе одан да көп тараптың мүдделері мен міндеттемелерін көрсетеді

	Ескерту – Автордың құрастыруымен



Жоғарыда көрсетілген заңгерлік дискурстың жанрлары қоғамдық қатынастарды реттейтін, міндетті түрде орындалуы тиіс ережелер мен нормаларды білдіреді. Олардың стилі  ресми, нақты, императивті (міндеттеуші) және эмоциясыз болады.
Зерттеуші К.А. Петрук заңгерлік дискурсқа тән жүйелік белгілерді былайша топтайды: 1) хронотоп (заңгер мен заңгер көмегіне жүгінген адам арасындағы диалогқа тән уақыт пен орын); 2) мақсаты (әлеуметтік жүйенің жұмыс істеуін реттеу, қоғамдық қатынастарды ретке келтіру, белгілі бір бостандықтар мен жауапкершілікті бекіту, әлеуметтік жүйенің үстем құндылықтары мен мұраттарға сәйкестігін қамтамасыз ету); 3) негізгі ұғымдарда көрсетілген құндылықтар (заң, құқық, әділет); 4) стратегиялар (түсіндіру, реттеу, регламенттеу, бақылау, нұсқама, ұйымдастыру) [80]. Демек, заңгерлік дискурс – бұл әділеттілік құндылықтарын басшылыққа ала отырып, қоғамдық тәртіпті реттеу мақсатында, белгілі бір хронотопта және нақты стратегиялар арқылы жүзеге асатын кәсіби коммуникативтік-танымдық әрекет. 
О.В. Косоногова заңгерлік дискурсты институционалдық қарым-қатынастың дербес түрі ретінде танып, оның әртүрлі мәтіндерде көрініс табатынын, белгілі бір әлеуметтік-мәдени жағдайларда орын алатын коммуникативтік оқиға ретінде пайда болатынын және қарым-қатынасқа қатысушылардың белгілі бір функцияларымен, әлеуметтік сипаты және стереотиптермен байланыстылығын негізге ала отырып, заңгерлік дискурстың компоненттерін көрсетеді: 1) қарым-қатынасқа қатысушылардың мәртебелік-рөлдік сипаттамалары (айыпталушы, адвокат – айыпталушы, судья – адвокат); 2) қарым-қатынас мақсаты (қылмыс жасау жағдайларын анықтау, күдіктінің кінәсін немесе кінәсіздігін анықтау ); 3) прототиптік байланыс орны (түрме, сот залы) [71, с. 66]. Осылайша заңгерлік дискурстың құрылымын үш негізгі, өзара байланысты элемент арқылы сипаттайды, олар дискурстың іске асу контексін, қатысушыларын және түпкі мақсатын айқындайды. Бұл үш компонент: қатысушылар, мақсат, орын заңгерлік дискурстың қызметтік сипатын және құқықтық контексін толығымен көрсетеді: 
1. Мәртебелік-рөлдік қатынастар: заңгерлік дискурстағы қарым-қатынас өзара тең емес мәртебеде болады, өйткені әр қатысушының яғни судья, қорғаушы, айыпталушының құқықтық рөлі мен өкілеттігі қатаң шектелген.
2. Қарым-қатынас мақсаты: заңгерлік дискурстың басты мақсаты – құқықтық шындықты (кінәлі/кінәсіз) анықтау және соған сәйкес құқықтық шешім қабылдау.
3. Прототиптік байланыс орны: заңгерлік дискурс қолданылатын орын (сот, түрме) оның формальдылығын, тілін және қатысушылардың мінез-құлқын белгілейді, яғни орын коммуникацияға тікелей әсер етеді. Сонымен, дискурс – нақты мақсатқа жету үшін белгіленген орындағы ресми рөлдердің өзара әрекеті.  
А.В. Чернышев заңгерлік дискурстың негізгі сипаттамалары ретінде мыналарды ажыратады: «а) қызмет ету саласы – құқық саласы (заңгерлік дискурс құқықтық мәселелер талқыланатын және шешілетін жерде байқалады); ә) заңгерлік дискурстың тақырыбы мен жетекші уәжі – заңның мазмұны және қарастырылып отырған оқиғаның заңға сәйкестігі; б) заңгерлік дискурстың коммуникативтік бағыты – қоғамдық қатынастарды реттеу; в) заңгерлік дискурстың жалпы танымдық ерекшелігі – фактілердің құндылықтардан жоғары болуы» [81]. Сонымен қатар заңгерлік дискурстың стиль құралдары мен сөйлеу актісі түрлерін, олардың арнайы коммуникативтік мәселелерді шешуге бағытталуы сияқты сипаттамаларын анықтайды. Осылайша, заңгерлік дискурс стиль құралдары мен сөйлеу актілерінің жиынтығы арқылы өзге дискурс түрлерінен ерекшеленеді. Басқаша айтқанда, заңгерлік дискурс – бұл реттеуші мақсатты орындау үшін деректерге сүйеніп, арнайы заң тілін пайдаланатын кәсіби коммуникация. Н.Г. Храмцованың пікірі бойынша, әлеуметтік нормалардың талаптары жеке тұлғаның лингвистикалық мінез-құлқының нормативтілігін құрайды, демек институционалдылық құбылысы заңгерлік дискурстың әртүрлі ұғымдарының негізі болады [82]. Дискурстың әр компонентіне дискурсивті-құқықтық доминанттардың нақты тізімі тән, олардың сипаттамасы, автордың пікірінше, белгілі бір дискурстың ерекшелігін анықтауға мүмкіндік береді (1-сурет). 
Бұл сызбада заңгерлік дискурс құрылымының компоненттері берілген: 
1. Заңгерлік дискурс субъектілері, құқықтық ойлаудың тасымалдаушылары (адам).  
2. Құқықтық ақпаратты беру арналары арқылы жүзеге асырылатын және құқықтық реттеу (қызмет) кезеңдерінің белгілі бір мақсаттарын қанағаттандыруға қызмет ететін сөйлеу – тілдік қатынас;  
3. Заңгерлік дискурстың тақырыбы – сөйлеу байланысының мазмұны (заң мәтіндерінде айтылатын және заң тілінің көмегімен берілетін ақпарат және басқа да белгілер түрі: сөздер, заң ұғымдары, терминдер, пайымдаулар); 
4. Әлеуметтік-мәдени, идеологиялық, ақпараттық және контекстік жағдаяттық шындық (қоршаған орта).




Сурет 1 – Н.Г. Храмцова ұсынған дискурстық талдау

Ескерту – Автордың құрастыруымен

Заңгерлік дискурстың көп өлшемді табиғатын оның сипаттамасы ғана емес, сонымен бірге оны зерттеудің әртүрлі тәсілдері де дәлелдейді. Олардың әрқайсысы заңгерлік дискурстың мәнін ашуға бағытталады. Заңгерлік дискурс әлеуметтік лингвистикадан басқа прагмалингвистика, когнитивті лингвистика, лингвомәдениеттану, лингвосемиотика, лексикалық семантика,  психолингвистика, функционалды лингвистика, дискурстық лингвистика, юрислингвистика және т.б. бағыттағы зерттеулерде жан-жақты сараланады. 
Зерттеу еңбектерін саралау барысында заңгерлік дискурс туралы қалыптасқан тұжырымдарды төмендегідей жүйелеуге болады: 
1) тілдің, қоғамның тарихи тұрғыда дамуына байланысты, нақты уақытта қолданылуы;  
2) кәсіби салада қолданылуына қарай  заң мәтіндерінің ауызша-жазбаша түрдегі жиынтығы; 
3) заң тілі – өзіне тән сөздік қолданыстары бар  арнайы техникалық тіл.
4) қоғамдық қатынастарды бақылауда, реттеуде әлеуметтік-мәдени кодтармен реттелген мағыналық-қалыптастырушы, мағыналық-репродуктивті сөйлеу әрекеті;
5) құқықтық жағдайларға байланысты қатысушылардың мәртебеге бағытталған институционалды қарым-қатынасы.   
6) сөйлеушінің когнитивті танымына байданысты когнитивті сипатта зерттеуді қажет ететін дискурс
Заңгерлік дискурстың  нысаны – қоғамдық қатынастарды бақылау барысында қолданылатын құқықтық нормалар, ал зерттеу пәні – кәсіби салада қолданылатын коммуникация, атап айтсақ:
1. Тақырыптық байланыс, яғни тақырыптың заңгерлік дискурс төңірегіндегі болуы. 
2. Жағдаяттық, коммуникативтік қарым-қатынас, заңгерлік дискурс нақты мәселе төңірегінде құрастырылады.
3. Институционалдық, қарым-қатынасқа түсушілердің мәртебеге бағытталған тілдік қатысымы.
4. Жылдамдық, кейбір жағдайда тақырып өзгеріске ұшырай алады.
5. Әлеуметтік бағыттылық, белгілі бір әлеуметтік ортада болатын қарым-қатынас.
6. Әртектес құрылымдылық,  қарым-қатынасқа түсушілердің біреуі заңгер маман болса, екіншісі бұл салаға еш қатысы жоқ адам болуы мүмкін.   
Бұл сипаттамалар заңгерлік дискурстың құрылымдық және қызметтік тұтастығын көрсетеді. Заңгерлік дискурстағы әрбір қатысушының тілдік қолданысы оның рөлдік мақсатына және процессуалдық мәртебесіне қатаң бағынады. Бұл ресми және институционалдық шектеулер заңгерлік дискурстың жалпы жүйесін ұйымдастырып, оның негізгі мақсатын, құқықтық шешім қабылдауды жүзеге асырады. 

1.3 Қазақ заңгерлік дискурсының иституционалдық сипаты 
Заңгерлік дискурс – адам мен қоғам арасындағы қатынастар кешені. Сондықтан қазіргі ең өзекті және сұранысқа ие дискурс түрлерінің бірі ретінде танылады. И.В. Палашевскаяның пікірінше, заңгерлік дискурстың мәні оның қатысушыларының белгілі бір жағдайда қоғамдағы рөліне тән мінез-құлық нормалары мен нұсқауларына сәйкес өзара әрекеттесуінде жатыр [83]. О.В. Косоногованың пікірінше, заңгерлік дискурста коммуникативтік жағдайлар жиынтығы бар, онда қатысушылар заң тілінің құрамдас бөліктерінен таңдалған тілдік бірліктердің нақты жиынтығын пайдаланады [71, с. 65]. Дискурстың кез келген түрі белгілі бір іс-әрекет жағдайында жүзеге асады. Соның ішінде зерттеу нысанына алынып отырған заңгерлік дискурс институционалдық типтегі коммуникативті қауымдастықтарда, атап айтқанда, сот, полиция, прокуратура және т.б. қолданылады. Заңгерлік дискурстың мәнін жеткілікті түрде түсіну үшін коммуникант белгілі бір аялық білімнің, спикер мен аудиторияның нақты қандай үміт күтетінін, жасырын болуы мүмкін болжамды уәждердің, сондай-ақ, сюжеттік схемалардың болуын талап етеді [22, с. 14]. Заңгерлік дискурс құрамына құқықтың пәндік саланың негізгі жиынтығын құрайтын, табиғаты бойынша мәтіндік немесе дискурсивті заңдар, құқықтық іс-әрекеттер мен құжаттар кіреді [75, с. 133]. Сонымен қатар, егер коммуникант белгілі бір институционалдық дискурстың шекарасынан асып кетсе, ол оны қолдану нормаларын бұзады. Заңгерлік дискурсқа тән функциялар:
− прескриптивті (белгілі бір әрекетті орындау немесе одан бас тарту туралы тікелей немесе жанама нұсқамалар. Мұндай мәлімдемелер сот шешімдері, қаулылар, заңдар және басқа да заң құжаттарда кездеседі;
− ақпараттық (нақты құқықтық шешімнің қабылданғаны не болған факт туралы хабарлайды);
− дәлелді (белгілі бір құқықтық ұстанымның негіздемесі; әртүрлі талап арыздарға, шағымдарға, сот шешімдеріне тән);
− декларативті (белгілі бір әлеуметтік және құқықтық құндылықтар, сондай-ақ идеялар белгіленеді);
− реттеуші (қоғамдағы қатынастарды бақылауға қатысты ережелер беріледі);
− түсіндірме (белгілі бір мәлімдемелердің мағынасы түсіндіріледі);
− жинақталған (тәжірибе жинақталады және оны тіл бірліктері арқылы құқық саласында қолданады);
− презентациялық (институт пен оның лауазымды тұлғаларының бейнесі, сондай-ақ құқықтық рөлі қалыптасады);
− стратегиялық (құқық контекстінде адамдармен өзара әрекеттесу үшін белгілі бір тактиканы және мінез-құлық үлгілерін таңдау жүзеге асырылады);
– кодтық (құқық тілін «шифрлау» оны түсінуді белгілі бір адамдар тобына ғана қолжетімді етеді) [84]. Көрсетілген функциялар құқықтық коммуникацияның тек ақпарат берумен шектелмейтінін, сонымен қатар қоғамды басқару, реттеу және кәсіби білімді шоғырландыру үшін қолданылатынын дәлелдейді. Демек, заңгерлік дискурс – көпфункционалды және күрделі құрылым.
Заңгерлік дискурс – институционалдық дискурс, дискурсивті қоғамдастықта хабарламаның мазмұнын, бағалау және когнитивизм базасын, коммуникацияның әртүрлі формаларын анықтайтын нормаларға бағынады [85]. О.Ф. Рускова мен В.М. Русаков белгілі бір әлеуметтік институттың коммуникация саласында қалыптасқан мәртебелік-рөлдік қатынастардың бекітілген категориясын институционалды коммуникацияның өзіне тән ерекшелігі ретінде көрсетеді. Мұнда мәжбүрлеудің өзіндік функциялары жүзеге асады, олар нормативтік нұсқаулар және әлемді қабылдаудың нақты тәсілдері, жеке тұлғалардың мінез-құлық үлгілері түрінде көрінеді [41, с. 125]. Заңгерлік дискурсқа қатысушылардың қарым-қатынасы коммуниканттардың рөлдік және нормативтік мінез-құлқын реттейтін белгілі бір ережелерге негізделген. Дискурсқа қатысушылардың іс-әрекетінде қарым-қатынастың осы түріне тән үйлестіру байқалады және үлкен институционалдық жүйе – дискурстың осы түріне қатысушыларды біртұтас тұтастықтың құрамдас бөлігі ретінде қабылдауға мүмкіндік береді.
Заңгер коммуникациясының ерекшелігі – орындаушылық. Оның негізгі шарты – сөйлеу бірліктерінің коммуникацияға қатысушының ниетін жүзеге асыру және оларды реципиентке түсінікті ету қабілеті, яғни мәлімдеме немесе дискурстың әрекет ету қасиеті. Х. Маттиланың пікірінше, құқық – бұл дүниетаным құбылысы, тек тілдік құралдар ғана адамның құқықтық қатынастарына әсер етеді. Осылайша, заң тілі сөйлеу актілері арқылы орындаушылық функцияны жүзеге асырады [86]. Заңгерлік  дискурсқа интертекстуалдылық тән, ол бір мәтін ішінде басқа мәтіндерден үзінді келтіре отырып, сол мәтіндерге сілтеме жасап, дәлелдеп отырады. Ол, әсіресе, күдіктіден жауап алған кезде, күдікті өзінің қылмыс жасалған уақытта қайда болғанын дәлелдеу үшін, сөзін растау үшін анықтама көрсетуі мүмкін. Күдіктіден жауап алу хаттамасын жазу барысында заңгер осы анықтамаларға сілтеме жасап отырады. А.В. Богатырев заңгерлік дискурс үшін интертекстуалдылықтың маңыздылығына назар аударып, мұндай дереккөздерді «донор мәтіндер» деп атайды. Бұл топқа нормативтік құқықтық актілер мен белгілі бір сот талқылауының материалдарын қосады. Ғалым заңгерлік дискурстағы интертекстуалдылық риторикалық және стихиялық түрде көрінуі мүмкін дей келе, заңгерлік дискурсқа тән интертекстуалдылықтың дәйексөз, тұспалдау, қолдану, парафраза және интертекст-мазмұндау тәрізді түрлерін көрсетеді [79, с. 27]. Интертекстуалдылық яғни мәтінаралық байланыс – бұл бір мәтіннің басқа мәтінмен байланысы. Заңгерлік дискурста бұл құбылыс өте маңызды, өйткені құқықтық жүйе прецеденттерге, бұрынғы заңдарға және ресми құжаттарға сүйенеді. Мәтінаралық байланыс қазақ заңгерлік дискурсына да тән (3-кесте).  

Кесте 3 – Қазақ заңгерлік дискурсына тән мәтінаралық байланыс түрлері

	Мәтінаралық байланыс  түрі
	Сипаттамасы
	Қазақ заңгерлік дискурсынан мысал
	Талдау

	1
	2
	3
	4

	1. Дәйексөз 
	Басқа құжаттан алынған мәтін үзіндісінің түпнұсқада, тырнақша ішінде, дәлме-дәл келтірілуі.




	Сот шешімінде: «Айыпталушының әрекеті Қазақстан Республикасы Қылмыстық кодексінің 188-бабы 2-бөлігіне сәйкес «Бөтеннің мүлкін жасырын ұрлау» деп танылады.
	Бұл – міндетті интертекстуалды-лық. Сот шешімі заңды күшке ие болу үшін, оның негізіне алынған норманы дәл көрсетуі керек. Бұл дәйексөз шешімнің заңдылығын (легитимділігін) көрсетеді. 

	2.Тұспалдау (Аллюзия)
	Бұрынғы заңға, іске немесе құқықтық қағидаға жасырын, қысқа сілтеме жасау.
	Адвокаттың сөзінде: «Бұл жағдай «қажетті қорғану шегінен шығып кету» қағида сының аясында қарастырылуы тиіс»
	Бұл жерде нақты бап нөмірі аталмағанымен, бұл тұрақты тіркес заңгерлік қоғамда онымен байланысты бүкіл құ қықтық норманы және сот тә жірибесін бірден еске түсіреді

	3.Қолдану (Аппликация /Сілтеме)
	Құжаттың бір бөлігінде немесе мәтіннің ішінде басқа бір нақты құқықтық нормаға, заңға немесе прецедентке ашық сілтеме жасау.

	Қаулыдағы тұжырым: «Осы мәселені шешуде ҚР Азаматтық іс жүргізу кодексінің 349-бабына сәйкес тәртіп қолданылсын»
	Бұл – ең көп тараған түрі. Ол мәтіннің құқықтық негізін айқындайды және оның басқа да құқықтық мәтіндер жүйесіндегі орнын көрсетеді.

	4. Парафраза (Түсіндіру)
	Басқа құқықтық мәтін (заң бабы, бұрынғы шешім) мазмұнын өз сөзімен, бірақ мағынасын сақтай отырып жеткізу.






	Заңгерлік кеңесте: «Заңда көрсетілгендей, егер сіз келісімшарттағы міндеттемелерді орындамасаңыз, сізге айыппұл салынуы мүмкін» (Міндеттемелерді орындамау туралы баптың мазмұны жеңіл тілмен берілген).
	Бұл, әсіресе, заңгер мен клиент арасындағы қарым-қатынаста жиі қолданылады. Бұл заңның қолжетімділігін арттырады, бірақ кәсіби дәлдіктің орнына түсініктілікке баса назар аударылады.

	3-кестенің жалғасы


	1
	2
	3
	4

	5. Мәтінаралық мазмұндау
	Заңгерлік қағидалар ға, сот тәжірибесіне немесе бүкіл бір құқықтық институтқа (мысалы, «конститу ционализм» «қылмыс тық іс жүргізу») жал пы сипаттама беру ар қылы сілтеме жасау
	Ғылыми мақалада: «Қазақстандағы апелляциялық іс жүргізу қағидалары осыдан он жыл бұрынғыдан айтарлықтай өзгерді»
	Бұл белгілі бір құқықтық институттың негізгі идеясын немесе оның эволюциясын көрсетеді, сонымен қатар барлық құқықтық мәтіндер жүйесіне сілтеме жасайды.

	Ескерту – Автордың құрастыруымен



Қазақ заңгерлік дискурсындағы мәтінаралық байланыстың бұл түрлері оның институционалдық және жүйелік сипатын білдіреді:
Дәйексөз және қолдану – бұл дәлелдеудің және заңдылықты көрсетудің негізгі риторикалық құралдары. Мәтінаралық байланыс түрі заң мәтіндерінің сенімділігін, дәлдігін және құқықтық күшін арттырады. Тұспалдау арқылы заңгерлер өз араларындағы кәсіби ақпаратты тез және қысқа түрде алмаса алады. Заңгерлік дискурстың ішкі элементтері арасындағы мәтінаралық байланыс құқық саласындағы сабақтастықтың қозғаушы күші ретінде сот шешімдерінде басқа сот шешімдеріне сілтеме жасау арқылы анықталады. Сот шешімдерінде басқа соттардың шешімдеріне сілтеме жасау (мәтінаралық байланыс) – заңгерлік дискурстың іргелі ерекшелігі. Бұл құқықтық нормалардың біркелкі қолданылуын және сот тәжірибесінің тұрақтылығын білдіреді. Мысалы, сот шешіміндегі мәтінаралық байланысқа сілтеме.  
Жанры: Азаматтық іс бойынша сот шешімінің уәждеу (дәлелдемелік) бөлігі.
Оқиға: Тараптар арасында келісімшартты бұзуға қатысты дау туындаған.
Сот уәждеу бөлімінде атап өтеді: «А.Б.Т. есімді талапкердің келісімшартты бұзу туралы талабы Қазақстан Республикасы Азаматтық кодексінің 401-бабына негізделген. Алайда, осы баптың қолданылуына қатысты Жоғарғы Соттың 2024 жылғы 15 мамырдағы «Шарттық міндеттемелерді бұзу туралы» №6 Нормативтік Қаулысында түсіндірілгендей, шартты бұзу үшін оның бір тараптың мүддесіне айтарлықтай залал келтіруі қажет. Сонымен қатар Алматы қалалық сотының 2023 жылғы 12 желтоқсандағы №3-1578/2023 ісі бойынша шығарған шешіміндегі ұқсас жағдайға жасалған талдауға сәйкес, тараптардың міндеттемелерді уақытынан бұрын орындамауы «айтарлықтай залал» болып танылмаған. «Осыған байланысты, сот істегі мән-жайларды және жоғары сот инстанцияларының бұрынғы тәжірибесін басшылыққа ала отырып...». Бұл мысалдағы екі түрлі сілтеме қазақ заңгерлік дискурсында интертекстуалды сабақтастықтың қалай қолданылғанын көрсетеді: нормативтік Қаулыға сілтеме (Жоғарғы Сот): 
Бұл – міндетті интертекстуалдылық. Төменгі инстанциядағы сот Жоғарғы Соттың түсіндірмесіне сүйену арқылы заң нормасының барлық аумақта біркелкі түсінілуін және қолданылуын көрсетеді. Бұл құқықтық бірлікке жетудің басты құралы.
Басқа соттың ұқсас шешіміне сілтеме: Бұл – прецеденттік логиканың элементі. Ұқсас істегі бұрынғы шешімге сілтеме жасау арқылы, сот өзінің қазіргі шешімінің негізділігін және тұрақтылығын күшейтеді. Бұл құқықтық тәжірибенің бірізділігін және болжамдылығын арттырады. 
Сонымен, сот шешімдеріндегі мәтінаралық байланыс тек ақпарат берумен шектелмейді. Ол құқықтық сабақтастықтың қозғаушы күші ретінде, істі қараушы соттың өзінен жоғары инстанциялардың беделін пайдалануына және ұқсас істердегі бұрынғы тәжірибені ескеруіне мүмкіндік береді. Осылайша, заңгерлік дискурс жеке мәтіндердің жиынтығы емес, бір-бірімен тығыз байланысты және өзара бірін-бірі қолдайтын біртұтас жүйе ретінде жұмыс істейді.
Заңгерлік дискурс – құқықтық қатынастар саласындағы мәлімдемелердің жиынтығы, ол сендіруші, нұсқаушы, жариялаушы және ақпараттық сияқты қызмтеттерді атқарады. Қарым-қатынастың бұл түрі институционалдық, яғни орындаушылық және интермәтіндік сипатқа ие болады. Аталған қызметтердің маңызын заңгерлік дискурста қолданылатын құқықтық құжаттардан келтірілген мысалдармен дәлелдеуге болады: 
1. Сендіруші (персуазивті) қызмет. Қарым-қатынасқа қатысушыларды, әсіресе, сотты белгілі бір ұстанымның, деректің немесе талаптың дұрыстығына сендіру (4-кесте).

Кесте 4 – Заңгерлік дискурстың сендіруші қызметі

	Құжат/мәтін түрі
	Мысалы
	Дәлелдеме

	Адвокаттың қорғау сөзі
	«Жоғарыда келтірілген дәлелдемелер жиынтығы айыпталушының қылмыс тық ниетінің жоқтығын толығымен растайды, сондықтан оның әрекеті ҚК-нің 32-бабын дағы қажетті қорғану шеңберінде қаралуы тиіс»
	Адвокат заң баптарына және дәлелдерге сүйене отырып, сотты айыпталушының кінәсіз дігіне немесе жазаның жеңілде тілуіне сендіруге тырысады.

	Ескерту – Автордың құрастыруымен



2. Нұсқаушы (прескриптивті) қызмет. Белгілі бір әрекеттерді орындауға немесе орындаудан бас тартуға міндеттейтін тікелей немесе жанама нұсқамалар беру (5-кесте). 

Кесте 5 – Заңгерлік дискурстың нұсқаушы қызметі

	Құжат/мәтін түрі
	Мысалы
	Дәлелдеме

	Сот қаулысы/Үкімі
	«Сот қаулы етті: Т.Б.Қ. есімді айыпталушы ҚР ҚК 188-бабы бойынша кінәлі деп танылсын және оған 5 жыл бас бостандығынан айыру жазасы тағайындалсын»
	Сот шешімі міндетті күшке ие және жазаны орындаушы органға (прескриптивті) және сотталушыға нақты әрекет ету нұсқамасын береді.

	Заң бабы
	«Азаматтар салық төлеуге міндетті»
	Заң тікелей міндеттеме жүктейді, яғни белгілі бір әрекетті жасауға нұсқау береді.

	Ескерту – Автордың құрастыруымен


3. Жариялаушы (декларативті) қызмет. Белгілі бір әлеуметтік, құқықтық құндылықтарды, принциптерді немесе идеяларды ресми түрде бекіту және жариялау (6-кесте).

Кесте 6 – Заңгерлік  дискурстың жариялаушы қызметі

	Құжат/мәтін түрі
	Мысалы
	Дәлелдеме

	Конституция
	«Қазақстан Республикасы демократия лық, зайырлы, құқықтық және әлеуметтік мемлекет болып табылады; оның ең қымбат қазынасы – адам және оның өмірі, құқықтары мен бостандықтары»
	Бұл мәлімдеме мемлекеттің құндылық негізін жариялайды және бүкіл құқықтық жүйенің идеологиясын бекітеді.

	Шарттың кіріспе бөлімі
	«Тараптар өзара тиімді ынтымақтастық қағидаттарын басшылыққа алады...»

	Тараптардың жұмыс істеуінің құндылықтық негізін жариялайды

	Ескерту – Автордың құрастыруымен



4. Ақпараттық қызмет. Нақты құқықтық шешімнің қабылданғаны немесе болған деректер туралы объективті ақпарат беру (7-кесте).

Кесте 7 – Заңгерлік дискурстың ақпараттық қызметі

	Құжат/мәтін түрі
	Мысалы
	Дәлелдеме

	Процессуалдық хаттама
	«азамат С.Р.К. 2025 жылғы 16 қарашада, сағат 14:30-да  куәгер ретінде жауап берді...»
	Құжат құқықтық процесс бары сындағы нақты деректер туралы хабарлайды, яғни ақпаратты тіркейді.

	Салық кодексінің бабы
	«Жеке тұлғалар үшін ҚҚС (Қосылған құн салығы) мөлшерлемесі 12 пайызды құрайды»
	Азаматтарға орындалуы тиіс нормативтік ақпаратты жеткізеді

	Ескерту – Автордың құрастыруымен



Бұл талдаулардан заңгерлік дискурстың үш түрлі сипатын анықтауға болады:
1. Институционалдық сипат: бұл қарым-қатынас тек ресми ұйымдарда яғни  сот, прокуратура, нотариат аясында жүреді және оған қатысушылардың мәртебелік-рөлдік (судья, адвокат, күдікті, куәгер, жәбірленуші) орындары болады.
2. Орындаушылық, яғни реттеуші сипат: заңгерлік дискурс ауызша мәлімдемелер беру арқылы нақты құқықтық салдарларды тудырады, мысалы, үкім шығару – бас бостандығынан айыруды орындауға нұсқау.
3. Мәтінаралық сипат: Жоғарыдағы мысалдарда көрсетілгендей, әрбір құжат басқа заңдарға, қаулыларға және кодекстерге сілтеме жасау арқылы (мәтінаралық) құрылады, бұл құқықтық жүйенің біртұтастығын көрсетеді.
Заңгерлік дискурс – көптеген компоненттерді қамтитын күрделі ұғым. В.И. Карасик заңгерлік дискурсқа тән компоненттерді былай бөліп көрсетеді: қатысушылар, хронотоп, мақсаттар, құндылықтар, стратегиялар, тақырыптар, жанрлар, прецеденттік (мәдени) мәтіндер мен дискурсивті формулалар [46, с. 27]. Заңгерлік дискурстың қатысушылары – мемлекет өкілдері (белгілі бір уәкілетті органдар мен жекелеген лауазымды адамдар) және азаматтар. Заңгерлік дискурсқа қатысушылар заң шығарушы ұйым, заңгер ғалым, адресат-азаматтар және заңгер, ал сот дискурсына қатысушылар судья, процеске қатысушы азаматтар және олардың мүддесін қорғайтын адвокаттар бола алады. 
Заңгерлік дискурс көпдеңгейлі және көпқырлы коммуникациялық сала болғандықтан, оның қатысушыларының негізгі тобы құқықтық жүйедегі төрт негізгі қатысушының дискурстағы рөліне қарай жіктеледі (8-кесте).

Кесте 8 – Заңгерлік дискурсқа қатысушылар және олардың рөлі

	Қатысушы
	Дискурстағы рөлі
	Қолданатын негізгі жанры
	Мысалы

	1. Заң шығарушы ұйым



	Құқықтық нормаларды жасайды, бекітеді. Заңгерлік дискурстың ең жоғары билік иесі.


	Заңдар, кодекстер, Конституция, нормативтік қаулылар


	ҚР Парламенті (Мәжіліс және Сенат) «Қазақстан Республикасы ның Әкімшілік құқық бұзушылық туралы кодексін» қабылдайды. Бұл актілер прескриптивті, яғни нұсқаушы функцияны атқарады.

	2. Заңгер ғалым






	Құқықтық нормаларды талдайды, түсіндіреді, жүйелейді және оларды жетілдіруге ұсыныстар береді. Заңгерлік дискурстың когнитивтік-талдаушы рөлі.
	Ғылыми мақалалар, монографиялар, заңдарға ғылыми түсіндірмелер



	Профессор Р.Ж. «Қылмыстық құқықтағы кінә ұғымы» атты монография жазып, кодекстегі баптардың мағынасын тереңдетіп талдайды. Бұл түсіндірме және жинақталған функцияларды атқарады.

	3.Адресат-азаматтар
	Заңгерлік дискурстың соңғы тұтынушысы жә не орындаушысы. Заң герлік дискурсқа талап кер, айыпталушы, куә гер немесе жай азамат ретінде қатысады
	Арыздар, өтініштер, шағымдар, куәліктер





	А.Ж. есімді азамат  «Талап арыз» жазып, өзінің бұзылған құқығын қорғауды сұрайды. Бұл сендіруші және ақпараттық функцияларды атқарады.

	4.Заңгер (Практик)
	Заңды қолданушы, түсіндіруші және қорғаушы. Заңгерлік дискурстағы реттеуші рөл. Бұл рөлге адвокат, судья, прокурор, нотариус кіреді.
	Сот шешімдері, келісімшарттар, қорытындылар, заңгерлік кеңестер


	Адвокат Д.Қ. сот отырысында өзі қорғайтын тұлғаның мүддесін қорғау үшін айыптау тарабының дәлелдеріне қарсылық білдіреді. Бұл дәлелді, яғни аргументативті және стратегиялық функцияларды атқарады.

	Ескерту – Автордың құрастыруымен



Ойымызды қорытындылайтын болсақ, заңгерлік дискурс бұл төрт қатысушының өзара әрекеті арқылы жұмыс істейді: Заң шығарушы құқықтық негізді, яғни заң шығарады; заңгер ғалым заңды талдап, теориялық тұрғыдан жетілдіреді; адресат-азамат заңды орындайды немесе оның бұзылуына қатысты талап қояды; заңгер-практик заңды нақты істерде қолданады. Осылайша, әр қатысушы заңгерлік дискурстың бір немесе бірнеше функциясын орындайды және оның барлығы қоғамдағы құқықтық тәртіпті сақтауға қызмет етеді.
Ал заңгерлік дискурстың хронотопына тоқталатын болсақ, ол – құқықтық диалог жүргізілетін орта, яғни коммуникация жүзеге асырылатын орын. Бұл ведомство, мемлекеттік парламент, конгресс, сенат, түрме, заң кабинеті, сот залы болуы мүмкін (9-кесте). 

Кесте 9 – Заңгерлік  дискурстың хронотопы

	Хронотоп, оқиға болатын орын
	Қатысушылар
	Заңгерлік дискурс жанры
	Хронотоп әсері

	Сот залы
	Судья, прокурор, адвокат, айыпталушы, жәбірленуші, куәгерлер



	Сот отырысының хаттамасы, үкім шығару.




	Ең жоғары ресмилік. Қатысушылардың мәртебесі қатаң сақталады. Сөз кезегі, отыру тәртібі, киім үлгісі қатаң реттелген. Заңгерлік дискурс – императивті (бұйрықты) және дәлелді.

	Мемлекеттік парламент / сенат
	Депутаттар, сенаторлар, Үкімет өкілдері





	Заң жобасын талқылау, түзетулер енгізу, қаулы қабылдау.




	Публицистикалық-заңгер лік дискурс. Тілі ресми, бірақ оған қоғамдық-саяси пікірталастардың (рито рикалық, сендіруші) эле менттері араласады. Дек ларативті және реттеуші функция басым болады

	Түрме немесе тергеу изоляторы
	Тергеуші, күдікті /айыпталушы, адвокат





	Жауап алу, тергеу әрекеттерінің хаттамасы.





	Қатаң регламенттелген, шектеулі дискурс. Сұрақ-жауап форматы басым. Айыпталушының сөзі хаттамаға дәл тіркеледі, тілі кәсіби тілдік бақы лауда болады. Заңгерлік дискурс – ақпараттық және бақылаушы

	Ескерту – Автордың құрастыруымен



Сонымен, заңгерлік дискурстың хронотопы коммуникацияның жанры мен стилін, тіпті оның құқықтық күшін анықтайды. Сот залы сияқты ресми орындарда дискурс жоғары ресмилікпен және императивті сипатпен ерекшеленсе, заң кабинетінде ол түсіндірмелі және стратегиялық сипатқа ие болады. Осылайша, хронотоп – заңгерлік дискурстың институционалдық сипатының басты көрінісі.
Заңгерлік дискурстың мақсаты – құқықтық нормаларды қолдану арқылы құқықтық қатынастарды бақылап, заңгерлік дискурстың стратегияларын анықтау. Олар құқықтық норманы белгілеуді, оны іс жүзінде қолдануды және түсіндіруді білдіреді. Заңгерлік дискурс үшін құқықтық нормаларды түсіндіру мәселесі аса өзекті. Ұлыбритания мен АҚШ-та, сол сияқты заңның прецеденттік жүйесі бар мемлекеттер жарғысында бекітілген нормаларды түсіндіру үшін нұсқаулықтар әзірленіп, таратылады. 
Заңгерлік дискурстың құндылықтары – құқық және заң. Л.Е. Попова заңгерлік дискурс құндылықтарының қатарына «талапкердің ақиқаты, дәлелі, қадір-қасиеті, кінәсі, жала жабуы, бұзылуы, әділеттілігі, беделі, куәгері, адамгершілігі, соты, ар-намысы, үкімі» тәрізді құндылықтарды қосады [87]. Заңгерлік дискурстың тақырыбы құқықтық коммуникацияға қатысушылардың өзара әрекеттесу саласындағы көптеген мәселелерді қамтиды. Олардың саны айтарлықтай көп, өйткені құқық ішінара салаларға бөлінеді.
Заңгерлік дискурс үшін Конституция мәтіндері, кодекстер, халықаралық декларациялар мен конвенциялар прецеденттік мәтіндер болып табылады. Ю.Н. Караулов прецеденттік мәтіннің эмоционалды және танымдық құндылығы, оқулық және жалпыға бірдей жариялылық сияқты сипаттамаларын бөліп көрсетеді [88]. Прецеденттік мәтін адамдардың санасында күшті эмоцияларды оятып, терең мәдени, танымдық ақпарат береді. Олардың мәтіні мен идеялары тұрақты түрде қайта қолданылып, сілтеме жасалады, сөйтіп бүкіл құқықтық жүйенің негізі болады. Бұл тұжырымды Қазақстан Республикасының Конституциясы, Қылмыстық Кодекс (ҚК) сияқты прецеденттік мәтіндерге жасалған талдаулар арқылы дәйектеуге болады (10-кесте). 

Кесте 10 – Прецеденттік мәтіндер талдауы

	Сипаттама
	Мысалы
	Талдау

	Жалпыға бірдей жариялылық, оқулық
	Конституцияның 1-бабы 1-тармағы: «Қазақстан Республи касы демократиялық, зайырлы, құқықтық және әлеуметтік мемлекет болып табылады...»
	Бұл мәтін – мемлекеттің құндылықтық негізін анықтайтын бастапқы мәлімдеме. Ол барлық азаматтарға таныс және құқықтық білім берудің  негізі болып табылады.

	Танымдық құндылық, интертек стуалдылық
	Конституцияның 2-бабы: «Мемлекеттің ең қымбат қазынасы – адам және оның өмірі, құқықтары мен бостандықтары.»
	Бұл қағида – барлық заңдарды (кодекстер, нормативтік актілер) жасау және қолдану кезінде басшылыққа алынатын негізгі таным дық және құқықтық құндылық. Кез келген сот шешімі осы қағидаға қайшы келмеуі керек

	Риторикалық /дәлелді құндылық
	ҚК-нің 99-бабы (Адам өлтіру) және 188-бабы (Ұрлық).
	Бұл баптардың мәтіні – заңгерлік дискурстағы ең жиі қайталанатын дәйек-сөздер. Прокурорлар айып тау үшін, адвокаттар қорғау үшін бұл баптарды үнемі интертек стуалды сипатта қолданады Бұл мәтіндер соттағы дәлелдеу процесінің негізі болып табылады

	Кодтық сипат
	Қылмыстық іс жүргізудегі «кінәлі», «қылмыстық ниет», «қажетті қорғану шегі» сияқты терминдердің анықтамасы.
	Кодекстердегі терминдердің анық тамасы заңгерлік дискурстың ортақ тілін қалыптас тырады. Заңгер осы терминдерді қолданғанда, ол кодекстің прецеденттік мәтініне сілтеме жасайды

	Ескерту – Автордың құрастыруымен



Сонымен, заңгерлік дискурстағы Конституция, кодекстер және халықаралық құжаттар – тек қана ережелер жиынтығы емес. Олар, біріншіден, бүкіл құқықтық жүйенің негізгі танымдық, декларативті құндылықтарын  анықтайды. Екіншіден, кәсіби қауымдастықтағы қайта қолданылатын оқулық, жалпыға бірдей жариялылық және құрылымдық интертекстуалды бірліктер ретінде қызмет етеді. Үшіншіден, оларсыз заңгерлік коммуникация мәнін жоғалтады, өйткені олар дәлелдеудің және нұсқау берудің заңды күшін білдіреді.
Заңгерлік дискурстың қолданыстағы анықтамаларын шартты түрде бірнеше топқа бөлуге болады. Әлеуметтік лингвистика тұрғысынан қарастырған И.В. Палашевскаяның пікірінше, заңгерлік дискурс институционалдық дискурстың бір түрі ретінде оның қатысушыларының институционалдық қарым‐қатынасының белгілі бір жағдайларында рөлдік ережелер мен мінез-құлық нормалары жүйесіне сәйкес мәртебеге бағытталған өзара әрекеті болады [73, с. 536]. О.В. Косоногованың анықтамасы бойынша, заңгерлік дискурс – бұл институционалдық дискурстың ерекше түрі, оның семиотикалық кеңістігі вербалды және вербалды емес белгілердің жиынтығымен сипатталады, олар субъект, адресат немесе мазмұн (немесе олардың кем дегенде біреуі) заң саласына байланысты және/немесе осы дискурстың басқа дискурстармен (тарихи, саяси, педагогикалық, әскери, медиа дискурс, көркем дискурс және т.б.) қиылысуы аясында кездеседі [71, с. 64]. Л.Е. Попованың пікірі бойынша, заңгерлік дискурс – заңгерлердің кәсіби қызметіндегі институционалдық қарым-қатынастың нысаны [87, с. 145]. Бұл пікірден заңгерлік дискурстың кәсіби қызмет саласында жүзеге асатындығы  және институционалдығы сияқты екі негізгі сипатын көруге болады:
1. Заңгерлік дискурстың кәсіби қызмет саласында қолданылуына тоқталсақ, оған қатысушылардың арнайы құқықтық білімі және құқықтық рөлі болады. Мысалы, сот отырысында адвокат айыптаушы тараптың куәгеріне сұрақ қою барысында заңнамаға сәйкес өзінің кәсіби дағдысы мен құқықтық рөлінен туындайтын айғақтарды жоққа шығару, қарсылық білдіру, нақтылау сияқты  кәсіби сөйлеу актілерін қолданады. 
2. Заңгерлік дискурстың институционалдық қарым-қатынаста болуы – ол нақты мемлекеттік немесе құқықтық мекемелердің шеңберінде өтуі. Мысалы, Қазақстан Республикасының Әділет министрлігі шығарған нормативтік құқықтық актінің жобасына тоқталсақ, бұл құжаттың мәтіні арнайы мемлекеттік институттың атынан жасалады. Оның мазмұны, форматы және тілі ресми-іскерлік стильде келіп, институттың регламенттерімен және салалық заңдарымен қатаң реттеледі. Мұндай мәтінді мектеп немесе театр сияқты мекемелер  жариялай алмайды. Ендеше, заңгерлік дискурс әрқашан құқықтық институттардың мақсаты мен ережелеріне бағынады және арнайы кәсіби білімді талап етеді.
Заңгерлік дискурсты коммуникативтік-әрекеттілік қырынан зерттеген А. Чернышевтың анықтамасы бойынша, заңгерлік дискурс – «бұл тілдік қызмет (сөйлеу), оған тән белгілер: а) қызмет ету саласы – заң саласы (заңгерлік дискурс құқықтық мәселелер талқыланатын және шешілетін жерде көрінеді); ә) заңгерлік дискурстың тақырыбы мен жетекші уәжі – заң мазмұны және болған оқиғаның заңға сәйкестігі; б) заңгерлік дискурстың коммуникативтік бағыты – қоғамдық қатынастарды реттеу; в) заңгерлік дискурстың жалпы танымдық ерекшелігі – фактілердің құндылықтардан жоғары болуы» [81, с. 22]. Ал Е.А. Кожемякин заңгерлік дискурсты «белгілі бір тарихи және әлеуметтік-мәдени кодтармен, яғни дәстүрлермен реттелетін, нормаларды қалыптастыруға, заңдастыруға, қоғамдық қатынастарды реттеуге және бақылауға бағытталған іс-әрекет» деп тұжырымдайды [72, с. 34]. Заңгерлік дискурсты коммуникативтік-мәтіндік тұрғыдан зерттеген Л.А. Борисова: «Бір коммуникативтік салада, атап айтқанда, құқықтану саласында қолданылатын көптеген мәтіндердің (мәтін түрлерінің) кешенді түрде өзара байланысы» деген анықтама береді [75, с. 143]. Т.С. Сафронованың көзқарасы бойынша, «заңгерлік дискурс дегеніміз –құқықтық құзыреттілік аясында жүзеге асырылатын құқықтық және заңнамалық мәтіндердің жиынтығы» [89]. Ғалымдардың берген анықтамаларын қорытындылайтын болсақ, олар заңгерлік дискурстың екі негізгі, өзара байланысты компонентін, яғни оның материалдық негізін құрайтын құқықтық нормалар мен ережелерден тұратын мәтіндер жиынтығын және оның құқықтық құзыреттілік аясында қызмет ету шеңберін айқындайды. Құқықтық нормалар мен ережелерден тұратын мәтіндерді кез келген адам емес, арнайы білімі мен өкілеттілігі бар тұлғалар, яғни заңгерлер, судьялар, депутаттар ғана дайындай алады. Бұл құзыреттілік заңгерлік дискурстың заңды күшін және кәсіби сипатын білдіреді. Демек, заңгерлік дискурс – заңды білетін және оны қолдануға құқығы бар адамдардың құқықтық құжаттар арқылы жүзеге асыратын кәсіби қарым-қатынасының тұтас жүйесі.
Танымдық тұрғыдан қарастырған Л.Е. Попованың айтуынша, «заңгерлік дискурс – бұл ерекше менталитетті білдіру үшін қолданылатын тілдің көрінісі, ... адам әлемінің нақты тілдік бейнесі ретінде көрінеді» [87, с. 145]. В.И. Карасиктің пайымдауынша, институционалды дискурс дегеніміз – бір-бірін білмеуі мүмкін, бірақ белгілі бір оқиғаға, жағдаятқа байланысты қарым-қатынас жасайтын адамдар арасындағы байланыстың арнайы клишелік түрі [46, с. 27]. Ендеше, қарым-қатынасқа қатысушылардың жеке таныстығына қарамастан, ортақ бір оқиға немесе жағдаят төңірегінде жүзеге асатын, қатаң регламенттелген, арнайы стандартты клишелік сөз орамдары мен қалыптасқан сөйлеу үлгілері арқылы жүргізілетін ресми байланыс түрі институционалды дискурсты білдіреді. Бұл жердегі бейтаныс қатысушылар судья және айыпталушы, тергеуші және күдікті жеке адам ретінде емес, белгілі бір рөлдердің, яғни институттың өкілі және оның адресаты ретінде белгілі бір оқиғаға байланысты кездеседі. Олардың арасындағы қарым-қатынас арнайы клишелер, стандартты тіркестер, формулалар арқылы нақты және ресми түрде жүргізіледі. Мысалы, тергеушінің күдіктіге қоятын сұрақтары, көрсететін айғақтары немесе күдіктінің жауаптары. Олай болса, заңгерлік дискурс – заң институтының ережелеріне бағынатын, клишелермен сипатталатын және рөлдер арқылы жүзеге асатын ресми байланыс. 
Қазақ заңгерлік дискурсы (заңгерлік көмекке жүгінген адамға кеңес беру, келісімшарт жасау, қылмысты тергеу, күдіктіден, куәгерден, жәбірленушіден жауап алу, жәбірленушіні қорғау, айғақ жинау, дәлелдер іздеу, т.б.) – заң жүзінде бекітілген нормалар мен ережелерді сақтай отырып заңды тұлғалар мен жеке тұлғалар арасындағы байланысты қамтитын, белгілі мақсаттарға бағытталған мәртебелік-рөлдік іс-әрекет. Қазақ заңгерлік дискурсына қатаңдық, нақтылық, қысқалық, объективтілік тән, образдылық пен эмоционалдылық тән емес. Қазақ заңгерлік дискурсының институционалды сипаты мәртебелі-рөлдік қатынастар аясында жүзеге асады, дискурсқа қатысушылар және олардың мақсаты сияқты екі негізгі белгісімен ерекшеленеді, кәсіби бағытталған белгілері мен өзіне тән лексикасы болады. Қазіргі қазақ заңгерлік дискурсы заң және адами қарым-қатынастың өте маңызды салаларына қызмет етеді, мәселен, мемлекет пен халық, ел, жеке тұлға мен өнеркәсіп немесе мекемелер арасындағы, жеке тұлға мен қоғам арасындағы қарым-қатынастарды қамтиды. Заңгерлік дискурс сөйлеудің жоғары регламенттілігімен, ресмилігімен ерекшеленеді.
Қазақ заңгерлік дискурсы – халықпен байланыс орнататын мемлекет пен басқарушы органдардың заң жүзінде сөйлеу тілі. Мұнда  ойдың дәлдігі, ойды нақты жеткізу, мазмұн стандарттылығы қажет. Заң жеке тұлғаға емес, бүкіл халыққа  бағытталады, қызмет етеді [15, б. 103]. Қазақ заңгерлік дискурсының өзіне тән лексикасы, сөз тіркестері, сөйлем оралымдары мен клишелері бар. Мысалы, құқық қорғау органдары, құқықтық қатынас, құқық бұзушылық, заңды тұлға, ұжымдық шарт, азаматтық-қоғамдық қатынастар т.б. Қазақ заңгерлік дискурсын жан-жақты зерделей келе оның маңызды ерекшеліктерін келесі 1-суреттен көреміз. 

Қоғамның барлық саласында әрекет етеді


Өзіндік лексикасы қалыптасқан жүйе


Мәртебелік-рөлдік қарым-қатынас


Нақты мақсаты мен қатысушылары бар


Нақты нормалар мен ережелер сақталады

Қазақ заңгерлік дискурсы
Тұрақты, дәстүрлі, стандартты


Мәтіні, коммуникативті жағдаяты бар


Қоғамдық, кәсіби, құжаттық сипаты бар


Ақпараттық, әлеуметтік, байланыстылық тән



Сурет 2 – Қазақ заңгерлік дискурсының ерекшеліктері 

Ескерту – Автордың құрастыруымен

Қазақ заңгерлік дискурсы қоғамның барлық саласында ауызша және жазбаша түрде қызмет етіп, заңды тұлға мен жеке тұлға, мемлекет пен халық, жеке тұлға мен қоғам, мекеме, өндіріс арасындағы қарым-қатынасты реттейді. Қазақ заңгерлік дискурсы қазақ тілінің кәсіби саласында жұмсалады. Ол қоғамда құқықтық реттеуді жүзеге асыру құралы ретінде қызмет етеді және кез келген дискурс тілі сияқты қазақ тілінің негізгі сөздік қорымен тығыз байланысты болады. Қазақ заңгерлік дискурсы демократиялық қоғамда институтаралық және мәдениетаралық ортада қалыптасып, саясат, дін және экономика сияқты мәдени институттардың құндылықтары мен қағидаттарына негізделеді.

Бірінші бөлім бойынша тұжырым 
Диссертацияның бірінші тарауында дискурс теориясы және қазақ заңгерлік дискурсының қалыптасу тарихы, зерттелуі бойынша ғылыми көзқарастар жүйеленіп, «дискурс», «заңгерлік дискурс» терминіне берілген анықтамалар сараланды. Ғылыми көзқарастарды саралау нәтижесінде бірінші тарау бойынша төмендегі тұжырымдар жасалды: 
Дискурс теориясы – тілдік және әлеуметтік шындықтың өзара әрекеттесуін зерттейтін бағыт. Ол әртүрлі ғылым салаларында, соның ішінде лингвистика, заң линвистикасы, философия, әлеуметтану, мәдениеттану, т.б. қолданылады. Дискурс теориясының қалыптасуы ұзақ эволюциялық үдерістен өтті, оның негізгі кезеңдерін былай жүйелеуге болады:
1. Философиялық негіздер. Дискурс теориясының бастауы ХХ ғасырдың басында философиялық бағыттардан, атап айтқанда, структурализм мен постструктурализмнен бастау алады. Фердинанд де Соссюр тілді құрылым ретінде зерттеудің негізін қалап, оны әлеуметтік құбылыс ретінде қарастырды. Кейінірек Мишель Фуконың еңбектері дискурсқа билік, білім және идеология тұрғысынан қарауға ықпал етті.
2. Лингвистикалық зерттеулер. Дискурс теориясы тек тілдік құралдарды зерттеуден гөрі, олардың белгілі бір мәнмәтіндегі қызметін талдауға бағытталды. Бұл бағытта А. ван Дейктің когнитивтік тәсілдері маңызды орын алады. 
3. Әлеуметтік және мәдени тұрғылар. Дискурсты тек тілдік құрылым ретінде емес, әлеуметтік және мәдени үдерістердің құрамдас бөлігі ретінде түсіну кеңінен таралды. Бұл көзқарас дискурстың саяси, экономикалық және заңгерлік тұрғыларын зерттеуде көрініс тапты. 
4. Тәжірибеде қолдану. Қазір дискурс ұғымы басқа салалармен қатар заң саласында да кеңінен қолданылады. Оның қалыптасуы әртүрлі теориялық мектептердің өзара ықпалы нәтижесінде жүзеге асты және қазіргі кезде ол әлеуметтік және гуманитарлық ғылымдардың маңызды бөлігіне айналды. Оның дәлелі – дискурстың заң саласындағы орны. 
Заңгерлік дискурс – қоғам мен оның мүшелері арасындағы құқықтық қарым-қатынастарды реттеуге бағытталған арнайы тілдік жүйе. Ол құқықтық нормаларды, ұғымдарды және үдерістерді сипаттау үшін қолданылады. Заңгерлік дискурстың мазмұны мен құрылымы айрықша сипаттамаларға ие, өйткені оның мақсаты – құқықтық мағынаны нақты әрі қысқа да нұсқа жеткізу. 
Заңгерлік дискурстың мазмұны: 
Құқықтық нормалар. Заңгерлік дискурстың негізін құқықтық нормалар құрайды. Олар заңдарда, ережелерде, келісімшарттарда және сот шешімдерінде көрініс табады. Бұл нормалар дәлдік пен түсініктілікті талап етеді. 
Терминология. Заңгерлік дискурс күрделі, арнайы құқықтық терминдерге бай. Олар заңды дәл түсіндіру және қолдану үшін қолданылады. Құқық саласына қатысты терминдер нақты, көпмағыналылықтан алыс болуы керек, себебі құқықтық құжаттарды түсіндіруде қателіктерге жол бермеу қажет.
Дәлелдеме. Заңгерлік дискурста дәлелдеме жүйесі маңызды. Ол құқықтық негіздерді, фактологиялық дәлелдерді және логикалық қорытындыларды қамтиды. Заңгерлердің негізгі міндеті – құқықтық нормаларға сүйене отырып, заңгер қызметіне жүгінген адамға нақты, сауатты кеңес беру.
Заңгерлік дискурстың қызметі: реттеушілік, ақпараттық және дәлелдеу. Реттеушілік қызметі әлеуметтік қатынастарды құқықтық шеңберде реттеумен байланысты анықталады. Ақпараттық қызметі қоғам мүшелеріне қажетті құқықтық ақпаратты беру және түсіндіру үдерісінде көрінеді. Дәлелдеу қызметі құқықтық мәселелерді шешу үшін негіздеме жасауда байқалады.
Заңгерлік дискурстың құрылымы:
1. Тілдік деңгей: Құқықтық мәтіндер ресми-іскери стильде жазылады, сөйлемдер күрделі, синтаксистік құрылымы айқын. Белгілі бір стандартталған формалар (мысалы, шарттардағы кіріспе, міндеттемелер бөлімі, санкциялар).
2. Коммуникативтік стратегиялар: ресмилік пен бейтараптық басым. Тараптардың құқықтарын, міндеттерін және жауапкершілігін нақты анықтау. 
3. Заңгерлік дискурстың негізгі жанрлары: заң актілері, келісімшарттар, нормативтік құжаттар, сот шешімдері, шағымдар және адвокаттық қорытындылар. Әр жанрдың өзіне тән ерекшеліктері бар: келісімшарттарда екі тараптың құқықтары мен міндеттері айқындалса, сот шешімдерінде істің мән-жайы және қабылданған шешім көрсетіледі. 
Заңгерлік дискурс қоғамдағы құқықтық тәртіпті реттейді. Оның мазмұны қоғам өкілдеріне немесе заңгердің көмегіне жүгінген адамдарға құқықтық нормаларды жеткізу, түсіндіру барысында  құрылымы стандартталған, дәл, ресми түрде болады. 



























2 ҚАЗАҚ ЗАҢГЕРЛІК ДИСКУРСЫ: КОНЦЕПТ, ПРАГМАТИКА ЖӘНЕ ТЕРМИНДЕР ЖҮЙЕСІ

2.1 Қазақ заңгерлік дискурсының концептілік кеңістігі
Дискурсты когнитивтік тұрғыда талдау, біріншіден, тілдік мәліметтер мен экстралингвистикалық факторлар және олардың қалай әрекеттесетінін, екіншіден, дискурстың «когнитивтік әлеуетін» (ақпараттық, менталды-психикалық сипат, дүниеге көзқарас) анықтау, үшіншіден, адамның когнитивтік мүмкіндіктерін жүзеге асыру барысындағы тілдің коммуникативтік функциясын қарастыру үшін керек [90]. К. Садированың анықтауынша: «Дискурс дегеніміз – коммуникацияға қатысушылардың санасындағы әлемнің психологиялық бейнесін сөз жағдаятында модельдеу күйі мен әрекеті, олардың коммуникативтік міндетке сай ақпараттық мазмұнда өзектелуі мен тілдің айтылым сапасында шоғырлануы, сол айтылымның болу шартын жинақтаған коммуникация кеңістігі» [31, б. 245]. Бұдан шығатын тұжырым: дискурс – когнитивтік, коммуникативтік және тілдік бірліктердің күрделі кешені және экстралингвистикалық факторларға негізделеді. Заңгерлік дискурстың когнитивтік сипаты ондағы концептілер жүйесімен, коммуникативтік сипаты заңгерлік прагматикамен, тілдік бірліктер заң саласындағы терминдер жүйесімен анықталады. 
Дискурс белгілі бір кеңістіктікте, уақыт және әлеуметтік-саяси мәнмәтінде жүзеге асатын күрделі коммуникативтік құбылыс ретінде, қоғамда болып жатқан әлеуметтік өзгерістерді тілдік амалдар арқылы сипаттайды. Бұл дискурсты әлеуметтік мәнмәтіннің моделі ретінде қарастыру қажеттігінің маңыздылығын көрсетеді. Ол келесідей элементтерден тұрады: 1) әлеуметтік жағдаят түрі – тұлғалық, қоғамдық, институционалдық (ресми), бейресми; 2) әлеуметтік қарым-қатынасқа қатысушылардың сипаты – позициясы (рөлі, мәртебесі), ерекшелігі (жынысы, жасы және т.б.), қатынасы (жоғары, беделді), қызметі [29, б. 205]. Мұндағы заңгерлік дискурстың моделін құрайтын элементтер: 1) әлеуметтік жағдаят түрі: институционалдылық; 2) қатысушылар: заңгер – жеке тұлға; сот – тергеуші – айыпталушы; қорғаушы – айыпталушы; сот – күдікті; прокурор – сот; сот – адвокат, т.б.
Заңгерлік дискурс қоғам мен заң арасындағы сөйлесім ретінде ерекшеленеді. Дискурстың бұл түрінде сөз қоғамдағы тұлғалардың заң саласымен қарым-қатынасын қамтамасыз етуге және когнитивтік үдерістерді бейнелеуге бағытталған әлеуметтік әрекет ретінде қарастырылады. Сондықтан заңгерлік дискурстың концептілер жүйесін анықтау заңның әлеуметтік, мәдени, тұлғааралық және когнитивтік тұрғылары арасындағы байланысты сипаттауға жол ашады. 
Сөз ықпалы – реципиенттің эмоциясына әсер ететін риторикалық әдістер мен тәсілдердің жиынтығы. Сөз ықпалын қарастыра отырып,  мәтіннің бағдарға алынатынына назар аударған ғалым Н. Уәли: «Сөз ықпалдылығы, біріншіден, сөз субъектісін, мәтінді, сөз объектісін қамти қарауды негізге алады. Бұл сөз объектісінің әлеуметтік-психикалық ерекшеліктерін мәтінмен бірлікте қарау дегенге саяды. Коммуникациялық құрылым субъектілердің білімі, тәжірибесі, жас ерекшеліктері т.б. әлеуметтік және тілдік қатынастан тұрады. Сөз әрекеті дегеніміздің өзі, біріншіден, психологиялық құбылыс. Екіншіден, сөз ықпалы екіжақты әрекет, өйткені қарым-қатынас жасаушылар бір-біріне ықпал етеді. Үшіншіден, ықпал етудің негізгі формасы – сендіру, иландыру. Сөйлеуші /жазарман,тыңдаушы/ оқырманның санасына сенім ұялату арқылы ықпал жасайды. Өйткені сөз ықпалы дегеніміз – реципиенттің қарым-қатынасқа қатысу белсендігін арттыру арқылы иландыру, сендіру» - дейді [32, б. 132]. Когнитивтік-дискурстық парадигмада сөз ықпалы коммуниканттардың санасында жүзеге асатын когнитивтік үдерістер тұрғысынан зерттеліп, индивидтің когнитивтік құрылымында мәтін ақпараты әсерімен болатын өзгерістерге негізделеді. Когнитивтік тәсілдің тағы бір ерекшелігі заң мәтінінің негізінде жатқан ділдік лексика мен когнитивтік модельдерді анықтау мүмкіндігімен сипатталады. Осы когнитивтік модельдердің мазмұны мен құрылымы заңгер маманның жеке тұлғаларға, қоғам өкілдеріне заңға қатысты ережелерді түсіндіруі арқылы ерекшеленеді, өйткені қоғамдық тәртіпті орнатуға қажет модельдер құрастырылып, сараланады.
Заңгерлік дискурсты когнитивтік тұрғыдан интерпретациялау құқықтық танымды, қоғамдағы  және заң саласындағы тілдің орны мен рөлін анықтау, заңгер коммуникациясындағы концептілерді, фреймдерді, метафоралық модельдерді және прецеденттік мәтіндерді талдау арқылы жүзеге асады. Когнитивтік лингвистикада когнитивтік үдерістерді, яғни когнитивтік модель, фреймдерді ұйымдастырудың түрлі тәсілдері сипатталады. Ал ділдік құрылымдар (концептілер, фреймдер, метафоралар және т.б.) когнитивтік құрылым ретінде қарастырылып, ұлттық санада қалыптасқан әлем бейнесін сипаттайды. Олардың бәрі бірігіп, тілдің когнитивтік моделін құрайды.
Когнитивтік ғылымның басты мәселесі – адамның білімін жүйелеу, яғни адамның барлық танымдық әрекеті дүниені тануға бағытталады. Адам танымындағы дүниенің ерекшеліктері (ұқсастығы мен айырмашылықтары), заттық құндылықтары, олардың объектілермен қатынасы, қызметі және оларға берілген ұжымдық сананың сипаты мен бағасының айқындалуы концепт ұғымын қалыптастырады. ХХ ғасырдың 80-жылдарынан бастап «концепт» ұғымы антропоөзектік парадигма аясында қарастырылып, сапалық жаңа мазмұнға ие болды. Ол адам санасындағы когнитивтік және психикалық ресурстардың жиынтығын бейнелейтін, жеке тұлғаның білімі мен тәжірибесін жинақтайтын ақпараттық-менталдық құрылым ретінде сипатталады. Осыған орай, концепт – адам психикасындағы әлем бейнесінің, концептуалды жүйенің және ментальді лексиконның мазмұндық тұтастығын құрайтын универсалды бірлік болып табылады.
Тіл әлеуметтік тұрғыдан белгілі бір кезеңде сөйлеушілер ұжымына, жалпы этнолингвистикалық тілдік қауымдастыққа тән әлем туралы ақпаратты сақтаушы ретінде әрекет етеді. Қоғамдағы түрлі өзгерістерді концепт деңгейінде түсіну, қабылдау және құрылымдау тілдің қоғамның түрлі саласында, соның ішінде заң тілінің концептілік аясында, яғни семантикалық кеңістігіндегі қолданысын сипаттауға негіз болады. 
Заңгерлік дискурс үшін концепт қоғамдық қатынаста моральдық-этикалық құндылықты қалыптастыру тұрғысынан ұйымдастырушылық рөл атқарады. Дискурстың бұл түрі үшін концептінің танымдық функциясынан гөрі моральдық функциясы маңызды болады. Мұны заңгерлік дискурс концептілерінің қоғамда атқаратын реттеушілік қызметімен түсіндіруге болады. Сондықтан заңгерлік дискурстың концептілік аясы қоғам өмірінде және оның ұйымдастырылуында реттеуші рөл атқаратын концептілер жүйесі ретінде ерекшеленеді. Заңгерлік дискурстың концептілік кеңістігі қоғамдағы басқа сала концептілерімен өзара байланысында да нақтылық пен айқындылық сипатқа ие болады. Басқа сала концептілерімен байланысына қарамастан, заңгерлік дискурстың тілдің жалпы функцияларына сәйкес келмейтін өзіндік ерекшеліктері бар. Заңгерлік дискурстың тілдік құралдары қоғам мен құқықтық өзара іс-қимылды дамыту мақсатында адамгершілік бағалау және концептуалды терминология факторларына сүйене отырып нормативтік-реттеуші функциясымен ерекшеленеді. Сондықтан заңгерлік дискурс – заң тілінің бірнеше түрін қамтитын күрделі ұғым. Қоғамдағы белгілі бір қатынастарды құқықтық реттеу саласына байланысты заң тілі қылмыстық құқық тілі, азаматтық құқық тілі, әкімшілік құқық тілі, сот ісін жүргізу тілі, адвокат тілі және т.б. түрлерге бөлінеді. Заң тілінің бұл түрлері бір-бірінен ерекшеленеді. 
Институционалдық дискурс ретінде, заңгерлік дискурстың концептілік кеңістігі тілдік (терминдер, ұғымдар) құрылымымен ерекшеленеді. Тілдік бірліктер заңгерлік дискурста заң тіліне тән сипатқа ие болады. Мысалы, жалпы қолданыстағы «мойындау» сөзі заңгерлік дискурс термині ретінде кінәсін мойындау, жасаған қылмысын мойындау тәрізді тілдік құрылымдардың жасалуына негіз болады. Бұл мысалдан сөздердің жалпы қолданыстағы беретін мағынасы мен заңгерлік дискурста беретін мағынасы арасында айырмашылық болатыны байқалады. Заңгерлік дискурста қолданылатын қарапайым сөздер ақпараттың байлығы мен нақтылық критерийлеріне байланысты терминологиялық коннотацияға ие болады [91]. Концептілерді тілдік тұрғыдан қарастыруда, қандай әдіснамалық негіз болса да, концептінің жалпы функционалды онтологиясын өзгерте алмайды. Мамандар терминдерді қолдана отырып, концептілер тілінде сөйлейді. Әр концептінің артында сөзбен ашылмаған, бірақ тұспалданған жағдайлар жиынтығы болады. Бұл – концептінің термин түрінде вербалдануы. Заң ғылымында «ведомстволық бағынысты» және «сотта қаралатындық» терминдері бар. «Ведомостволық бағынысты» термині әртүрлі ұйымдар арасындағы құзыреттердің бөлінуі дегенді білдіреді. Әрбір мемлекеттік ұйым тек заңнамалық және өзге де нормативтік құқықтық актілермен өз құзыретіне жататын мәселелерді ғана қарауға және шешуге, яғни тек өз құзыреті шегінде әрекет етуге құқылы. «Сотта қаралатындық» термині бірінші сатыда қаралатын істерді соттар арасында бөлуді, яғни берілген істі шешуге тиісті нақты сотты құруды білдіреді [63, б. 49-50]. Сотта қаралатындық – бұл пәндік құзыреттілікке сәйкес дау санаттарын бөлу ережелері, алайда тиісті сот жүйесінің әртүрлі тармақтары арасында емес, тек бір тармақ шеңберіндегі сот жүйесі. Осы анықтама олардың негізі белгілі бір мемлекеттік функцияларды жүзеге асыратын ұйымдардың (мемлекеттік сот органдарының) нормативтік құқықтық актілерінде белгіленген құқықтары мен міндеттерінің жиынтығын білдіретін концептілік құзырет болуы мүмкін. 
Зерттеуші Н.И. Убийко концептілерді бөлу барысында элементтің ішкі (дискурсивті) байланыстарына емес, оның сыртқы ортамен өзара әрекеттесу сипатына сүйенеді. Соның негізінде концептілерді жалпыадамзаттық, этникалық (ұлттық) және топтық (макро және микротоп) деп ажыратуды ұсынады [91, с. 17]. Соңғысына ғалым жас ерекшелігі, гендерлік және жеке концептілерді жатқызады. 
Заңгерлік дискурста концептілерді функционалдық әлеуетінің сипатына қарай жүйелік байланыстар негізінде бөліп қарастыруға болады. Мысалы, жүйелік байланысы сан жағынан көп негізгі концептілер (заң, заңдылық, құқық, сот т.с.с.с.); жүйелік байланыс саны аз шағын концептілер (сот анықтамасы, атқару парағы т.б.). Әр концептінің заңгерлік дискурстың концептілік кеңістігінде нақты, анықталған орны болады. Заңгерлік дискурстың негізгі концептілері тілдік және құқықтық санада бейнеленетін күрделі менталды құрылымдар арқылы көрінеді. Демек, заңгерлік дискурстың маңызды сипаттамалары қатарына оның құндылық жүйелерімен байланысын жатқызуға болады. Қазақ заңгерлік дискурсындағы «Заң», «Сот», «Билік», «Кінә», «Қылмыс» және т.б. әмбебап концептілердің халық санасында ғасырлар бойы қалыптасқан лингвомәдени мазмұнмен астасып жатуы да аталған концептілердің құрылымдық ерекшелігін танытады. Заңгерлік дискурста арнайы коммуникативтік міндеттер шешілетінін ескерсек, аталған концептілер прокурордың айыптау сөзінде сотталушы кінәсінің дәлелі ретінде, ал адвокаттың ақтау сөзінде соттың немесе алқабилердің сотталушының кінәсіздігіне, оның кінәсін жеңілдететін мән-жайлардың бар-жоғына немесе кем дегенде, одан әрі сот ісін жүргізуді орынсыз деп тануға мүмкіндік беретін жағдайларда интерпретацияланады. 
Е.А. Кожемякин заңгерлік дискурсты ерекше құбылыс, мәдени код ретінде қарастырады: «Заңгерлік дискурстың тілі – институционалды ортада дәстүрлі түрде қолданылатын ерекше кодтардың бірі. Оның бірегейлігі концептуалды-семантикалық тілдік құралдарды (терминдерді), клишелер мен кеңсе сөздерін кеңінен қолдану, экспрессивтіліктің болмауы, синтаксистік құрылымдардың күрделілігі, жанрлық-стилистикалық құралдарды шектеулі пайдалану және контекстуалдылық деңгейінің төмендігі арқылы көрінеді. Заңгерлік дискурстың тілдік және стилистикалық құралдары, сондай-ақ мәтін түрлері, сөйлеу актілері жеке адамдар арасындағы қатынастарды қалыпқа келтіру мақсатында жұмсалады. Заңгерлік дискурс арқылы біз құқықтық бекіту (легитимация), қоғамдық қатынастарды реттеу және бақылауға бағытталған белгілі бір тарихи және әлеуметтік-мәдени кодтармен (дәстүрлермен) реттелетін мағына тудырушы және қалыптастырушы қызметті анықтаймыз [72, с. 33]. Заңгерлік дискурстағы концептілердің иерархиясын анықтау үшін, концептілердің семантикалық абстракциямен қатар ақпараттық қанықтылық өлшемі де негізге алынады. Абстракция және ақпараттық қанықтылық – салыстырмалы категориялар. Кез келген абстракция белгілі бір көлемдегі ақпаратты жинақтайды. Сөз семантикасының ақпараттық қанықтылығы сөздің кумулятивтік қызметімен сипатталады.  
Қазақ заңгерлік дискурсының концептілік кеңістігінің негізі саналатын «Заң», «Әділдік», «Қылмыс» концептілерін талдауда Р.В. Павиленистің мына теориясын пайдаланамыз: «Түсіндіріп, талдаудың (интерпретация) іргелі қағидатына» сәйкес тілдік айтылымды түсіну, оның мағынасын игеру интерпретаторлар немесе анализаторлар ретінде қарастырылатын мағыналар құрылымын құруды білдіреді [92]. Концептуалдық жүйенің қалыптасу үрдісіндегі тілдің рөлін қарастыра отырып, ғалым Р.В. Павиленист «табиғи тіл өзінен-өзі концептуалдық жүйе болып табылмайды, бейнелеп айтсақ, ол бұл жүйеге «қоса өрілген», ол белгілі бір концептуалдық жүйенің мазмұнын әрі қарай құру және символды түрде көрсету үшін қызмет ететінін» анықтайды [92, с. 121]. «Түсіндірудің іргелі қағидаты» нәтижесінде түсіндірілетін нысан басқа концептуалдық жүйелермен интегралданатын концептінің құрылымына айналады. «Нақты жүйедегі нысандардың бұндай түсіндірмесі дегеніміз... онда белгілі бір әлем туралы ақпарат құру болып шығады» [92, с. 118]. Басқаша айтсақ, «қылмыс» концептісін талдау сөздіктердегі анықтамаларды тілдік айтылымдар ретінде танып, пайымдау үшін белгілі бір «концептуалдық жүйені» құрудың мүмкіндігі туралы мәселе ретінде қарастырылады [92, с. 120]. Қазақ заңгерлік дискурсының концептілік кеңістігіндегі маңызды концептілердің бірі – «Заң» концептісі. Заң – тілдің динамикасы, қоғамдық қатынасты реттеуші жүйе, тәртіп, қазіргі тіл жүйесінде белсенді үдерістер көрініс табатын сала. «Заң» концептісінің мәнін түсіну үшін, оның күрделі құрылымының мағыналық топтарын анықтап алу керек. Жалпы, «Заң» концептісінің мағынасы мен мәні келесідей когнитивтік парадигмалар арқылы ашылады: заң – құқық, тәртіп, сот, ереже. 
«Қазақ тілінің түсіндірме сөздігі» бойынша: Заң. филос. 1. Объективтік өмірдің, заттардың, құбылыстардың белгілі қалыпта көрінетін өзара байланыстылығы, олардың бір-біріне тәуелділігі. 2. Мемлекеттің ең жоғарғы өкімет орындары қабылдайтын, ерекше заңдылық күші бар акт; қаулы-қарарлар; декрет. 3. Жалпыға ортақ жоба, ереже. 4. Қалыптасқан белгілі бір тәртіп, жүйе. 5. ауысп. Орындалуы шарт, міндетті іс. 6. ауысп. Әдет-ғұрып, салт-сана. Заң бойынша – заң жүзінде, заңға сәйкес. Заңға тартты – заңға берді, заңға тапсырды. Заңға томпақ – заңға сай келмейтін, заңға қарсы. Заң жолымен – заң жөнімен, заң орнымен. Заң жүзінде – заң бойынша, заңға сәйкес. Заң орны – қоғамдық тәртіпті қадағалап, заңдастырып отыратын мекеме (Қосымша В). Ал «Қазақ тілінің саяси түсіндірмелі сөздігінде» заң терминіне мынадай анықтама берілген: кең мағынада: мемлекет белгілеген бүкіл нормативтік құқықтық актілер, жалпыға бірдей міндетті ережелер (құқықтық заңнама); тар мағынада: мемлекеттік биліктің жоғары өкілетті органы қабылдаған немесе Конституциялық заңдар тұрғындардың тікелей ерік білдіруі арқылы қабылданған, неғұрлым маңызды қоғамдық қатынастарды реттейтін нормативтік акт. Заң мемлекеттің құқықтық жүйесінің негізін құрайды (Қосымша В).
«Қазақ әдеби тілінің сөздігінде» берілген анықтамада: заң зат есім.1. философиялық. Ақиқат болмыстың, өмірдің, заттардың, құбылыстардың немесе процестердің елеулі сипаты бар, белгілі қалыпта көрінетін өзара байланыстылығы, олардың бір-біріне тәуелділігі; заттардың, құбылыстардың, процестердің өзара табиғи және қайталамалы жалпы байланысының, яғни заңдылықтардың мәнін түсіндіретін философиялық категория. Кез келген қайталамалы байланыстардың бәрі емес, тек елеулі байланыстар ғана заңдылық болып саналып, тек солардың мәні ғана заң түрінде тұжырымдалады (Қосымша В). «Заң» концептісінің  тілдік тұрғысына келсек, қазақ тілінде «заң» сөзі бірқатар мағыналарды қамтиды. Ол негізінен құқықтық нормалар мен ережелерді білдіреді және  құқықтық жүйелердің, мемлекеттік органдардың жұмысын реттейтін құжаттарды да қамтиды. Сонымен қатар заң қоғамда  құқықтық реттеуді жүзеге асыру құралы ретінде қызмет етеді. Қоғамдағы қарым-қатынастарды бақылап, реттейді. Демек, «Заң» концептісі қоғамдағы тәртіпті, ережені және мінез-құлық нормаларын анықтайтын негізгі танымдық құрылым болып табылады.
«Заң» концептісінің заң құжаттарындағы өрісіне тоқталатын болсақ, 
Заң – мемлекеттік билік.   Заң – мемлекеттік билік органы, парламент, мәжіліс қабылдаған ресми акт. Мысалы, Қазақстан Республикасының «Қазақстан Республикасының Конституциясы туралы» Конституциялық заңы. Бұл – жеке тұлға емес, мемлекеттік институт қабылдаған құжат.
Заң – міндеттілік. Заңның ережелері барлық азаматтарға, ұйымдарға және мемлекеттік органдарға міндетті. Мысалы, ҚР Қылмыстық кодексінің 1-бабында: «Осы Кодекспен тыйым салынған iс-әрекеттердiң жасалуы Қазақстан Республикасының бүкіл аумағында міндетті» делінген.
Заң – жаза.  Заңды бұзған кез келген адамға мемлекеттік мәжбүрлеу шаралары, яғни жаза қолданылады. Мысалы, ҚР Қылмыстық кодексінің 188-бабы бойынша ұрлық жасаған адамға заң бойынша айыппұл немесе бас бостандығынан айыру түріндегі жаза тағайындалады.
Заң  - реттеуші. Заң қоғамдық қатынастарды реттеп, оларды белгілі бір арнаға салады. ҚР Азаматтық кодексі азаматтардың мүліктік және жеке мүліктік емес қатынастарын келісімшарт, мұрагерлік келісімшарт арқылы  реттейді.
Сол сияқты «Заң» концептісінің басқа да заңды құжаттарда  қолданылуына тоқталсақ, 
Заң – тұрақтылық. Заң қоғамға тұрақтылық пен сенімділік береді. Мысалы, инвесторлар Қазақстанға инвестиция салу кезінде, оларды қорғайтын «Инвестициялар туралы» заңының тұрақты болуын қалайды.
Заң – нақтылық. Заң мәтіндері терминологиялық тұрғыдан нақты болуы тиіс. Мысалы, заңда «қызметкер», «жұмысшы» деген ұғымдардың орнына «субъект» немесе «тарап» сияқты термин қолданылады, өйткені олардың құқықтық мағынасы  нақты болу керек. 
Заң – келісім. Заң қоғамдағы көп тараған пікірлер мен құндылықтарға негізделеді. Мысалы, Қазақстанның дін бостандығын қамтамасыз ететін заңы конфессиялық келісім мен толеранттылыққа негізделеді. Сонымен, «Заң»  концептісінің негізгі мағынасы мемлекеттік билікпен бекітілген және мәжбүрлеу арқылы орындалатын реттеуші ережелер жиынтығын қамтиды. Оның міндеттілік сипаты мен қоғамдық қатынастардағы басым рөлін заң актілерінен алынған мысалдар нақты дәлелдейді.
«Заң» концептісінің танымдық сипатына тоқталатын болсақ, заң – бұл адамның қоршаған ортаны, әлеуметтік қатынастарды және моральдық-этикалық нормаларды тануының нәтижесі. Ол адам санасында «дұрыс» пен «бұрыс», «әділдік» пен «әділетсіздік» туралы түсініктерді қалыптастырады. Сонымен қатар «заң» концептісі заңгерлік дискурстың ішкі логикасын, оның мақсаты мен міндеттерін анықтайды. Заңгерлік дискурстың мақсаты қоғамдық қатынастарды құқықтық тұрғыдан реттеу болғандықтан, «заң» концептісі осы дискурстың өзекті элементі саналады. «Заң» концептісі ұлттың дүниетанымымен, тарихи дамуымен әдет-ғұрпы және салт-дәстүрімен тығыз байланысып, ұрпақтан ұрпаққа беріліп отырады.  Ал қазақ заңгерлік дискурсының өзіндік ерекшелігі оның қазақ халқының құқықтық мәдениетін, дәстүрлі заң нормаларын және осының бәрінің заманауи құқықтық жүйедегі көрінісін бейнелеуімен сипатталады. «Заң» газетінен алынған мысалға тоқталсақ, «Тараз қаласы ПБ 2-ПБ бастығының орынбасары, полиция подполковнигі С. Әмірбеков пен учаскелік инспектор Р. Мірәбілдаевтың жоғарыда аталып өткен өрескел заң бұзушылыққа жол бергені үшін оларға тиісті қатаң шара қолдану мақсатында Жамбыл облысының ПД бастығының назары аударылсын». Бұл сөйлемде «заң» концептісі теріс, яғни оның бұзылуы тұрғысынан көрініс табады, бұл оның нормативтік және реттеуші мәнін айқындай түседі. «Заң бұзушылық» тіркесі «заң» концептісін белгіленген ережелер мен нормалардан ауытқуды, оларға қарсы әрекет етуді білдіретін құбылыс түрінде сипаттайды.  Бұл жерде «заң» тек бірқатар қағидалар емес, сонымен бірге олардың орындалуы міндетті екенін және орындалмаған жағдайда теріс салдары болатынын көрсетеді. Ал «өрескел заң бұзушылық» деген сипаттама бұзушылықтың ауырлығын, маңыздылығын және оның қоғамға келтіретін зиянының деңгейін көрсетеді. Бұл «заң» концептісінің қатаңдығын және оған деген талаптың жоғары екенін білдіреді. Сөйлемдегі «оларға тиісті қатаң шара қолдану мақсатында» деген тіркес «заң бұзушылықтың» міндетті түрде жауапкершілікке әкелетінін және оның салдары болатынын айқындайды. Бұдан заңның тек тыйым салушы қызметі ғана емес, сонымен қатар жазалаушы және реттеуші қызметі көрінеді.
Сөйлемде заңды бұзушылар ретінде полиция қызметкерлері, яғни билік өкілдері көрсетілген. Бұл заңның жалпыға ортақ екенін, яғни лауазымына немесе мәртебесіне қарамастан, барлық азаматтардың, соның ішінде заңды қорғауға міндетті тұлғалардың да оған бағынуы керектігін білдіреді. Полиция қызметкерлерінің заң бұзушылығына назар аудару талабы билік органдарының өз әрекеттері үшін есеп берушілік қағидасының маңыздылығын көрсетеді. Осы мысал арқылы заң – билікті бақылау және оның өкілеттігін шектеу құралы екенін көруге болады. Сонымен, бұл мысалда «заң» концептісі бұзылуы мүмкін, бірақ бұзылған уақытта міндетті түрде жауапкершілікке әкелетін нормативтік жүйе ретінде сипатталған. Ол – жалпыға ортақ, әділеттілікті қамтамасыз ететін және биліктің өкілеттілігін шектейтін маңызды қоғамдық институт. Сонымен қатар «заң» концептісінің қоғамдық тәртіпті және билікке деген сенімді сақтаудағы шешуші рөлі анықталады. Қорытындылай келе, «заң» концептісі қазақ заңгерлік дискурсында құқықтық реттеудің, қоғамдық тәртіптің, мемлекеттік басқарудың және этикалық нормалардың күрделі танымдық-тілдік бірлігі ретінде көрініс табады. Оның мағынасы контекстке байланысты кеңейіп, тереңдей түседі.
Тілдік тұрғыдан «заң» концептісімен қатар қолданылатын «заңдылық», «заң бұзушылық», «заңнама», «заң шығарушы орган» сияқты сөздер мен тіркестер  оның мәнін кеңейтеді.  «Заң» концептісінің кеңейтілген, жинақтаушы мағынасында қолданылатын «заңнама» сөзі бір ғана заң актісін емес, белгілі бір құқықтық саланы немесе мемлекеттік құқықтық жүйенің тұтастығын білдіреді. Ойымызды нақтылау үшін мерзімді баспасөз беттерінен мысалдар келтірейік: «Кәсiпкерлiк қызметпен айналысуға, оның iшiнде коммерциялық ұйымды басқаруға тiкелей қатысу Қазақстанның заңнамасына сәйкес оның лауазымдық өкілеттіктеріне кiрмейтiн болса, ұйымдық-құқықтық нысанына қарамастан, коммерциялық ұйымды басқаруға қатысуға құқылы емес» («Мемлекеттік қызмет – ар-ождан айнасы» Ізет Бақытбек, Ақтөбе қалалық №2 сотының бас маманы). Іс-шара бағдарламасына сәйкес жиналғандар заңнамалық өзгерістерді талдау, бизнестегі негізгі мәселелерді анықтау және оларды шешу жолдарын қарастырды («Заң мен тәртіп – қоғам мен бизнестің тұрақты дамуының негізі» Ырысалды Төлегенқызы). Бұл сөйлемдердегі заңнама сөзі – бұл бір ғана заң емес, ол Қазақстанның барлық заңдарын, заңға тәуелді актілерін (ережелер, қаулылар, нұсқаулықтар) және басқа да нормативтік құқықтық актілерін қамтитын біртұтас, жүйелі кешен екендігін білдіреді. Бұл оның толықтығын және өзара байланыстылығын көрсетеді. Ал «Қазақстанның заңнамасына сәйкес» деген тіркес «заңнаманың» қандайда бір іс-әрекеттің заңдылығын анықтайтын негізгі және міндетті қайнар көз және оның нормалары барлық субъектілер үшін міндетті екенін білдіреді. 
Берілген мысалда «заңнама» сөзі реттеуші және шектеуші құрал ретінде қолданылып, кәсіпкерлік қызметпен айналысу және коммерциялық ұйымды басқару сияқты экономикалық қатынастарды құқықтық тұрғыдан реттеп тұрғанын көруге болады. Ал осы сөйлемдегі «лауазымдық өкілеттіліктеріне кірмейтін болса» деген сөз тіркесінен «заңнаманың» мемлекеттік қызметкерлердің немесе белгілі бір лауазым иелерінің құқықтары мен міндеттерін, сондай-ақ, оларға қойылатын шектеулерді анықтап тұрғанын көруге болады. Сол сияқты «құқылы емес» деген сөз тіркесі арқылы «заңнаманың» тыйым салушы функция атқаратынын, яғни белгілі бір әрекеттерді заңсыз деп танып, оларға жол бермеу арқылы қоғамдық тәртіп пен заңдылыққа бағындыратын күш ретінде қолданылатынын білдіреді. Осы сөйлемдегі «ұйымдық-құқықтық нысанына қарамастан» тіркесі арқылы, заңнаманың барлық субъектіге, яғни олардың ұйымдастырушылық немесе құқықтық мәртебесіне қарамастан, барлығына бірдей қолданылатынын және заң алдындағы теңдік пен әділдік қағидасын ұстанатынын білдіреді. «Заң» концептісіне талдау жасау арқылы оның қоғамдағы тәртіп пен әділеттілікті қамтамасыз ететін негізгі құрал екенін, теориялық негіздерін, құрылымын және функцияларын түсіну құқықтық мәдениетті арттыруға ықпал ететінін анықтауға болады. Жалпы алғанда, «заңнама» ұғымы Қазақстандағы құқықтық нормалардың кешенді, жүйелі және міндетті жиынтығы ретінде сипатталады. Ол қоғамдық қатынастарды реттеу, лауазымдық өкілеттіктерді айқындау, белгілі бір әрекеттерге тыйым салу, сонымен бірге заң алдындағы теңдік пен әділдікті қамтамасыз ету функцияларын атқаратын маңызды құқықтық институт екендігін көрсетеді. 
Қазақ заңгерлік дискурсында «Заң» концептісімен қатар қолданылатын тағы бір концепт – «әділдік» концептісі. Қазақ тілінің түсіндірме сөздігіндегі анықтамаға сүйенсек: әділдік – дұрыстық, шындық (Қосымша В). «Әділдік» – қоғамдық қатынастарды реттейтін ең жоғары моральдық және құқықтық қағидадан тұратын абстрактілі ұғым. Оның қоғамдағы тәртіпсіздікті реттеп, тұлғаларды қалыпты өмірге бейімдейтін, қоғамдық үйлесімділікке жетелейтін күші бар. Заңгерлік дискурс аясында «әділдік» – құқықтық жүйенің түпкі мақсаты. Заңдар, сот шешімдері және құқық қорғау органдарының қызметі кінәліні жазалап, жазықсызды ақтау арқылы «әділдік» орнатуға бағытталған. Мысалы: «Соның арқасында талай бұзықтың беті қайтып, қалыпты өмірге бейімделіп, әділдіктің ауылын танығаны да күні кеше» («Қартаймайтын Қалымбек, мұқалмайтын Мұхамеджанов» Гәкку Асылбекқызы). Бұл сөйлемде «әділдік» концептісі адамның мінез-құлқы мен қоғамдағы орнына тікелей әсер ететін, тәрбиелік және қалыптастырушы мәні бар құндылық ретінде көрініс табады. Осы сөйлемдегі «бұзықтың беті қайтып, қалыпты өмірге бейімделіп» деген қолданыстар «әділдік» ұғымының қоғамдағы теріс құбылыстарды жойып, адамды дұрыс жолға бағыттайтын, қоғамға бейімдейтін күш екенін көрсетеді. Ал «әділдіктің ауылын танығаны» деген тіркес «әділдіктің» тек абстрактілі ұғым емес, сонымен қатар жеке тәжірибе, оқиғалар мен салдар арқылы түсініп, сезінуге болатын нақты құбылыс екенін білдіреді. Бұл жерде «ауыл» сөзі ауыс мағынада, яғни метафора арқылы беріліп,  «әділдіктің» белгілі бір ортасы, кеңістігі бар екенін және онымен танысуға болатынын меңзейді. Бұзақылықтан бас тартқан тұлғаның «әділдікті тануы» оның санасындағы құндылықтар жүйесінің өзгергенін, дұрыс пен бұрысты ажырату қабілетінің артқанын көрсетеді. Бұдан «әділдіктің» адамның ішкі дүниесіне әсер ететін танымдық концепт екені айқындалады. Тұжырымдай айтсақ: «әділдік» концептісі – қоғамдық тәртіпті қалпына келтіруші, жеке тұлғаны тәрбиелеуші және оны қалыпты өмірге бейімдеуші күш. Ол – танымдық, тәжірибелік және моральдық-этикалық мағынаға ие, сонымен бірге қоғамдағы дұрыс қарым-қатынастардың және жалпы үйлесімнің негізі.
«Заң» газетінен алынған мына сөйлемдегі «әділдік» концептісіне көңіл бөлейік: «Әдеп жөніндегі уәкіл мемлекеттік қызметшілерге ашықтық, әділдік, тұтынушыларға назар аудару, адалдық және әдептілік сияқты мемлекеттік қызметтің әдеп қағидаттарын түсіндіру бойынша тұрақты негізде жұмыс істейді» («Уәкіл мемлекеттік қызметшілерге кеңес берді» Бағлан Қалжанов, Ақтөбе қаласы №2 сотының бас маманы). Сөйлемде «әділдік» концептісі мемлекеттік қызметтің бірқатар әдеп қағидаттарының (ашықтық, тұтынушыларға назар аудару, адалдық, әдептілік) қатарында мемлекеттік қызмет саласындағы кәсіби этиканың және басқарудың негізгі қағидасы ретінде көрініс табады. Мемлекеттік қызметшілер үшін «әділдік» – шешім қабылдауда, азаматтармен қарым-қатынас жасауда және міндеттерін орындауда басшылыққа алынатын ұстаным. Мемлекеттік қызметкердің әділ болуы халықтың билікке деген сенімін арттырады. 
«Әділдік» концептісін жан-жақты талдау мақсатында мерзімді баспасөз беттерінен тағы бір сөйлем қарастырсақ, «Сот қызметі туралы заңда «Соттың сот төрелiгiн iске асыру жөнiндегi қызметiне қандайда бiр араласуға жол берiлмейдi және заң бойынша жауапкершілікке тартылады» деп бекітілген. Осының өзі елдегі әділдік пен тура төреліктің кепілі болып отырған судьяларға үлкен жауапкершілікпен қатар, биік міндет жүктелгенін аңғартады» («Судья – мәртебелі мамандық» Сержан Байболов, Жетісу аудандық №2 сотының төрағасы, Алматы қаласы). Бұл сөйлемде «әділдік» концептісі Қазақстанның құқықтық жүйесіндегі сот төрелігінің ең маңызды қағидасы және мақсаты ретінде айқындалады. «Сот төрелігіне араласуға жол берілмейді» және бұл «заң бойынша жауаптылыққа әкеп соғады» деген тұжырым «әділдіктің» мемлекет тарапынан ерекше қорғалатын құндылық екенін көрсетеді. Ал «Елдегі әділдік пен тура төреліктің кепілі болып отырған судьялар» деген сөз тіркесі «әділдікті» орнату және қорғау судьялардың тікелей міндеті екенін, «үлкен жауаптылықпен қатар, биік міндет жүктелгенін аңғартады» деген тіркес «әділдікті» қамтамасыз етудің оңай міндет емес екенін, ол судьялардан жоғары кәсібилік, моральдық тұтастық және батылдық талап ететінін білдіреді.
Ойымызды қорытындылайтын болсақ, бұл сөйлемде  «әділдік» концептісі сот жүйесінің тәуелсіздігімен қорғалатын, судьялар арқылы жүзеге асырылатын және тура төрелік арқылы көрініс табатын, жоғары жауапкершілікті талап ететін құқықтық мемлекеттің іргелі қағидасы ретінде бейнеленген. Ол – тек моральдық-этикалық идеал ғана емес, құқықтық жүйенің тиімділігі мен халық сенімінің кепілі екендігінің дәлелі. 
Заңгерлік дискурстың негізгі концептілерінің бірі  «қылмыс» концептісін талдау үшін, қазақ тіліндегі «қылмыс» концептісінің өзегін айқындайтын болсақ, ол – «қылмыс» лексемасы. «Қазақ әдеби тілінің сөздігінде» бұл сөзге келесідей анықтама берілген: Қылмыс зат 1. Қоғамдық құрылыс пен жеке бастың мүддесіне қарсы бағытталған іс-әрекет. 2. құқық. Қылмыстық кодекс бойынша жазалау мүмкіндігімен тыйым салынған, қоғамға қауіпті әрекет немесе әрекетсіздік. 3. уыс. Жалпы тәртіпке, жөн-жосыққа жат, жарамсыз қылық, күнә (Қосымша В). Қазақстан Республикасының қолданыстағы заңдарының заң терминдері мен ұғымдары сөздігінде «қылмыс» сөзі былай сипатталған: ҚР Қылмыстық кодексінде жазалау қатерімен тыйым салынған айып, қоғамдық қауіпті әрекет (іс-әрекет немесе әрекетсіздік). Көріп отырғанымыздай, «Қазақ әдеби тілінің сөздігінде» «қылмыс» сөзі үш түрлі мағынада жұмсалған. Негізгі мағынасы «қоғамға немесе жеке тұлғаға қарсы әрекет» болса, екінші аталымдағы терминдік мағынасы Қазақстан Республикасы қолданыстағы заңдарының заң терминдері мен ұғымдары сөздігіндегі мағынасына ұқсас. Жазаланатын, тыйым салынған айып, қоғамға қауіпті әрекет немесе әрекетсіздік. Ауыс мағынасы жат қылық, күнә ретінде танылып, діни мағыналық бояуы қоса берілген. Криминологиялық терминдердің түсіндірме сөздігінде бұл сөзге берілген анықтама: Қылмыс – қылмыстық заңнамамен қарастырылатын, қоғамға қауіпті іс-әрекет (әрекет немесе әрекетсіздік) (Қосымша В). «Криминологиялық терминдердің түсіндірме сөздігі» мен «Қазақ әдеби тілінің сөздігінде» берілген терминдік мағынасы бір-біріне жақын. Демек, қылмыс қоғамға қауіпті әрекет немесе әрекетсіздік әрі ол заңмен жазаланады. Қылмыс –  қоғамға қауіп тудыратын іс-әрекет; күнә, айып. 
Концептілер пәнаралық категория болғандықтан, әлеуметтік ғылымдар сөздігінде берілген анықтамасын да сараласақ: қылмыс – азаматтық жазаға тартылатын әрекет (Қосымша В). Берілген анықтамалардан терминдік мәні бар пайымдауларға концептуалдық талдау жасаймыз. 
1. Қылмыс – қоғамға қауіпті әрекет;  «Ақтөбеде ерлі-зайыптылар жалған ПТР анықтамаларын сатқаны үшін жауапқа тартылады. Олар Ресеймен арадағы мемлекеттік шекарадан өтпек болғандарға қолдан құжат жасаған. Бұл жөнінде Ақтөбе қаласы Алматы ауданының прокуроры Жасұлан Дәулембаев хабарлады» [3, б. 4-580; 5, б. 4-229]. Берілген сөйлемдегі «қылмыс» концептісі қоғамға қауіпті әрекет мәнімен репрезентацияланып, «жалған ПТР анықтамаларын сату» сөйленісі арқылы интерпретацияланады. Оның қоғамға қауіптілігі «індеттің таралуына себеп болу, қоғамға қауіп төндіру» семантикасымен коммуниканттардың аялық біліміне, жағдаяттық мәнмәтін мазмұнына байланысты ашылады. 
2. Қылмыс – айып; «Тергеу органдары Жамбыл Нұрбаевқа Қылмыстық кодекстің 366-бабы 2-бөлігі (пара алу) бойынша айып тақты. Ал құрылыс компаниясының директорына Қылмыстық кодекстің 367-бабы 2-бөлігі бойынша (пара беру) және оның танысына Қылмыстық кодекстің 368-бабы 1-бөлігі бойынша (парақорлыққа делдал болу) айып тақты» [4, с. 4-680; 7, р. 3-277]. Мысалда «қылмыс» концептісі «Қылмыстық кодекстің 368-бабы 1-бөлігі бойынша (парақорлыққа делдал болу) айып тақты» сөйленісі арқылы интерпретацияланады. Берілген тілдік бірліктің ақпараттық мазмұны «қылмыс» концептісінің матрицасында «айып» мәнді бөлшегінің ҚР Қылмыстық кодексі арқылы қоғамдық қатынастарды реттеуші Қазақстан Республикасының жоғарғы заң шығарушы органы қабылдаған, қылмыстық жауапкершіліктің негіздері мен жағдайын белгілейтін, қандай іс-әрекеттің адам, қоғам және мемлекет үшін қауіпті қылмыс екенін және қандай жаза түрлері мен қылмыстық құқықтық сипаттағы өзге шарттардың болатынын анықтайтын нормативтік құқықтық актімен байланыстылығы ашылады. Бұл заң дискурсындағы «қылмыс» концептісінің ақпараттық аясының кеңдігі және семантикалық мүмкіндігінің ерекшелігімен анықталады. 
3. Қылмыс – жаза; Мемлекеттік айыптаушы соттан азамат Ж.Н-ға 4 жыл, ал Б.У. есімді азаматқа 2 жыл, М.Т.С. есімді азаматқа 1 жыл мерзімге бас бостандығынан айыруды сұрады. Сот азамат Ж.Н-ның ауыр сыбайлас жемқорлық қылмысын жасағанын ескеріп, оған 4 жыл 6 ай мерзімге бас бостандығынан айыру жазасын тағайындады [4, с. 4-680; 7, р. 3-277]. Бұл мысалда «қылмыс» концептісінің тағы бір семантикалық қыры ашылады, яғни кез келген қылмыстың жазалануы әрі заңнамада қарастырылған мазмұнына сай іске асырылуы. Бұл дискурстағы тағы бір назар аударатыны – «ауыр қылмыс» семантикалық компоненті, ол «қылмыс» концептісінің құрылымының күрделілігін анықтайды. Қазақ әдеби тілінің сөздігінде бұл сөзге келесідей анықтама берілген: «Ауыр қылмыс. құқық. Қылмыстық құқықта көрсетілген жеке адамға, қоғамға не мемлекетке қарсы күрделі әрекет». Қазақ заңгерлік дискурсында «қылмыс» концептісінің концептуалдық жүйесінің қылмыс түрлерімен астасып жатуы – талдау нысаны болып отырған концептінің құрылым күрделілігінің дәлелі. «Қылмыс» концептісінің семантикалық жағынан «қоғамға қауіпті әрекет», «айып», «жаза» тілдік бірліктері арқылы ашылуы Н.А. Кузьминаның концептуалдық талдауға қатысты пікірімен анықталады: «элементтері бір ұғымды әртүрлі таңбалайтын негізгі метафоралық модельдер жиынтығы арқылы көрінетін» концепт өзегін бөліп көрсетумен байланысты болып келеді. Бұндай бөліп көрсетудің нәтижесінде бір-бірімен қиылысатын метафоралық модельдерден тұратын ассоциативтік-вербалдық желі пайда болады. ...бұл модельдердің сипатын ғана емес, сонымен бірге олардың арасындағы байланыстарды есепке алуымыз керек. Себебі дүние санада сол модельдер арқылы «сүзіліп» трансформацияланады, категорияланады. Зерттеуші ғаламның көркем бейнесінің үзігін «когнитивтік-тілдік бейне» деп атайды да, шын мәнісіне келгенде бұл дегеніміз – зерттелетін құбылыстарды репрезенттейтін және одан әрі зерттеу міндеттерін шешуге қажетті, когнитивтіктен тілге, жалпылықтан жекелікке, формадан ойға, тілден мәтінге біртіндеп қозғалуды тұспалдайтын мәтіннің ассоциативтік-мағыналық өрісі дейді [93]. «Қылмыс» концептісін талдауда «қоғамға қауіпті әрекет», «айып», «жаза» тілдік бірліктеріне негізделген когнитивтік-тілдік бейне түзу концепт мазмұнының көлемі мен семантикалық категориялануын анықтауға мүмкіндік береді.
Жалпы, қазақ заңгерлік дискурсының негізгі концептуалдық өзегін «заң», «әділдік» және «қылмыс» концептілері құрайды. Бұл концептілер құқықтық жүйенің тірегі болып қана қоймай, қоғамның құндылықтар жүйесін, этикалық нормаларын және әлеуметтік тәртіпті қалыптастырады. Сонымен қатар «заң», «әділдік» және «қылмыс» концептілері бір-бірімен өзара тығыз байланысты:

Заң қоғамдық қатынастарды реттейді, қылмыс заңды бұзу арқылы қоғамдық тепе-теңдікке нұқсан келтіреді, әділдік бұзылған тепе-теңдікті заң нормаларын қолдану арқылы қайта қалпына келтіреді. Сонымен, «Заң» – құрал, «Қылмыс» – проблема, ал «Әділдік» – шешім және мақсат ретінде осы концептілік кеңістікте өзара әрекет етеді.

2.2 Қазақ заңгерлік дискурсының прагматикалық сипаты
Соңғы жылдары тіл білімінде қарастырылып жүрген прагматикалық зерттеулер сөйлеу актісі, сөйлеу әрекетіндегі сөздердің қолданысы, тілдік бірліктер мен оны қолданушының арақатынасы мәселесіне арналады. Жалпы прагматика сөзі грек тілінен аударғанда «іс-әрекет» деген мағына береді [24, с. 31]. Америкалық ғалым Ч. Пирс сөйлеу әрекеті және оның жүзеге асу шарттарын прагматика деп қарастырса [94], семиотикалық зерттеулердің негізін салушы Ч. Морис тілдік таңбалар мен оның қолданылу заңдылықтарын қарастыратын ілімді прагматика ғылымына жатқызады. Ол өз еңбегінде семантика мен прагматиканың тіл білімінің өзара тығыз байланысты саласы екенін айта келіп, семиотикада үш түрлі саланың ерекшеленетініне тоқталады: 1. Таңбалардың объектіге қатынасын зерттейтін семантика. 2. Таңбалардың өзара қарым-қатынасын зерттейтін синтактика. 3. Сөйлеушілердің таңбаларға қатынасын зерттейтін прагматика саласы [95]. Ғалымның осы пікірін  Ю.С. Степанов нақтылай түседі: «Синтактика таңба мен оның нені таңбалайтыны арасындағы, адамның сыртқы әлемі мен ішкі әлемі арасындағы қатынасты зерттеумен айналысса, прагматика таңба мен сол таңбаны қолданушы сөйлеуші, тыңдаушы, жазушы, оқырман арасындағы қатынасты зерттеумен айналысады» [96]. Ал ғалым Н. Уәли: «Прагматика теориясында кез келген айтылым, мәтін – сөйлеушінің әлеуметтік әрекеті, яғни адресант өзінің сөзін көздеген коммуникативтік мақсатына, діттеміне, сөз стратегиясына, тыңдаушымен өзара ықпалдастық тактикасына, қарым-қатынас жағдаятына, оқиғаның барысына қарай құрып, сөзін ұйымдастыруы, сөз субъектісін, яғни адресантты түпқазық категория ретінде алу сияқты мәселелер қарастырылады» деп тұжырымдайды [97]. Сонымен қатар Д.А. Әлкебаеваның «Қазақ тілі стилистикасының прагматикасы», Г.Ю. Аманбаеваның «Макроязык: структура, семантика, прагматика», Н.Ж. Даулеткерееваның «Қазақ баспасөзіндегі қайталамалардың прагматикалық мәні», З.Ш. Ерназарованың «Сөйлеу тілінің синтаксисінің прагмалингвистикалық аспектісі». Қ. Есенованың «Қазіргі қазақ медиа-мәтінің прагматикасы (қазақ баспасөз материалдары негізінде)» зерттеулеріндегі ғылыми пайымдаулар қазақ тіл білімінде прагматика бағытын әр қырынан саралауға, талдауға негіз бола алады.
Прагматикаға берілген анықтамалардың ішінде Т.А. ван Дейктің тұжырымдамасына тоқталатын болсақ, ол «Прагматизм – мәнмәтіндегі тілді зерттеу» дей келе, прагматикалық компоненттің қасиеттерін былайша топтайды: а) прагматика – лингвистикалық теориямен тығыз байланысты компонент, оның мәртебесі синтаксис пен семантика мәртебесіне тең; ә) прагматиканың міндеті – сөйлесімнің жүйелік қасиеттерін тілдік және иллокутивтік актілер ретінде айқындау; б) прагматикалық интерпретация синтаксистік тұрғыдан дұрыс құрылған, семантикалық қолданысқа ие белгілі бір шарттылыққа негізделген сөйлесімдерде ғана қолданылады; в) прагматикалық интерпретациялар прагматикалық мәнмәтіндерде айқындалып, белгілі бір ой когнитивтік және әлеуметтік факторлар жиынтығы ретінде беріледі [98]. Заманауи ғылыми парадигмада прагматика гуманитарлық және техникалық білім салаларын біріктіруші пәнаралық феномен ретінде сипатталады. Оның эмпирикалық бағыты когнитивтік модельдеуге, сөйлеу әрекеті мен коммуникативтік интеракцияның заңдылықтарын зерделеуге бағытталған. Сонымен қатар, прагматика тілдік қатынастың әлеуметтік ортадағы тиімділігін, ақпаратты кодтау және декодтау (түсіну) үдерістерін кешенді түрде зерттейді. Осы тұрғыда Н.Д. Арутюнова прагматиканы «тіл білімі мен семиотикадағы тілдік таңбалардың сөзде әрекет етуін зерттейтін лингвистикалық зерттеулер саласы» ретінде анықтайды [99]. Бұдан прагмалингвистикалық зерттеулерде прагматикаға бағытталған тұжырымдардың ең негізгісі тілді әрекет барысында зерттеу екенін анықтауға болады. 
Зерттеуші З.Ш. Ерназарова прагматиканы адам факторы және адресанттың стилі тұрғысынан қарастырып, прагматиканы диманикадағы мәтін, дискурсты дүниеге келтіруші адаммен байланысты қарастыратын ғылым деп таниды. Сөйлеуші өз мақсатына жету үшін белгілі бір стиль түрін таңдайды. Ол коммуникацияда прагматикалық салмаққа ие болады. Өйткені ұтымды таңдалған стиль түрі өзара ықпалды арттырады. Сондай стиль мен сөйлеу қағидалары арасындағы байланыста соңғысы алғашқының түрін айқындайды [90, б. 240]. Яғни сөйлеуші өз ойын жеткізу барысында стиль түрі мен әртүрлі тілдік амалдарды ұтымды пайдаланғанда ғана өзінің прагматикалық мақсатына жете алады. 
Прагматиканың негізгі ұғымдары  – бір-бірімен үнемі тығыз байланыста, өзара қатынаста болатын адресат пен адресант ұғымдары. Бұл екі ұғымның біреуі болмаса, коммуниканттар коммуникация барысында көздеген мәресіне, діттеген прагматикалық мақсатына жете алмайды. Осы екі ұғымның, яғни адресаттың адресантқа әсер ету ықпалын қазақ медиа-мәтінінің прагматикасы аясында зерттеген Қ. Есенова коммуникативтік-прагматикалық зерттеудің маңызды  аспектілеріне тоқталады. Коммуникативтік-прагматикалық зерттеу аспектісінің бірінші түрін субъектінің тіліне қатысты қарап, Остиннің тұжырымы бойынша – «иллокутивті күш», яғни сөйлесімнің айқын және жасырын мақсаты деп көрсетеді. Кейбір ақпаратты беруде адресат өз ой-пікірін айқын жеткізсе, кейде жасырын түрде тұспалдап жеткізетінін айта келе, бұйрық, өтініш, кеңес, уәде беру, кешірім сұрау, шағым айту барысында сөйлеушінің мақсаты айқын болады. Ал сөйлесімнің жанама мазмұны, тұспалдар, алдын ала болжау,  прагматикалық пресуппозициялар, сөйлеушінің хабарлап отырған ақпаратқа қатынасын білдіруде сөйлеушінің мақсаты жасырын  түрде беріледі деп тұжырымдайды. Адресат тіліне байланысты қаралатын аспектінің екінші түрі сөйлеу (речь) интерпретациясы сөйлесімнің адресантқа әсері – перлокутивті әсер, яғни адресаттың өзіндік көзқарасының, бағасының, эмоционалды күйінің өзгеруі, көздеген мақсатқа жету барысындағы тілдік реакциялар типі арқылы беріледі деген қорытындыға келеді. Коммуникативтік-прагматикалық зерттеу аспектісінің үшінші түрі коммуникацияға қатысушылардың қарым-қатынас барысындағы жағдаяттарын қарастырады: сөйлесім қатынасының формасы (ақпараттық диалог, достық сұхбаттасу, пікірталас т.б.); тілдің әлеуметтік-этикалық қыры (қарым-қатынас стилі); белгілі бір сөйлеу актісі барысындағы қарым-қатынас жасаушылардың өзара тіл табысуы (өкініш, бұйрық); дейктикалық таңбалардың интерпретациясы, сөз мағынасындағы индексалды компоненттер; сөйлесім жағдаятының коммуникация формасы мен тақырыбына ықпалы, деп көрсетеді [100].
Заң тілі ресми әрі белгілі бір мамандықтың  тілі бола тұра, ол – заңгерлік дискурс пен заң жүзіндегі тілдік орта, тілдік қарым-қатынас жасаудың негізі. Алайда синтаксистік және семантикалық тұрғылардан басқа, заң тілінің түсіндірілуіне және құқықтық мәнмәтінде қолданылуына айтарлықтай әсер ететін прагматикалық ерекшеліктері бар. Сондықтан құқықтық коммуникацияны қалыптастырудағы контекстің, ниеттің және импликацияның рөлін нақтылау үшін, прагматика теориясын және оның заңгерлік дискурста қолданылуын талдай отырып, заң тілінің прагматикалық аспектілеріне бағытталған зерттеулерді қарастырамыз. 
Заңгерлік дискурстың прагматикалық ерекшеліктерін, соның ішінде сөйлеу әрекеттерін, импликация, пресуппозицияларын және ауызекі сөйлеу мәнерін америкалық лингвист ғалымдар Дебора Шиффрин және Лоуренс Солан кеңінен зерттеген. Олар «құқықтық коммуникацияда сөздер тура мағынасында қолданылып, коммуникативтік ниеттерді, контекстік факторларды және заң мәтіндерін түсіндіруді қалыптастыратын құқықтық ережелерді түсінуді талап етеді» деп көрсетеді [101]. Осылайша, лингвистикалық прагматика, әлеуметтік лингвистика және дискурсивті талдау саласындағы зерттеулер құқықтық интерпретацияның прагматикалық қағидаларын түсінудің теориялық негізін қалыптастырды. Сонымен қатар заң тіліне бағытталған зерттеулерінде тіл, заң және қоғам арасындағы динамикалық байланысты негізге ала отырып, құқықтық қарым-қатынастағы контекст пен коммуникативті ортаның рөлін көрсетті.
Прагматиканың импикация және пресуппозиция сияқты қағидаларының заңгерлік дискурста қолданылуы заң тілінің күрделілігіне ықпал етеді. Импликация берілген мәлімдемелердің жасырын мағынасын білдірсе, ал пресуппозициялар сөйлеушілер арасындағы қарым-қатынаста қабылданатын болжамды білдіреді. Заңгерлік дискурста импликация мен пресуппозиция, көбіне, заң мәтіндерін түсіндіру кезінде қолданылып, құқықтық норма, құқықтық ережелер заң тілінің мәні мен тиімділігін қалыптастырады.  Ал құқықтық, әлеуметтік, мәдени және институционалдық орта заң тілін түсіндіруде маңызды орын алады. Құқықтық қолданыстар, соның ішінде заңнамалық актілер, сот тәжірибесі және сот прецеденттері заң мәтіндерін түсіндіруге және қолдануға негіз болады. Тілдік келісімдер, кәсіби нормалар, мәдени құндылықтар сияқты әлеуметтік және мәдени факторлар мен институционалдық факторларды қалыптастыратын заңды тұлғалар арасындағы тілдесім мен міндеттер заңгерлік дискурста кеңінен қолданылады. Прагматиканың мәдениетаралық және кросс-лингвистикалық аспектілері  заң тіліндегі әртүрлі мәдени және лингвистикалық мәнмәтіндердің заңгерлік дискурста қолданылуын зерттейді. Бұл зерттеулер заң тілінің әртүрлілігін және құқықтық қарым-қатынас пен түсіндіру тәсілдеріндегі мәдени ерекшеліктерді ескеру қажеттілігін көрсетеді. Прагматиканың заңгерлік дискурстағы рөлін зерттей отырып, ғалымдар заң тілінің әртүрлі құқықтық тілдесімдерде қалай қолданылатынын, талқыланатынын қарастырады. Прагматикалық факторлардың құқықтық білімге, кәсіптік оқытуға және сот төрелігіне қол жеткізуге әсерін, қазіргі жаһандану кезеңіндегі құқықтық коммуникацияның жаңа үрдістерін анықтайды. 
Заңгерлік дискурстағы сөйлеу актілері, яғни сөйлеу арқылы жасалған әрекеттер құқықтық коммуникацияда шешуші рөл атқаратыны белгілі. Заң тіліндегі мәлімдеме, өтініш, бұйрық пен уәде сияқты сөйлеу актілері заң мәнмәтінінде белгілі бір коммуникативтік функцияларды орындайды. Сөйлеу актілерін жан-жақты зерттеген Дж. Остин мен Джон Сирл заңгерлік дискурстағы сөйлеу актілерінің қолданысын қарастырады. «Прагматика – коммуниканттар арасындағы өзара ауызша, жазбаша қарым-қатынаста қолданылатын,  коммуникативтік ниет және сұхбаттасу мән-жайымен байланыста жүзеге асатын жеке қарым-қатынас. Коммуникация екі немесе одан көп тұлғалардың вербалды және бейвербалды тәсілдер арқылы ақпарат алмасуы. Коммуникация барысында қоршаған ортадағы заттар мен құбылыстар туралы берілетін ақпаратта прагматиканың рөлі ерекше танылады» [102]. Ғылымда прагматиканы түсінудің   сөйлеу актісі, функционалдық, яғни риторикалық-стилистикалық және психолингвистикалық, яғни сөйлем құрау және тыңдаушыға әсер ету сияқты үш түрі бар [102, с. 129]. Заңгерлік дискурста прагматиканың осы үш түрі де қолданылады. Заңгер қызмет барысында қоғам өкілдеріне немесе заңгер көмегіне жүгінген азаматқа өз ойын жеткізу үшін белгілі бір әрекет жасайды. Бұл әрекет айтушының мақсат-ниетімен анықталып, прагмалингвистикада сөйлеу актісі немесе тыңдаушыға әсер ету мақсатында жасалған әрекет ретінде анықталады. 
Заңгерлік дискурс прагматикасы ең алдымен коммуникативтік жағдаятпен байланысты болады. Себебі кез келген заң қызметкері, ол кез келген мемлекеттік органдардағы заңгер, полиция қызметкері, сот төрағасы немесе адвокат болса да, қызмет барысында белгілі бір орын алған жағдаят төңірегінде тергеу жүргізіп, жауап алады, қарым-қатынасқа түседі және түрлі факторларға, жағдайларға тәуелді болады. Осындай жағдайлардың жиынтығын заңгерлік дискурстың коммуникативтік-прагматикалық мәнмәтіні деп атауға болады.  Заңгер мен заңгерлік қызметті тұтынушы адамның арасындағы қарым-қатынас тура және жанама айтылған мәнмәтіннен құрылады. Тура (эксплицитті) мәнмәтін вербалды және бейвербалды болып бөлінсе, ал жанама (имплицитті) мәнмәтін уәж, мақсат, коммуниканттардың тұжырымы, олардың жеке ерекшеліктері – білім деңгейі, әлеуметтік мәртебесі, мінез-құлқы сияқты факторлардан тұрады. Заңгерлік дискурста қолданылатын мәнмәтіндегі сөйлесім болған немесе болып жатқан жағдаятқа байланысты түрлі нәтиже береді. Заңгерлік дискурсқа қатысушыларды олардың институционалдық рөліне, құқықтық мәртебесіне және коммуникативтік жағдаяттың қатысына қарай екі негізгі топқа бөлуге болады: 
1. Институционалдық яғни ресми қатысушылар, олардың құқықтық мәртебесі болады. Бұл топқа дискурстың мазмұнына, барысына және нәтижесіне тікелей әсер ететін, белгілі бір құқықтық өкілеттіліктері мен міндеттері бар тұлғалар, яғни заңгерлік дискурстың негізгі субъектілері кіреді. Олар құқық қолданушылар мен шешім қабылдаушылар: сот төрелігін жүзеге асырушы судьялар, заң жобаларын талқылап, ойларын ортаға салатын Мәжіліс, Парламент депутаттарынан тұратын заң шығарушы органдар, сонымен қатар прокурор, тергеуші, мемлекеттік органдардың лауазымды тұлғаларынан тұратын атқарушы орган өкілдері, заңгер көмегіне жүгінген жеке тұлғалардың мүддесін білдіретін адвокаттар, қорғаушылар, мемлекеттік айыптауды қолдайтын немесе заңдылықты қадағалайтын прокурорлар, нотариустар, заңгер-кеңесшілер, заң қызметкерлері сияқты кәсіби қатысушылармен бірге басқа да ресми қатысушылар яғни сарапшы, аудармашы және сот хатшылары. 
2. Бейтарап қатысушылар, олар сот отырысында қарастырылып жатқан мәселеге тікелей қатысы бар  күдіктілер, айыпталушылар, жәбірленушілер, азаматтық процеске қатысы бар тараптар мен талапкерлер және ақпарат көзі ретінде әрекет ететін деректерді ұсынушы куәгерлер, ашық сот отырысына қатысатын бұқаралық ақпарат құралдарының өкілдері.  
Заңгерлік дискурсқа қатысушыларды сот, заң шығарушы, ғылыми-құқықтық, қарым-қатынас  түріне байланысты да былайша бөлуге болады:  
Рөлге қатысты: сөйлеуші – адвокат; тыңдаушы – судья; бақылаушы – БАҚ.
Билікке қатысты: жоғары билікке ие – судья; билікке бағынышты – куәгер, айыпталушы.
Қарым-қатынас түріне қатысты: ресми – сот отырысы; бейресми – заңгерлік кеңес беру.
Осылайша жүйелеу заңгерлік дискурсқа қатысушылардың құқықтық коммуникациядағы орнын, міндеттерін және өзара әрекеттесу сипатын түсіну үшін маңызды. Заңгерлік дискурсқа қатысушылар негізінен адресант-сөйлеуші және адресат-тыңдаушы, қабылдаушы болып бөлінеді. Осы екі тараптың арасындағы сөйлесімді прагматикалық талдау бұл қарым-қатынастың мақсатын, орындалу тәсілдерін және әлеуметтік-құқықтық қолданыстың тілге әсерін ашуға мүмкіндік береді.
Адресант-сөйлеуші мен адресат-тыңдаушы арасындағы сөйлесімді прагматикалық талдау мынадай негізгі аспектілерді қамтиды:
1. Сөйлесімнің мақсаты, яғни интенциясы (11-кесте). 

Кесте 11 – Заңгерлік дискурстағы сөйлесім интенциясы

	Аспект
	Адресанттың (сөйлеуші) мақсаты
	Адресаттың (тыңдаушы) талабы

	Негізгі ниет
	Сендіру, дәлелдеу, айыптау, ақтау, үкім шығару, міндеттеу.
	Ақпарат алу, ұсынылған дәлелдерді бағалау, құқықтық нұсқаулықты орындау.

	Мысалдар
	Адвокаттың мақсаты – судьяны өзі қорғап тұрған тұлғаның кінәсіздігіне сендіру.
	Судьяның талабы – тараптардан істің мәніне қатысты айқын және заңды дәлелдерді есту.

	Негізгі әрекет
	Дәлелдеуші сөз әрекеттері 
	Бағалаушы сөз әрекеттері 

	Ескерту – Автордың құрастыруымен



Заңгерлік дискурстағы сөйлесім әрқашан белгілі бір құқықтық нәтижеге жетуге бағытталады. 
2. Рөлдердің теңсіздігі, әр тараптың құқықтық мәртебесі. Заңгерлік дискурстағы сөйлесімнің негізгі ерекшелігі – адресант пен адресаттың құқықтық және институционалдық мәртебесі тең болмайды. Мысалы, жоғары мәртебелі адресант сот төрағасы өзінен құқықтық мәртебесі төмен адресат куәгерге сұрақ қояды, сотталушыға үкім шығарады. Сот төрағасының тілдік қолданысы бұйырушы, директивті және формалды болса, ал адресаттың жауап беру еркіндігі шектеулі, сыпайы, бағынышты және ақпарат беру түрінде болады. Куәгер сөзінің құқықтық күшін сот төрағасы ғана анықтайды.
Заңгерлік дискурста тең мәртебелі адресанттар болады, олар – айыптаушы-прокурор мен қорғаушы-адвокат, бұл екі тараптың да кәсіби мәртебесі тең. Қаралып жатқан іс бойынша прокурор адвокатқа қарсылық білдіре алады. Олардың тілдік қолданысы дәлелді, қарсылықты сипатта болады. 
1. Тілдік формалдылық (конвенциялар). Сөйлесімнің прагматикалық тиімділігі заңгерлік дискурстың қатаң ережелеріне сәйкестігіне байланысты болады.  Адресат заң мәтінін дұрыс түсіну үшін терминологиялық дәлдік талап етіледі. Мысалы, «талапкер» орнына «шағымданушы» деп айту қате болады. Сол сияқты күрделі, көп бағыныңқылы сөйлемдердің қолданылуы, заңдылықты нақтылау үшін құқықтық нормаларға сілтемелердің көп болуы да адресаттың мәтінді түсінуіне қиындық тудырады. Сөйлеу ырғағы да бейтарапты, обьективті түрде болуы керек, эмоционалды лексика мен жаргон сөздерді қолдану сөйлесімнің құқықтық күшін әлсіретеді. Сотқа жүгіну барысында сөз әдебін сақтап, «Құрметті сот» сөз тіркесін міндетті түрде қолдану қажет. Бұл адресанттың адресаттың жоғары институционалдық мәртебесін мойындағанын білдіреді. 
2. Сөйлеу актілері. Заңгерлік дискурс декларативті, жариялаушының, директивті, яғни нұсқау берушінің және ассертивті яғни тұжырымдаушының сөйлеу актілерінен тұрады (12-кесте). 

Кесте 12 – Заңгерлік дискурстағы  сөйлеу актілері

	Сөйлеу актісі
	Адресант (акт орындаушы)
	Мысалы
	Прагматикалық нәтиже

	Декларативті
	Сот төрағасы заң шығарушы
	Сот шешімі: «Айыпталушы кінәлі деп танылсын»
	Құқықтық шындықты өзгерту.

	Директивті
	Сот төрағасы, прокурор
	«Сот орындаушысы осы шешімді орындауға міндетті.»
	Адресатты белгілі бір әрекетке мәжбүрлеу.

	Ассертивті
	Адвокат, куәгер
	«Оның бұл жерде болғанын мәлімдеймін»
	Ақиқатқа сәйкес ақпарат беру (дәлел ретінде).

	Ескерту – Автордың құрастыруымен



Жалпы алғанда, заңгерлік дискурстағы адресант пен адресат арасындағы сөйлесімнің прагматикалық тиімділігі үш түрлі факторға негізделеді:
– құқықтық қолданыста: сөйлесімнің құқықтық нормаларға және іс жүргізу ережелеріне сәйкес болуы;
– мәртебелік сәйкестік: адресант пен адресат арасындағы рөлдік айырмашылықты сақтау;
– интенциялық дәлдік: сөйлеу актілерінің нақты құқықтық мақсаттарға, яғни айыпталушыны ақтауға, айыптауға немесе міндеттеуге бағытталуы.
Бұл талдаулардан заңгерлік дискурста қолданылған әрбір сөз қарапайым хабарлама емес, құқықтық салдары бар әрекет екенін көреміз.  
Сонымен, прагматика дегеніміз сөз арқылы әсер ету болса, дискурстық прагматика – жағдаятқа байланысты сөйлеу актілерінің көмегімен адресанттың адресатқа әсер етуі, яғни коммуниканттың өзіндік интенциясын басшылыққа ала отырып діттеген мақсатына жетуі. Мысалы, сот отырысы басталар алдында сот хатшысы «Тұрыңыздар, Сот келе жатыр!» деп хабарлайды. Бұл мысалда адресант сот хатшысы болса, адресат – сот отырысына қатысушылар. Адресант бір сөйлеммен барлық адресатқа әсер етіп, діттеген мақсатына жетіп, сот келген кезде барлығы орнынан тұрады. Заңгерлік дискурстың басты ерекшелігі – оның ресми қарым-қатынас шеңберінде жүруі. Заңгерлік дискурстың прагматикасын, мәселен, сот төрағасының сотталушыға шығарған үкімі арқылы саралауға болады. Мысалы, «ҚР Қылмыстық кодескстің 387-390, 393, 395-398, 401-402-баптарын басшылыққа ала отырып, сот ҮКІМ шығарды:
Азамат Б.А.Е. Қылмыстық кодекстің 345-бабының 3-бөлігіне сәйкес қылмыс жасағаны үшін кінәлі деп танылсын және үш жыл бас бостандығынан айыру түріндегі жаза тағайындалсын». Сот үкімінен алынған үзіндіге прагматикалық талдау жасау үшін мәтіннің құрылымын, сөз әрекетінің түрін, адресант пен адресатты және оның құқықтық күшін қарастырамыз. 
1. Сөйлеу әрекетінің түрі – декларативті – жариялаушы сөйлеу әрекеті. Заңгерлік дискурста қолданылатын декларативті актілер сөз арқылы жаңа шындықты немесе жағдайды жариялайды. Бұл жағдайда азамат Б.А.Е. жасаған қылмысы үшін кінәлі емес тұлғадан кінәлі тұлғаға және жаза қолданылмаған жағдайдан жаза қолданылған жағдайға ауыстырылады. Сөздің өзі, яғни шығарылған үкім, құқықтық шындықты өзгертеді (13-кесте).
 
Кесте 13 – Мәтіндегі адресант пен адресатқа талдау 

	Қатысушы
	Сипаттама
	Прагматикалық рөлі

	Адресат
	Сот (сот құрамы)
	Жоғары институционалдық билік иесі. 
Сот – заң атынан сөйлейтін және мемлекеттік мәжбүрлеу өкілеттігі, яғни жаза қолдану құқығы бар жалғыз орган.

	Негізгі адресант
	Азамат Б.А.Е.
	Үкімнің, яғни тікелей жазаның нысаны болады.

	Қосымша адресаттар
	Сот орындаушылары, проку рор, қорғаушы, сот хатшысы.
	Бұл тұлғалар үкімді орындауды, бақылауды немесе тіркеуді жүзеге асырады. 

	Ескерту – Автордың құрастыруымен



2. Тілдік формалдылық (конвенциялар). Мәтін өте формалды және директивті, яғни бұйырушы формада. Ал құрылымында «кінәлі деп танылсын», «жаза тағайындалсын» сияқты пассивті-бұйырушы конструкциялар қолданылған. Бұл сөйлем үкімнің жеке тұлғаның емес, заң атынан шығарылған үкім екенін, сондықтан сот билігіне, оның шешіміне ешқандай қарсылық білдіруге болмайтынын көрсетеді. Нақты заң терминдері қолданылған:  «Қылмыстық кодекстің 345-бабының 3-бөлігі» бұл нақты құқықтық негіздемені көрсетсе, «кінәлі деп танылсын» - құқықтық мәртебе беру актісі. «Бас бостандығынан айыру» - заңда бекітілген жазаның нақты түрі.
3. Прагматикалық нәтиже. Сот отырысында заңгерлік дискурс арқылы құқықтық салдар туып, сол салдардың әсерінен Б.А.Е. есімді азаматтың құқықтық мәртебесі өзгеріп, қамауға алынып, жазасын өтеу міндеттеледі. Бұл шешім қоғамға әсер етіп, қоғамға және басқа азаматтарға заңның үстемдігін және қылмыс үшін жаза қолданылатынын хабарлау және ескерту функциясын атқарады. Соттың өз функциясын орындағаны, яғни сот төрелігін жүзеге асырғаны ресми түрде бекітілуі институционалдық әсер тудырады. 
Сот отырысынан алынған бұл үзінді – заңгерлік дискурстағы ең жоғары билікке ие сот төрағасының сөйлеу әрекетінің үлгісі. Оның прагматикалық құндылығы мәтіннің ақиқатты жариялауы емес, жаңа құқықтық шындықты құруымен анықталады. Адресант, яғни сот, заң тілін қатаң формалды түрде қолдану арқылы өз билігін жүзеге асырады және оның сөзінің тікелей әрі қайтымсыз салдары болады. 
 Заңгерлік дискурста болатын коммуникация үдерісінің мәнін түсіну үшін тек сөйлесім үдерісін ғана емес, сонымен қатар коммуникацияға қатысушы коммуниканттардың өзара арақатынасын да қарастыру қажет. «Тілдік қатынас келесідей коммуниканттардың арақатынасынан тұрады: адресант, адресат, арақатынас пәні, сөйлеу актісі, арақатынас амалы. Тілдік арақатынастың өзі коммуникацияға қатысушы екі субъектінің қатынасы ретінде анықталады: а) айтушы не жазушы – адресант – ақпаратты жіберуші ә) ақпаратты қабылдаушы – адресат – тыңдаушы не оқырман арасындағы қатынасты білдіреді» [103]. Коммуниканттардың бірі, яғни заң қызметкері сол айтылымның авторы хабарды жіберуші ретінде, ал екіншісі заңгерлік қызметке жүгінген азамат немесе тәртіп бұзушы ретінде ұсталған күдіктілер жеке не топтық адресат, хабарды алушы/рецепиент ретінде коммуникацияға қатысады. Адресант коммуникативтік актінің мақсатын айқындайды, алайда коммуникацияның тиімді болуы көп жағдайда адресатқа тікелей байланысты. Сондықтан адресант коммуникативтік актіні жоспарлаған кезде адресаттың түрлі ерекшелігін, яғни оның коммуникативтік құзыреттілігін ескеруі керек. Мысалы, жол полициясы жол жүру ережесін бұзған көлікті тоқтатып, жүргізушіге өзін таныстыра келе, оның құжаттарын сұрайды. Бұл заң қызметкері (жол полициясы) мен жеке тұлға (жүргізуші) арасындағы қарым-қатынастың ерекшелігін көрсетеді, ол тура және жанама коммуникативтік қарым-қатынастан тұрады. Заң қызметкері мен жүргізуші арасындағы қарым-қатынас заңды әрі ашық түрде өтеді. Біз оны жол полициясы қызметкерінің өзін таныстыруынан, яғни аты-жөнін, лауазымын айтуынан көреміз. Жүргізушінің құжаттарын талап етуі нақты және бұйыру формасында болады. Бұл жүргізушіге тікелей әсер етіп, ол құжаттарын бірден ұсынады. Ал жол полициясы қызметкерінің киім формасы мен қызметтік көлік билікті, заңдылықты және ресми мәртебені жанама түрде жеткізеді. Бұл жүргізушіге жағдайдың ресми сипатын, міндетті түрде бағыну керектігін түсіндіреді. Сол сияқты полиция қызметкерінің интонациясы, ым-ишарасы, қимылы сияқты вербалды емес белгілер де бар. Егер полиция қызметкері сенімді, сабырлы немесе қатаң сөйлесе, ол жағдайдың маңыздылығын көрсетеді. Ал жүргізушінің полиция қзметкеріне берген жауабынан, мимикасынан қорқыныш, ашу, мойынсұну, түсініспеушілік сияқты эмоцияларды байқауға болады. Полиция қызметкері мен жүргізуші арасындағы қарым-қатынастың басталуының өзінен белгілі бір құқық нормасының бұзылғаны туралы ақпарат алуға болады. Екі тараптың да құқық нормалары мен мінез-құлық ережелерін түсінуі (немесе түсінбеуі) коммуникацияға жанама түрде әсер етеді. Басталған коммуникация барысында даулы жағдайлар туындамай, қарым-қатынас тиісті деңгейде өтуі үшін, заң қызметкері жүргізушінің коммуникативтік құзыреттілігіне назар аударуы қажет. Заң қызметкері жол жүру ережесін бұзу себептерін анықтау үшін, қойған сұрақтарын, көлік жүргізу туралы ережелерді түсіндіргенде жүргізушінің қаншалықты түсініп тұрғанын бағалау қажет. Жүргізушінің коммуникативтік құзыреттілігін ескеру арқылы заң қызметкері даулы жағдай немесе түсініспеушілік туындап жатса, түсіндіру тәсілін өзгертіп, қосымша ақпарат беруі қажет. Жүргізушінің эмоцияға берілмей, сабырлы сөйлесуі, сұрақтарға нақты және толық жауап беруі заң қызметкеріне тікелей әсер етіп, оң пікір қалыптастырады.   
Заңгерлік қарым-қатынас, тіпті, қарапайым жол-көлік жағдайында да тек заң нормаларымен ғана емес, тілдік және әлеуметтік коммуникациямен де тығыз байланысты екенін көрсетеді. Заңгерлердің  сөйлеу актілеріндегі перфомативті қолданыстарға тоқталсақ, қазақ тілінің энкциклопедиялық сөздігінде  перфомативке келесідей анықтама берілген: «перфоматив – белгілі бір сөзді немесе сөйлемді айтып тұрып, сол сәтте соған қоса өз әрекетін білдіру. Перфоматив көбінесе етістіктің ашық формасының бірінші жағында, осы шақ, жекеше түрде қолданылады. Перфоматив мәнде айтылу үшін сөздердің құрамында әскери, әкімшілік бұйрықтар, ант беру және қабылдау сияқты ұғымды білдіретін сөздер қамтылады» [104]. Заңгерлердің сөйлеу актілеріндегі перфомативті қолданыстар, яғни айтылған сөздің сол сәтте белгілі бір әрекетті білдіруі, құқықтық контексте жиі кездеседі. Мысалы, сот процесі барысындағы сот төрағасының перфомативті қолданыстарына тоқталсақ:
«Үкім оқылсын!» Бұл сөзді айту арқылы судья үкімді оқу әрекетін бастауға бұйрық береді. Сөз – әрекеттің өзі.
«Сот отырысы жабық деп жариялансын!» Сот төрағасы осы сөйлемді айту арқылы сот отырысын ресми түрде аяқтайды. Сөз – отырысты жабу әрекеті.
«Отыруларыңызды сұраймын!» немесе «Тұруларыңызды сұраймын!». Бұл – сот залындағы тәртіпті реттейтін тікелей бұйрық әрекеті.
Перформативті бірліктерді сот отырысында адвокат та, прокурор да қолданады. Мысалы: «Мен қарсымын!» Бұл сөзді айту арқылы адвокат немесе прокурор қарсылық білдіру әрекетін жүзеге асырады. Сөз – қарсылық актісінің өзі.
«Мен осы өтінішті қолдаймын» Адвокаттың бұл сөзді айтуы – оның белгілі бір өтінішке ресми түрде келісім білдіру әрекеті.
Осы келтірілген мысалдардан  перфомативті қолданыстар тек ақпарат берумен шектелмейтінін, айтылған сәтте белгілі бір құқықтық әрекет тікелей орындалатынын  немесе орындау басталатынын көреміз.
Қазақ заңгерлік дискурсының коммуникативті-прагматикалық сипаты оның қатысушыларының әлеуметтік рөлі және тілдік құралдардың функционалдық ерекшеліктері арқылы айқындалады. Заңгерлік дискурс – бұл қатысушылардың белгілі бір әлеуметтік рөлімен (сөйлеуші – заңгер; тыңдаушы – құқық бұзушы немесе заңгерлік қызметке жүгінген тұлға) айқындалатын институционалдық коммуникация түрі. Заңгер дискурс субъектісі ретінде айтылымды тыңдаушыға бағыттап, оған белгілі бір әсер қалдыру мақсатында сөйлейді. Бұл әсер заңдылықты түсіндіру, құқықтық нормаларға сәйкес әрекет етуге ынталандыру немесе ресми мәлімдемелер арқылы көрініс табады.
Қазақ заңгерлік дискурсының негізі – құқық тілінің мәнін, әлеуметтік және мәдени маңыздылығын қазақ тілі білімінде Р. Сыздықова, Ш. Жалмаханов, Д. Әлкебаева, Ш. Жарқынбекова, М. Нұртазина, Г. Сыздықова, Л. Дүйсембекова, Ж. Жалмаханова сияқты ғалымдар жан-жақты зерттеп, заң тілінің өзіне тән формалды, императивті және нормативті сипатын жан-жақты сипаттап, оның қоғамдағы реттеуші рөлін ашуға үлес қосты [61, б. 198]. Қазіргі лингвистикалық зерттеулерде заңгерлік дискурстың коммуникативтік және прагматикалық қырлары жан-жақты қарастырылуда. Заңгерлік коммуникацияның табиғаты тек ақпарат алмасумен шектелмей, қатысушылардың өзара әрекеттесу стратегиялары мен тілдік тұлғаның прагматикалық мақсаттарына негізделеді. Мәселен, В.В. Зайцева жауап алу дискурсын танымдық, прагмалингвистикалық және тілдік аспектілердің өзара байланысынан тұратын құрылым деп атап көрсетеді [105]. Бұл құрылым сұрақ-жауап форматындағы заңгерлік қарым-қатынастың күрделілігін, білімді игеру мен беру тетіктерін және тілдік таңдаудың прагматикалық салдарларын айқындайды. Ал Л.Е. Попова заңгерлік дискурсты семантикалық, прагматикалық және интерпретациялық көзқарастар тұрғысынан қарастырады [106]. Ол бұл тәсілдің тұтастығын заңгерлік дискурстың қызмет ету салаларының алуан түрлілігімен байланыстырады. Яғни құқықтық мәтіндер мен сөйлеу актілерінің мағынасын түсіну, олардың қолданылу контексі және қабылдау ерекшеліктері осы үш аспектінің синтезі арқылы жүзеге асады. М.Н. Федулованың зерттеулерінде заңгерлік дискурс тілдік құралдардың сементикалық шарттылығы парадигмасында зерделенеді [107]. Ғалымның ғылыми тұжырымдары құқықтық мәтін құрылымындағы лексикалық бірліктердің дискурсивті және метатілдік функцияларының арақатынасын айқындауға бағытталған. Бұл тілдік бірліктердің мағынасы мен олардың құқықтық контекстегі рөлі, сондай-ақ заң терминдерінің дәлдігі мен біржақтылығы прагматикалық мақсаттарға жетуде маңызды екенін көрсетеді.
Ғылыми тұжырымдарды саралау нәтижесінде заңгерлік дискурстың прагматикалық сипатын қамтитын негізгі тұрғыларды бөліп көрсетуге болады:
1. Заңгерлік дискурстағы әрбір сөйлеу актісінің (мысалы, бұйрық беру, сұрақ қою, шешім қабылдау) нақты заңды немесе коммуникативтік мақсаты болады.
2. Қарым-қатынас ресми ортада (сот, полиция бөлімшесі, заң кеңесі, нотариалдық кеңсе, т.б.) өтеді, бұл сөйлеуші мен тыңдаушының рөлдері мен тілдік таңдауына әсер етеді.
3. Заңгерлік дискурс қатысушылардың мінез-құлқына, түсінігіне және шешімдеріне ықпал етуге бағытталады.
Сонымен, заң мәтіндерінің прагматикасы оның нақты мақсаты мен аудиторияға әсер ету қабілетін білдіреді. Егер заң мәтіні нақты және дәл болса, онда ол реттейтін қатынастардың субъектілері (азаматтар, ұйымдар, мемлекеттік органдар) оның талаптарын дұрыс түсінеді және соған сәйкес әрекет етеді. Дәлсіздік, керісінше, түсініспеушілікке, қате әрекеттерге және құқықтық дауларға себеп болады. Мысалы, нормативтік актідегі бір сөздің өзгеруі оның қолдану аясын немесе орындалу тәртібін түбегейлі өзгертуі мүмкін. Осылайша, заңгерлік дискурстың коммуникативті-прагматикалық сипаты тілдің қарым-қатынас құралы ретіндегі рөлін, оның әлеуметтік контекске тәуелділігін және белгілі бір мақсаттарға жету үшін қолданылу тәсілдерін тереңірек түсінуге мүмкіндік береді.
Заңгер құқықтық нормаларды түсіндіруші, қолданушы және реттеуші ретінде маңызды рөл атқарады. Ол қоғаммен, мемлекеттік органдармен, заңгер көмегіне жүгінген адамдармен заң аясында сөйлеседі және тіл арқылы заңның күшін жеткізеді. Заңгердің тілдік тұлғасы – оның кәсіби қызметі мен құқықтық коммуникациядағы рөлін айқындайтын, арнайы тілдік құралдармен, стильдік ерекшеліктермен сипатталатын тұлға. 
ХХ ғасырдың соңында антропологиялық лингвистика шеңберінде «тілдік тұлға» ілімі қарқынды дами бастады. Бұл категорияның теориялық негіздері алғаш рет неміс ғалымы И.Л. Вайсгербердің еңбектерінде қалыптасып, кейіннен И.А. Бодуэн де Куртенэ, А.А. Потебня, М.М. Бахтин, В.В. Виноградов  зерттеулері арқылы ғылыми аясын кеңейтті.Лингвист-ғалым А.А. Ворожбитова атап көрсеткендей, бұл бағыттың қалыптасуына «тілдегі тұлғалық бастаудың маңызды басымдылығын түсіну және оған жете мән берумен тікелей байланысты» [108] жағдайлар түрткі болды. Лингвистика ғылымында қазір антропоөзектік бағыттың ұстанымы айқындалған. Осыған байланысты, адам болмысын терең тану үшін тілдің өзіне, яғни «тілдің өзі сөйлеу керек» қағидатына баса мән беру қажет. Бұл тілді тек коммуникация құралы ретінде емес, адамның танымдық әрекетінің, дүниетанымының және мәдени болмысының айнасы ретінде қарастыруды талап етеді. Қазіргі тіл білімінде «тілдік тұлға» категориясының құрылымы Ю.Н. Караулов ұсынған деңгейлік өлшеммен анықталып, кеңінен қолданылады. Бұл модель тілдік тұлғаның күрделілігін үш негізгі деңгей арқылы сипаттайды:
1. Нөлдік (вербалды-семантикалық) деңгей. Бұл деңгей тілді қарапайым, қалыпты дәрежеде меңгерумен сәйкес келеді. Ол тілдің негізгі сөздік қорын, грамматикалық ережелерін және қарапайым коммуникативтік функцияларын игеруді қамтиды. Тұлғаның сөздерді дұрыс қолдануы, мағынасын түсінуі осы деңгейде көрініс табады.
2. Алғашқы (лингвотанымдық) деңгей. Бұл деңгей тұлғаның интеллектуалды деңгейімен тығыз байланысты және тілдік білімнің тереңдігін көрсетеді. Ол «түсінік», «концепт», «идея» сияқты когнитивтік бірліктер арқылы танылады. Бұл деңгей когнитивті социумға тән таным кеңістігін қалыптастырады немесе тұлғаның тілдік тезаурусы мен мәдениетін айқындайды. Яғни сөздердің мағынасынан бөлек, олардың концептуалды байланысы мен мәдени коннотацияларын түсіну осы деңгейдің ерекшелігі болып табылады.
3. Прагматикалық уәжділік (коммуникативті-әрекет) деңгей. Бұл ең жоғары деңгей және тілдік тұлғаның коммуникативтік әрекеттегі мақсатын, уәжі мен қызығушылық дәрежесін білдіреді. Ол тұлғаның тілдік ресурстарды белгілі бір коммуникативтік мақсаттарға жету үшін қалай қолданатынын, сөйлеу жағдайына қарай тілдік тәсілдерді қалай таңдайтынын көрсетеді [109]. Бірқатар зерттеуші-ғалымдар өз ғылыми көзқарастарын Ю.Н. Караулов анықтаған тілдік тұлғаның жоғарыдағы деңгейлік моделі үлгісімен үйлестіре қарайды. Ақпаратты қабылдау үшін де аталған үш деңгейдің өзара бірлестігі ықпал етеді. Ал тілдік тұлғаның үш деңгейлі құрылымы коммуникативтік қажеттіліктің байланыс орнатушы, ақпаратты жеткізуші және ықпал етуші сияқты үш түрлі қызметін атқарып, қатысым үдерісінің қатысымдық, интерактивті және перцептивті деңгейлерімен анықталады. Осы тұжырымдарды негізге ала отырып, заңгердің тілдік тұлғасын лингво-когнитивтік тұрғыда дәйектеу үшін мына мәселелерді басты назарға алдық:
Біріншіден, заңнамалық мәтіндердің тілдік табиғатын, олардың құрылымдық және стилистикалық ерекшеліктерін саралау мақсатында құқықтық құжаттарға дискурстық талдау жасау; 
Екіншіден, заң саласында қоғамдық-саяси мәні бар тілдік бірліктердің лингво-когнитивтік табиғатын аша отырып, құқықтық концептілердің мазмұнын анықтау барысында концептуалды талдау жасау;  
Үшіншіден, кәсіби заңгерлік мәтіндердің қоғамға, халыққа түсінікті болуын зерттеу, құқықтық нормалардың мағыналық нақтылығын сақтай отырып, оларды дұрыс түсіндіру тетіктерін әзірлеу үшін герменевтикалық (интерпретациялық) әдісті қолдану. 
Қарастырылған мәселелерді басшылыққа ала отырып, заңгердің тілдік тұлғасын лингво-когнитивтік тұрғыдан моделдеу – кәсіби мәтіндердің семантикалық тереңдігін, олардың прагматикалық бағытын және қоғамдық қабылдану ерекшеліктерін бірлікте қарастыруға мүмкіндік беретін кешенді әдіс екендігіне көз жеткізуге болады. 
Интерпретацияның ең қарапайым анықтамасы – мәтіндегі сөз, сөз тіркесінің мәнін анықтап, мағынасын түсіндіру, сөз семасының «құпиясына бойлау». Интерпретация – мәтін лингвистикасының «түсіну және түсіндіру» бірлігінен тұратын әдіс-тәсіл. Интерпретациялық талдау – заңгердің тілдік тұлғасының концептуалды жүйесі мен прагматикалық деңгейін анықтау барысында ұстанған мәтін лингвистикасының негізгі тәсілінің бірі. 
Заңгер маманның басты ерекшелігі –  эаңды білуі және оны қоғамның барлық саласында қолдана алуы. Заңгерлер жеке тұлғаның мүддесін, оның құқығы мен бостандығын, қоғам мүддесін, меншігін  қорғау сияқты маңызды әлеуметтік рөл атқаратыны белгілі. Сондықтан заңгердің тілдік тұлғасының моделін құру мақсатында оның құқықтық сөйлеу әрекетінің кәсіби ерекшеліктерін және заңгерге тән кәсіби коммуникатордың сипаттамаларын қарастырамыз. Заңгердің тілдік тұлғасы – арнайы заңгерлік білімі бар, кәсіби дағдылары қалыптасқан және оларды тәжірибеде қолдана алатын тұлға моделі. Заңгердің тілдік тұлғасын кешенді түрде зерттеу үшін оның жеке басына тән  кәсіби-лингвистикалық сипаттамалары: 
– заңгер көмегіне жүгінген адамға заңнамалық нормаларды түсіндіру барысында логикалық жүйелікті сақтай отырып, сөйлеудің стилистикалық нормалары арқылы ойды құқықтық терминдермен нақты тұжырымдап жеткізу қабілетінің болуы – оның вербалды-логикалық біліктілігін көрсетеді;
– ресми-іс қағаздар стилі арқылы сот шешендігінің нормаларын қатаң сақтауы және кәсіби этика мен құқықтық регламенттен ауытқымау қасиеті – оның институционалдық сөйлеу мәдениетін білдіреді; 
– сөйлеу стратегияларын адресатқа, яғни судья, айыпталушы, жәбірленушіге байланысты түрлендіре отырып, қорғау немесе айыптау барысында тілдік құралдарды дұрыс қолдану арқылы дискурстық позицияны нығайта алу қабілетінің болуы – оның коммуникативтік-прагматикалық  икемділігін айқындайды; 
– күрделі құқықтық ақпаратты іріктеу, сараптау және оның негізінде дейекті вербалды қорытынды жасай алуы – оның когнитивтік-аналитикалық қабілетін көрсетеді;
-  қоғамдық тәртіпті қадағалауда кездесетін даулы жағдайларда сабырлық, коммуникативтік басымдықты сақтап, қарсы тараптың агрессиясына төтеп беру – оның психолингвистикалық тұрақтылығын білдіреді; 
– заң мәтінін халыққа түсінікті тілмен заңнамалық күшін жоғалтпай жеткізе алуы – оның интерпретациялық (герменевтикалық) дағдысын айқындайды. 
Осылайша, заңгердің жеке басына тән ерекшеліктері оның кәсіби қызметінің тиімділігін айқындайтын лингво-психологиялық факторы болып табылады. Бұл қасиеттер заңгердің жеке стилі мен кәсіби беделінің негізін қалайды. Заңгердің коммуникативтік құзыреттілігін қалыптастыру, кәсіби коммуникативтік қызмет барысында сәтті сөйлеу немесе сөйлемеу дағдыларын жетілдіру жолдарын зерттеген Р.Б. Нуганованың «болашақ заңгердің әлеуметтік-мәдени құзыреттілігін қалыптастыру мәселесін сәтті шешу болашақ заңгердің болашақ кәсіби қызметіндегі жеке коммуникативтік компоненттің жетекші маңыздылығын түсінуге және қабылдауға бағытталған мақсатты педагогикалық әсерге байланысты болады» [110] деген пікірімен келісеміз. Заңгердің тілдік тұлғасының құрылымына эмоционалдылық қасиет тән. Бұл сот отырысында сот төрағасының ауызша сөйлеуінде, сондай-ақ қандайда бір түрде бағалау ұғымдарын қамтитын әртүрлі заң мәтіндерінде байқалады. Мысалы,  Жол көлік оқиғасына байланысты сот отырысында сот төрағасы үкім шығарар алдында болған оқиғаға мынандай сипаттама береді:
«Азамат Б. Қазақстан Республикасы жол жүру Ережесін бұзып, жоғары жылдамдықта келе жатып, алдынан шыққан екі азаматты көре тұра, көлік жылдамдығын төмендетпей, екі жолаушыны көлігімен соғып кетеді. Осы жол-көлік оқиғасының нәтижесінде азамат И-дың денсаулығына ауыр зиян келтіріліп, алған жарақаттарынан Т. қаласындағы көпбейінді облыстық аурухананың жедел жәрдем бөлімінде қайтыс болды. Ал азамат  В. дене жарақаттарын алды» [5, б. 56]. Осы келтірілген мысалда сот төрағасы оқиғаның ауырлығын, адам өлімі мен жарақаттар сияқты трагедиялық салдарды ерекше эмоционалдылықпен, нақты фактілерді тізбектеу арқылы жеткізеді. Бұл әдіс сөйлемдердің мазмұны арқылы оқиғаның ауырлығын айқын көрсетеді.
Зеттеуші Г.Р. Искандарованың пайымдауынша, тіл – тек қарым-қатынас құралы емес, билік пен тәртіп орнатудың құралы, сондықтан тілдің қызметіне «лауазымдық қызмет» деген жаңа ұғымды қосуды ұсынады [111]. Ендеше, мемлекет шығарған заң, ережелер мен бұйрықтар халыққа тіл арқылы түсіндіріліп, жеткізілетінін, заңгер немесе сот төрағасының айтқан сөзі адамның санасына тікелей әсер етіп, қоғамдық тәртіпті бұзбауға шақыратынын ескерсек, заң саласында қолданылатын тіл – адамның іс-әрекетін басқаратын, оны дұрыс жолға салатын құрал. Заңгер тұлғасының тілдік санасы – заңгердің тілі, тілдік қабілеті, тілдік ойлауы туралы білімі мен идеяларының жиынтығы. Заңгердің тілдік тұлғасынан тілді сауатты қолдану үшін коммуникативті білім мен дағдыларды меңгеру талап етіледі. Бұл тілдесімде коммуникативтік мәселелерді шешуге мүмкіндік береді. Заң тілін мемлекеттің құқықтық жүйесінің ажырамас бөлігі ретінде зерттей отырып, П.М. Балтаджи: «Жанжалдарды шешу және байланыс орнату үшін заңгерлердің қызметі ақпарат алмасу тәсілдерін жетілдіру мақсатында коммуникативтік байланыстарды табу, орнату және пайдалану қабілетіне негізделуі керек»- деген қорытындыға келеді [112]. Мысалы, бір адам өлімімен, бір адамның дене жарақатын алуымен болған жол-көлік оқиғасын зерттеу барысында тергеушінің коммуникативтік құзыреттілігі мен дәлелдемелерді жинау тәсілі шешуші рөл атқарады. Тергеу жұмыстары күдіктіден, жәбірленушілерден, куәгерден жауап алудан басталады, сондықтан бұл кезеңде тиімді коммуникативтік байланыс орнату қажет. Тергеуші әр қатысушыдан жауап алу  барысында олармен жеке қарым-қатынас орнату үшін, түрлі психологиялық және лингвистикалық тәсілдерді қолданады.  Олардың әрқайсысының жауабын мұқият тыңдап, жазып алып, олардан алған мәліметтерді салыстыру арқылы оқиғаның толық және объективті көрінісін қалыптастырады. Бұл жол-көлік оқиғасының болған жері мен уақытын анықтаудан басталады, себебі бұл ақпарат кейінгі дәлеледемелерді тексеруге негіз болады. Мысалы, куәгер берген айғақтардың дұрыстығын тексеру үшін тергеуші жұмыс уақытының сағат нешеде басталып, нешеде аяқталатынын, жұмыстан кейінгі күнделікті әдеттерін (мысалы, үйге келген соң не істейтінін) сұрастыру, жол-көлік оқиғасы болғанын естіген кезде теледидарда қандай бағдарлама жүріп жатқанын, күнделікті кешкі тамақты сағат нешеде ішетіні туралы алдын-ала жанама сұрақтар қою арқылы біліп алады. Мұндай сұрақтар арқылы тергеуші куәгер жауабының нақтылығын тексеруге, оның уақыт пен оқиғаларға қатысты айғақтарының ішкі қайшылықтарын немесе сәйкессіздіктерін анықтауға мүмкіндік алады. Осылайша, коммуникативтік құзыреттілік – дәлелдемелерді қалыптастырудың маңызды құралы.
И.В. Щепалин тілдің білімді таратудың, сананы қалыптастырудың, оның ішінде құқықтық, адамды тәрбиелеу мен дамытудың маңызды құралы ретіндегі ұйымдастырушылық қызметі туралы айта келіп, қазіргі құқық тілінің ерекшеліктерін қарастырады [113]. Оның пікірінше, қазіргі уақытта заң ғылымында құқықтық саладағы лингвистикалық құбылыстарға жүйелі түсініктеме беретін біртұтас тұжырымдама жоқ, сонымен бірге құқық пен құқықтану саласындағы лингвистикалық деректер терең зерттеуді қажет етеді. Ғалым басты назарды тілдің реттеуші функциясына аударып, халыққа, азаматтарға мемлекеттік органдардың өкімдерін жеткізу және нормативтік ақпараттандыру, сонымен қатар логикалық ойлау формалары (тұжырымдама, пайымдау, қорытынды) негізінде заңды түсіндіру сияқты екі жақты қызметті анықтайды. Зерттеушінің пікірінше, заң тілі – құқық мәнінің әдіснамалық негізі, құқықтық реттеудің эволюциясы, құқықтық интерпретация. Заң тілінің адами қатынастар аспектісіндегі рөлі ерекше маңызды, ол арқылы жақсылық, бостандық, әділеттілік, өмір және қоғамдық қатынастарды құқықтық реттеудің сапасын арттыру сияқты жалпыадамзаттық идеялар мен тұжырымдамаларды қалыптастыруға болады. Заң мәтіндерінің негізгі конструктивтік факторы оның коммуникативтік мағынасы, яғни прагматикалық мәніне байланысты. Заң мәтіндері құқықтық коммуникация саласына қызмет етеді және коммуникативтік, функционалдык сипатымен ерекшеленеді. Басқаша айтқанда, мәтін ақпаратты беру, сақтау және ақпаратты қабылдаушы адамға әсер ету қызметін атқарады.
Жеке актілердің нормативтік актілерден айырмашылығы – жеке актілерге жеке сот шешімдері жатады. Мысалы: сот отырысында қабылданатын үкімге тоқталсақ, үкім сипаттау, уәждеу және қарар бөлімі сияқты үш бөлімнен тұрады. Сипаттау бөлімінде жасалған қылмыстың жасалған уақыты, орны, қылмысты жасау тәсілі, қылмыстың себептері мен салдары сияқты қылмыстық іс-әрекеттің мән-жайы туралы ақпарат беріледі. Ал уәждеу бөлімінде қылмыс заң тұрғысынан сараланып, куәгерлердің жауаптары, сараптамалар, заттай дәлелдемелер және жаза тағайындау себептері жазылады. Қарар бөлімінде соттың қарастырған іс бойынша шығарған соңғы шешімі қабылданып, жаза түрі мен мөлшері көрсетіледі. Ойымызды нақтылау үшін, жасалған қылмыстық іс бойынша қабылданған Үкімнің қарар бөліміне мысал келтірсек: 
«ҚАРАР БӨЛІГІ: ҚПК-нің 297-бабын басшылыққа ала отырып, сот ҮКІМ  шығарды:
Азамат Ж.Қ.С. Қазақстан Республикасы Қылмыстық Кодексінің 297-бабы 3-бөлігінде көрсетілген қылмысты жасағаны үшін айыпты деп танылып, 10 жыл мерзімге бас бостандығынан айыру жазасы тағайындалсын. Жеке басына қатысты мүлкі тәркіленсін. Жазаны қатаң тәртіптегі колонияда өтесін. 
Айғақ заттар – А. қалалық ішкі істер басқармасының сақтау қоймасындағы салмағы 1 кг есірткі зат – героин жойылсын. Сотталушы Ж.Қ.С. жасаған қылмыстың тергеу амалдары жазылған бейнатаспа іспен бірге сақталсын» [5, б. 72].
Сот төрағасының жасалған қылмыстық іс бойынша шығарған үкімін талдайтын болсақ,  мәтінде эмоциялық реңктер, субъективті бағалаулар немесе жеке пікірлер жоқ. Сөйлемдердің құрылымы мен лексикасы қатаң ресми стильге сәйкес келеді. Мысалы, «айыпты деп танылып», «жаза тағайындалсын», «тәркіленсін», «жойылсын», «сақталсын» сияқты тұрақты заң тіркестері қолданылған. Қолданылған барлық заң терминдері мен сөйлемдердің мағынасы нақты берілген және әрбір сөздің өзіне тән құқықтық мағынасы бар. Мысалы, Қылмыстық Кодекстің бабы мен бөлігі нақты көрсетілген (297-бабы 3 бөлігінде). Жазаның түрі мен мерзімі (10 жыл мерзімге бас бостандығынан айыру), өтеу режимі (қатаң тәртіптегі колонияда) және қосымша жаза (мүлкі тәркіленсін) айқын тұжырымдалған. Айғақ заттардың түрі мен мөлшері (салмағы 1 кг есірткі зат – героин) және олардың сақталу орны (А. қалалық ішкі істер басқармасының сақтау қоймасында) нақтыланған.
Үкім мәтінінің перфомативті акт екенін мына сөз тіркестерінен көруге болады:
«Айыпты деп танылып» – соттың кінәлі деп тану актісі.
«Жаза тағайындалсын» – жазаны ресми түрде бекіту актісі.
«Мүлкі тәркіленсін» – мүлікті тәркілеу туралы бұйрық.
«Есірткі зат жойылсын» – айғақ затты жою туралы нұсқау.
«Бейнатаспа іспен бірге сақталсын» – құжаттарды сақтау туралы нұсқау.
Тілдің дәлдігін, біржақтылығын және құқықтық нормалардың тұрақтылығын білдіретін заңгерлік құжаттарға тән стандартты сөз орамдары мен клишелер қолданылған. Мысалы, «қылмыс жасаған үшін айыпты деп танылып», «бас бостандығынан айыру жазасы тағайындалсын», «мүлкі тәркіленсін», «жазаны өтесін», «айғақ заттар», «тергеу амалдары» сияқты тіркестер заң тілінің қалыптасқан нормаларын білдіреді. Үкімдегі  «Қылмыстық Кодекс», «бас бостандығынан айыру», «мүлікті тәркілеу», «қатал режимдегі колония», «айғақ заттар», «есірткі зат», «тергеу амалдары», «бейнатаспа» сияқты заң терминдері нақты және контекске сай қолданылған. Сонымен қатар «тағайындалсын», «тәркіленсін», «жойылсын», «сақталсын» сияқты етістіктер бұйрықтық және міндетті сипатты күшейте түседі. Берілген үкім мәтіні қазақ заңгерлік дискурсына тән формалдылықты, дәлдікті, біржақтылықты, перфомативті сипатты және стандартталған терминологияны толықтай көрсетеді. Бұл тілдік ерекшеліктер сот шешімінің заңды күші мен міндеттілігін айқындайды. 
Сонымен, қазақ заңгерлік дискурсының прагматикалық сипаты оның тек құқықтық ақпаратты тасымалдаушы ғана емес, қоғамдық қатынастарды реттеуші, ықпал етуші және заң нормаларын жүзеге асырушы күрделі лингво-когнитивтік жүйесі және заңгер мен қоғам арасындағы тиімді коммуникацияны орнатушы құрал қызметімен де анықталады. Ол заңгерден тек кәсіби білімді ғана емес, сонымен бірге жоғары тілдік мәдениетті, теминологиялық сауаттылықты және сөздің лауазымдық қуатын тиімді пайдалана білуді талап етеді.  

2.3 Қазақ заңгерлік дискурсында қолданылатын терминдер
Заңгерлік дискурстың негізгі тілдік көрінісі – заң мәтіні. Заң мәтіні арқылы құқықтық нормалар бекітіліп, қоғамдық қатынастар реттеледі және құқықтық ақпарат қоғам мүшелеріне жеткізіледі. Сондықтан заң мәтіндерін талдау қазақ заңгерлік дискурсының терминологиялық жүйесін сипаттаудың маңызды алғышарты болып табылады.
Тіл білімінде мәтін теориясы дискурстың материалдық көрінісі ретінде қарастырылады. «Мәтін» термині латын тіліндегі textus – «мата», «өрім», «байланыс» деген мағынаны білдіреді [114]. Бұл атаудың өзі мәтіннің ішкі құрылымдық байланыстардан тұратын күрделі жүйе екенін көрсетеді. Мәтін теориясының негізін зерттеген И.Р. Гальперин мәтінді «жазбаша құжат түрінде әдеби өңделген сөйлеу-шығармашылық үдерісінің туындысы және әртүрлі лексикалық, грамматикалық, логикалық және стилистикалық байланыстармен біріккен, белгілі бір мақсаттылық пен прагматикалық қатынасқа ие бірқатар арнайы бірліктердің жиынтығы» деп анықтайды [114, с. 107]. Бұл анықтама заң мәтіндерінің табиғатын түсіндіру үшін де маңызды. Себебі заңгерлік дискурста мәтін – құқықтық нормаларды бекітетін, әлеуметтік қатынастарды реттейтін институционалдық коммуникацияның негізгі формасы. Заңгердің кәсіби сөйлеу әрекетінің нәтижесінде қалыптасатын мәтіндер объективтілік, нақтылық және мақсаттылық сияқты қасиеттерімен ерекшеленеді. Мұндай мәтіндерде берілетін мағына тек ақпараттық сипатқа ғана ие болмай, сонымен қатар құқықтық салдарға да әкеледі. Осы тұрғыдан алғанда, заң мәтіндерінің негізгі конструктивтік факторы олардың коммуникативтік және прагматикалық мазмұнымен анықталады. Заң мәтіндері құқықтық коммуникация саласында қызмет ететін кәсіби мәтіндер болғандықтан, олардың басты функциялары – құқықтық ақпаратты жеткізу, сақтау және оны қабылдаушыға белгілі бір құқықтық әсер ету. Яғни заң мәтіндері арқылы мемлекет қоғам мүшелеріне құқықтық талаптарды жеткізіп, әлеуметтік тәртіпті реттейді.
Заң мәтіндерінің мазмұндық құрылымы құқықтық нормалар жүйесімен анықталады. Т.В. Губаеваның пікірінше, заң мәтіндері құқық саласында қолданылатын арнайы мәтіндер және олар кез келген құқықтық актінің мазмұнын құрайды [115]. Мұндай мәтіндердің мазмұны құқықтық нормалардың жиынтығынан тұрып, белгілі бір қоғамдық қатынастарды реттеуге бағытталады. аң мәтіндері функционалдық сипатына қарай бірнеше түрге бөлінеді. Ең алдымен олар нормативтік құқықтық актілер мен жеке құқықтық актілер болып жіктеледі. Нормативтік актілерге Конституция, кодекстер, заңдар және өзге де заңнамалық актілер жатады. Бұл құжаттар құқықтық қатынастарды жалпы түрде реттеп, құқықтық нормаларды қамтиды. Ал жеке құқықтық актілерге сот шешімдері, әкімшілік актілер және жеке құқықтық қатынастарды реттейтін құжаттар жатады.
Заң мәтіндері құрылымдық-семантикалық және адресатқа бағытталу ерекшеліктеріне қарай да ерекшеленеді. Бірінші топқа құқықтық ақпаратты кең аудиторияға түсіндіруге бағытталған, жалпы қолданыстағы лексикаға негізделген құқықтық мәтіндер жатады. Мысалы, қабылданған заң нормаларын халыққа түсіндіру мақсатында дайындалған түсіндірме материалдар, заңгер көмегіне жүгінген азаматтарға арналған заңгерлік кеңестер. Мұндай мәтіндерде күрделі терминологиядан гөрі қарапайым тілдік құралдар қолданылады және сөйлемдер қысқа әрі түсінікті болып келеді. Ал екінші түрі – ғылыми құқықтық терминологияға бай, синтаксистік тұрғыдан күрделі құрылымдардан тұратын кәсіби заң мәтіндері. Мұндай мәтіндерге заңнамалық актілер, кодекстер, нормативтік құжаттар жатады. Бұл мәтіндерде құқықтық ұғымдарды дәл жеткізу үшін арнайы терминологиялық жүйе қолданылады.
Заңнамалық актілердің тілдік ерекшелігі олардың мол ғылыми-құқықтық терминологиясымен сипатталады. Терминдер құқықтық ұғымдарды дәл және бірмағыналы түрде көрсету үшін қолданылады. Мысалы, «субъект», «объект», «санкция», «құқық бұзушылық», «міндеттеме» сияқты терминдер құқықтық қатынастарды сипаттайтын негізгі категориялар болып табылады. Бұл терминдердің мағынасы заң жүйесінде нақты бекітілген және басқа ғылым салаларындағы ұқсас қолданыстардан ерекшеленеді.
Заң мәтіндерінің тағы бір маңызды ерекшелігі – олардың тұлғалық емес, құқықтық категорияларға бағытталуы. Мұндай мәтіндерде нақты адамдардың есімдері емес, құқықтық субъектілерді білдіретін жалпылама атаулар қолданылады. Мысалы, «азамат», «заңды тұлға», «лауазымды тұлға», «күдікті», «айыпталушы», «жәбірленуші» сияқты атаулар құқықтық қатынастардың қатысушыларын білдіреді. Бұл тәсіл заң мәтіндерінің жалпылық және абстрактылық сипатын қамтамасыз етеді. Сонымен қатар заң мәтіндерінің тілінде эмоционалды-экспрессивті элементтер қолданылмайды. Эмоционалды бағалау реңкі бар сөздер, ауызекі тіл элементтері немесе диалектілік тіркестер құқықтық мәтіндерге тән емес. Заң мәтіндерінің тілі ресми, бейтарап және объективті болуы тиіс. Мұндай тілдік бейтараптық құқықтық нормалардың бірдей түсінілуін қамтамасыз етеді.
Заң мәтіндері заңгерлік дискурстың құрылымдық негізін құрайды. Ал бұл мәтіндердің негізгі тілдік элементтерінің бірі – заң терминдері. Қазақ заңгерлік дискурсының ерекшеліктерін толық түсіну үшін заң терминологиясының жүйесін талдау маңызды. Терминдер құқықтық ұғымдарды нақты және бірмағыналы түрде білдіру арқылы құқықтық коммуникацияның тиімділігін қамтамасыз етеді. Сондықтан заңгерлік дискурстың тілдік жүйесін талдауда терминологиялық аппараттың құрылымы мен қызметін анықтау ерекше маңызды.
Термин белгілі бір ғылыми ұғымды білдіретін тілдік бірлік ретінде оның негізгі қасиеттерін жинақтап көрсетеді. Сондықтан терминнің мағынасы кездейсоқ қалыптаспайды, ол ғылыми ұғымдардың жүйесімен тығыз байланысты болады. Теориялық тұрғыдан термин қандай да бір дерексіз немесе идеалды объектіні, сондай-ақ тікелей бақылауға қол жетімсіз құбылыстар арасындағы байланысты білдіретін тілдік бірлік ретінде қарастырылады [116]. Терминология мәселелерін зерттеген көптеген ғалымдар терминдердің жалпы әдеби тілдегі сөздерден бірқатар ерекшеліктері бар екенін атап көрсетеді. Ең алдымен термин белгілі бір ғылым саласының кәсіби коммуникациясында қолданылады. Осыған байланысты терминдердің қызмет ету аясы белгілі бір саланың ішкі тілдік жүйесімен шектеледі. Бұл туралы Қ. Айдарбек терминдердің қызмет ету аясы көбіне сол ғылым саласының ішкі тілдік кеңістігімен байланысты болатынын атап көрсетеді [117].
Заң ғылымында термин ерекше мағынаға ие. Өйткені заң терминдері құқықтық нормаларды түсіндіру мен қолдану барысында негізгі тілдік құрал қызметін атқарады. Заң терминдері құқықтық ұғымдарды дәл және нақты білдіруі тиіс, себебі құқықтық нормаларды дұрыс түсіну көбіне терминдердің дұрыс қолданылуына байланысты болады. А.А. Реформатский терминнің негізгі белгілерін атап көрсетеді. Біріншіден, термин белгілі бір концепт мазмұнын бейнелейді және мағыналық тұрғыдан бірмағыналы болады. Екіншіден, термин басқа терминдермен логикалық байланысқа түсіп, белгілі бір жүйе құрайды. Үшіншіден, термин кәсіби қызмет саласында тұрақты түрде қолданылады [118]. Терминдердің негізгі қасиеттерінің бірі – мағыналық нақтылық. Бұл қасиет терминнің белгілі бір ұғымды дәл білдіруін қамтамасыз етеді. Сонымен қатар терминдер логикалық анықтылыққа ие болуы тиіс және олардың экспрессивті бояуы, эмоционалды-бағалау реңкі болмайды [119].
Заң терминологиясының ерекшеліктерін зерттеген ғалымдардың бірі А. Пиголкин заң терминдерін заңнамада қолданылатын және нақты мағынаға ие құқықтық ұғымдардың жалпылама атауын білдіретін сөз немесе сөз тіркесі ретінде сипаттайды [120]. Мұндай терминдердің басты ерекшелігі – олардың мағынасының құқықтық нормалармен нақты бекітілуі. Ал Г.Р. Искандарова заң терминдерін құқықтық мәні бар құбылыстарды құқық тұрғысынан тану және сипаттау процесінде қолданылатын арнайы атаулар ретінде түсіндіреді [112, с. 152]. Бұл анықтама заң терминдерінің танымдық және коммуникативтік қызметін көрсетеді.
Осы анықтамаларды жинақтай келе, заң терминдерін құқықтық шындықты сипаттайтын және құқықтық нормалардың мазмұнын нақтылайтын тілдік бірліктер ретінде қарастыруға болады. Заң терминдері құқықтық қатынастардың субъектілерін, объектілерін және құқықтық әрекеттерді білдіреді. Сондықтан олар заңгерлік дискурстың негізгі лексикалық қабатын құрайды.
Құқықтық ақпаратты жүйелеуде терминдерді жіктеудің де маңызы зор. Заң терминологиясы белгілі бір жүйеге негізделіп құрылады. Бұл жүйе құқықтық ұғымдардың өзара байланысына сәйкес қалыптасады. Заң терминдерін жіктеудің ең кең тараған тәсілдерінің бірі – тік және көлденең жіктеу принциптері [121]. Тік терминологиялық жүйе құқықтық ұғымдардың иерархиялық құрылымына негізделеді. Бұл жүйеде жоғарғы деңгейде Конституция мен негізгі заңдарда қолданылатын жалпы заң терминдері орналасады. Мұндай терминдер заңның барлық салаларында қолданылады және құқықтық жүйенің негізгі категорияларын білдіреді.
Көлденең терминологиялық жүйе құқық салаларына байланысты қалыптасады. Бұл жүйе салааралық және салалық терминологияны қамтиды. Салааралық терминдер бірнеше заң саласында қолданылатын ортақ ұғымдарды білдіреді. Ал салалық терминдер белгілі бір заң саласына ғана тән болады.
Заң терминологиясының тағы бір маңызды ерекшелігі – оның кәсіби сипаты. Заң терминдерінің мағынасы көбіне арнайы білімді талап етеді. Сондықтан кейбір азаматтар құқықбұзушылық жағдайға тап болған кезде заңгердің көмегіне сүйенеді.  
Заң терминологиясының қалыптасуы құқықтық жүйенің дамуымен тығыз байланысты. Құқықтық институттардың қалыптасуы қоғамдағы әлеуметтік қатынастардың күрделенуіне байланысты жүзеге асады. Қоғам дамыған сайын құқықтық қатынастың жаңа түрлері пайда болып, соған сәйкес жаңа заңды ұғымдар қалыптасады. Осылайша жаңа терминдер пайда болады. 
Қоғамдағы әлеуметтік-экономикалық өзгерістер, саяси реформалар және ғылыми-техникалық жетістіктер заң терминологиясының жаңаруына ықпал етеді. Сондықтан заң терминологиясы динамикалық сипатқа ие жүйе болып табылады. Әрбір заң термині – белгілі  бір құқықтық ұғымның тілдегі көрінісі. Ұғым – заттар мен құбылыстардың маңызды белгілерін жинақтайтын логикалық категория, ал заң терминдері тек атау ғана емес, құқықтық ақпаратты жеткізетін және құқықтық нормалардың мазмұнын нақтылайтын құрал. 
Терминология мамандық тілінің функционалдық-семантикалық жүйесін құрайды. Заң терминологиясы бірнеше негізгі салаларда қолданылады. Оларға заң ғылымы, заңнама мәтіндері, құқық қорғау органдарының қызметі және құқықтық журналистика жатады [121, с. 98]. Бұл салалардың әрқайсысында терминдердің қолданылу ерекшеліктері болады.
Жалпы қолданыстағы лексика құқықтық салаға енген кезде жаңа мағынаға ие болады. Мұндай сөздер заң аясында қолданғанда арнайы терминдік мағынаға ие болады. Осылайша жалпы тілдік бірліктер терминдену процесі арқылы заң терминологиясының құрамына енеді. Терминологиялық жүйенің тұрақтылығы құқықтық коммуникацияның тиімділігіне тікелей әсер етеді. Терминдердің жүйесіздігі немесе көпмағыналылығы құқықтық ақпаратты түсінуді қиындатып, құқықтық тәжірибеде түрлі даулардың туындауына себеп болуы мүмкін. Сондықтан заң терминологиясының негізгі талаптарының бірі – мағыналық нақтылық пен бірмағыналылық. Осылайша заң терминдері заңгерлік дискурстың негізгі лексикалық өзегі ретінде құқықтық нормалардың мазмұнын дәл жеткізуге мүмкіндік береді және құқықтық коммуникацияның тиімділігін арттырады. Сол себепті қазақ заңгерлік дискурсын зерттеуде заң терминологиясының құрылымы мен қызметін жан-жақты зерделеу айырықша маңызға ие. 
Терминдер құқықтық ұғымдарды дәл білдіру үшін белгілі бір логикалық жүйеде ұйымдастырылады. Сондықтан заң терминологиясын талдау барысында терминдерді белгілі бір қағидалар бойынша жіктеу құқықтық ұғымдардың өзара байланысын анықтауға және заңгерлік дискурстың құрылымын түсінуге мүмкіндік береді. Қазіргі терминтану мен заң лингвистикасында заң терминдерін бірнеше негізгі топтарға бөлу дәстүрі қалыптасқан. Мұндай жіктеу құқықтық ұғымдардың мазмұны мен қолданылу саласына негізделеді.
Бірінші топқа жалпы заң терминдері жатады. Бұл терминдер құқықтық жүйенің барлық саласында қолданылатын негізгі ұғымдарды білдіреді. Мұндай терминдер құқықтық қатынастардың жалпы категорияларын сипаттайды. Мысалы, «құқық», «міндет», «жауапкершілік», «санкция», «норма», «субъект», «объект» сияқты терминдер құқықтық ғылымның базалық категорияларын білдіреді. Бұл терминдер заңгерлік дискурстың негізін құрайды. 
Заңнамалық актілер ғылыми-құқықтық терминологияның мол қорын қамтиды. Терминдер құқықтық ұғымдарды, категорияларды және құбылыстарды дәл әрі анық тұжырымдау мақсатында қолданылады. Әрбір терминнің мағынасы заң жүйесінде қатаң бекітілген. Мысалы, «субъект», «объект», «норма», «міндеттеме» сияқты тілдік бірліктер заң мәтіндерінде терминдік мағынаға ие болып, басқа салалардағы мағынасынан ерекшеленеді. 
«Субъект», «Объект» және «Міндеттеме» терминдерінің заңгерлік контексттегі және басқа салалардағы мағыналарының айырмашылығына тоқталатын болсақ, «Субъект» термині құқықтық контексте заң субъектісі түрінде қолданылып, құқықтық қатынастарға қатысушы яғни құқықтар мен міндеттерге ие бола алатын тұлға (жеке тұлға, заңды тұлға) немесе ұйым (мемлекет) ретінде қолданылып, Қазақстан Республикасының Азаматтық кодексімен қатаң белгіленген деген мағынаны береді (Қосымша В). Субъектінің міндетті түрде құқықтық әрекет қабілеттілігі болуы керек. Егер бұл қабілеттіліктер болмаса, ол заң субъектісі бола алмайды. «Субъект» терминінің басқа салада, мысалы философияда қолданылуын қарастырсақ, субъект – таным процесін жүзеге асырушы, белсенді әрекет етуші, айналадағы дүниені өзгертуші немесе танушы тұлға (Қосымша В). «Субъект» терминінің екі түрлі саладағы қолданысының айырмашылығына келсек, философиядағы кез келген ойлаушы адам субъект бола алады, ал құқық саласында субъект болу үшін арнайы заң шарттарын (жасы, сот шешімі, тіркелуі) орындау қажет.
Сол сияқты, «Міндеттеме» терминінің заңгерлік контексттегі және басқа салаларда білдіретін мағыналарының айырмашылығын қарастырсақ,  «Міндеттеме» термині құқықтық контексте, азаматтық құқықтық қатынастардың субъектілері арасындағы құқықтық байланысты білдіреді. Оның мазмұнына сәйкес, борышкер деп аталатын бірінші тарап несие беруші деп аталатын екінші тараптың пайдасына белгілі бір іс-әрекетті жүзеге асыруға немесе одан бас тартуға заңды түрде міндетті болады (Қосымша В). Заңгерлік контекстегі «Міндеттеме» терминінің мағынасы Азаматтық кодексте (АК) толық реттелген. Міндеттемені бұзу заңды жауапкершілікке тартылып, айыппұл, өсімпұл, шығынды өтеу сияқты жаза қолданылады. «Міндеттеме» терминінің басқа салада, мысалы тұрмыстық-әлеуметтік салада, қолданылуын қарастырсақ, «міндеттеме» – адамның моральдық, әлеуметтік немесе отбасылық борышы мысалы, «Бала-шағаңа қамқор болу – әкелік міндеттемең». Бұл қолданыстағы мағынасы психологиялық, этикалық сипатта болады, оны орындамау, әдетте, заңды жазаға емес, моральдық айыптауға әкеледі. Тұрмыстық міндеттемені бұзған үшін ешкім сізді сотқа бере алмайды, ал заңды міндеттемені (мысалы, келісімшарт бойынша) бұзу мәжбүрлеу сипатындағы құқықтық санкцияларды тудырады. «Міндеттеме» терминінің екі түрлі саладағы қолданысының айырмашылығына келсек, тұрмыстық міндеттеме бұзылса, ешкім ешкімді  сотқа бере алмайды, ал заңды міндеттеме мысалы, келісімшартта көрсетілген міндеттеме бұзылса, мәжбүрлеу сипатындағы құқықтық санкциялар қолданылады.
«Объект» терминінің заңгерлік контекстегі және басқа салада қолданылу мағыналарының айырмашылығына тоқталатын болсақ, құқықтық контексте құқықтық қатынастар тараптарының іс-әрекеті бағытталған нәрсе яғни мүлік, құндылықтар, әлеуметтік қатынастар. Оның мазмұны заңнамалық актілермен яғни, қылмыстық, азаматтық және әкімшілік кодекстермен қатаң бекітілген. Мысалы, қылмыстық құқықта объектіні дұрыс анықтау – іс-әрекеттің қандай қылмыс түріне жататынын және жазаның ауырлығын анықтау үшін негізгі шарт. Қылмыс бір объектілі немесе көп объектілі болуы мүмкін. Қылмыстық құқықта құқықпен қорғалатын және қылмыстық құқықбұзушылық бағытталған қоғамдық қатынастар қылмыс объектісі болады. «Объект» терминінің басқа саладағы қолданысына тоқталатын болсақ, философия саласында қолданысы: «Объект» – таным процесіне немесе практикалық әрекетке субъектінің қатысуынсыз өмір сүретін және оған қарама-қарсы тұратын, танылатын немесе өзгертілетін зат, құбылыс, процесс (Қосымша В). Ал мағынасы абстрактілі, немесе жалпы сипаттамалық. Бұл контекстегі «объект» ұғымының бұзылуы немесе өзгеруі ешқандай тікелей заңды жауапкершілікке әкелмейді. Сол сияқты, «Объект» термині компьютерлік бағдарламау саласында да қолданылады. Бұл салада «объект» – белгілі бір бағдарламалық кодтың нақты данасы. Ал мағынасы  техникалық, функционалдық сипатта болады. Мысалы, кодтағы объектінің қате болса, бағдарламалар дұрыс жұмыс істемейді.
Қорыта келе, заңгерлік дискурстағы «объект» термині жай ғана танылатын зат емес, бұл – құқықтық қорғауға жататын құндылық яғни меншік, өмір, денсаулық, қоғамдық қауіпсіздік. Оны дұрыс анықтау – құқық бұзушылықты дұрыс саралаудың және әділ жаза тағайындаудың негізі. Бұл оның жалпы ғылыми немесе техникалық мағынасынан айқын айырмашылығын көрсетеді. Сол сияқты, «норма» сөзінің заң мәтіндеріндегі мағынасының лингвистикадағы мағынасынан ерекшеленетінін салыстыру арқылы анықтауға болады (14-кесте). 

Кесте 14 – «Норма»  сөзінің заң мәтіндеріндегі сипаты

	Сипаттама
	Құқықтық контексте құқық нормасы түрінде қолданылуы 
	Лингвистикалық контексте тіл нормасы түрінде қолданылуы

	Анықтамасы
	Қоғамдық қатынастарды реттейтін, мемлекет белгілеген немесе санкциялаған, жалпыға міндетті ереже.
	Белгілі бір кезеңде тілдік ортада қалыптасқан және қолданыстағы тіл бірліктері мен амалдарының ережелері.


	Негізгі мақсаты
	Адамдардың іс-әрекетін, мүдделерін және қарым-қатынастарын құқықтық тұрғыдан реттеу және қорғау.
	Тілдік қарым-қатынастың тиімділігін, бірізділігін және түсініктілігін қамтамасыз ету.


	Қолданылатын орны
	Мемлекет заң шығарушы органдар арқылы ресми түрде Заң, Кодекс, Қаулы түрінде қабылдайды 
	Қоғамдық-әлеуметтік тәжірибе және тарихи даму нәтижесінде қалыптасады. Оны филологтар мен ғалымдар сипаттайды, жүйелейді.

	Құрылымы
	Әдетте, үш элементтен тұрады: Гипотеза - шарт, Диспозиция - мінез-құлық ережесі 
 Санкция - жаза.
	Сипаттама түрінде болады. 
Фонетикалық, орфографиялық, лексикалық, грамматикалық, стилистикалық нормалар болып бөлінеді.

	Міндеттеме сипаты
	Императивті - міндетті. Оны бұзған үшін айыппұл, бас бостандығынан айыру түрінде мемлекеттік мәжбүрлеу шаралары қолданылады.
	Сипаттамалық ұсыныс. Оны бұзу   түсінбеушілік, қоғамдық айыптау, төмен мәдениеттілік сияқты  коммуникативтік сәтсіздікке әкелуі мүмкін, бірақ заңды жауапкершілік тудырмайды.

	Өзгеру сипаты
	Ресми, жылдам. Заңға өзгеріс енгізу арқылы  өзгеру үдерісі қатаң регламенттеледі.
	Баяу, эволюциялық. Уақыт өте келе, тіл қолданушыларының ықпалымен біртіндеп өзгереді.

	Ескерту – Автордың құрастыруымен



Қорыта келе, «Норма» сөзі екі салада да «ереже» немесе «үлгі» деген ортақ мағынаны білдіреді. Бірақ мағыналық айырмашылығы бар, негізгі айырмашылығы заң контексінде қолданылуы мен  санкцияның сипатынан көрінеді. Мысалы, құқықтық норма: қолданылуы – мемлекет, санкциясы – мәжбүрлеуші. Оның мақсаты – әділеттілікті және тәртіпті орнату. Ал тіл нормасы: қолданылуы – қоғам, санкциясы – әлеуметтік- коммуникативтік орта. Оның мақсаты – коммуникацияның және мәдениеттің сапасын қамтамасыз ету. Заң мәтінінде лингвистикалық норманы бұзу мысалы, қате жазу заңның күшін жоймайды, бірақ құқықтық норманы бұзу мысалы, заңды бұзу әрқашан жазаланады. 
Жалпы заң терминдерінің басты ерекшелігі – олардың заңның барлық саласында қолданылуы. Мұндай терминдер құқықтық ұғымдардың ең жоғарғы деңгейдегі абстракциясын білдіреді және құқықтық жүйенің тұтастығына негіз болады. Сондықтан бұл терминдер заң мәтіндерінің басым көпшілігінде негізгі сөздік қор ретінде қолданылады. 
Екінші топқа салалық заң терминдері жатады. Бұл терминдер құқықтың белгілі бір саласына ғана тән ұғымдарды білдіреді. Мысалы, азаматтық құқықта «шарт», «міндеттеме», «меншік құқығы» сияқты терминдер қолданылады. Қылмыстық құқықта «қылмыс», «жаза», «қылмыстық жауапкершілік» сияқты терминдер жиі кездеседі. Ал әкімшілік құқық саласында «әкімшілік құқық бұзушылық», «әкімшілік жауапкершілік» сияқты ұғымдар қолданылады. Салалық терминдердің негізгі ерекшелігі – олардың белгілі бір құқық саласының ұғымдар жүйесімен тығыз байланысты болуы. Бұл терминдер құқықтық нормалардың мазмұнын нақтылап, құқықтық қатынастардың белгілі бір түрін сипаттайды.
Үшінші топқа процессуалдық терминдер жатады. Бұл терминдер құқық қолдану процесінде қолданылатын ұғымдарды білдіреді. Мысалы, «тергеу», «сот талқылауы», «айыпталушы», «күдікті», «жәбірленуші», «дәлелдеме», «үкім» сияқты терминдер құқықтық процестің кезеңдерін сипаттайды. Мұндай терминдер құқық қорғау органдарының қызметінде және сот ісін жүргізу барысында кеңінен қолданылады. Процессуалдық терминдердің ерекшелігі – олардың құқықтық әрекеттердің нақты кезеңдерін білдіруі. Бұл терминдер құқықтық нормаларды жүзеге асыру барысын сипаттайды. Сондықтан процессуалдық терминдер құқықтық тәжірибеде маңызды рөл атқарады.
Төртінші топқа институционалдық терминдер жатады. Бұл терминдер құқықтық институттарды, мемлекеттік органдарды немесе құқықтық ұйымдарды білдіреді. Мысалы, «сот», «прокуратура», «полиция», «адвокатура», «нотариат» сияқты терминдер құқықтық институттарды сипаттайды. Мұндай терминдер құқықтық жүйенің құрылымын көрсетеді. Институционалдық терминдер заңгерлік дискурстың институционалдық табиғатын айқындайды. Себебі құқықтық коммуникация көбіне белгілі бір мемлекеттік немесе құқықтық институттар аясында жүзеге асады.
Заң терминдерін осылайша жіктеу заңгерлік дискурстың құрылымын түсінуге мүмкіндік береді. Әрбір термин белгілі бір құқықтық ұғымды білдіріп қана қоймай, құқықтық коммуникацияның нақты функциясын атқарады. Қазақ заңгерлік дискурсында қолданылатын терминдердің көпшілігі құқықтық мәтіндердің мазмұнын нақтылауға бағытталған. Терминдердің көмегімен құқықтық нормалардың мағынасы дәл беріледі және құқықтық қатынастардың мазмұны нақты анықталады. Бұл құқықтық коммуникацияның тиімділігін арттырады.
Құқықтық мәтіндерде терминдердің қолданылуы бірнеше маңызды функцияларды атқарады. Біріншіден, терминдер құқықтық ұғымдарды дәл және нақты атауға мүмкіндік береді. Екіншіден, терминдер құқықтық нормалардың мазмұнын бірмағыналы түрде түсіндіруге көмектеседі. Үшіншіден, терминдер құқықтық мәтіндердің логикалық құрылымын қалыптастыруға қатысады. Сонымен қатар заң терминдері құқықтық ақпаратты жүйелеуге мүмкіндік береді. Терминдердің көмегімен құқықтық ұғымдар белгілі бір логикалық жүйеде ұйымдастырылады. Бұл құқықтық нормаларды түсінуді жеңілдетеді.
Заң терминологиясының жүйелілігі заң мәтіндерінің тиімділігін арттырады. Егер заң мәтінінде терминдер жүйесіз немесе екіұшты мағынада қолданылса, құқықтық нормаларды түсіндіруде қиындықтар туындауы мүмкін. Сондықтан заң мәтіндерінде терминдерді қолдану кезінде олардың мағыналық нақтылығы ерекше назарға алынады.
Қазақстан Республикасының құқықтық жүйесінде терминологиялық бірізділік қағидаты маңызды орын алады. Бір заңнамалық акт шеңберінде бір ұғымды білдіру үшін бір ғана термин қолданылуы тиіс. Бұл заң мәтіндерінің түсінікті және құқықтық нормаларды дұрыс қолдануға мүмкіндік береді. Мысалы, Қазақстан Республикасының «Азаматтық кодексінің» 13-бабы: «Азаматтық құқық қабілеттілігі азаматтың азаматтық құқықтарға ие болу және міндеттерді атқару қабілеті болып табылады». Бұл анықтамадағы «азаматтық құқық қабілеттілігі» термині нақты құқықтық мағынада қолданылып, құқықтық ұғымның нақты мазмұнын көрсетеді. 
Сол сияқты «талап» термині ҚР Азаматтық іс жүргізу кодексінде: «Талап – бұзылған немесе даулы құқықты немесе заңды мүддені қорғау мақсатында сотқа берілген арыз».  Бұл қолданыста «талап» сөзі заң термині ретінде сот процесіндегі нақты әрекетті білдіріп, мақсаты мен формасын айқындап, нақты мағынада қолданылады.
Заң терминологиясының маңызды элементтерінің бірі - «шарт» термині де «Азаматтық кодекстің» 377-бабында: «Шарт – екі немесе бірнеше тұлғаның азаматтық құқықтары мен міндеттерін белгілеу, өзгерту немесе тоқтату туралы келісімі» деп көрсетілген. Осы анықтама шарттың құқықтық мәнін, оған қатысушылардың міндеттерін және оның заңды салдарларын нақты беріп, құқықтық қатынастардың маңызды механизмін сипаттайды.
Заң терминдерінің осындай нақты анықтамалары құқықтық мәтіндердің түсінікті болуына негіз болады. Терминдердің бірмағыналылығы құқықтық нормаларды дұрыс түсіндіруге мүмкіндік береді. Заң терминдері заң мәтіндерінің императивтік сипатын қалыптастырады. Заң мәтіндерінде жиі қолданылатын «міндетті», «тиіс», «тыйым салынады» сияқты терминдер құқықтық талаптардың міндеттілігін білдіреді. Бұл терминдер – құқықтық нормалардың орындалуын қамтамасыз ететін негізгі құралдардың бірі. Мысалы, Қазақстан Республикасының заңнамасында «тыйым салынады» тіркесі белгілі бір әрекетті жасауға толық тыйым салуды білдіреді. Мұндай терминдердің қолданылуы құқықтық нормалардың императивтік сипатын көрсетеді. Осылайша заң терминдері заң мәтіндерінің мазмұнын нақтылап қана қоймай, құқықтық коммуникацияның тиімді жүзеге асуына мүмкіндік береді. Терминдердің жүйелі қолданылуы заңгерлік дискурстың түсініктілігін арттырып, құқықтық нормалардың дұрыс қолданылуына ықпал етеді. Сондықтан қазақ заңгерлік дискурсын зерттеу барысында заң терминологиясының құрылымы мен жіктелуін қарастыру ерекше маңызды. Терминдердің жүйелі ұйымдастырылуы заңгерлік дискурстың ғылыми сипаттамасын жасауға мүмкіндік береді.
Қазақ заңгерлік дискурсында қолданылатын терминдердің қалыптасуы тілдің сөзжасам жүйесімен де тығыз байланысты. Заң терминологиясы да жалпы тілдің сөзжасам заңдылықтарына сүйене отырып дамиды. Сондықтан заң терминдерінің жасалу тәсілдерін талдау қазақ заңгерлік дискурсының терминологиялық жүйесін түсінуге мүмкіндік береді.
Терминтану ғылымында терминдердің жасалу жолдары туралы әртүрлі пікірлер бар. Кейбір зерттеушілер терминжасамды сөзжасам тәсілдерінің жиынтығы ретінде қарастырса, енді бір ғалымдар термин шығармашылығын дербес лингвистикалық құбылыс ретінде сипаттайды. Терминжасамның негізгі тәсілдеріне терминдену, қайта терминдену, калькалау және халықаралық терминдерді қабылдау жатады. Сонымен қатар морфологиялық, синтаксистік және семантикалық тәсілдер де терминжасам үдерісінде кеңінен қолданылады.
Терминжасам мәселесін зерттеген С.В. Гринев терминдердің жасалу тәсілдерін бірнеше түрге бөледі: семантикалық терминжасам, морфологиялық терминжасам, синтаксистік терминжасам, морфологиялық-синтаксистік терминжасам және терминологиялық алмасым [122]. Ал О.П. Фролова терминжасам тәсілдерін терминдену, күрделі терминдер жасау және алмасу сияқты негізгі топтарға жіктейді [123]. Бұл жіктеулердің барлығы терминологиялық жүйенің қалыптасуында тілдің әртүрлі сөзжасам механизмдері маңызды рөл атқаратынын көрсетеді.
Қазақ заңгерлік дискурсында терминдер негізінен бірнеше негізгі тәсіл арқылы жасалады: синтетикалық, аналитикалық, семантикалық және калькалау тәсілдері. Сонымен қатар кірме терминдер мен конверсия тәсілі арқылы жасалған терминдер де заң терминологиясының құрамында кездеседі.
Қазақ тілі сөзжасамының ең өнімді тәсілдерінің бірі – морфологиялық немесе синтетикалық тәсіл. Бұл тәсіл арқылы жаңа сөздер түбір сөзге сөзжасамдық жұрнақтардың жалғануы арқылы жасалады. Жалғамалы тілдерге тән бұл тәсіл жаңа терминдер жасау барысында кеңінен қолданылады. Синтетикалық тәсілдің ерекшелігі – жаңа термин екі тілдік элементтің қатысуымен жасалады: лексикалық мағынасы бар түбір сөз және сөзжасамдық жұрнақ. Мұндай тәсіл арқылы жасалған терминдер құқықтық ұғымдардың жүйелілігін сақтауға мүмкіндік береді. Қазақ заң терминологиясында жұрнақтар арқылы жасалған терминдер жиі кездеседі. Мысалы, куәгер, әкімшілік, мәлімдеме, айыпкер, қорғаншылық сияқты терминдер морфологиялық тәсіл арқылы жасалған. Мұндай терминдер құқықтық ұғымдардың мазмұнын дәл жеткізуге мүмкіндік береді және заң терминологиясының ұлттық негізде қалыптасуына ықпал етеді.
Жалпы терминжасам барысында белгілі бір сөзжасамдық үлгілердің сақталуы терминологиялық жүйенің тұрақтылығына негіз болады. Егер бір саладағы терминдер бірдей сөзжасамдық модель арқылы жасалса, бұл терминдердің жүйелілігін арттырады. Сондықтан заң терминдерін қалыптастыруда сөзжасамдық үлгілердің сақталуы маңызды талаптардың бірі. 
Қазақ тілінде жаңа терминдер жасауға мүмкіндік беретін маңызды тәсілдердің бірі – аналитикалық тәсіл. Бұл тәсіл арқылы жаңа атаулар бірнеше сөздің бірігуі немесе тіркесуі арқылы жасалады. Аналитикалық тәсіл арқылы жасалған терминдер көбіне күрделі атаулар түрінде кездеседі. Мұндай терминдер екі немесе одан да көп сөздің тіркесуі арқылы қалыптасады. Мысалы, қылмыстық жауапкершілік, сот сараптамасы, азаматтық құқық, сот төрелігі, адам құқығы сияқты терминдер аналитикалық тәсіл арқылы жасалған. Терминтану саласында мұндай құрылымдар «терминологиялық сөз тіркестері» деп аталады [119, б. 136]. Көп сыңарлы терминдердің басты ерекшелігі – олардың әрбір компоненті белгілі бір мағыналық қызмет атқарады. Мұндай құрылымдар құқықтық ұғымдарды неғұрлым дәл сипаттауға мүмкіндік береді.
Аналитикалық тәсілдің тағы бір түрі – сөздердің бірігуі арқылы жасалған терминдер. Мысалы, кепілзат, сенімхат, дереккөз, қолхат, жәрдемақы сияқты терминдер бірнеше түбір сөздердің бірігуі нәтижесінде қалыптасқан. Сонымен қатар қосарлау тәсілі арқылы жасалған терминдер де кездеседі. Мысалы, келісім-шарт, азаматтық-құқықтық жауапкершілік, әдет-ғұрып құқығы сияқты терминдер қосарланған құрылымдар арқылы жасалған.
Терминжасамның маңызды тәсілдерінің бірі – семантикалық тәсіл. Бұл тәсіл арқылы жалпы әдеби тілдегі сөздер жаңа мағынаға ие болып, арнайы термин ретінде қолданылады. Семантикалық тәсіл көбіне терминдену процесімен байланысты. Терминдену – жалпы тілдегі сөздің арнайы ғылыми ұғымды білдіру мақсатында қолданылуы. Мұндай жағдайда сөздің бастапқы мағынасы сақталғанымен, оған жаңа терминдік мағына жүктеледі. Терминологияда бұл тәсіл әртүрлі атаулармен белгілі. Кейбір зерттеушілер оны лексика-семантикалық тәсіл немесе жалпы қолданыстағы сөздердің терминге айналуы деп атайды [119, б. 583]. Мысалы, қысым сөзі бастапқыда физикалық құбылысты білдірсе, заңнамалық қолданыста «қысым көрсету» тіркесінде әлеуметтік немесе психологиялық ықпал жасау мағынасында қолданылады. Сол сияқты есеп сөзі де жалпы тілде «мөлшер» немесе «санақ» мағынасын білдірсе, заңнамалық қолданыста «айып» немесе «жауапкершілік» ұғымымен байланысты қолданыла алады.
Семантикалық тәсіл арқылы жасалған терминдердің ерекшелігі – олардың бастапқы мағынасының негізінде жаңа арнайы мағына қалыптасады. Мұндай терминдер заңгерлік дискурста жиі кездеседі.
Заң терминологиясында кең қолданылатын тәсілдердің бірі – калькалау. Калька – басқа тілдегі терминнің мағыналық немесе құрылымдық моделін пайдалана отырып, ұлттық тілде жаңа термин жасау. Ш. Құрманбайұлы калькалауды терминжасамның маңызды тәсілдерінің бірі ретінде қарастырады [119, б. 541]. Ғалым калькалау нәтижесінде қабылдаушы тілде жаңа сөз пайда болатынын және оның мағынасы бастапқы тілдегі терминнің мағынасымен сәйкес келетінін атап көрсетеді.
Калькалау бірнеше түрге бөлінеді:
– сөзжасамдық калька – шет тіліндегі терминнің құрылымын сақтай отырып аудару;
– семантикалық калька – шет тіліндегі сөздің мағынасын қабылдау;
– фразеологиялық калька – тұрақты тіркестерді сөзбе-сөз аудару.
Мысалы, әлеуметтік сақтандыру, әкімшілік юрисдикция, азаматтық заңнама, қылмыс құрбаны сияқты терминдер калькалау тәсілі арқылы жасалған.
Қазақ заң терминологиясының құрамында кірме терминдер де кеңінен кездеседі. Мұндай терминдердің басым бөлігі қазақ тіліне орыс тілі арқылы енген еуропа тілдерінің сөздерін қамтиды. Оларға латын, ағылшын, француз және неміс тілдерінен енген терминдер жатады. Мысалы, адвокат, прокурор, полиция, криминалистика, детектив сияқты терминдер заң терминологиясының халықаралық қабатын құрайды. Мұндай терминдер халықаралық құқықтық тәжірибеде кең қолданылатындықтан, ұлттық құқықтық жүйеде де сақталады.
Терминжасамда қолданылатын тағы бір тәсіл – конверсия. Конверсия – сөздің тұлғасы өзгермей, оның грамматикалық категориясының өзгеруі арқылы жаңа мағына қалыптастыру процесі. Конверсия мәселесін зерттеген ғалымдардың бірі А.Б. Салқынбай бұл құбылысты сөздің мағыналық дамуы нәтижесінде жаңа номинативтік мағына қалыптастыратын тәсіл ретінде сипаттайды [124]. Қазақ заң терминологиясында конверсия арқылы жасалған терминдер де кездеседі. Мысалы, күдікті, дәлелдеме, соттылық, қорғаншылық сияқты терминдер бастапқы сөздердің грамматикалық категориясының өзгеруі арқылы қалыптасқан. Конверсиялық тәсіл арқылы жасалған терминдердің ерекшелігі – олардың тұлғалық формасы өзгермей, жаңа құқықтық мағынаға ие болуы.
Осылайша қазақ заңгерлік дискурсында қолданылатын терминдер әртүрлі сөзжасам тәсілдері арқылы қалыптасады. Синтетикалық, аналитикалық, семантикалық, калькалау және конверсия тәсілдері заң терминологиясының қалыптасуында маңызды рөл атқарады. Бұл тәсілдердің әрқайсысы құқықтық ұғымдарды дәл және нақты атауға мүмкіндік береді. Терминдердің жүйелі түрде жасалуы заңгерлік дискурстың тиімділігін арттырып, құқықтық коммуникацияның айқындығын арттыра түседі.
Жоғарыда жүргізілген талдау қазақ заңгерлік дискурсында қолданылатын терминдердің құқықтық коммуникация жүйесіндегі ерекше маңызын айқындауға мүмкіндік береді. Заңгерлік дискурс институционалдық коммуникацияның маңызды түрлерінің бірі ретінде қоғамдық қатынастарды реттеуге бағытталған құқықтық нормалардың тілдік көрінісін қамтамасыз етеді. Мұндай дискурстың негізгі тілдік бірліктері ретінде заң терминдері ерекше орын алады. Себебі терминдер құқықтық ұғымдарды дәл атау, құқықтық нормалардың мазмұнын нақты жеткізу және құқықтық ақпаратты жүйелеу қызметін атқарады.
Заң мәтіндері құқықтық коммуникацияның негізгі формасы ретінде құқықтық нормаларды бекіту, сақтау және қоғам мүшелеріне жеткізу міндетін орындайды. Заң мәтіндерінің мазмұны құқықтық нормалардың жүйесінен тұрып, олардың тілдік құрылымы құқықтық талаптардың бірмағыналы және нақты жеткізілуіне негіз болады. Осы тұрғыдан алғанда заң мәтіндерінің тілдік ұйымдасуында терминологиялық жүйе жетекші рөл атқарады. Терминдер заң ұғымдарының мазмұнын дәл беріп, құқықтық қатынастардың субъектілері мен объектілерін, құқықтық әрекеттер мен олардың салдарын нақты сипаттауға мүмкіндік береді.
Заң терминологиясының жүйелілігі құқықтық ұғымдардың өзара байланысына негізделеді. Терминдерді жіктеу барысында олардың бірнеше негізгі топтарға бөлінетіні анықталды. Атап айтқанда, жалпы заң терминдері құқықтық жүйенің негізгі категорияларын білдірсе, салалық терминдер құқықтың белгілі бір саласына тән ұғымдарды сипаттайды. Сонымен қатар процессуалдық терминдер құқық қорғау үдерісін білдірсе, институционалдық терминдер құқықтық институттар мен мемлекеттік органдарды атау үшін қолданылады. Мұндай жіктеу заң терминологиясының құрылымдық жүйесін анықтауға мүмкіндік береді.
Қазақ заңгерлік дискурсында қолданылатын терминдердің қалыптасуында тілдің сөзжасам жүйесі маңызды рөл атқарады. Зерттеу барысында заң терминдерінің синтетикалық, аналитикалық, семантикалық, калькалау және конверсия тәсілдері арқылы жасалатыны анықталды. Бұл тәсілдер заң терминологиясының дамуына және оның ұлттық тілдік негізде қалыптасуына ықпал етеді. Заң терминологиясының қалыптасуында кірме терминдердің де белгілі бір орны бар. Халықаралық құқықтық тәжірибеде кең қолданылатын терминдер ұлттық құқықтық жүйеде де қолданыс табады. Дегенмен мұндай терминдерді ұлттық тілдің заңдылықтарына сәйкес бейімдеу заң терминологиясының дамуын көрсетеді.
Жалпы алғанда, қазақ заңгерлік дискурсында қолданылатын терминдер құқықтық коммуникацияның тиімді жүзеге асуына мүмкіндік беретін маңызды тілдік құрал. Терминдердің жүйелі қолданылуы заң мәтіндерінің мазмұнын нақты жеткізіп, құқықтық нормалардың дұрыс түсіндірілуіне негіз болады. Сондықтан заң терминологиясын ғылыми тұрғыдан зерттеу қазақ заңгерлік дискурсының тілдік ерекшеліктерін анықтауда маңызды бағыттардың бірі екендігін көрсетеді.
Осылайша, қазақ заңгерлік дискурсында қолданылатын терминдердің құрылымы мен қызметін талдау құқықтық коммуникацияның тілдік механизмдерін терең түсінуге мүмкіндік береді. Терминдердің жүйелі ұйымдасуы заңгерлік дискурстың ғылыми сипаттамасын жасауға негіз болып, құқықтық мәтіндердің мазмұнын дәл әрі бірмағыналы жеткізуге жағдай жасайды. Бұл өз кезегінде құқықтық мәдениетті қалыптастыру мен құқықтық сананы дамыту үдерісінде маңызды рөл атқарады.

Екінші бөлім бойынша тұжырым
Диссертациялық жұмыстың екінші бөлім қазақ заңгерлік дискурсының теориялық негіздерін саралауға арналған. Осы мақсатта қазақ заңгерлік дискурсының институционалдық сипаты, когнитивтік негіздері, концептілер жүйесі, прагматикалық негіздері, тілдік тұлға мәселесі жан-жақты қарастырылып, заң мәтіндерінің ерекшеліктері сараланып, терминдер жүйесі талданды. 
Қазақ заңгерлік дискурсының теориялық негіздерін қорытындылау – бұл құқықтық коммуникацияның ерекшеліктерін, мәдени, әлеуметтік және тілдік қолданыстарын кешенді түрде зерттеу. Бұл орайда келесі негізгі бағыттарды бөліп көрсетуге болады:
1. Заңгерлік дискурс ұғымы және ерекшеліктері. Заңгерлік дискурстың мәні: құқықтық қатынастарды реттейтін, қоғам мүшелеріне құқықтық нормаларды түсіндіретін және оларды қолдануды жүзеге асыратын коммуникациялық үдеріс ретінде сипатталады.
Мақсаты: заңды қоғам мүшелеріне түсіндіру, құқықтық нормаларды орындау, азаматтардың құқығын қорғау.
Ерекшеліктері: формалдылық, терминологиялық нақтылық, логикалық құрылым және нормативтілік.
2. Қазақ заңгерлік дискурсының мәдени-әлеуметтік негіздері. Ұлттық құқықтық сана: Қазақ халқының дәстүрлі құқықтық нормалары (би-шешендер институты, “Жеті Жарғы” қағидалары) қазіргі заманғы заңнамамен өзара байланыста дамып келеді.
Тілдік ерекшеліктері: Қазақ тілі заңгерлік дискурста терминологиялық база ретінде күрделене түсті. Терминдерді қазақшаландыру және олардың қолданыстағы мағынасы заң мәтіндерінде нақтылықты талап етеді.
Құқықтық коммуникацияның мәдени аспектілері: Қазақы ұғымдар мен түсініктерді құқықтық мәтіндерге енгізу құқықтық нормаларды халыққа жақындатудың тиімді құралы болып табылады.
3. Заң мәтіндері мен стилі. Мәтін түрлері: Заңнамалық актілер, сот шешімдері, құқықтық шарттар және заңгерлік кеңес беру мәтіндері.
Стильдік ерекшеліктер: Қазақ заң мәтіндері ресми-іскери стильде жазылады. Тілдің қарапайымдылығы мен құқықтық ұғымдардың түсінікті болуы маңызды.
Нормативтілік: Заңгерлік дискурста тілдің нормаға сәйкестігі құқықтық мәтіндердің дәлдігі мен бірізділігін қамтамасыз етеді.
4. Қазақ заңгерлік дискурсын дамыту мәселелері. Терминологиялық база мен құқықтық тілдің сапасын арттыру.Халықтың құқықтық сауаттылығын арттыру үшін дискурсты қарапайым тілге бейімдеу. Заңгерлік мәтіндерді аудару кезінде мағыналық сәйкестікті сақтау.
Қазақ заңгерлік дискурсы – құқықтық, тілдік және мәдени аспектілерді біріктіретін күрделі құбылыс. Оның теориялық негіздерін зерттеу құқықтық қатынастардың тиімділігін арттырып, халықтың құқықтық мәдениетін дамытуға ықпал етеді. Осыған байланысты, заманауи құқықтық коммуникацияда қазақ тілінің мәртебесін көтеру мен оның қолданылу аясын кеңейту маңызды міндет.















3 ҚАЗАҚ ЗАҢГЕРЛІК ДИСКУРСЫН ОҚЫТУ ӘДІСТЕМЕСІ 

3.1 Заңгерлік дискурсты ЖОО-да оқыту әдістемесінің психологиялық және философиялық негіздері
Жоғары оқу орындарында кәсіби бағдарлы білім беру мәселесі қазіргі жоғары білім беру үдерісінде де өзектілігін жоймай келеді. Болашақ заңгерлерді даярлаудың мүмкіндіктері мен тәсілдерін зерттеу, маманның кәсіби коммуникативті портретін қалыптастыру қазіргі лингводидактиканың, педагогикалық психологияның және кәсіби бағыттағы оқыту әдістемесінің маңызды мәселелерін қозғайды. 
Заңгерлік дискурсты меңгеру заң саласындағы әртүрлі кәсіби (азаматтық құқық заңгері, судья, прокурор және т.б.) қызмет мәселелерін ғана қамтымайды, сонымен қатар болашақ заңгер маманды кәсіби коммуникация ерекшеліктері, заңгерлік дискурстың ауызша және жазбаша жанрлары және функционалды стиль түрлерімен таныстыруды, меңгертуді қамтиды.
Кәсіби дискурс белгілі бір саладағы коммуникативтік үдерісте жүзеге асады. Болашақ заңгер маманның кәсіби дискурстағы лексикалық құзыреттілігін қалыптастыру кезінде келесі әдістемелік мүмкіндіктерді пайдалану қажет: 1) тәжірибеде арнайы терминологияны орынды пайдалану; 2) заңгерлердің сөйлеу мәдениетіндегі әртүрлі заңдық штамптар мен тұрақты тіркестерді қолдану. Мысалы: егер басқа келісім болмаса; менің қойған қолыммен және мөрмен бірге берілген; міндеттемелерді орындамау т.б.; 3) заңгер сөзінің эмоционалдылығы мен экспрессивтілігін арттыратын қыстырынды құрылымдардың әртүрлі формаларын қолдану. Бұл жағдайда мұндай формалар сендіру функциясын орындайды, сондай-ақ сөйлеушінің сыпайылығына, кез келген әрекеттің маңыздылығына баса назар аударады. Мысалы: ...ескерген дұрыс, ... бұл фактіні атап өткім келеді, ерекше маңызды т.с.с. 
Кәсіби заңгерлік дискурсты меңгертуде грамматикалық қолданысқа да назар аудару керек. Атап айтсақ: 1) күрделі сөйлемдерден тұратын синтаксистік құрылымдарды ауызша және жазбаша тілде дұрыс қолдану; 2) ырықсыз етістің грамматикалық құрылымдарын қамту; 4) модаль мәнді етістіктерді жиі қолдану. Сонымен, заңгерлік дискурстың мамандандырылған  сипатқа ие болуы заң тілінің адамдардың тиісті әлеуметтік қызметінің құрамдас бөлігі ретінде танылуына негіз болады [125]. Ендеше, заңгерлік дискурсты меңгерту барысында қолданылатын грамматикалық құрылымдар заң тіліне қажетті ресмилік, нақтылық және міндеттеушілік сипат береді. Осындай тілдік қолданыстарды еркін қолдану болашақ заңгердің кәсіби ортаға бейімделуіне және заңгер ретінде қалыптасуына негіз болады.   
Болашақ заңгердің кәсіби дискурс құзыреттілігін қалыптастыру үдерісінде арнайы дискурстың бөлігі ретінде жазбаша заң құжаттарының ерекшеліктерін зерделеу қажет. Өйткені кәсіби қызмет барысында заңгер маман заңнама мен Конституцияға жиі сілтеме жасайтыны белгілі. Бұл ерекшеліктерді заңгердің кәсіби дискурс құзыреттілігін қалыптастыратын қарым-қатынасының ерекше өлшемі ретінде қарастыруға болады. Соның негізінде алдымен заңгерлік дискурсты меңгертудің психологиялық және философиялық негіздерін анықтаймыз. 
ЖОО-да заңгерлік дискурсты оқыту әдістемесінің психологиялық және философиялық негіздері келесі тұрғыларды қамтиды: 
1. Вербалды-семантикалық деңгейді қалыптастыру. Білім алушылар заңгерлік дискурстың терминологиясын және оның өзіне тән грамматикалық құрылымдарын меңгереді. Заңгерлік дискурста қарапайым сөздердің орнына құқықтық мағынасы қатаң бекітілген терминдерді қолдану маңызды. Білім алушы дәл осы терминдерді меңгеруі керек. «Қате» ұғымының жалпы қолданыстағы мағынасы – адамның қателесуі, ал заңгерлік термин ретінде «қателік», «заңды білмеу». Білім алушы «қате» ұғымын «заңгерлік тұрғыдан заңды білмеу жауапкершіліктен босатпайды, ал келісімшарттағы қателік оны жарамсыз етуі мүмкін» деп ажырата алуы керек. Сол сияқты «Ереже» ұғымын алсақ, оның жалпы қолданыстағы мағынасы кез келген ереже болса, заңгерлік термин ретінде беретін мағынасы – құқықтық норма, «коллизия». Білім алушы: «Құқықтық норма – мінез-құлықтың жалпыға міндетті ережесі, ал заңдардағы қарама-қайшылықтар коллизия деп аталады» деп жүйелі қолданады.
Сонымен қатар заңгерлік дискурсқа тән директивті, императивті және формалды сипатты беретін арнайы грамматикалық құрылымдар бар:
1. Императивтік – бұйырушы, міндеттеуші, -у (-уі, -уы) тиіс тұлғалы сөздердің қолданылуы. Мысалы, білім алушы: «Азаматтардың құқықтары мен бостандықтары қорғалуы тиіс» немесе «Құқықбұзушылықтың алдын алу міндетті» деп мәжбүрлеу сипатын беретін етістіктерді қолданады.
2. Пассивтілік – әрекетті орындаушыдан гөрі, әрекеттің өзіне немесе нысанға баса назар аудару. Мысалы, білім алушы «айыпталушы кінәлі деп танылсын» немесе «жаза тағайындалсын» деген бұйыру мағынасын беретін бұйрық райлы етістікпен жұмыс істейді. 
3. Шарттық – құқықтық нормалардың гипотезасы – норманың  қолданылу шартын және диспозициясын – ережесін білдірсе, «санкция», яғни жауапкершілік ереже бұзылған жағдайда қолданылатын мемлекеттік мәжбүрлеу шарасын көрсетеді. Мысалы, «егер келісімшарт талаптары бұзылса, онда борышкерлерге айыппұл салынады» деген сөйлемді талдасақ, бұл сөйлемнің «егер келісімшарт талаптары бұзылса» деген бірінші бөлігі норманың «іске асырылу шартын білдірсе, «онда борышкерлерге айыппұл салынады» деген екінші бөлігі заңмен бекітілген ережені білдіреді. Ал «айыппұл салынады» деген сөз тіркесі заңды жауапкершілікті білдіреді [124, б. 57]. Осылайша, заңгерлік мәтіндердегі әрбір грамматикалық тұлға мен сөйлем құрылымы заңның нақтылығын, қатаңдығын және бірізділігін сақтауға қызмет етеді. Білім алушылар осы құрылымды меңгерген кезде, олар заң құжаттарын кәсіби деңгейде әзірлеп, заң тілінде еркін сөйлей алады. 
Жалпы алғанда, вербалды-семантикалық деңгейді меңгеру білім алушыға құқықтық ұғымдардың мағынасын дұрыс түсінуге және оны ресми, заңды тұрғыдан тиімді жеткізуге мүмкіндік береді. Бұл деңгейдің қалыптасуы заңгерлік дискурсқа толыққанды қатысудың міндетті шарты болып табылады.
2. Тезаурус деңгейін дамыту. Бұл тұрғыда білім алушылардың заңгерлік дискурсты белгілі бір коммуникативтік жағдайға сәйкес қолдану қабілеті қалыптасады. Тезаурус деңгейін дамыту және білім алушылардың заңгерлік дискурсты белгілі бір коммуникативтік жағдайға сәйкес қолдану қабілетін қалыптастыру – заңгерлік білім берудің маңызды міндеті. Бұл үдеріске синонимдерді, тұрақты тіркестерді және арнайы терминдерді орынды қолдану дағдысы кіреді. 
Заңгерлік дискурс – бұл тек терминдер жиынтығы емес, ол белгілі бір мақсатқа жету барысында дәлелдеу, түсіндіру, айыптау, ақтау үшін тілді құқықтық нормаларға сәйкес  қолдану. Мысалы, коммуникативтік жағдайға сәйкес синонимдердің қолданылуын түсіндіру үшін, заңгерлердің «кінәлі» ұғымын түрлі коммуникативтік жағдайда қолданылатынын қарастырайық: Сот отырысы кезінде судьяның үкімді оқу барысында қолданатын «кінәлі» ұғымы – қылмыстық іс бойынша айыптың ресми дәлелденгенін білдіретін заңды термин. Ал Азаматтық іс бойынша келісімшартты бұзу немесе зиян келтіруге байланысты «кінәлі» ұғымының орнына «жауапты» ұғымы қолданылып,  азаматтық құқықтағы заңдық міндеттемені немесе өтемақы төлеу жауапкершілігін білдіреді. Сол сияқты құқық қорғау органдарының құжаттамасында «кінәлі» ұғымының орнына қолданылған «құқықбұзушы»  ұғымы – қылмыс жасаған адамға қатысты жалпы термин. Ал адамның іс-әрекетіндегі кінәнің дәрежесін талқылау барысында «кінәлі» ұғымының орнына қолданылған «айыпты» ұғымы – кінәнің моральдық немесе құқықтық дәрежесін көрсететін сөз. Сонымен, заңгердің «кінәлі» ұғымының синонимдері «жауапты», «құқықбұзушы», «айыпты» ұғымдарын қолданып,  бір ойды әртүрлі тәсілмен жеткізуі заңгерлік пікірталастарда, айтыста, келіссөздерде немесе медиацияда маңызды саналады. Білім алушылардың тезаурус деңгейін дамыту үшін заң саласындағы үкім – шешім, тоқтату – бас тарту, заң – құқық сияқты синонимдер мен нақты контекстегі арнайы терминдерді үйрету маңызды. 
3. Уәждемелік деңгейді қалыптастыру. Білім алушылар кәсіби дискурстық қарым-қатынас кезінде мақсаттар мен міндеттер қою және тұлғалармен тиімді қарым-қатынас жасау үшін қажет лингвистикалық және экстралингвистикалық құралдарды тиімді пайдалануды меңгереді. Заңгерлік тәжірибеде уәждемелік деңгей – бұл заңгер көмегіне жүгінген адамның сеніміне ие болу, қарсы тарапты келіссөзге итермелеу немесе сотты өз ұстанымының дұрыстығына сендіру сияқты әрекетке түрткі болу қабілеті. Мысалы, екі компания арасындағы дау туралы коммуникативтік жағдаятқа назар аударайық. Келісімшартқа отырған екі тараптың бірі «А» тарабы келісімшартты бұзғаны үшін айыппұл төлеуге міндетті болса да, төлеуден бас тартады. Екі компания арасында келісімшарт дауы туындайды. Бірінші тараптың мүддесін қорғау мақсатында заңгер «А» тарабының заңды өкілін айыппұлдың бір бөлігін төлеп, істі сотқа жеткізбей өзара шешудің екі жаққа да тиімді екенін айтып көндіруі керек. Бұл жағдаятқа қатысушылар заңгер мен «А» тарабының заңды өкілі арасындағы уәждемелік дискурстың қолданылуына назар аударайық. Заңгер  мәселенің басты мәнін айқындау үшін: «Біздің негізгі мақсатымыз – туындаған  дауды  сотқа бармай, өзара бейбіт келісіммен шешу. Сотқа барсақ, Сіз айыппұлды 100%  және сот шығындарын төлейсіз. Егер өзара келісіп шешсек, Сіз осы соманың жартысын ғана төлейтін боласыз» деп, «А» тарабының заңды өкіліне баламалы шығындарды көрсету арқылы оның уәждемесін «шығынды азайтуға» ауыстыруға тырысады. Бұл жерде заңгер мақсат қою құралын қолданып уәждемені нақтылайды. Заңгер: «Мен сізге компанияларыңыздың позициясы заңды тұрғыдан әлсіз екенін айқын дәлелдей аламын. Біздің тәжірибемізде мұндай істер әрқашан біздің пайдамызға шешілген», - деп даудың ауырлығын кәсіби тілмен сипаттау арқылы «А» тарабының заңды өкілінің ақыл-ойына әсер ету үшін заң терминдерін сенімділікпен қолданып,  сендіру тілін пайдаланып, өз уәждемесін дәлелдейді. Заңгер дауысын жұмсартып «А» тарабының заңды өкіліне: «Мен сіздің ашуыңызды түсінемін. Бірақ бұл – күрделі жағдайды тиімді шешудің жалғыз жолы» - деп, түсіністік таныту арқылы «А» тарабының заңды өкілінің эмоционалдық кедергісін жою және оны ұсынылған шешімді қабылдауға ынталандыру үшін бет-әлпет, дауыс тоны, ишарат, яғни экстралингвистикалық, эмпатиялық қарым-қатынас құралдарын пайдаланып өз уәждемесіне көндіруге тырысады. Мұндай жағдаяттық тапсырмаларды орындау білім алушылардың уәждемелік деңгейін қалыптастырып, келесі қабілеттерін дамытуға ықпал етеді:
1. Мақсатты нақтылау қабілеті:  Заңгер «мәселені шешу» деген жалпы мақсатты «шығынды 50 пайызға азайту» деген нақты, өлшенетін міндетке ауыстырды. Бұл – заңгер көмегіне жүгінген адамды әрекет етуге уәждейтін басты лингвистикалық қадам.
2. Экстралингвистикалық қабілеті: Заңгер тек заң нормаларына сүйеніп қана қоймай, «ашуыңызды түсінемін» деп, «А» тарабының заңды өкілінің эмоциясын мойындады. Бұл экстралингвистикалық амал сенімді қарым-қатынас орнатып, кәсіби ұсынысты қабылдауға деген ішкі уәждемені күшейтеді.
Қорыта келе, уәждемелік деңгейді қалыптастыру болашақ заңгерлердің кәсіби дискурс кезінде не істеу керектігін және оны қалай істеу керектігін білуіне негізделген. Бұл әдістер білім алушыны кәсіби дискурс кезінде қарым-қатынастың сөз, дене тілі, визуалды материал сияқты құралдарды  қолдану арқылы қажетті шешімге уәждеуді үйретеді [126]. 
Қазақ заңгерлік дискурсын оқыту әдістемесінің философиялық негіздері мемлекеттің тарихи дамуы және онда қабылданған құқықтық жүйенің сипаттамаларымен анықталады. Бұл негіздер құқық тілін оқыту үдерісіне идеологиялық, мәдени-танымдық және құндылықтық бағыт береді. Қазақстанның құқықтық және тарихи дамуына сүйенсек, философиялық негіздерді басты үш бағытта қарастыруға болады:
1. Тарихи-риторикалық негіз, яғни билер дәстүрінің философиясы. Қазақ заң ғылымы мен сөйлеу мәдениетінің тамыры өте тереңнен, яғни ежелгі әдет-ғұрып заңдары мен билер сотынан бастау алады. Ол замандағы заңгерлердің басты мақсаты тек жазалау емес, туындаған дауды әділ шешіп, араздасқан екі тарапты бітімге келтіру болған. Қазақ заңгерлік дискурсының қалыптасуына «Жеті Жарғы», «Қасым ханның Қасқа жолы» сияқты дала заңдары негіз болып, билер шешендік өнерді шебер қолдана отырып, дауды сөзбен шешкен және дауласқан екі жақты татуластыру арқылы қоғамдағы бірлікті сақтаған. Ал оқыту үдерісінде болашақ заңгерлерді тек заңды, нормаларды білетін маман ретінде емес, қоғамда туындаған дауларды шешуші, шешен тұлға ретінде қалыптастыру керек. Ол үшін дискурс мазмұнында ел бірлігін сақтауға, адамгершілік қасиеттерді жоғары қоятын ережелер басым болу қажет. Білім алушыны «Заңгер мәселені тек қатаң норма бойынша шешпей, моральдық және қоғамдық келісімді сақтау үшін адамгершілік жолмен шешкені дұрыс па?» - деген сұрақ төңірегінде өз ойларымен бөлісіп, пікір айтуға дағдыландырған дұрыс. 
2. Кеңестік кезеңнен кейінгі кезеңдегі құқықтық жүйенің сипаты, яғни позитивтік-кодификациялық негіз. Бұл кезеңде құқық тек мемлекеттік билік қабылдаған жазбаша нормалар арқылы ғана өмір сүріп, басты талап формалдылық пен объективтілік болды. Заңгерлік дискурс имплицитсіз, яғни жасырын мағынасыз, тек эксплицитті айқын, ашық ақпаратқа негізделуі тиіс. Ал оқыту үдерісінде заңның тілдегі бір ғана мағынада қолданылуын қамтамасыз етіп, үкім, шағым, қаулы сияқты заң құжаттарының қатаң құрылымы мен стилін сақтауға үйрету, кәсіби тілдегі артық эмоциядан және субъективті бағалаудан аулақ болуға дағдыландыру керек. Болашақ заңгерлерді «Заңгер жазбаша құжаттар мен ресми сөйлеуде заңдылық пен нақтылықты қалай қатаң сақтай алады?» - деген сұрақ төңірегінде пікір алмасуға дағдыландыру қажет. 
3.  Мемлекеттік дамудың қазіргі кезеңі, яғни гуманистік-конституциялық негіз. Бұл негіз Тәуелсіз Қазақстанның Конституциясында бекітілген және халықаралық құқықтық қағидаттармен интеграцияға бағытталған. Бұл кезеңнің философиялық өзегі – Адам, оның өмірі мен бостандығы ең жоғарғы құндылық. Білім беру үдерісінде заңгерлік іс-әрекетті әрқашан адамның мүддесінен бастауды үйрету; заңгер көмегіне жүгінген адаммен қарым-қатынаста әдепті сақтау және дискурсты әлеуметтік әділдікке бағыттау; сот процесінде заңды нормаларды адамға қарсы емес, адамды қорғау үшін қолдануға дағдыландыру керек. Болашақ заңгерлерге «Заңгер формалды заңдылықты сақтай отырып, адамгершілік пен гуманистік құндылықтарды қалай қорғай алады?» - деген сұрақ төңірегінде пікір алмасу үшін түрлі жағдаяттық тапсырмалар беру керек. Мысалы, Формалды заңдылық: Адам банктен алған несиесін төлей алмады. Заң бойынша кепілге қойылған үйі сот шешімімен сатылып, қарыз өтелуі керек. Адамгершілік құндылық: Бұл үй – несие алған адамның және оның кәмелетке толмаған балаларының жалғыз баспанасы. Заңның қатаң орындалуы отбасын көшеде қалдырады – гуманистік дағдарыс. Осындай жағдайда заңгердің әрекеті қандай болу  керектігін талқылап, пікір алмасып, өз ойларын дәлелдей алуға дағдыландыру керек.
Жалпы, қазақ заңгерлік дискурсын оқытудың философиялық негіздері – бұл тарихи шешендікті және заңдылықтың қатаңдығын адамгершілікпен біріктіруді талап ететін үштік синтез философиясы. Оқыту әдістемесі осы үш бағытты бірдей алып жүру қажет. 
Жоғары оқу орындарында білім алушыларға заңгерлік дискурсты психологиялық тұрғыда оқытудың мақсаты білім алушының әлеуметтік кеңістікте тілдік материалдарды игеруінің нәтижесінде еркін тілдесе білуіне ықпал етуді көздейді. Осының нәтижесінде білім алушының заңгерлік дискурсты меңгеру деңгейі артып, кәсіби қазақ тіліндегі қатысымдық белсенділігі жаңа сапалық сатыға көтеріледі. Мұндағы оқу-танымдық әрекеттің мазмұндық құрылымы білім алушының когнитивтік-интеллектуалдық дамуы, кәсіби-этикалық мінез-құлық модельдерінің қалыптасуы, кәсіби бағыттағы аналитикалық-синтетикалық әлеуеттің нығаюы және психикалық үдерістермен сабақтасқан тілдік дағдылардың кешенді жүйеленуі сияқты өзара байланысты компоненттерді қамтиды. 
Заңгерлік дискурсты оқытудың психологиялық тұрғысында оқу-танымдық әрекеттің бірлігін негіздейтін білім беруші мен білім алушының тең дәрежедегі қатынасы басымдыққа ие болады. Білім алушының оқу-танымдық әрекеттегі белсенділігі тұлға дамуына қатысты категориялардың өзара байланысы мен тұрақты дамуына ықпал етеді. Бұл ретте білім алушылардың әрқайсысының жеке тұлғалық болмысына ерекше көңіл бөлу қажет. Соның негізінде білім алушылардың бір-бірімен еркін тілдесе алу әрекеті арқылы қажетті материалды сенімді түрде игеріп, сөйлеу дағдысының қалыптасуына ықпал етеді. Қазіргі психология ғылымында тұлғаның шығармашылық әлеуетінің болу қажеттігі өзекті мәселелер қатарынан орын алады. Шығармашылық әлеуетке дара тұлғаның өзіндік ерекшелігін көрсететін ойлау мәнері, шешім қабылдай білуі, өз-өзіне деген сенімділігі, сөйлеу дағдысының қалыптасуы секілді мәселелерді жатқызуға болады. Жеке тұлғаның шығармашылық әлеуеті, психо-физиологиялық ерекшеліктері мен генетикалық болмысы, яғни адамның ішкі қасиеттері мен сыртқы факторлар үйлесімі шығармашылық үдерісте өзара әрекеттесіп, тұлғаның жаңа сапалық деңгейге көтерілуіне ықпал етеді. 
Заңгерлік дискурсты меңгертуде, жаңа технологиялар арқылы түрлі бағдарлама жасап, білім алушының тілді кәсіби тұрғыда меңгеруге қызығушылығын арттыруға болады. Мысалы, виртуалды сот ойыны симуляторы (Virtual Moot Court) – білім алушылардың сот отырысын виртуалды шындық (VR) немесе кеңейтілген шындық (AR) арқылы имитациялайтын платформа. Кейіпкерлерді жасанды интеллект (ЖИ) арқылы басқару құралын пайдаланып, рөлдік ойын арқылы тілдік дағдыларын дамыту үшін білім алушы прокурор немесе қорғаушы, ЖИ судья, қарсы адвокат немесе куәгер рөлін атқарады. ЖИ-судья білім алушының сөзіндегі заңдық дәлдікті және риторикалық тиімділікті талдап, нақты уақытта сұрақтар қояды. Білім алушы ЖИ-судьяның күтпеген, кәсіби дискурсқа негізделген сұрақтарына жылдам әрі дәл жауап беруі керек. Бұл кез келген жағдайда тез ойлануға және терминдерді дұрыс қолдануға үйретіп, кәсіби тілді үйренуге деген қызығушылығын дамытады. 
Сондай-ақ дискурстық кері байланыс модулі арқылы дыбыстық талдау жасауға болады. Бағдарлама білім алушының сөйлеу тонын, жылдамдығын және кәсіби терминдерді дұрыс қолдануын бағалайды. Мысалы, «айыпты» ұғымының орнына «кінәлі» деген синонимді қолданғанын айқын көрсетеді. 
Әдістеме ғылымында сөйлеуші адамды зерттеуге басымдықтың артуын соңғы уақыттағы сөйлеу дағдысы, ойлау мәнері, танымдық әрекет, психикалық ерекшелік, қарым-қатынас жасау актілеріндегі өзгерістермен байланыстыруға болады. Мұндағы ғылыми бағыттың туындауын Б.Д. Парыгин ұсынған тұлғаның жекелік қасиеті (персонификация личности) теориясымен [127] сабақтастыруға болады Ал тұлғаның даралық болмысын дербес өзіне ғана тән жаратылысы, сөйлеу дағдысы, өмірлік ұстанымы, жүріс-тұрыс стилі, қайталанбас қасиеттері құрайды. Тұлғаның даралық-субъективті қасиеттері – бұл жеке тұлғаның рухани баюын, өзіндік санасының ілгерілеуін және ішкі әлеуетінің кеңеюін қамтитын кешенді әрі тұтас даму үдерісі. Ол тұлғаның қоршаған ортаны тануға деген сұраныс пен өзіндік сананың трансформациясы, рухани өзара іс-әрекет, өзара түсіністік пен әлеуметтік мойындалуға ұмтылыс және өзін-өзі таныту, кәсіби тұрғыда беделге ие болу және шығармашылық өзін-өзі дамыту сияқты функционалдық қажеттіліктер арқылы айқындалады. 
Тұлғаның қалыптасуы оның әлеуметтік байланыстар жүйесіне енуімен және қоғамдық нормаларды меңгеруімен тікелей сабақтас. Демек, тұлғаның жекелік болмысы екі өзара байланысты аспектіні қамтиды: әлеуметтік ортаға адаптациялану және субъектінің дербес, қайталанбас сипатын сақтауы. Бұл үдерістің екі жағы диалектикалық өзара іс-әрекетте болып, тұлғаның әлеуметтік және жеке тұлғалық деңгейлерінің үйлесімді дамуын айқындайды.
Тілді кәсіби маманның зерттеу нысаны ретінде меңгертуде, білім алушылардың жеке тұлға ретіндегі мінезіне, ұлттық, психологиялық, жас ерекшелігіне, тұлғалық сапасына көңіл аударылады. Заң мамандығын таңдаған білім алушылардың жақсы дамыған ерік-жігері және асқан жауапкершілік сезімі болуы қажет, себебі ол адам тағдырына жауапты, егер ол қателессе, зардабы қатты болады. Бұл салада ұтқыр аналитикалық ақыл, жақсы есте сақтау қабілеті, түрлі жайларды және деректерді салыстыра білу, себеп-салдар байланыстарын айқындай білуі қажет. Жұмыс істеуге зейінді жұмылдыру, оны тез ауыстыра білу, орнықтылық, зейінділік, көп жағдайда ықтияттылық қажет. Заңгер ынталы, жігерлі, кейде қайсар, эмоциялық тұрақтылық және күйзеліске төзімді болу керек. Болашақ заңгерлердің кәсіби қызметінің педагогикалық-психологиялық ерекшеліктерін талдау барысында олардың даярлығын жетілдіру жеке тұлғаның өзін-өзі көрсете білу және алған білімін іс жүзінде жүзеге асыра алу дәрежесімен өлшенеді. Бұдан шығатын қорытынды: болашақ заңгерлердің кәсіби ақпараттық-технологиялық даярлығын жетілдіру өз кезегінде заңгерлердің кәсіби мамандығынан туындайтын ұйымдастырушылық, зерттеушілік және әлеуметтік-коммуникативтік компоненттерді құрайды. Осының барлығы заңгерлік дискурсты оқыта отырып, сөйлеу дағдыларын қалыптастыру арқылы шешімін табады 
Болашақ  заңгердің кәсіби коммуникативті дискурстық  құзыреттілігін қалыптастыру қажетті әдістемелік әрекеттер арқылы жүзеге асырылады. Әдістемелік іс-әрекет шеңберінде жұптық немесе топтық оқыту формаларын ұйымдастыру білім алушылардың индивидуалды-психологиялық ерекшеліктерін ескеруге негізделеді. Мұндай тәсіл оқу процесінің сапалық көрсеткіштерін арттырып қана қоймай, тұлғаның кәсіби-психикалық тұрғыдан қалыптасуына тікелей ықпал етеді. Заңгерлік дискурстың күрделі табиғатын ескерсек, когнитивтік үдерістердің заңдылықтарына сүйену – оқытудың тиімділігін айқындайтын іргелі фактор. Оқыту тәжірибесі дәлелдегендей, жүйесіз немесе стихиялы (интуитивті) білім беру үдерісі кәсіби құзыреттілікті қалыптастыруда нәтижелі бола алмайды. Болашақ заңгерлердің проблемалық жағдаяттарды шешу және өз ұстанымын дәлелдеу барысындағы қатысымдық іс-әрекеті практикалық сабақтарда жүйелі-функционалдық сипат алады. Мәселен, заңгерлік дискурстың когнитивтік-семантикалық табиғатына негізделген «сын тұрғысынан ойлау» технологиясын қолдану білім алушыларды өзге субъектілердің концептуалды пайымдауларына рефлексия жасауға, коммуникативтік толеранттылық танытуға және вербалды реакцияның жеделдігі мен дәлелдердің логикалық ұтымдылығын арттыруға дағдыландырады. Заңгерлік дискурстың когнитивтік-семантикалық сипаты – бұл құқықтық концептілердің адам санасында қалай қалыптасқаны және тілдік мағынаға қалай енгені туралы білім. Сын тұрғысынан ойлау технологиясы осы күрделі ұғымдарды талдау арқылы білім алушының төзімділік таныту, ұтымды ойлау және шебер тұжырымдау дағдыларын дамытады. Мысалы, ҚР Қылмыстық кодексінің 32-бабында көрсетілген «қажетті қорғану шегінен асу» ұғымын талдау арқылы білім алушының сыни тұрғыдан ойлауын қалай дамытуға болатынын қарастырайық.
Коммуникативтік жағдай: Сот отырысы туралы жағдаяттық тапсырма.
Қарастырылатын мәселе: Сотталушы А. есімді азамат өзіне шабуыл жасаған Б. есімді азаматқа жауап ретінде тым ауыр дене жарақатын салды, шабуыл тоқтағаннан кейін де соққы беруді жалғастырды.
Білім алушының мақсаты: Осы іс-әрекетті заңнама тұрғысынан дұрыс тұжырымдау.
Білім алушылардың сыни тұрғыдан ойлау дағдысын арттыру арқылы оларды өзгелердің пікірін тыңдауға, төзімділік танытуға дағдыландыруға болады. Мысалы, прокурор рөліндегі білім алушының «Қорғану болды, бірақ шектен асты» немесе «Бұл мүлдем қорғану емес, қасақана әрекет» деген пікірін естігенде айыпкер рөліндегі білім алушы «шектен асу» ұғымының түрлі семантикалық интерпретациясын қабылдап, ашуланбай тыңдайды. Сол сияқты А. есімді азамат жасаған іс-әрекеттің шектен асқанын дәлелдеу үшін сот төрағасы рөліндегі білім алушы «Шабуыл қай кезде тоқтады?», «Қауіп қай уақытта жойылды?» деген сұрақтар қоя отырып, А. есімді азаматтың қорғану үшін жасаған іс-әрекетінің уақыт шектеуін анықтауға тырысады. «Шабуыл» және «қажеттілік» концептілерінің арасындағы логикалық байланысты түсініп, ойын ұтымды жеткізуге тырысады. Ал прокурор рөліндегі білім алушының «Бұл – ауыр қылмыс» деген шешіміне қорғаушы рөліндегі білім алушы «Жоқ, бұл – қорғану үшін жасалған артықшылықты құрамды қылмыс, себебі бұл іс-әрекетті жасауға заңды негіз, яғни қорғану болды, сондықтан жаза жеңілірек болуы керек» деп жылдам жауап береді. Бұл жерде қорғаушы рөліндегі білім алушы бір ұғымды екінші ұғыммен жылдам салыстыру арқылы өз шешімін айтып, шебер әрі жылдам ойлауға дағдыланады. Осылайша, сыни тұрғыдан ойлау технологиясы заңгерлік дискурстың когнитивтік-семантикалық сипатын терең талдау арқылы білім алушының кәсіби шеберлігін арттырады.
Заңгерлік дискурсты оқыту тілдің таным табиғатымен, халық дүниетанымымен, когнитивтік сана деңгейлерімен тікелей және жанама түрде байланысты болғандықтан, білім алушының сана және ойлау дағдысын қалыптастырады [126, б. 281]. Құқық қорғау саласы бағытындағы заңгер мамандығы бойынша білім алушылардың маман, қоғамның жоғары білімді тұлғасы ретінде қалыптасуы белгілі бір психологиялық шарттарға негізделеді. Осы орайда ЖОО-да білім беру үдерісіндегі басты психологиялық шарттарға мыналарды жатқызуға болады:
– оқытушының іс-әрекеті, қарым-қатынасы, тұлғалық болмысы болашақ заңгер мамандардың тілдік қарым-қатынас жасай алу қабілетін ізгілендіруге бағытталуы тиіс; 
– психологиялық даму идеяларын анықтауда, оларды тәжірибе жүзінде іске асыруда жоғары мектепте кәсіби білім берудің жалпы талаптарымен қоса, білім алушылардың тұлғалық, этнопсихологиялық ерекшеліктері, бейінді жақтары, субъектілік мүмкіндіктері ескерілуі қажет;
– жоғары мектептегі оқу-тәрбие үдерісінде бірлескен іс-әрекетті жүзеге асыру керек; 
– білім беру үдерісі «субъект-субъект» негізіндегі қарым-қатынасты өзекті етуі және дамытуы тиіс;
– жоғары мектептегі білім алушылардың тұлға және маман ретінде үздіксіз дамуына бағдарлану топтық және жеке-дара психологиялық технологияларға тіректелуі қажет [128]. Аталған психологиялық шарттар заңгерлік дискурсты меңгертуде де басшылыққа алынады. Мәселен, заңгерлік дискурсты қатысымдық тұрғыдан меңгертуде тілдік материал құқық қорғау органдарында болатын күнделікті тілдік жағдаятта, қарым-қатынаста сарапталады. Бұл өз кезегінде білім алушының тұлғалық дамуына, сол арқылы өз бетінше қалыптасуына жеткізетін амал бола отырып, өмірде болатын жағдаяттарды ой елегінен өткізіп, анализ және синтездік ой үдерісінің дағдылы түрде жүйеленуіне әсер етеді. Заңгерлік дискурсты оқыту арқылы сөйлеу дағдыларын қалыптастыру білім алушының тілдік материалды игере отырып ойлау еркіндігі мен іздену, шешім қабылдау дағдыларын қалыптастыруға ықпал етеді. Ал қалыптасқан дағдылар білім алушы, болашақ заңгер маманның тұлғалық қалыптасуына да негіз болады. 
Педагогиканың даму тарихы, негізгі бағыттары мен тұжырымдары философиялық болмысты танудан бастау алады. Кез келген ғылым саласына қатысты білім мазмұнын игертуде философиялық тұжырымдар мен парадигмаларға сүйену ғылымаралық интеграция, философиялық танымдағы болмыстың бүтіндігін тануға байланысты. XXІ ғасырдағы білім беру құндылықтары мен көзқарасына жаңашыл философиялық пайыммен қарағанда, білім алушының білімге құштарлығы мен ғылыми ізденімпаздығы маңызды ресурстар санатына жатады. Философия ғылымы әр заманның ғылыми-техникалық ілгерілеуінің бағыт-бағдарына сәйкес түрлі бағыттарда дамығанымен, оның ең басты мәселесі – адам, адамның адамдық көрсеткіші – тіл. Философияның басты мәселесі адам болса, сол адамның адамдық қасиеті оның зияткерлік мүмкіндігі мен әлеуметтік сипатына негізделеді. Жоғары оқу орнындағы кәсіби қазақ тілінде  заңгерлік дискурсты оқыту да ең алдымен философиялық тұжырымдарға негізделеді. 
Қазіргі студент, ертеңгі маманның жеке тұлға ретінде қалыптасуы өзі өмір сүретін, қызмет ететін ортамен байланысты болғандықтан, оны дұрыс қалыптастырып, дамыту үшін түрлі қырынан қарастыру қажет. Бұл – педагогикалық антропологияның басым бағыттарының бірі. Философиялық термин ретінде: «антропоцентризм» грек тілінен аударғанда адам жəне орталық деген ұғымды білдіреді. Ендеше, антропоцентризм – адамды ғаламның орталығы ретінде танытатын, дүниедегі болып жатқан үдерістердің мақсатын адам факторымен байланыстыратын ғылыми бағыт. Көптеген философтар осы дүниетанымнан бастау алып, философияның басты мəселесі адам деп санайды. Адамның табиғатын, мəнін, мақсатын түсіну арқылы ғана біз көптеген басқа философиялық мəселелерді, олардың қаншама ғасырлар бойы жинақталғанына қарамай, түсіне аламыз»,– деп түсіндіреді [128, с. 280]. Тіл – халықпен, қоғаммен, əлеуметтік ортамен, сол халықтың бүтін болмысымен, сан ғасырлық бай тарихымен, терең ой-танымымен ұрпақтан-ұрпаққа берілетін рухани құндылықтар қоры. Осы тұрғыда А. Байтұрсынұлы: «Тіл – құрал. Құрал болғанда толып жатқан есепсіз бөлшектері бар, ол бөлшектері түрлі жағымен қиысатын толып жатқан қырлы, тетіктері есепсіз көп бір өте үлкен машина секілді құрал. Қандай құрал болса да, оның жұмсаушысы екі түрлі болмақ. Біреуі – құралдың ішкі-тысқы бөлшектерінің бəрін біліп, олар қалай бір-біріне үйлесіп, үйлескенінен шығатын тетіктер бір-біріне қалай жалғасып, қалай қызмет ететіндігін біліп отырып жұмсаушы. Екіншісі – олардың бəрін білмей-ақ құралдың жұмсауға керегі бар тысқы бөлшектері мен тетіктерін көріп, жұмсау əдісін үйреніп алған жұмсаушы. Ішкі бөлшектері мен тетіктерін бұл таныс құралды жұмсап жүріп, онымен көп істес болып барып, тəжірибе арқылы таниды. Солай танығаннан кейін ананың да мынаның да құрал жұмсауы, оны тануы бірдей сияқты болып шығады. Бірақ асылында олай болмайды...» – дейді [129]. Зерттеу нысанына алынған болашақ маманның кəсіби қарым қатынас-дағдысын дамытудағы тілдік коммуникация ғалым айтып отырған мəселемен толық үндеседі. Аудиторияда отырған білім алушы болашақ кəсіби маман. Болашақ маманың тілдік білімі, тілдің қалыптасқан нормаларын білуі, қолдануы тура осы тұжырымдағыдай екені белгілі. 
Болашақ заңгерлерге қазақ тілін кәсіби дискурс арқылы оқытуда, білім алушылардың кəсіби қарым-қатынас дағдысын арттырудың философиялық өлшемдерін саралауда белгілі философ Аристотельдің іліміне сүйенеміз.  Себебі Аристотель қарым-қатынас үдерісі, сөз өнері және шешендік өнер табиғатының нақты үш компоненті туралы айта келіп, сөйлеудің үш элементтен, яғни шешеннің өзі, сөйлейтін тақырыбы жəне сөйлесетін адамнан тұратынын анықтады, осы үш компоненттің ең алғашқы формуласын жасап, былайша өрнектеді: «Шешен – Сөйлеу – Аудитория» [130]. Тіл мен логиканың бірлігін ерте заманда-ақ негіздеген Әл-Фараби еңбектері болашақ мамандардың кәсіби тұлғасын қалыптастыруда іргелі рөл атқарады. Ғалым білім беру мен ақпаратты баяндау барысында тіл білімін бірінші кезекке шығарып, оны дұрыс ойлау (логика) және дұрыс сөйлеу (грамматика) заңдылықтарымен тығыз байланыста талдайды да, грамматика тілдік құрылымды, ал логика мазмұндық жүйелікті реттейтінін салыстырмалы түрде түсіндіреді. «Əлеуметтік трактаттарында» адамның жетілуі жөнінде «бақыт» деген сөздің баламасын «мақсат» деп анықтайды. Ол өз еңбектерінде адамның жетілуіндегі ақыл-ой мен білімнің рөлі маңызды екенін айтады: «Ақыл-парасаттың қызметі қалай болса солай беталды жүргізілмеуге тиіс, онда мақсаттылық сипат болуы тиіс» [131]. Əл-Фараби адамның мақсатқа жетуге мүмкіндік беретін үш түрлі табиғи қабілетін атайды: «а) ерекше жасалған дене құрылысы; ə) жан құмарлықтары; б) ой-парасаты. Олардың əрқайсысын дұрыс жолға бағыттап, тəрбиелеп, терісін жөнге салып, дұрысын дамытып, сол арқылы адамның мінез-құлқы мен ақыл-парасаты оларды саналы түрде үнемі дұрыс нəтиже туғызатын дəрежеге көтеруге көңіл бөлсе, адамның дамуы да оң жолда болады. Мұндай нəтижеге жету үшін, біріншіден, оған əр адамның өзі мүдделі болу керек те, екіншіден, ол арнайы мақсат қойылып үйретілуі қажет» [131, б. 215]. Əл-Фараби атап өткен адам бойындағы осы табиғи қабілеттердің болашақ маманның кəсіби қарым-қатынас дағдысын дамытуда маңызы зор. 
Философия тарихында ғана емес, жалпы адамзаттың даму тарихында жаңа дəуір, жаңа технологияның дами бастауы, яғни технологиялық прогрестің келуі, адамдар арасындағы қарым-қатынас түрлерін де, формаларын да өзгертті. Бұл барлық салаға дерлік көптеген түбегейлі өзгерістер мен жаңалықтар енгізді. Адамдар арасындағы қарым-қатынас, коммуникация кеңістік пен уақытта жаңаша сипатқа көшті. Осылайша қоғамның, заманның өзгеруімен қатар адамдар арасындағы қарым-қатынас та өзгеріп, қарқынды дамуда. Қазіргі уақытта бұл даму ғаламдану үдерісіне ұласып, Адам – Қоғам – Технология үштігіне айналды. Дамудың мұндай үдерісінің тілдегі сипатын Қ. Жұбановтың мына пікірінен аңғаруға болады: «Адам баласының табиғатында əуелі сөзді біліп алып, өзін кейіннен білу қасиеті бар. Ежелгі дəуір адамдарының алдымен өзінен басқа заттарға ат қоятыны, өзін сол басқаларға ұқсата айтатыны өз басын кіші дүние деп біліп, оны ана үлкен дүниеге ұқсатуынан болған. Осы таным тілге де əсер еткен...» [132], Тілдің жалпыадамзаттық таным тұрғысындағы рөлін С. Аманжолов: «Тіл – қоғамдық қатынас құралы, тап құралы деумен оның маңызын бітіре қойғамыз жоқ. Мұның ең маңызды жағы оның дүние тану құралы болатындығында», - деп көрсетеді [133]. Тілдің коммуникативтік функциясы бүкіл адамзат тарихында əртүрлі аспектіде қарастырылып, ғылыми тұрғыдан жан-жақты негізделеді. Қазіргі лингвистикалық парадигмада тілді оның коммуникативтік-функционалдық тұтастығында қарастыру ғылыми ортаның ерекше қызығушылығын тудыруда. Бұл бағыт тілдің адамзат іс-әрекетінің барлық саласын реттеуші негізгі құрылым ретіндегі әлеуетін айқындап, оның кәсіби қарым-қатынастағы прагматикалық қасиеттерін жандандыруға мүмкіндік береді. Бүгінгі таңда тілдің қатысымдық қызметі тар шеңбердегі лингвистикалық мәселе болудан қалып, антропаөзектілік тұрғыдан адам өмірінің барлық деңгейіндегі өзекті әлеуметтік-мәдени факторға айналды. Қазіргі нарықтық қатынастар жағдайында коммуникативтік байланыс адамдардың өзара түсіністігін орнатып, ортақ мақсатқа қол жеткізудің негізгі тетігі ретінде маңызды рөл атқадары. 
Саяси философияның көрнекті өкілі Томас Гоббс тілдің танымдық  табиғатын түсіндіре келе, сөйлеудің негізгі қызметін ментальды ойларды вербальды символға көшіру деп анықтап, сөйлеудің қолданыстық төрт бағытын жіктейді де, бірінші кезекке ойды тіркеу яғни фиксациялау қызметін қояды. Оның пайымдауынша, адам когнитивтік деңгейде өткен немесе қазіргі құбылыстардың себеп-салдарлық байланысын айқындау арқылы ойды жүйелейді, бұл әрине сөйлеу өнерінің іргетасын қалайды. Екінші кезекте, жинақталған білім мен тәжірибені өзгелерге оқыту, үйрету міндеті десе, үшіншіден, тіл – адамдардың өзара қарым-қатынасын үйлестіруші құрал. Ол адамдардың өз ниеттері мен стратегиялық мақсаттарын ашық білдіру арқылы бір-біріне өзара көмектесу үшін ниеті мен мақсатын жеткізуге мүмкіндік береді. Ал төртіншіден, тілдің эстетикалық қырының болуы, яғни сөзді көркемдеп қолдану арқылы шешендік өнердің эстетикалық ләззатын сезіну және айналасына жағымды эмоциялық әсер сыйлау мақсаты көзделеді [134]. Қарым-қатынас пен тілдің бірлігі жөнінде Ф де Соссюр: «Тіл сөйлеудің орнауы үшін, сөйлем арқылы əрекет ету қажет. Ал сөйлеу тілдің қалыптасуы үшін қажет. Тіл – əрі сөйлеу құралы, əрі – оның нəтижесі» дейді [135]. Мұндағы «сөйлеудің орнауы» – адамдар арасындағы қарым-қатынастың орнауы. Тілсіз де байланыс орнатуға болады, бірақ адамдар арасындағы қарым-қатынастың орны бəрінен де маңызды екені анық. 
Философтардың қарым-қатынас мəселесіне қатысты ой-тұжырымдарын саралай отырып, Адам – Тіл – Технология үштігінің толық ажырамас бірлікте болуы болашақ маманның кəсіби қарым-қатынас дағдысын арттыруға негіз болатыны анық.  Сонымен, болашақ заңгер мамандарға қазақ тілін заңгерлік дискурс арқылы оқытуда білім алушылардың кəсіби қарым-қатынас дағдысын арттырудың келесі философиялық өлшемдерін бөліп көрсетеміз:
1. Тарихи-риторикалық өлшем. Бұл өлшем қазақтың билер дәстүрінің философиясы мен шешендік өнеріне сүйеніп, әділдік және сендіруді басшылыққа алады. Қарым-қатынастың басты мақсаты – қисынды дәлелдеу арқылы тараптарды немесе сотты әділдікке сендіру. Шешім шығару барысында заң нормаларын ғана емес, моральдық, әлеуметтік және мәдени құндылықтарды еске отырып, қазақ тіліндегі салмақты, бейнелі және дәлелді тіркестерді қолдану арқылы жанжалды ушықтырмай, керісінше, келісімге келуге және татуластыруға тырысу
2. Когнитивтік-прагматикалық өлшем. Қарым-қатынас – бұл мақсатқа бағытталған іс-әрекет. Сондықтан білім алушы өз ойлау жүйесіндегі таным нәтижесін нақты мақсатқа жету үшін тиімді құрал ретінде қолдана алуы керек. Ол үшін құқықтық ұғымдарды, яғни концептілерді қатесіз, дұрыс қолдану арқылы қарым-қатынастың сенімділігін арттырып, қарым-қатынас стилін аудиторияға (судья, заңгер көмегіне жүгінген адам, қарсы тарап) және жағдайға (сот, келіссөз, кеңес беру) сәйкес жылдам өзгерте білу дағдысын қалыптастырады. Күрделі заңды мәселені логикалық, жүйелі және қайшылықсыз сөйлемдер арқылы жеткізе алу – кәсіби ойлаудың көрінісі.
3. Гуманистік-этикалық өлшем. Бұл өлшем Конституциядағы адам құқықтары мен заңгерлік әдепке негізделген. Қарым-қатынас барысындағы әдеп пен жауапкершілік – заңгер мамандығының ең жоғары құндылығы. Қарсылас тараппен немесе сотпен қарым-қатынаста сыйластық, сабырлылық сияқты жоғары әдеп нормаларын  сақтау – төзімділік танытудың философиялық негізі. Заңгер көмегіне жүгінген адамға заңды ақпаратты бұрмаламай, түсінікті әрі шынайы жеткізу – ақпараттық қарым-қатынастағы заңгерлік жауапкершілік. Қарым-қатынас дискурсын әрқашан адамның ар-намысын, қадір-қасиетін және құқықтарын қорғау философиясына негіздеу керек.
Осындай философиялық өлшемдер болашақ заңгерлердің қазақ тіліндегі кәсіби қарым-қатынас дағдысын жан-жақты,  тарихи, когнитивті және әдеп тұрғысынан жетілдіруге бағытталады деген қорытынды жасауға болады. 

3.2 Болашақ заңгер мамандардың кәсіби коммуникативті дискурстық құзыреттілігін қалыптастырудың лингводидактикалық өлшемшарттары 
Соңғы жылдары қазақ тілін оқыту әдістемесінде тілді қарым-қатынас құралы ретінде теория мен практиканың бірлігі арқылы оқытып, тіл үйренушілердің құзыреттіліктерін ескеру, дамыту мәселесі басты назарға алынуда. Оның себебі тілді меңгерту барысында болашақ мамандардың коммуникативтік құзыреттіліктерін дамытып, кәсіби сөйлеу дағдыларын қалыптастырумен байланысты. Бұл бағытта отандық ғалымдардың, атап айтқанда, С. Рахметова, А. Жапбаров, Қ. Қадашевалар қазақ тілін оқытуда оқушылардың тілдік қорын байыту мәселелерін қарастырса, Ф. Оразбаева, Н. Оразақынова, Қ. Жақсылықовалар қазақ тілін қатысымдық әдіс арқылы оқыту әдістемесін ұсынса, Р. Рахметова, Ж. Дәулетбекова, Р. Шахановалар  оқытудың мазмұны мен құрылымына баса назар аударып, синтаксисті танымдық-қатысымдық тұрғыдан оқыту арқылы сөйлем құрылымын меңгертуді негіздесе, А. Қыдыршаев, Н. Құрман, Ж. Балтабаева, А. Сатбековалар «Жобалай оқыту» әдісі арқылы қазақ тілін меңгертуде студенттер мен оқушылардың ізденімпаздық қабілеттерін арттыруға басымдық береді. 
Қазақ тілін оқытуда тілді қатысымдық әдіс арқылы үйрету мәселесін жан-жақты зерттеген ғалымдар тілдік материалдар шынайы қарым-қатынас талаптарына сай оқытылуы керектігін айтады. Осыған орай, заңгер мамандығын таңдаған студенттерге қазақ тілін кәсіби бағдарлы жолмен қатысымдық негізде үйретуде сөйлесім әрекетінің айтылым, тыңдалым, оқылым, жазылым сияқты негізгі түрлерінің барлығы, бірі негізгі, бірі қосымша әрекет ретінде қолданылады. Мысалы, болашақ заңгерлерді қазақша кәсіби сөйлеуге үйретуде айтылым мен тыңдалым негізгі әрекет болса, жазылым мен оқылым қосымша әрекет болады. 
Болашақ заңгерлердің кәсіби коммуникативті дискурстық  құзыреттілігін қалыптастырудың лингводидактикалық өлшемшарттарының ерекшеліктерін қарастырмас бұрын, лингводидактика ұғымына тоқталайық. Лингводидактика – тіл үйрету және оқыту теориясы мен әдістемесін зерттейтін ғылым саласы. Ол лингвистика, педагогика және психология ғылымдарының тоғысында пайда болған. Көрнекті лингвист В.А. Артемов лингводидактиканың негізгі міндеті тілді оқыту үдерісін психологиялық және лингвистикалық заңдылықтар негізінде ұйымдастыру екенін айта келіп, тіл үйретуде тек грамматикалық ережелерді жаттау жеткіліксіз, сонымен қатар тілдік қарым-қатынас дағдыларын қалыптастыруға басымдық беру қажет екенін атап өтті [28, с. 4-277]. Ал И.Л. Бим және Г.А. Китайгородская сияқты ғалымдар лингводидактиканы коммуникативті тәсіл тұрғысынан қарастырып, «Тілді үйретудің басты мақсаты – білім алушының нақты өмірлік жағдайларда тілді еркін қолдана алу қабілетін дамыту. Ол үшін оқыту процесінде жаттанды әдістерден гөрі, интерактивті тапсырмаларға, пікірталас пен рөлдік ойындарға көңіл бөлу қажет», - деп пайымдады [136]. Сондықтан лингводидактикалық тапсырмалардың мазмұны тілдік білім беру тұжырымдамасына, оқытудың ұйымдастырушылық формаларына, оқыту үдерісінің жүйелілігіне негізделіп, болашақ заңгерлердің кәсіби коммуникативті дискурстық құзыреттілігін дамытудың теориялық негіздемесі анықталады. Лингводидактикалық зерттеулердің нақты әдістері мен тәсілдері пәннің сипаттамасымен, мақсатымен және зерттеу тұрғысымен тікелей байланысты. Тілді үйретуде қолданылатын әрбір әдіс танымның түрлі мақсаты мен бағытына байланысты түрленіп отырады. Білім алушының қазақша кәсіби сөйлеу дағдысын қалыптастыру мамандықты меңгерумен қатар лингвистикалық қағидаларға да байланысты, сондықтан қажетті тілдік материалдарды қатысымдық бағытқа сай таңдау қажет. Бұл туралы әдіскер ғалым Ф. Оразбаева: «Тіл үйренуші сол тілде сөйлеу үшін тілдік көрсеткіштер мен сөйлеуде жұмсалатын тұлғалардың тіркесу заңдылықтарын білуі, тілдік құралдарды қолданудың амал-тәсілдерін меңгеруі қажет», - дейді [103, б. 520]. Ендеше, фонетикалық, лексикалық, грамматикалық материалдар жеке-жеке емес, бәрі біріңғай сөйлем құруға, адам ойын еркін жеткізуге жұмыла қызмет етуі тиіс. 
Заңгерлердің кәсіби коммуникативті дискурстық құзіреттілігін қалыптастыруды қарастырған бірқатар ғалымдардың еңбектеріне тоқталатын болсақ, О.Ф. Русакова: «дискурс – бейнелі түрде «өмірге енген» сөйлеу» десе [41,  с. 300], Халлидей Майклдың пікірінше, «дискурс – «қатысушылар – тақырып – әдіс» атты параметрлер шеңберінде анықталады» [137]. Бұл жерде ғалым «дискурс қатысушылары» деп коммуниканттарды айтса, «әдіс» деп  белгілі бір мақсатқа жету жолында тілдің қолданылу қызметін, ал «тақырып» деп қатысушылардың тілді негізгі келісімге келу құралы ретінде қолданатын қоғаммен араласу саласын көрсетеді. Ғалымның осы пікірін негізге ала отырып, болашақ заңгерлердің кәсіби коммуникативті дискурстық құзыреттілігін қалыптастырудың ішкі құрылымдық құзыреттілігін  айқындап аламыз. Ішкі  құрылымдық құзыреттілік дегеніміз – тұлғаның кәсіби іс-әрекетке дайындығы. Ол үшін ғалымдардың заңгерлік дискурс туралы тұжырымдамаларына сүйене отырып, келесі құрылымдық компоненттерді ұсынамыз: 
1. Заңгердің кәсіби дискурстық ішкі құрылымдық құзыреттілігі – заңгердің белгілі бір жағдаятқа байланысты кәсіби түрде қарым-қатынас жасауға қабілеттілігі. 
2. Коммуникативтік-аналитикалық ішкі құрылымдық құзыреттілік – заңгердің заңнама саласындағы негізгі терминдер мен анықтамаларды қолдана отырып, болған оқиғаға немесе жағдаятқа байланысты өз ойын, пікірін дәлелдеуге қабілеттілігі.
3. Болжамдық-кәсіби ішкі құрылымдық құзыреттілік – заңгердің кез келген уақытта стратегиялық және тактикалық міндеттерді шешуге қабілеттілігі. 
Заңгердің кәсіби дискурстық ішкі құрылымдық құзыреттілігін қалыптастыру үшін заңгерлерді нақты, түсінікті сөйлеуге дағдыландыру мақсатында білім алушыларға келесі тапсырмаларды ұсынамыз: 1) орын алған қылмыс бойынша тергеу материалдарын дайындау; 2) жасалған қылмысқа қатысты куәгерлерді іздеп тауып, жауап алу; 3) заң құжаттарының үлгісі бойынша сотқа дейінгі тергеу жұмыстарының құжаттарын дұрыс құрастыру. Осы тапсырмаларды орындау барысында білім алушылар күдіктіден, куәгерден жауап алу, құжаттарды дұрыс толтыру, деректер мен айғақтарды рет-ретімен дұрыс рәсімдеу дағдысын меңгереді. Ол үшін болашақ заңгерлер алдымен сөйлеудің лексикалық қабатын сауатты игеріп, сөздер мен сөз тіркестерін дәл таңдап, қарым-қатынас жағдайына сәйкес қолдана білу керек. 
Коммуникативті-аналитикалық ішкі құрылымдық құзыреттілік білім алушылардың тілді  саналы түрде меңгеріп, семантикалық, прагматикалық және когнитивтік тұрғыда шығармашылық ойлауын дамытуға бағытталады. Ол үшін білім алушы орын алған қылмысқа күдіктінің қатысы бар екенін деректерді келтіре отырып дәлелдеп, ойын еркін жеткізу мақсатында грамматикалық құрылымдарды, терминдерді дұрыс қолдануға, болашақ мамандықтың мәні мен әлеуметтік маңыздылығын түсініп, тергеушілік, зерттеушілік дағдыларын дамытып, кез келген жағдайда шешім қабылдап, тиімді кәсіби коммуникацияны жүзеге асыру үшін нақты тілдік ресурстарды пайдалана алуы қажет.  
Болжамдық-кәсіби ішкі құрылымдық құзыреттілік – бұл қоғамның саяси, құқықтық өміріне саналы түрде араласуға мүмкіндік беретін әлеуметтік білім, құқықтық іс-әрекет дағдылары, адамгершілік және азаматтық қасиеттер деңгейі. Болашақ заңгерлердің болжамдық-кәсіби ішкі құрылымдық құзыреттілігін қалыптастыруда оларды тілдік тұлға ретінде қоғамдық қауіпсіздікті сақтау барысында кәсіби бағдарланған қарым-қатынас жасауға, кәсіби-дискурстық көзқарастарын тұжырымдауға, негізгі ережелер мен баптарды қолдана білуге дағдыландыру қажет. 
Аталған ішкі құрылымдық құзыреттіліктерді жүйелі қалыптастыру мақсатында болашақ заңгерлерді келесі іс-әрекеттерге дағдыландыру қажет: 1) кәсіби коммуникативтік-сөйлеу іс-әрекетінің когнитивтік-прагматикалық тетіктерін бағдарлай алу; 2) кәсіби дискурс санаттары аясындағы коммуникативтік міндеттерді ғылыми-кәсіби тұрғыдан тұжырымдай білу; 3) кез-келген жағдайда эмоционалдық тұрақтылық таныта отырып, туындаған мәселелерді сабырмен шеше білу; 4) арнайы әзірленген жағдаяттық тапсырмалар негізінде лингводидактикалық талдау жасау және нақты тілдік ресурстарды кәсіби коммуникацияның мақсатына сай тиімді пайдалану. Осылайша аталған ішкі құрылымдық құзыреттіліктер болашақ заңгердің кәсіби  коммуникативті дискурстық құзыреттілігін қалыптастырудың лингводидактикалық шарттарын анықтауға негіз болады.
Жоғары заңгерлік білім беру жүйесінің басты мақсаты заңтану ғылымындағы барлық негізгі ұғым-түсініктерді меңгерген, мемлекет тарихында болған және қолданыстағы заңдардың мазмұнын толық біліп, түсінетін, сол заңдар бойынша сот-атқару істерін жүргізе алатын мамандар даярлаумен шектелмейді. Жоғары білікті заңгер, сонымен қатар, үдемелі қарқынмен дамитын қазіргі заманның талаптарына сай жаңа мақсат-міндеттерді шешіп, заң мәтіндерін талдап, олардың негізінде тиісті тұжырымдар жасап, өзінің функционалды сауаттылығы мен біліктілігін үздіксіз жетілдіретін маман болуы керек. 
Осыған дейін әрекет еткен білім беру жүйесі бойынша білім алушы оқыту үдерісіндегі ықпал ету нысаны, ал оқытушы осы әрекетті жүргізетін субъект ретінде танылды. Негізгі ықпал ету құралы ауызша және жазбаша мәтіндер болды. Осы мәтіндер арқылы игерілген ақпарат білім алушылардың өзіндік ізденіс әрекеттеріне және болашақ мамандық қызметіне негіз болатындығы көзделді. Бірақ көп жағдайда мұндай ақпараттар білім алушының сыни ойлауын дамыта алмайтын, тек түрлі ғылыми терминдермен «байытылған» күрделі мәтіндер болды. 
Құзыретті, жоғары білікті әрі заманауи дағдыларға ие мамандарды даярлау мақсатында қазіргі кезде еліміздегі білім беру жүйесінің мазмұны жаңартылып, бірқатар өзгерістер енгізілді. Енді білім алушылардың жаңа ақпаратты өздігінен тауып, игеріп, талдай білуі, оқыту үдерісінде «құрғақ» заңгерлік мәтіндердің емес, сыни ойлауға, белсенді тілдік қатынасқа түсуге түрткі болатын дискурстық мәтіндердің қолданылуы, білім алушылардың алған білімін өз кәсіби әрекетінде пайдаға асыра алуы басты назарға ілікті. Сонымен қатар болашақ заңгерлердің тілдік тұлғасына көңіл бөлу керектігі айқындала түсті. 
Заң саласының білім алушылары үшін құқықтық-нормативтік актілердің мәтіні, сот отырысы, тергеу ісіндегі жағдаяттық мәтіндермен жұмыс істеп (мазмұнын түсіну, қолдану, талдау, тұжырым жасау, бағалау, қажет кезде сілтеме жасау т.с.с.), мұның барлығын бірнеше тілде  жүргізе алу маңызды. Бұл туралы ғалым К.М. Левитанның пікірін келтірсек: «Заңгерлік білім трансұлттық қана емес, полилингвистикалық сипат та алуда. Ол үшін оқу жоспары болашақ заңгерлер мамандықты игеру кезеңінде ана тілінен басқа кем дегенде екі тілді қолдана алатындай етіп құрылуы керек. Олардың бірі – БҰҰ мемлекеттерінің бір тілі, екіншісі болашақ маман қызмет ететін халықтың не өңірдің тілі болуы керек» [138]. Көп жағдайда заңгерлердің сот ісін екі тілде не шет тілінде жүргізуде қиналуы, ғылыми-зерттеу жұмысында маңызды дереккөз бола алатын шетелдік құжат не еңбекті қолдана алмауы аталмыш мәселенің көкейтестілігін айқындайды.
1976 жылы С.С. Алексеев пен В.Ф. Яковлев ұсынған заңгер моделі көп жағдайда бүгінге дейін өзекті болып саналады. Бұл модель бойынша болашақ мамандардың бойында дүниетанымдық және құқықтық мәдениет, жақсы дамыған кәсіби ойлау жүйесі, заңгерлік деректерді зерттеу дағдылары, нормативті материалдарды іздеу, өңдеу және жүйелеу әрі түсіндіру икемі, ғылыми әрекетпен айналысу және коммуникативті қарым-қатынасқа түсу қабілеттері болу керек [139]. С.С. Алексеев кейін шығарған еңбектерінде де «құқықтанушының білімділігі мен жоғары кәсібилігінің шыңында аналитикалық заңтану негізінде қалыптасатын және жалпы құқық теориясында шоғырланған математикалық тәртіптегі нақты деректер арқылы көрініс беретін құқықтық мәдениет пен заңгерлік ойлау тұратындығын» айтады. «Бұл деректерді игеру, ең алдымен, кәсіпқой заңгердің «қанына сіңісіп кететін» заңның бастапқы ұғымдық аппаратын, заң лексикасын, құқықтық формулаларды меңгеруді көздейді. Сонымен қатар, одан бөлек, құқық логикасын түсінуге, оның тереңдігін және «құпиясын», мағынасын, миссиясы мен адам өміріндегі маңызын тануға қажетті саты қызметін атқарады» [140].
Заңгер мамандығын таңдаған студенттердің кәсіби коммуникативті дискурстық құзыреттілігін дамытуда заң мәтіндерін салыстыру әдісін қолданудың мaңызы зор. Осы уaқытқa дейін сaбaқ үдерісінде өзінің құнын жоймaғaн бұл әдісті орыс, қазақ тілдеріндегі заң мәтіндерін салыстыра талдағанда қолдaнғaн жөн. Екі тілдегі мәтіндерді  зерттеуде сaлыстыру әдісін пaйдaлaну әр тілдің өзіндік ерекшеліктерін терең тaнуғa, оның өзіндік қaсиетін aйқындaуғa мүмкіндік береді. 
Заң мәтіндерін құру және түсіну мәселесі қазіргі уақытта ғылыми таным кеңістігінде көп талқыланатын сұрақтар қатарына қосылды. Көптеген теориялық және қолданбалы пәндер, соның ішінде заңтану ілімі де бұл мәселені зерттеп қана қоймай, кейінгі дамудың негізгі алғышарты ретінде қарастырады. Заң мәтіндерін ұғыну және түсіндіру бағытындағы ғылыми әдебиеттердің және тиісті пәнаралық сипаттағы зерттеулердің көбеюі осыны дәлелдейді. 
Нормативті-құқықтық акті мәтіндерін дұрыс түсінудің негізгі шарты – заң тілін меңгеру. Ол қоғамдық қатынас субъектілерінің жүріс-тұрысын құқықтық тұрғыда реттеу мақсатында әзірленіп қолданылатын түсініктер мен категорияларды сөзбен білдірудің әдістері мен ережелерінің әлеуметтік-тарихи тұрғыдағы шартты жүйесін білдіреді. Осыдан құқықтық, қылмыстық заң мәтіндерін дұрыс түсіну осы саладағы терминологиялық жүйеде көрініс табатын әлеуметтік-экономикалық және саяси өмірдің нақты реалийлерін білу тәжірибесінің жеткілікті жағдайда ғана болатындығы анықталады.
 Қылмыстық-құқықтық нормалар мәтіні арқылы заң шығарушы және құқықты қолданушы тараптар адамдарды көндіру және ойлау жүйелерін басқарудың арнайы механизмдеріне қол жеткізеді. Қылмыстық құқық тілін меңгеру деңгейі мұндай заң мәтіндерін дұрыс, терең және толық түсінуге тікелей әсер етеді. Бір ғана заң мәтінін әртүрлі азаматтардың (құқық қорғау органдарының қызметкері, заңгер, сот, құқықтанушы ғалым, қарапайым азамат т.б.) түрліше түсініп қабылдауы қылмыстық құқық тілін, заңгерлік дискурсты меңгеру деңгейімен түсіндіріледі [17, с. 25]. Осылайша, қылмыстық-құқықтық заңдардың мәтінін дұрыс түсіну реципиенттің қылмыстық құқықтың нормативті құндылықтар жүйесіне енуін және оның өзінің әлеуметтік мән-мағыналар, құндылықтар мен болжамдар жүйесімен өзара қатынасын білдіреді. Мұндай құндылықтар мен білім, әлеуметтік-мәдени тәжірибе әркімде әртүрлі деңгейде болуына байланысты олардың заң мәтіндерін түсіну деңгейі де түрліше болады. Осындай сәйкессіздіктер орын алмау үшін, заң шығарушылар және сол заңды қолданушылардың заңгерлік дискурс аясындағы лексикалық қоры, коммуникативті құзыреттіліктері мен аялық білімдері ортақ болуы керек. Бұл реттегі коммуникативті құзыреттілік заңгерлік дискурсты құрайтын заң терминологиясы, заң мәтіндері түрлерін игеру және құқықтық жүйелерді жетік біліп, қажетті коммуникативті жағдаятта орынды қолдана білуді де қамтиды. Сәйкесінше, заңгерлердің коммуникативті құзыреттілігі лингвистикалық, әлеуметтік-лингвистикалық, әлеуметтік-мәдени, дискурстық және стратегиялық құзыреттіліктердің жиынтығынан құралады.  
Заңгерлік дискурс түсінігі мен заңгерлік дәлелдеме ұғымы тығыз байланысты. Дәлелдеме – дәлелдердің (аргументтердің) жиынтығы, яғни қандай да бір жағдаятты не сөзді негіздеу кезінде қарсы тарапты иландыру үшін дәлелдер келтіру әдістері. Дәлелдеме келтіру мәтін арқылы жүзеге асады. Ол көбіне диалог түрінде құрылады, кей жағдайда монолог (мысалы, ғылыми мақала не заң мәтіні) формасында да болуы мүмкін. Заңгерлік дәлелдеме дискурсының құрамдас бөліктері, олардың сипаты мен құрылымы дәлел келтірушінің коммуникативті мақсатына байланысты. Автордың коммуникативті мақсаты сендіру әдісін таңдау кезінде аса маңызды, себебі дәлелдеуші адам қарсы тараптың санасына логикалық әсер етумен шектелмей, сол жердегі аудиторияның сезіміне, эмоциясына әсер етуге тырысады. Мұндайда логика құралдары ғана емес, прагматика құралдары да, түрлі стилистикалық амалдар да қолданылады. Болашақ заңгерлерді оқыту үдерісінде арнайы шешендік өнер курстары не сабақ кезіндегі риториканы дамытуға бағытталған жаттығулар тобы бұл мәселені шешуге септігін тигізеді. Мысалы, осындай жаттығулардың бірі ретінде заңнамаға сілтеме жасауды (цитата келтіру) қолдануға болады. Білім алушылар әртүрлі жағдаяттарға қатысты тиісті заң не нормативті-құқықтық акт мәтінінен сілтеме дәйексөз келтіру керек. 
Заңгерлік дискурс негізінде болашақ заңгерлердің коммуникативті құзыреттіліктерін арттырудың тағы бір әдістемелік жолын ғалым Н.П. Хомякованың франциялық заңгерлердің дискурсивті тәжірибелерін талдау нәтижелерінен көруімізге болады. Ол оқу үдерісінде келесі лингводидактикалық құралдарды қолдану қажеттігін айтады: - заңгерлік жағдаяттарды/казустарды шешу; - сот шешімдеріне талдау жасап, пікір айту; - кәсіби эссе жазу; -кәсіби қызметті модельдеу жағдаяттарымен ұсынылатын жаттығуларды орындау; - рөлдік ойындарды өткізу; - ғылыми қарым-қатынас жағдаятын модельдеу [141]. Осындай жаттығулар білім алушылардың теория жүзінде алған білімдерін нақты заңгерлік жағдаяттардан шығу үшін қолдана алуы, өз ойларын жүйелеп, қағаз бетіне түсіре білу, ғылыми көзқарастарын қалыптастыру, сыни ойлау дағдыларын жетілдіруге үлкен септігін тигізеді.  
Заңгер мамандығын таңдаған білім алушылардың кәсіби коммуникативті дискурстық құзыреттілігін дамыту үшін қолданылатын әртүрлі оқыту технологиялары білім алушылардың жас және психологиялық ерекшеліктеріне қарай таңдалуы қажет. «Студенттерді оқыту – олардың психикасы мен әрекетіне біліммен, қажетті білік, дағдылармен қамтамасыз ету мақсатында әсер ету. Оқыту барысында студенттердің түрлі психикалық ерекшеліктері дамиды. Оқыту болашақ маманның қалыптасуында маңызды рөлге ие. Ол ғылыми дүниетанымның жетілуіне, интеллектуалды дамуына және басқа да сапа қасиеттерінің қалыптасуына әсер етеді» [110, с. 35]. Білім алушылардың осындай сапа-қасиеттерін дамытып, қалыптастыру үшін, белгілі бір кәсіби әрекеттерге дағдылы түрде машықтандыру барысында тілді дискурстық мәтіндер арқылы меңгертудің маңызы зор. Осы орайда білім алушының психологиялық болмысы, яғни ес, ойлау, түйсік, қабылдауы заңгерлік дискурсты меңгерту барысында қолданылатын әдіс пен әрекеттерге негізделеді. 
Кәсіби лингводидактика тілдік тұлғаның жаңа моделін қалыптастыру жолдарын қарастырады. Бұл дегеніміз – болашақ заңгер тілді жай ғана біліп қоймай, сол халықтың мәдениеті мен сөйлесу мәнерін түсінетін, олармен емін-еркін араласа алатын «екінші тілдік тұлғаны» қалыптастыру. Сондықтан біздің зерттеуіміздің негізгі міндеті – болашақ заңгерлерге тіл үйрету ғана емес, олардың бойында заңгерлік дискурсты қалыптастыру болғандықтан, оқыту үдерісі эмприкалық мәліметтерді берумен шектелмей, білім беру сапасына әсер ететін іргелі теориялық факторларды басшылыққа алуды көздейді. Заңгер мамандығы бойынша кәсіби даярлаудың мазмұны «концепция саласы» ретінде қарастырылып, сөйлеу дағдылары мен лингвистикалық білім арқылы тіл мен мәдениетті өзара ұштастыратын когнитивті-тілдік-мәдени кешен ретінде анықталады.  
Дискурстық зерттеулер әлеуметтік лингвистика, саясаттану, когнитивті және мәтін лингвистикасы секілді пәнаралық бағыттар тоғысатын заң лингвистикасы аясында жүзеге асырылады. Бұл ғылыми кеңістікте аксиологиялық бейтараптылықты сақтайтын жүйелерді қарастыру маңызды аспектілердің бірі екендігін көрсетеді. Заң лингвистикасын зерттеу  арқылы адамдар арасындағы қарым-қатынастың ерекшеліктерін зерделеуге болады. Осы тұрғыдан алғанда, заңгерлік дискурс табиғаты бір-біріне қарама-қайшы келетін төмендегідей антиномиялық жұптар жүйесі арқылы сипатталады: 
– ресми және ақпараттық нақтылық: қарым-қатынастың белгілі бір қалыптасқан ережелері мен нақты ақпаратты жеткізуі;
– ақпараттың толықтығы: деректердің заңды тұрғыдан жеткіліктілігі мен нақтылығы;
– стандарттылық және экспрессивтілік: сөйлеудің клишеленген стандартты үлгіде болуы немесе оның тыңдаушыға ерекше әсер беретіндей мәнерлі болуы;
– эксплицитті (ашық) және имплицитті (жасырын) бағалау: бір нәрсе туралы пікірді тікелей ашық түрде айту немесе оны астарлап, жасырып жеткізуі;
– коммуникативтік агрессия және толеранттылық (төзімділік): вербалды әрекеттесудегі жанжалды жағдаяттарда кәсіби әдеп шеңберіндегі ұстамдылық деңгейі.
Тіл біліміндегі антропоөзектік бағыт дискурсты когнитивтік және лингвомәдени білімнің жиынтығы ретінде қарастырады. Бұл бағыттың өзегі – этностың семантикалық жүйесінде көрініс табатын ұлттық-мәдени тұлғаның қасиеттерін зерделеу. Ғалым Ө. Айтбаев этномәдени факторлар негізінде «тілдік тұлға моделін» «тіліне сай тұлға» ретінде қарастыруды ұсынып, оны ойлау мен сөйлеу үдерісінің өзара байланысы деп сипаттайды. Ғалымның пікірінше, бұл үдеріс логикалық-модельдік жүйеге сүйенетін айтылымдар мен пропозициялар арқылы жүзеге асырылады. Ғалымның ұсынған этномәдени дәйектемелер теориясын заң саласына байланысты қарастырғанда заңгер бойындағы үш деңгейлі құрылымды көруге болады: 1) этно-логикалық деңгей – заңгердің ойлау қабілеті тек заң баптарымен шектелмейді. Қазақ тілді заңгердің дискурсында дәстүрлі билер сотының шешендік өнері мен әділдік туралы ұлттық танымы көрініс табады; 2) семантикалық-құқықтық деңгей – тілдік тұлға «құн», «билік», «заң», «әділдік» сияқты т.б. заң терминдерін жай сөз ретінде емес, ұлттық семантикалық жүйедегі құндылық ретінде қолданады. Бұл заңгердің ішкі мәдени білімі мен кәсіби әдебі арқылы жүзеге асады; 3) антропоөзектік парадигма аясында, заңгер – дискурс қалыптастырушы негізгі тұлға. Ол заңға байланысты мәселелерді талдау барысында адресаттың эиномәдени еренкшелігіне сай  коммуникативтік стратегия құрады [77, б. 568]. Ө. Айтбаев ұсынған этномәдени бағыт болашақ заңгердің кәсіби коммуникативті дискурстық құзыреттілігін дамытуда шешуші рөл атқарады. 
Заңгерлік дискурстағы «тіліне сай тұлға» моделі – бұл тек лексикалық қор мен заң терминологиясын игеру емес, сонымен қатар студенттің бойында ұлттық ділге негізделген құқықтық сана мен сөйлеу мәдениетінің біріккен бейнесін қалыптастыру [77, б. 568]. Демек, заңгердің кәсіби бейнесі екі деңгейлі модельден тұрады. Біріншіден, ол кез келген тілдік ортаға ортақ, ұғымның базалық негізін қалыптастыратын әмбебап мағыналарды біріктірсе, екіншіден, заңнамалық лингвистика және этно-семантикалық өзгешеліктермен сипатталатын, ұлттық менталитетпен және ана тілін білетін тұлғаның дүниетанымымен тікелей байланысты ерекше семантикалық белгілерден тұрады. Ұсынылып отырған осы екі деңгейлі модель болашақ заңгерлерді даярлауда маңызды рөл атқарады. Білім алушылар алдымен халықаралық терминологиялық базаны меңгеріп, содан кейін оны ұлттық менталитет және шешендік өнердің элементтерімен толықтыруы тиіс. Бұл екі деңгейдің теңгерімі –  заңгердің  кәсіби дискурстық құзыреттілігінің жоғары көрсеткіші. Осы әдіснамалық негізде лингводидактикалық міндеттерді айқындау барысында біз кәсіби қазақ тілі сабақтарында интегративті сипаттағы тапсырмаларды қолдануды ұсынамыз. Бұл тапсырмалар заңгерлік дискурстың мәдени ерекшеліктері мен тілдік стратегияларын қалыптастыруға бағытталады. Себебі болашақ заңгердің кәсіби құзыреттілігі экономика, құқық, саясат және кең ауқымды тарих, әдебиет, өнер, мәдениет сияқты гуманитарлық салалардың бірыңғай ұғымдық-тұжырымдамалық аппараттын меңгеруімен тікелей байланысты. Пәнаралық интеграция негізінде қазақ тілінде осы мәселелерді талқылау білім алушылардың кәсіби танымын жүйелеуге мүмкіндік береді. 
Кәсіби коммуникативті дискурстық құзыреттілік маманның бәсекеге қабілеттілігін айқындайды. Болашақ маман тілді меңгеру барысында  тек лингвистикалық біліммен шектелмей, кәсіби қызметтің мазмұндық аспектілерін тең дәрежеде игеруі тиіс. Болашақ заңгердің кәсіби деңгейі келесі танымдық дағдылармен сипатталады: 
– әлеуметтік-экономикалық жағдайды модельдеу: заңгер қылмыстық немесе азаматтық істі қарағанда, оның экономикалық астарын түсінуі керек. Мысалы, экономикалық қылмысты зерттеу барысында заңгер нарықтың жұмысын, салық жүйесін білмесе, ол істің ақ-қарасын ажырата алмайды. Қылмыстың схемасын түсініп, оның алдын алу үшін, заңгер әлеуметтік-экономикалық жағдайды жан-жақты зерттеу әдістерін меңгеру керек; 
– этнография мен мәдениеттің заңдағы рөлін айқындау: заң – қоғамның айнасы. Әр аймақтың өзіндік дәстүрлі құқықтық түсінігі болады. Мысалы, заңгер белгілі бір аймақта жұмыс істегенде, сол жердің этнографиясын, яғни салт-дәсүрін, ділін ескеру қажет. Сол сияқты тілдік қолданысын, тілдік ерекшеліктерін білу куәгерлердің сөзін, жергілікті ұғымдарды дұрыс түсіну үшін  керек; 
– модельдеу және болжау: кәсіби заңгер – қылмыстың алдын ала алатын маман. Егер заңгер өзі қызмет жасайтын аймақтың саяси және экономикалық даму ерекшеліктерін білсе, ол жаңадан қабылданған заңдардың қоғамға тигізетін әсерін болжай алады. Бұл – заң жобаларын жасау және құқықтық сараптама кезінде заңгер қызметі үшін өте маңызды дағды. 
Жоғарыда көрсетілген көпөлшемді білім мен дағды жиынтығы заңгерге әлеуметтік-саяси және мәдени үрдістерді модельдеуге, болжауға мүмкіндік береді.  Ендеше, заңгер – тек заңды білуші емес, ол сол сияқты әлеуметтік және құқықтық саланы толық меңгерген стратегиялық тұлға. Заңгерлік дискурс аясында заңгердің кәсіби құзыреттілігінің «бес қырлы» моделін сипаттайтын болсақ:
1. Іс материалдарын, дәлелдемелерді және заңнамалық актілерді терең талдау қабілетіне ие, заңды және оның астарындағы мағынаны толық түсінетін мықты сарапшы. 
2. Сот шешімінің ықтимал нәтижелерін, заңнамалық өзгерістердің қоғамға әсерін алдын ала болжап, стратегиялық жоспар құру дағдысын меңгерген көреген болжағыш. 
3. Шешендік өнер мен заңгерлік жазу дағдысын терең меңгерген, өз ойын дәл, нық және сенімді жеткізетін сөз шебері. 
4. Заң мен саясаттың байланысын терең түсінетін, мемлекеттік органдармен, қоғаммен жұмыс істеуде стратегиялық көзқарас пен әдеп ұстанымына ие білікті саясаткер. 
5. Дауларды сотқа жеткізбей шешу үшін, келіссөздер жүргізу арқылы тараптарды татуластыратын мәмлегер. 
Олай болса, болашақ заңгерлерді сарапшы – болжағыш – шешен –саясаткер – мәмлегер сияқты «бес қырлы» модельден тұратын кәсіби лингвистикалық тұлға ретінде қалыптастыру үшін пәнаралық байланысты нығайтып, бәсекеге қабілеттілігін заманауи еңбек нарығының талаптарына сай дайындау қажет. Осыған орай, білім беру үдерісінде пәнаралық байланыстардың қарқынды дамуы оқу бағдарламаларының мазмұндық құрылымына әсер етіп, оқыту әдістемесін жетілдіруге мүмкіндік береді. Бұл үдеріс оқу материалдарын біртұтас жүйеге біріктіріп, интеграциялау арқылы оқыту стратегиялары мен білім алушылардың танымдық іс-әрекетіне тікелей ықпал етеді. 
Болашақ заңгерлердің кәсіби коммуникативті дискурстық құзыреттілігін қалыптастыру келесі басымдықтарға негізделеді:
– қазақ халқының дәстүрлі құқықтық мәдениетін, яғни билер соты, дала заңдарын және заманауи заңнамалық терминдердің ұлттық танымдағы мағыналық реңктерін терең зерделеу;
– іс жүзіндегі тәртіп модельдерін, кәсіби этика қағидаларын және құқықтық қатынастардағы ұлттық ділге тән нормалардың бірегейлігін сақтай отырып мемлекеттік тілде қолдану;
– заңгерлік іс-әрекеттің стандартты жағдаяттарында, яғни сот отырысы, құқықтық кеңес беру, тергеу амалдарын жүргізгенде қазақ тіліндегі дискурстық құрылымдар мен коммуникативтік тактикаларды еркін игеру. 
Бұл тәсіл қазақ тілін жай ғана грамматикалық деңгейде емес, «кәсіби лингвистикалық тұлға» қалыптастыру деңгейінде оқытуды көздейді. Бұл жерде білім алушы тек тілді үйренбейді, ол сол тіл арқылы заңгерлік ойлау мен кәсіби мінез-құлық үлгілерін меңгереді. Заңгер мамандығын таңдаған білім алушылардың кәсіби коммуникативті дискурстық құзыреттілігін қалыптастыруда олардың бойында келесі дағдыларды қалыптастыру қажет:
– елімізде қабылданған заң нормаларына сәйкес сөйлеу және мінез-құлық әдебін сақтау;
– коммуникативті контексті жүзеге асырудың негізгі дискурсивті тәсілдерін, яғни белгілі бір жағдайдың болған уақытын, орнын, мақсатын және шартын білу;
– ойлау мәдениетін игеруге, қорытындылауға, талдауға, ақпаратты қабылдауға, мақсат қоюға және оған жету жолдарын таңдауға қабілетті болу керек. 
Болашақ заңгерлердің кәсіби коммуникативті дискурстық құзыреттілігін қалыптастыруда игерілетін кәсіби-тілдік бағыттар: 
– қазақ тілінің орфографиялық, лексикалық, терминологиялық, грамматикалық және ресми-іс қағаздар стиліне тән стилистикалық нормаларын игеру;
– «заңгерлік мәдениетаралық коммуникация» ұғымының теориялық мәнін, оның заманауи құықтық кеңістіктегі рөлі мен функционалдық түрлерін түсіну;
– кәсіби ортадағы (сот, тергеу, келіссөздер) коммуникация барысында дәлелдеу мен медиация тәсілдерін меңгеру;
– ауызша кәсіби сөйлеудің (соттық риторика) интонациялық ерекшеліктерін, дауыс ырғағы мен логикалық екпін қою дағдыларын қалыптастыру.
Ғылыми тұжырымдарды саралау барысында жоғары оқу орындарында оқыту үдерісі төмендегі лингводидактикалық шарттарға негізделсе, болашақ мамандардың кәсіби дискурстық даярлығы нәтижелі болады деген тұжырымға келдік (2-сурет). 
Ұсынылып отырған лингводидактикалық шарттардың тұтас көрінісін жасау үшін әрқайсысының сипаттамасына тоқталатын болсақ, бірінші шарт – болашақ заңгерлердің кәсіби коммуникативті дискурстық құзыреттілігін қалыптастыруда ішкі құрылымдық құзыреттіліктерін дамытуға ықпал ететін тілдік ортаны құру. Қазіргі таңда білім сапасын арттыру мақсатында білім беру ортасын зерттеу басты назарға алынып отыр. Білім беру ортасы – білім алушының тұлғалық және кәсіби дамуына ықпал ететін мүмкіндіктердің жүйелі жиынтығы. Болашақ заңгердің кәсіби бейнесі мақсатты оқыту үдерісінде ғана емес, сонымен қатар жоғары оқу орындарындағы нақты кәсіби ортаның тікелей ықпалымен қалыптасады. Психологиялық талдау бойынша, білім беру ортасы субъектінің шындыққа деген көзқарасын қалыптастырып, мінез-құлық пен кәсіби дағдыларды өзгертуде шешуші рөл атқарады. 



Сурет 2 – Болашақ заңгерлердің кәсіби коммуникативті дискурстық құзыреттілігін қалыптастырудың лингводидактикалық шарттары
	
Болашақ заңгерлердің кәсіби коммуникативті дискурстық құзыреттілігін қалыптастыруда білім беру ортасы келесі қағидаларды қамтиды:
– әлеуметтік-коммуникативтік икемділік – қоғамда және кәсіби ортада тиімді қарым-қатынас орнату;
– жеке-кәсіби рефлекция – заңгерлік дискурсты ұйымдастыруда өз қабілеттерін стратегиялық қолдану;
– инновациялық бағдар – қабылданған жаңа заң функцияларын өз бетінше игеру және заң саласындағы соңғы өзгерістерден хабардар болу. 
Заңгерлік дискурстың барлық ішкі құрылымдық құзыреттіліктерін меңгеру үшін білім беру ортасы салалық заңнамалық актілер, құқықтық дереккөздер сияқты кәсіби бағдарланған мәтіндермен қамтылуы керек. Кәсіби қазақ тілін оқыту барысында заңгерлік мәтіндерді қолдану арқылы білім алушының дербестігін қалыптастыру үшін қойылатын талаптар:
Мақсаттылық – нақты кәсіби іс-әрекетті айқындайтын міндеттердің болуы.
Проблемалық сипат – білім алушының ойлау және сөйлеу белсенділігін ынталандыратын құқықтық кейстерді тұжырымдау.
Коммуникативтік бағыт – сөйлеу әрекетінің риторика, жазу сияқты түрін нысаналы оқыту.
Интеграция – пәннің түпкі мақсаты мен оқу нәтижелерінің өзара байланысын сақтау.
Ынталандыру және кері байланыс – нәтижеге деген қызығушылықты арттыру және оқытушы мен білім алушы арасында тұрақты қарым-қатынас орнату. 
Жалпы алғанда, білім беру ортасы – заңгердің кәсіби тілдік тұлғасын қалыптастырып, шыңдайтын негізгі кеңістік, сондықтан мәтінмен жұмыс істеу тек ақпарат алу емес, сол ақпаратты кәсіби жағдаятта қолдана білу дағдысын, яғни ішкі құрылымдық құзыреттілікті дамыту. 
Зерттеуде қарастырып отырған екінші лингводидактикалық шарт – болашақ заңгерлердің кәсіби коммуникативті дискурстық құзыреттілігін қалыптастыруға арналған жағдаяттық тапсырмалар жүйесі. Тапсырмалар оқу іс-әрекетінің құрылымдық бірлігі ретінде беріліп, келесі талаптарға сай болуы керек:
– кәсіби білім интеграциясы арқылы кәсіби маңызды білім жүйесін меңгерту;
– дискурстық дағдыларды дамыту арқылы кәсіби коммуникацияның түрлі формаларын қалыптастыру;
– тәжірибе жасау арқылы болашақ маманды кәсіби қарым-қатынас жасауға дағдыландыру.
Болашақ заңгерлердің кәсіби коммуникативті дискурстық құзыреттіліктерін дамытуға арналған жағдаяттық тапсырмалар типологиясы: 
1. Білім алушылардың заңгерлік дискурсты меңгертуге қызығушылықтарын арттырып, кәсіби ортамен таныстыруға арналған ынталандыру-таныстыру тапсырмалары.
2. Болашақ заңгерлерді құқық қорғау саласындағы адвокат, прокурор, сот төрағасы сияқты әлеуметтік-кәсіби рөлдермен таныстырып, олардың бойында мамандығына сай мәнез-құлық қалыптастыруға арналған репрезентативтік тапсырмалар жүйесі.
3. Нақты құқықтық жағдаятта дербес шешім шығаруға, заң мәтіндерін құрастыруға бағытталған өнімді тапсырмалар.
4. Әртүрлі кәсіби іс-әрекет түрлерінің арасындағы байланысты жүзеге асыруға арналған кешенді жобалардан тұратын шығармашылық-интегративтік тапсырмалар.
Болашақ заңгерлердің кәсіби коммуникативті дискурстық құзыреттілігін қалыптастыруға арналған жағдаяттық тапсырмалар жүйесі жоғары деңгейдегі коммуникативтік белсенділікті талап етеді. Бұл мақсатта сұхбаттасуға құрылған практикалық сабақтар, кәсіби пікірталастар мен дебаттар, рөлдік және іскерлік ойындар, Case-study әдістері сияқты оқытудың интерактивті формаларын кеңінен қолдану қажет. Осындай құрылымдық бірлікте әзірленген жағдаяттық тапсырмалар жүйесі болашақ заңгерлердің ішкі құрылымдық құзыреттіліктерінің кәсіби бағытта жүйелі дамуына мүмкіндік береді. Бұл тәсіл білім алушыларды кәсіби қарым-қатынасқа ынталандырып қана қоймай, заңгерлік дәлелдеу негіздерін кәсіби деңгейде меңгеруге дағдыландырады. 
Үшінші маңызды лингводидактикалық шарт – кәсіби ортада болашақ заңгерлердің құндылық бағдарларын қалыптастыруға арналған интегративтік технологияны қолдану. Интегративті технология субъектілер арасындағы кәсіби қарым-қатынасқа құрылған сұхбатты білдіреді. Бұл технология білім алушының тек оқытушымен ғана емес, сонымен қатар өз курстастарымен тығыз байланыста болуын және оқу үдерісіндегі ұжымдық белсенділікті көздейді. 
Заңгерлік білім беруде интегративтік технологияны қолданудың маңызына тоқталатын болсақ, оқу үдерісінің өнімділігі артып, білім алушы өз жетістіктері мен интеллектуалдық құзыреттілігін сезінетін жайлы жағдай, қолайлы оқу ортасы қалыптасады. Сол сияқты оқытушы ұйымдастырған ортада білім, идея және тәжірибе алмасу және оқу материалдарын ұжымдық деңгейде игеру арқылы білім алушылардың белсенділігі артады. Сонымен қатар заңгерлік тәжірибеге жүгіне отырып, түрлі кәсіби көзқарасты біріктіріп, теориялық білімді шынайы практикалық іс-әрекетпен ұштастырады.  
Болашақ заңгерлердің кәсіби коммуникативті дискурстық құзыреттілігін қалыптастыруда интегративтік технологияны қолданудың нәтижелер: 
1. Интегративті оқыту білім алушылардың құқықтық мәселелерді шешуде шығармашылықпен ойлану қабілетін арттырады. 
2. Интегративтік оқыту білім алушылардың құқықтық кейстерді талдауға деген ынтасын оятып, оқу үдерісіне эмоционалдық реңк беріп, оларды нақты іс-әрекеттер жасауға итермелеп, оқыту сапасын жоғары деңгейге көтереді. 
3. Бұл әдістеме болашақ заңгерлерді кез келген жағдайда тығырықтан шығу жолдарын таба білуге, заңгерлік әдепке сай өз ұстанымын негіздеп, өзге көзқарасты тыңдай білуге және серіктестік орнату сияқты қасиеттерді шыңдап, тұлғалық-кәсіби қасиеттерін дамытады. 
4. Интегративтік технологиялар болашақ заңгерлердің тілді меңгеру деңгейін және оны түрлі жағдайларда қолдана алу дағдысын тұрақты бақылауға мүмкіндік береді. Оқу үдерісін креативті ұйымдастыру білім алушыларға ауқымды заңгерлік материалды игеруге және тек сабақ үстінде емес, сабақтан тыс кәсіби ортада да заңгерлік дискурстың жоғары деңгейіне жетуге жол ашады. 
Сонымен, лингвистика мен заң ғылымының тоғысында пайда болған заңгерлік дискурсты құқықтық мәдени ерекшеліктері және лингвистикалық сипатымен айқындалатын, жоғары рухани-құқықтық құндылықтар жүйесінен тұратын ұжымдық сананың бірлігі деп тануға болады. Пәнаралық байланыстарды жүзеге асыруда болашақ заңгерлер бірыңғай ұғымдық аппаратты, яғни терминологиялық өзекті еркін игеруі тиіс. Ал интегративтік оқыту заңгердің кәсіби санасы мен тілдік мәдениетін тұтастыратын құрал ретінде анықталады. 

3.3 Заңгерлік дискурсты Case study және жобалау әдістері арқылы оқыту
Болашақ заңгерлердің кəсіби коммуникативті дискурстық құзыреттілігін дамытуда қолданылатын тəсіл – жобалау əдісі. Бұл əдіс – әлемдік тəжірибеде жан-жақты сыналған, тілді оқыту, дамыту, үйрету саласында да оң нəтиже көрсеткен озық əдістің бірі. Əдіскер ғалым В.П. Беспалько оқыту тəжірибесінде ғана емес, адамға керекті кез келген қажеттілікте ылғи да оң нəтижеге кепіл беретін жақсы жобаланған технологиялардың пайдаланылуы керектігін айтады. Оқу-тəрбие жұмыстарында туындайтын «штаттан тыс жағдаяттардың» да болатынын, ондай сəттерде оқытушының импровизациясы, тапқырлығы қажеттігін де ескертеді [69, с. 240]. Сондықтан жобалау əдісі тіл үйрету саласында ғана емес, білім берудің түрлі салаларында қолданылатын заман талабына сай тәсіл екендігі дəлелденген. Жобалау әдісінің бірнеше түрі бар: зерттеушілік, шығармашылық, рөлдік ойындар, ақпараттық, жағдаяттық практикалық бағыттағы жобалар, моножобалар, пəнаралық жобалар. Білім алушының білімін тереңдету, мамандыққа баулу үшін өз бетінше орындайтын түрлі тақырыптағы шығармашылық тапсырмалар беріледі. Ұсынылған тапсырмалар жүйесін орындаудың бірқатар стратегиялық артықшылықтарын атап өтетін болсақ, біріншіден, академиялық адалдықты сақтау үшін тапсырмалардың өзіндік сипаты білім алушының дайын материалдарды пайдалануына шектеу қойылады; екіншіден, зерттеушілік дағдыларын қалыптастыру мақсатында білім алушының дербес ізденіс жұмыстарын жүргізу қабілетін арттырады, үшіншіден, сыни пайымдауды дамыту үшін жинақталған ақпаратты саралау, салыстыру және жүйелеу жұмыстарын жүргізу арқылы білім алушының сыни ойлау деңгейі шыңдалады. 
Жобалау әдісінің тиімділігіне келер болсақ:
– білім алушыға теориялық білік пен дағдыны практикалық қолданыммен ұштастыруға мүмкіндік береді; 
– болашақ мамандарды ақпараттық кеңістікте еркін бағдарлауға, қажетті деректерді іздеп, өңдеп өз бетінше пайдалану дағдысын игеруге баулиды;
– жобалық жұмыста білім алушының қызығушылығы артып, өмірлік тəжірибесі жəне жеке қабілеттері дамиды; 
– білім алушының жоба аясындағы нақты жұмыста жеке жəне ұжымдық жауапкершілігі артады, əрбір білім алушы жеке немесе топтық жұмыс барысында өзі атқарып жүрген қызметінің нəтижесі жайлы өз тобына баяндайды; 
– жоба аясында бірлесіп жасалатын қызмет білім алушының бастаған істі аяғына дейін жеткізу жауапкершілігін қалыптастырады.
Жобаны орындау барысында түрлі жұмыстар атқарылады: статистикалық ақпарат жинау жəне оны өңдеу, аудио-бейне жазбалар жасау т.б. «Кәсіби қазақ тілі» курстарында «Мен заңгермін», «Менің болашақ мансабым», «Сот отырысы», «Күдіктіден жауап алу», «Куәгерден жауап алу», «Менің мақсатым- әділ шешім шығару» сияқты тақырыптар беріледі. Мысалы, «Менің мақсатым – әділ шешім шығару» атты жобалау тапсырмасы білім алушылардың кәсіби қарым-қатынас дағдысын, әсіресе, тарихи-риторикалық, яғни татуластыру және гуманистік-әдептілік, төзімділік, сыпайылық таныту сияқты философиялық негіздерін дамытуға бағытталған. Берілген жағдаяттық тапсырма «Екі көрші арасындағы мүліктік дау». Ең алдымен рөлдерге бөлініп, осы жоба тапсырмасы бойынша мақсат қойылады. 
А. есімді студент – медиатор – заңгерлік дискурсты реттеуші.
Ә. есімді студент – талапкер – шығынды талап ететін көрші.
Б. есімді студент – жауапкер – кінәсін мойындамайтын немесе жартылай мойындайтын көрші. 
Сабақтың мақсаты: Қарым-қатынаста әділдікке жету үшін билер дәстүрінен алынған татуластыру дискурсын қолдану.
Жаттығу кезеңдері және қолданылатын дискурс:
Кіріспе және сенім орнату кезеңінде гуманистік-әдептілік, яғни сыпайылық әдебін сақтай отыра, барлық тарапқа бірдей құрмет көрсету арқылы медиатор рөліндегі А. есімді студент: «Құрметті Ә. және Б., бүгін біздің мақсатымыз – ұзақ сотқа бармай, өзара әділ келісімге келу. Менің міндетім – сіздердің араларыңыздағы қарым-қатынасты әділ жолмен реттеу. Сондықтан  біз бір-бірімізге сыйластықпен қарап, мәдени түрде сөйлесуіміз керек»- деп татуластыру ережелерін түсіндіреді. Екінші позицияны таңдау кезеңінде әр тараптың жағдайды қалай көретінін, оның ішінде психологиялық ахуалын тыңдау үшін медиатор Ә. есімді талапкерге сөз береді. Ол:  «Менің мүлкіме келтірілген шығын менің ашуымды тудырды! Ол менің талабымды толық өтеуі керек» - деп эмоцияға бой алдырады. Медиатор: «Түсінікті. Сіздің заңды талабыңыз бар. Сіздің сезіміңізді құрметтеймін, бірақ ұтымды шешімге келу үшін, мәселені сабырмен қарастырайық» - деп сабырлыққа шақырып, мәселенің мән-жайын толық түсінеді. «Мүдделерді анықтау» атты үшінші кезеңде тараптардың нақты мүдделерін анықтау мақсатында медиатор: «Азамат Ә., сізге нақты не маңызды, ақшаны толық төлетіп алу ма, әлде келешекте көршілік қарым-қатынасты сақтап қалу ма? Б., сіздің мүддеңіз  қандай?»  деген сұрақтар қойып, нақты ұғымдардан, яғни талаптан  абстрактілі ұғымдарға, мүддеге ауысу арқылы когнитивтік-прагматикалық өлшемді қолданады. «Келісімге келу және тұжырымдау»  атты төртінші кезеңде шешімдерді талқылау және оларды заңды түрде бекіту үшін Медиатор: «Демек, біздің тұжырымдамамыз бойынша Б. есімді жауапкер A. есімді талапкерге келтірілген шығын мөлшеріндегі соманы өтеуге міндеттенеді. Бұл шарт екі тараптың ерікті келісімі негізінде жасалып, заңды күшіне ие болады» - деп келісімді нақты, бір мағыналы заңды тіркестермен ресімдейді. 
«Менің мақсатым – әділ шешім шығару» атты жобалау тапсырмасы аясында берілген тапсырманы орындау барысында білім алушылардың кәсіби дағдылары артып, екі тараптың талаптарын анықтауда, төзімділік пен сыпайылық қасиеттерін сақтаған медиатор рөліндегі А. есімді студент екі тараптың да ашуын басып, әңгімені кәсіби этика шеңберінде ұстап, мәселенің материалдық мүддесін әлеуметтік мүддеге ауысу арқылы көршілік қарым-қатынас құралын тиімді пайдалана білуге дағдыланады. Жаттығу соңында келісімді «заңды күшіне ие» болатын нақты заңды тіркестермен тұжырымдау арқылы, кәсіби дискурстың жоғары деңгейін көрсету дағдысы қалыптасады. Бұл әдіс білім алушыларға қазақ тіліндегі заңгерлік дискурсты тек теориялық емес, практикалық және философиялық тұрғыдан меңгертуге мүмкіндік береді.
 Əрине, жобалық жұмыс білім алушы үшін ізденушілік бағытта үлкен жауапкершілікті жəне айтарлықтай уақытты талап етеді. Зерттеу барысында жауапкер мен талапкердің берген мəліметтерін тыңдау,  салыстыру, оқиға болған уақытын анықтау, куәгерлермен кездесу, жауап алу жұмыстарын жүргізу кәсіби тілде сөйлеп, дискурстық құзыреттіліктерін шыңдай түседі. Жобаны тапсыру барысында болашақ заңгерлер түрлі рөлдерде де өздері ойнап, сот, заң қызметкерлері сияқты киініп, «Менің мақсатым – әділ шешім шығару» деп сөйлеп, қойылған сұрақтарға да сот төрағасы ретінде жауап береді. Осындай жұмыстарды зерттеу, жан-жақты мəліметтерді жинақтау білім алушының ұқыптылығын ғана емес, зерделілігін де қажет етеді. Кəсіби тілдік дағдысын дамытып қоймай, қарым-қатынас дағдысын дамытуға жол ашады. Білім алушының жобасындағы ең жауапты кезең ол – жиналған материалын, зерттелген жұмысын топ алдында қорғау. Қорғау барысында кәсіби-бағдарлы, прагматикалық сипаттағы сұрақтар қойылып, шешімнің заңдылық негіздемесі немесе тараптарды татуластырудың мақсаты анықталады. Жобалау барысында жүзеге асырылатын осындай ізденістер білім алушының танымдық белсенділігін арттырып, өзін заңгер ретінде сезініп, шешім шығарып, өз пікірін білдіріп, ойын ашық жеткізуге дағдыландырады. Бұл тəсіл білімді міндеттей оқытудан гөрі, қажеттілік үшін, өз тарапынан іздене, зерттей, меңгере оқу мүмкіндігін береді. Сөйтіп, топ алдында жиналған материалдарының есебін ғана емес, маман ретінде қалай сөйлей алу шеберлігін көрсетеді. Қорыта айтқанда, жобалық жұмыспен білім алушылардың кəсіби коммуникативті дискурстық құзыреттілік дағдысын дамыту əдістемесі қазақ тілін оқытуда, білім беру ісіндегі өміршең, жаңа, қазіргі заман талабына лайық технология болып табылады. Жаңа болу себебі – тарихы тым əріде жатса да, жылдар өткен сайын заман талабына сай түрліше дамып, түрін, формасын, мазмұнын дамыта өзгерте алатындығында.
Заңгерлік дискурсты меңгерту барысында сыни тұрғыдан сұрақ қойып, өз ойын жүйелі түрде жеткізу психологиялық тұрғыдан дайындықты қажет етеді. Жоғары оқу орындарында заңгерлік дискурсты кәсіби мамандыққа қатысты оқыту білім алушыларға кәсіби бағытталған ақпаратты тиісті дәрежеде меңгертіп, оны маман ретінде пайдалануға қажетті құзыреттілік пен дағдыны қалыптастырады. Сондықтан заң мәтіндерін меңгерту мақсатында өткізілетін сабақ білім алушының жалпы тұлғалық және маман ретінде дамуына, ойлау, ой қорыту, есте сақтау, елестету, ассоциация сияқты тағы басқа танымдық психологиялық қасиеттерінің жан-жақты, үйлесімді жетілуіне бағытталуы қажет. Заңгерлік дискурсты оқыту барысында білім алушының психологиялық ерекшеліктері ескеріліп, қабілеттерін, тілін дамытатын, ойлау дағдысын (мәселен, сыни ойлау) қалыптастыру үшін арнайы тапсырмалар мен жұмыс түрлері ойластырылады. Жоғары оқу орындарында  кәсіби дискурсты оқытудың тиімділігі – білім алушыларды тек теориямен қаруландыру емес, оларды кәсіби ортада сөйлеуге, жазуға және дәлелдеуге дайындау. 
Қазақстанның құқықтық жүйесінің ерекшелігін және тарихи-философиялық негіздерін ескере отырып, ең тиімді әдістерге тоқталатын болсақ: 
1. Интерактивті дискурс қалыптастыру әдісі. Бұл әдіс білім алушылардың жылдам ойлау, сендіру және аудиториямен қарым-қатынас жасау дағдысын қалыптастырады. Мысалы, «Сот отырысы» атты жағдаяттық тапсырма бойынша білім алушылар прокурор, адвокат, судья, куәгер, күдікті рөлдері арқылы билер дәстүрінен бастау алатын шешен сөйлеуге және кәсіби қарым-қатынаста құрмет, сабырлылық әдебін сақтауға үйренсе,  белгілі бір жағдаятқа қатысты заңды іс-әрекеттерді топпен талдау және әртүрлі позицияларды қорғау барысында өзгелердің пікірін тыңдауға, сыни тұрғыдан ойлауға және кез келген құқықбұзушылық әрекеттерді заң нормаларына сүйеніп дәлелдеуге дағдыланады. Сол сияқты даулы жағдайды үшінші тарап медиатор арқылы бейбіт жолмен шешуде қазақтың тарихи әдет-ғұрып құқығындағы келісімге келу философиясына сәйкес, агрессивті емес, конструктивті қарым-қатынас дағдысын қалыптастырады.
2. Жазбаша дискурсты жетілдіру әдісі. Бұл әдіс құжаттардағы нақтылықты, бірізділікті және формалдылықты сақтау дағдысын қалыптастырады. Мысалы, құжаттарды салыстырмалы өңдеу әдісі арқылы білім алушыларға белгілі бір мәселе бойынша үкім және апелляциялық шағым сияқты әртүрлі құжаттарды беріп, олардың стилі мен терминологиясын салыстырту арқылы құқықтық жүйенің талабына сай, әртүрлі құжаттардағы функционалды стильдердің айырмашылығын меңгертіп, терминологиялық дәлдік дағдысын дамытуға, сол сияқты «Қателер банкі» әдісі арқылы талап арыз, келісімшарт сияқты нақты заң құжаттарында жіберілген типографиялық, терминологиялық және логикалық қателерді табу және түзетуге дағдыландыру арқылы жазбаша дискурстағы регламентті сақтауға, заңды тіркестерді дәл қолдануға үйретіп формализмді игеру дағдысын дамытуға болады. Ал Кейс-жазба (Case Brief) әдісі арқылы сот істерінің мазмұнын, негізгі деректерін, қолданылған нормаларын және сот төрағасының шешімін жинақтап, қысқаша жазуды меңгерту арқылы үлкен көлемдегі заңды ақпаратты логикалық және бір ізділікпен қорытындылай білу, яғни ұтымды тұжырымдау дағдысын қалыптастыруға болады. 
3. Технологиялық интеграция әдісі. Бұл әдіс білім алушылардың қызығушылығын арттырып, жан-жақты дамуына жағдай жасайды. Мысалы, ЖИ және виртуалды симуляциялар әдісі арқылы виртуалды сот немесе медиация бөлмелерінде ЖИ-мен өзара әрекеттесу арқылы кез келген жағдайда заң терминдерін дұрыс, жылдам әрі шебер қолданып, жылдам әрекет және нақтылық дағдысын қалыптастырса, онлайн құқықтық глоссарийлер құру әдісі бойынша білім алушылар өздерінің пән бойынша терминологиялық сөздіктерді, заң терминдерінің синонимдерін, аудармалар жасау арқылы заң тілінің диахрониялық және синхрониялық мағыналарын түсініп, оларды кәсіби дискурста тиімді пайдалану дағдыларын дамытады. 
Бұл әдістерді ЖОО-дағы білім беру үдерісінде кешенді қолдану заңгерлік дискурсты оқытудың тиімділігін арттырып, болашақ заңгерлердің кәсіби қарым-қатынас дағдыларын философиялық негіздерге сәйкес дамытады. Осы әдістердің барлығы рөлдік ойындарға негізделгендіктен, болашақ заңгерлерге тілді оқыту барысында Кейс-стади әдісін қолдану ұтымды болады. Кейс-стади әдісі XX ғасырдың басында Америка Құрама Штаттарындағы Гарвард университетінің бизнес мектебінде пайда болып, америкалық ғалым Коплендтің еңбектерінде алғаш рет термин ретінде қолданылған. Ол 1921 жылдан бастап жағдаяттық тапсырмалар жинағы оқытудың тиімді құралы ретінде қолданысқа енді. Болашақ заңгерлердің кәсіби коммуникативті дискурстық құзыреттілігін қалыптастыруда тілдік норма мен сөйлеу мәдениетінің рөлі ерекше маңызға ие. Бұл бағыттағы зерттеулердің теориялық іргетасы ретінде Р. Сыздықтың кодификация мен сөз құдіретіне қатысты еңбектерін, Ф. Оразбаеваның қатысымдық теориясын, Т. Аяпованың сөйлеу әрекетінің онтогенезіне қатысты еңбектерін атап өту қажет. Сондай-ақ, Н. Ильясова (когнитивтік аспект), М. Жолашева (функционалдық грамматика), Ә. Әлімбетова (сұхбат мәдениеті) және Д. Әлкебаеваның (сөз мәдениеті) зерттеулері жұмыстың әдіснамалық деңгейін айқындайды. Ал заңгерлерге арналған кәсіби тілді оқытудың қолданбалы қырлары Ш. Жалмаханов, Е. Серімов, А. Әбуталиева, Г. Жақыпова және Г. Мұратова сияқты ғалымдардың еңбектерінде жүйелі қарастырылған. 
Қазіргі білім беру жүйесінде болашақ заңгерлерді даярлау кезінде ауызша сөйлеу дағдыларын қалыптастыруда кейс-стади әдісін қолдану өзекті. Бұл әдіс теориялық білімді нақты жағдаяттармен байланыстыра отырып, білім алушылардың жеке тұлғалық және кәсіби құзыреттіліктерін дамытуға ықпал етеді. Кейс-стади әдісі арқылы білім алушыларға жағдаяттық тапсырмалардың шешімін жан-жақты талдау, бағалау және өзіндік пікірін дәлелді түрде жеткізу мүмкіндігі беріледі. Бұл үдеріс сыни тұрғыдан ойлау, ақпаратты талдау, проблеманы шешу және өзгелермен пікір алмасу дағдыларын жетілдіруге септігін тигізеді.  
Заңгерлік дискурсты кейс-стади әдісі арқылы оқыту нақты практикалық жағдайды, яғни кейс талдауды қамтиды. Бұл әдісті заңгерлік дискурсты оқыту үдерісінде қолданудың тиімді жақтары:
1. Оқытушының проблемалық жағдайды іздеуі және білім алушыларға қажет мәселелерді бөліп көрсету. 
2. Білім алушының мәселені өз бетінше зерттеуі және оны топ ішінде, аудиторияда талқылауы. Бұл білім алушылардың өз ұстанымын қорғау, қарсы дәлелдермен жұмыс істеу дағдыларын қалыптастырады. 
3. Кейспен жұмыс істеу кезінде білім алушыларды топқа бөлу. Бұл тәсіл ұжыммен тиімді қарым-қатынас жасауды және оның жұмысын ұйымдастыруды үйрете отырып, топта жұмыс істеу дағдысын дамытуға мүмкіндік береді. Ал топтық жұмыс білім алушылардың көшбасшылық қабілетін шыңдауға мүмкіндік береді.
Кейс-стади әдісін оқыту үдерісінде тиімді қолдану негізгі екі кезеңнен тұрады:
1. Кейс (жағдай) таңдау және шығармашылық жұмыс:
Тақырыпқа сәйкес жағдайларды таңдап алу:  Оқу мақсатына сай келетін, нақты заңнамалық нормаларға негізделген және өмірде кездесетін жағдаяттар іріктеледі. Мысалы,  Кейс атауы: «Дүкендегі ұрлық әрекеті»
Жағдаяттың сипаттамасы: Б. есімді азамат супермаркетке келіп, тауарлар қойылған сөрелерді аралап жүреді. Ол ешкімге білдірместен сөреде тұрған бір галстук пен бір белбеуді киімінің астына жасырып, дүкеннен шығып кетуге әрекет жасайды. Бұл әрекетті сатушы байқап қалып, қауіпсіздік қызметкерін шақырады. Олар бірден полицияға хабар береді. Келіп жеткен полиция қызметкерлері Б. есімді азаматты ұстап, құрықтайды.
Тапсырма сұрақтары:
1. Б. есімді азаматтың іс-әрекеті Қазақстан Республикасының заңнамасына сәйкес қандай құқықтық бағаға ие болады?
2. Бұл әрекет қылмыстық құқықбұзушылық па, әлде әкімшілік құқықбұзушылық па? Жауабыңызды заң нормаларына сүйене отырып дәлелдеңіз.
3. Егер Б. есімді азаматтың кінәсі дәлелденсе, ол қай заң бабы бойынша және қандай жазаға тартылады?
4. Заңгер ретінде, сіз Б. есімді азаматты қорғау кезінде қандай негізгі дәлелдерге сүйенер едіңіз? Істің қорытындысына әсер ететін қандай жеңілдететін мән-жайлар болуы мүмкін? 
Құқықтық бағалау: Б. есімді азаматтың әрекеті Қазақстан Республикасы Қылмыстық кодексінің (ҚК) 188-бабында қарастырылған ұрлық қылмысының белгілеріне сәйкес келеді. Себебі ол бөтеннің мүлкін (галстук пен белбеу) жасырын түрде иемденуге әрекет жасаған.
Құқықбұзушылық сипаты: Бұл – қылмыстық құқықбұзушылық. Қылмыс деп ҚК-да көзделген, айыпты және қоғамға қауіпті іс-әрекетті (немесе әрекетсіздікті) айтамыз. Бұл жағдайда Б.-ның әрекеті ұрлықтың құқықтық белгілеріне сай келеді. Егер ұрланған мүліктің құны елеусіз болса (2025 жылғы айлық есептік көрсеткіштің 2 еселенген мөлшерінен төмен), онда бұл ҚР Әкімшілік құқықбұзушылық туралы кодексінің 182-бабына (ұсақ ұрлық) сәйкес әкімшілік құқықбұзушылық ретінде қарастырылуы мүмкін. Алайда бұл жағдаятта Б. тауарларды жымқырып кетпек болғандықтан, оның әрекеті Қылмыстық кодекс аясында бағаланады.
Қолданылатын заң бабы және жаза: Егер Б.-ның кінәсі дәлелденсе, ол ҚР ҚК-нің 188-бабының 1-бөлігі ("Ұрлық") бойынша жауапқа тартылады. Бұл бап бойынша көзделген жазалар: айыппұл, түзеу жұмыстары, қоғамдық жұмыстарға тарту немесе біршама мерзімге бас бостандығын шектеу не бас бостандығынан айыру жазаларының бірі. Нақты жаза түрі сот шешімімен анықталады.
Заңгер ретіндегі қорғау тактикасы: Жеңілдететін мән-жайлар: Б.-ның ісін қорғау барысында келесі жайттарға баса назар аударуға болады:
Жазаны жеңілдету: Б. өз әрекетіне өкініш білдірсе және ұрланған мүліктің құнын толық өтеп, келтірілген залалды қалпына келтірсе, бұл жазаны жеңілдететін маңызды мән-жай болып саналады. 
Алғаш рет қылмыс жасауы: Егер бұл оның алғашқы қылмысы болса, бұл да жазаны жеңілдетуге ықпал етеді.
Мүліктің құны: Ұрланған галстук пен белбеудің жалпы құнының елеусіз болуы істің біліктілігіне әсер етпесе де, жаза тағайындау кезінде ескерілуі мүмкін.
Қорғаудың негізгі мақсаты: Заңгердің басты міндеті – азамат Б.-ның бас бостандығынан айыру жазасына тартылуына жол бермей, жеңілдеу жаза түрін (мысалы, айыппұл немесе түзеу жұмыстары) тағайындауға ықпал ету.
Бұл жағдаяттық тапсырма білім алушылардың теориялық білімін практикалық тұрғыда қолданып, құқықтық нормаларды талдауға және өздерінің кәсіби пікірлерін дәлелді түрде жеткізуге үйретеді.
Мақсат пен міндетті анықтау: Таңдалған кейсті шешу арқылы білім алушылардың қандай дағдыларды меңгеруі қажет екені нақтыланады.
Жағдайды құрастыру және суреттеу: Кейс мазмұны толық, жүйелі және түсінікті болуы тиіс. Онда проблема, қатысушылар және оқиғаның мән-жайы айқын көрсетіледі.
Аудиториядағы іс-әрекет және кейс талдау кезеңі:
Кейске кіріспе: Оқытушы кейстің негізгі мазмұнымен таныстырып, білім алушыларды талдауға ынталандырады.
Жағдайдың талдануы: Білім алушылар шағын топтарға бөлініп, кейстің әр қырын талдайды, мүмкін болатын шешімдерді қарастырады және олардың заңдық негізін талқылайды.
Пікірталас: Топтар өз талдауларының нәтижесін ұсынып, аудиторияда жалпы пікірталас ұйымдастырылады. Бұл кезеңде әр білім алушы өз ойын ашық айтуға, қарсы пікірді тыңдауға және өзінің ұстанымын қорғауға машықтанады.
Қорытынды шығару: Оқытушы пікірталасты қорытындылап, дұрыс және заңды шешімдерді көрсетеді, сонымен қатар білім алушылардың қателерін талқылайды.
Қорыта келгенде, кейс-стади әдісі заңгерлік дискурсты меңгертуде  білім алушылардың кәсіби және жеке тұлғалық қабілеттерін жан-жақты дамытатын тиімді құрал болып табылады. Бұл әдіс білім алушылардың ауызша сөйлеу мәдениетін қалыптастырып, оларды болашақ кәсіби қызметке дайындауда маңызды рөл атқарады. 
Кейс-стади әдісі білім алушылардың сыни ойлау қабілетін, аналитикалық ойлау дағдыларын және шешім қабылдау шеберлігін жетілдіруге мүмкіндік береді. Оның негізгі мақсаты – білім алушыларды сұраққа жауап іздеуге баулу. Бұл бағытта мынандай сұрақтардың шешімін табу көзделеді: 
Неліктен осы шешім қабылданды? Жағдаятты талдау арқылы білім алушылар шешімнің себеп-салдарын анықтауға үйренеді.
Бұл шешімді тәжірибеде қалай жүзеге асыруға болады? Теориялық білімді практикалық іс-әрекетке ауыстырудың жолдарын іздейді.
Қандай нәтижелерге қол жеткізіледі? Қабылданған шешімнің салдарларын бағалап, оның тиімділігін талдайды.
Бұл әдіс нақты тәжірибелік мысалдарды талдауға негізделген. Ол білім алушыларға ақпаратты меңгертіп қана қоймай, оны тәжірибеде қолдануға, күрделі мәселелерді шешуге және қажетті шешімдерді қабылдауға көмектеседі. 
Кейс-стади әдісінің оқыту үдерісіндегі артықшылықтарына тоқталатын болсақ, бұл әдіс білім алушылардың жан-жақты дамуына, бірқатар дағдыларының қалыптасуына ықпал етеді:
Топта жұмыс істеу дағдысын қалыптастыру: білім алушылар шағын топтарда жұмыс істеу арқылы ынтымақтастыққа, пікір алмасуға және ортақ шешімге келуді үйренеді.
Аналитикалық және синтетикалық дағдыларды дамыту: жағдаятты талдау арқылы проблеманың түпкі мәнін ашуға және әртүрлі ақпаратты біріктіріп, логикалық қорытынды шығаруға машықтанады.
Коммуникативті дағдыларды жетілдіру: өзгенің пікірін тыңдау, оны түсіну және өзінің ойын нақты әрі дәлелді түрде жеткізу қабілеті артады.
Болжам жасау және жоспарлау: қабылданатын шешімдердің ықтимал салдарларын алдын ала болжап, оларды ескере отырып, іс-әрекеттерді жоспарлау қабілетін дамытады.
Кейс-стади әдісі – тек білім беру құралы ғана емес, сонымен бірге кәсіби мамандықты меңгерудегі және өмірлік дағдыларды қалыптастырудағы маңызды фактор. Білім алушыларды кәсіби ортада кездесетін нақты проблемаларды шешуге дайын білікті маман ретінде қалыптастырады. Кейс-стади әдісі – берілген жағдаяттық тапсырманы талдау арқылы сөйлеу, пікір алысу дағдыларын дамытуда, оқыту мен зерттеу саласында кеңінен қолданылатын, нақты жағдаяттарды талдауға негізделген инновациялық әдіс. Бұл әдістің құрылымы жағдаяттың (кейс) толық сипаттамасын ұсынудан басталып, оны талдау, шешімдерді әзірлеу және қорытындылау кезеңдерінен тұрады.
Заңгерлік дискурсты кейс-стади әдісі арқылы оқыту білім алушылардың жан-жақты дамуына ықпал ететін бірқатар маңызды дағдыларды қалыптастырады. Олар:
1. Аналитикалық дағдылар: деректерді мәліметтерден ажырату, маңызды және маңызды емес ақпаратты іріктеу, жетіспейтін ақпаратты табу және логикалық ойлау. Әсіресе, болған оқиға туралы ақпарат анық болмаса, нақты және жүйелі ойлау қабілетін дамытуда ерекше маңызды.
2.  Тәжірибелік дағдылар: заңнамалық теориялар, әдістер мен қағидаларды нақты жағдаяттарда қолдану арқылы білім алушылардың тәжірибелік білімін жүйелеуге мүмкіндік береді. Бұл теория мен практика арасындағы алшақтықты жоюға септігін тигізеді.
3. Шығармашылық дағдылар: берілген жағдаяттық тапсырмадағы проблеманы шешуде бір ғана дұрыс шешімді қабылдамай, білім алушыларды шығармашылық жолмен балама шешімдерді генерациялауға және дәлелдеуге үйретеді.
4. Коммуникативті дағдылар: білім алушылар пікірталас жүргізу, өз көзқарасын қорғау, қарсы топты сендіру және көрнекі материалдарды пайдаланып, өз ойын жеткізуге машықтанады. Бұл топтық жұмыс және тиімді қарым-қатынас дағдыларын дамытады.
5. Әлеуметтік дағдылар: кейсті талқылау барысында білім алушылар өзгелерді тыңдау, құрмет көрсету, өз пікірін білдіру және дискуссияға қолдау көрсету сияқты әлеуметтік нормаларды меңгереді. Бұл өз-өзін бағалау мен әлеуметтік мінез-құлықты қалыптастыруға ықпал етеді.
6. Өзіндік саралау: пікірталас кезінде туындаған келіспеушіліктер білім алушыларға өз пікірлерін қайта қарауға және тереңірек талдауға мүмкіндік береді. Сондай-ақ жағдаяттардағы моральдық және әдеп мәселелерін шешудің әлеуметтік дағдылары қалыптасады.  
Кейс-стади әдісінің тиімділігі оның басқа оқыту әдістерімен оңай үйлесуімен анықталады. Бұл әдіс оқытушының креативті ойлауын дамытып, сабақ мазмұнын ерекше құруға мүмкіндік береді. Оқу үдерісі бірнеше негізгі кезеңдерден тұрады:
– тақырыпқа байланысты берілген жағдаятты топпен жан-жақты талдап, шешімдер шығару;
– топ мүшелері ұсынған шешімдерді бағалау және ең тиімдісін таңдау;
– әр топ өзі қабылдаған шешімнің дұрыстығын дәлелдеп, пікірталас жүргізу;
– сабақ соңында тапсырманы қорытындылап, ортақ пікірге келу. 
Сонымен, кейс-стади – оқытудың тиімді құралы ғана емес, оқытушының кәсіптік құзыреттілігін арттыруға және білім алушыларды кәсіби өмірге дайындауға бағытталған кешенді әдіс. Кейс-стади әдісін қолдану барысында білім алушылардың белсенділігін арттыру және олардың әртүрлі дағдыларын дамыту мақсатында топтық жұмыстарды ұйымдастыру аса тиімді. Осыған орай, төрт адамнан тұратын шағын топтарға бөлу тәсілі келесідей рөлдер арқылы жүзеге асырылады:
Сарапшы: бұл рөлдегі білім алушы топ мүшелерінің талдауларын және ұсынған шешімдерін жүйелеп, қорытындылауға жауапты. Сарапшының міндеті – талқылауды бақылай отырып, мазмұндық қателіктерді анықтау және қажет болған жағдайда, қысқаша түсіндірме немесе қосымша ақпарат беру. Ол білім алушылар жауабының дұрыстығын немесе бұрыстығын тексеріп, ортақ пікір қалыптастыруға көмектеседі.
Жол сілтеуші: бұл рөлді академиялық көрсеткіштері жоғары білім алушы атқарады. Оның негізгі функциясы – тапсырманы шешуде топ мүшелері қиындыққа тап болған кезде, оларға дұрыс бағыт беру. Жол сілтеуші дайын жауапты ұсынбайды, керісінше, проблеманы шешудің логикалық жолдарын көрсету арқылы топты ойлау үдерісіне жетелейді.
Баяндаушы: бұл білім алушы берілген жағдаяттың немесе мәтіннің мазмұнына терең еніп, оны басқа топ мүшелеріне шынайы түрде жеткізуге міндетті. Баяндаушы кейіпкердің іс-әрекетін, мінез-құлқын немесе жағдаяттың мәнін айнытпай көрсету арқылы топтың мәселені жан-жақты түсінуіне ықпал етеді. Бұл рөл білім алушының креативті және коммуникативті дағдыларын дамытуға мүмкіндік береді.
Қарсы сұрақ қоюшы: бұл рөлдегі білім алушы топтың ұсынған пікірлеріне әдейі келіспей, сыни сұрақтар қояды. Оның мақсаты – топ мүшелерін өз көзқарастарын қорғауға, дәлелдер келтіруге және сыни тұрғыдан ойлауға мәжбүрлеу. Қарсы сұрақ қоюшының әрекеті пікірталасты тереңдетіп, талқылаудың тиімділігін арттырады. 
Бұл рөлдердің әрқайсысы білім алушылардың әлеуметтік және кәсіби дағдыларын кешенді түрде дамытуға бағытталған. Топтық жұмыста әр білім алушы өзінің рөлін атқару арқылы ортақ нәтижеге жетуге үлес қосады, бұл олардың топта жұмыс істеу, жауапкершілік алу және өз пікірін дәлелді түрде жеткізу қабілеттерін арттырады. 
Қазіргі білім беру жүйесінде кейс-стади әдісінің маңызы зор. Ол – білім алушылардың тек теориялық білімді меңгеруіне ғана емес, сонымен қатар оларды практикалық мәселелерді шешуге дайындауға бағытталған тиімді құрал. Бұл әдіс дәстүрлі оқытудан бірқатар ерекшеліктерімен ажыратылады.
Кейс-стади әдісінің негізгі ерекшеліктері:
Білім алушының субъектілігі: дәстүрлі оқытуда білім алушы пассив рөл атқарса, кейс-стади әдісінде ол проблеманы шешуші, ізденуші субъект ретінде әрекет етеді. Білім алушылар өздеріне берілген нақты жағдаятты талдап, оны шешудің тиімді жолдарын өздігінен іздейді. Бұл олардың белсенділігін арттырып, жауапкершілік сезімін қалыптастырады.
Оқытушының рөлі: оқытушы бұл үдерісте ақпаратты тікелей жеткізуші емес, бағыт-бағдар беруші, модератор қызметін атқарады. Ол пікірталасты ұйымдастырып, білім алушылардың ойлау процесін бағыттап, қорытынды шығаруға көмектеседі.
Коммуникативті дағдылардың дамуы: Кейс-стади сабақтары білім алушылардың диалогтік және монологтік сөйлеу дағдыларын жетілдіруге, өз ойын анық және логикалық тұрғыдан дәлелдеуге мүмкіндік береді. Білім алушылар шағын топтарға бөлініп, өз пікірлерін дәлелдеу арқылы ауызша сөйлеу мәдениетін қалыптастырады. 
Терминологиялық және кәсіби құзыреттілік: заңгер мамандығына қатысты кейстерді талдау барысында білім алушылар заңнамалық термин сөздерді және глоссарийді меңгереді. Бұл олардың кәсіби лексикасын кеңейтіп, болашақ мамандығына дайындығын күшейтеді.
Зерттеу элементі: Кейс-стади әдісі білім беру ғана емес, зерттеу әдісі ретінде де қолданылады. Білім алушылар белгілі бір жағдаятты терең зерттеу, ақпарат жинау және талдау арқылы ғылыми-зерттеу жұмысының негіздерін меңгереді.
Интеграциялық сипат: бұл әдістің тағы бір тиімді жағы – оның басқа оқыту әдістерімен оңай ұштаса алатыны. Кейс-стади топтық жұмыс, пікірталас, рөлдік ойындар сияқты әдістермен бірігіп, оқытудың тиімділігін арттырады.
Қорытындылай келе, заңгерлік дискурсты  кейс-стади әдісімен оқыту білім алушының кәсіби құзыреттілігін дамытудың, оның өзіндік ізденіс пен зерттеу дағдыларын қалыптастырудың, сондай-ақ кәсіби қызмет саласында ауызша сөйлеу мәдениетін жетілдірудің кешенді және тиімді тәсілі саналады. 

3.4 Кәсіби қазақ тілінде заңгерлік дискурс құзыреттілігін қалыптастыруды бақылау тәжірибесі
Қазақ тілін кәсіби дискурс арқылы оқыту – тіл үйренушілердің коммуникативтік құзыреттілігін дамытуға бағытталған оқытудың заманауи тәсілі. Оның мақсаты – тілді грамматикалық ережелер мен лексикалық бірліктер арқылы ғана емес, жағдаяттық тапсырмалар арқылы меңгерту. Болашақ заңгерлерге қазақ тілін кәсіби дискурс арқылы оқыту олардың жағдаяттық тапсырмалар арқылы берілген проблемаларды шешу және шешім қабылдау, сыни және аналитикалық ойлау, келіссөздер жүргізу және таныстыру, команда құру, тұлғааралық, сондай-ақ, проблемаларды анықтау және шешуді болжау сияқты бірқатар дағдыларын дамытуды көздейді. Ол шынайы жағдаяттарды шешуге арналған диалогтар, рөлдік ойындар, пікірталас, сұхбат және басқа да өзара әрекеттесулер арқылы жүзеге асырылады.  Қазақ тілін кәсіби дискурс арқылы оқытуда жағдаяттық тапсырмаларды қолдану берілген жағдаят шеңберінде қарым-қатынасқа түсіп, проблемаларды шешу үшін  қажет орта құруға бағытталады. Бұл тіл үйренушілерге тілді меңгертіп қана қоймай, оны кәсіби ортада қолдануға көмектеседі. Заңгерлерге қазақ тілін мамандыққа қатысты үйретуге арналған Г.Ә. Мұратованың және Ш. Жалмахановтың еңбектеріне тоқталсақ, бұл еңбектердің басты мақсаты – білім алушыларға құқықтану саласының терминдері мен ұғымдарын меңгерту. Сондықтан оқулықтарда берілген лексика-грамматикалық тапсырмалар жүйесі білім алушылардың кәсіби лексиканы талдап-игертуге, өз көзқарасын танытуға бағытталады.
Қазақ тілін кəсіби деңгейде меңгерген, кәсіби коммуникативтік дискурс дағдысы толық қалыптасқан маман даярлау –  уақыт талабы. Қазіргі заманғы еңбек нарығының талаптарына сай бәсекеге қабілетті мамандар даярлау мәселесін зерделей керек, зерттеу аясында арнайы тәжірибелік-эксперименттік жұмыс ұйымдастырылды. Эксперименттің мақсаты – болашақ заңгерлердің кәсіби коммуникативті дискурстық құзыреттілігінің бастапқы деңгейін диагностикалау және оны жетілдіруге бағытталған авторлық нәтижелілігін ғылыми тұрғыдан сынақтан өткізу.  
Тәжірибелік зерттеу жұмысы өзара сабақтас үш негізгі кезеңде жүзеге асырылды:
1. Дайындық (болжамдық) кезең: Зерттеудің мақсаты мен міндеттерін айқындау, ғылыми болжамды тұжырымдау және эксперименттің әдіснамалық негізін әзірлеу. 
2. Негізгі (қалыптастырушы) кезең: Диагностикалық әдістемелерді іріктеу, эксперименттік топтарды жасақтау және әзірленген лингводидактикалық материалдарды оқу үдерісінде сынақтан өткізу.
3. Қорытынды (аналитикалық) кезең: Алынған нәтижелерді математикалық-статистикалық әдістермен өңдеу, көрсеткіштерді саралау және зерттеу жұмысының тиімділігіне қатысты ғылыми тұжырымдар жасау.  
Зерттеу мақсатына сәйкес келесі міндеттер шешілді:
– болашақ заңгерлердің кәсіби коммуникативті дискурстық құзыреттілігін қалыптастырудың құрылымдық-мазмұндық компоненттерін нақтылау;
– кәсіби коммуникативті дискурстық құзыреттіліктің қалыптасу деңгейін анықтайтын критерийлерді, көрсеткіштерді және диагностикалық әдістерді жүйелеу; 
– тәжірибелік деректерді өңдеудің математикалық-статистикалық әдістері мен бағалау өлшемдерін бекіту; 
– ұсынылған модель шеңберінде заңгерлердің кәсіби коммуникативті дискурстық құзыреттілігін дамытуға бағытталған лингводидактикалық шарттардың тиімділігін негіздеу;
– эксперимент нәтижелеріне сапалық және сандық талдау жүргізе отырып, оқу бағдарламасын жетілдіру бойынша ғылыми ұсыныстар әзірлеу. 
– нәтижелерді ресімдеу, қорытынды жасау. 
Тәжірибелік зерттеуге қойылған міндеттерді шешу үшін эмпирикалық зерттеу әдістері (сауалнама, диагностикалау жұмыстары, нәтижелерді анықтаудың статистикалық әдісі) қолданылды. 
Тәжірибелік зерттеу үш кезеңде жүргізілді: анықтау, оқыту және бақылау. Тәжірибелік зерттеу жүргізу барысында эксперименттік және бақылау топтары анықталды. Тәжірибелік зерттеуге Ақмола облысы тілдерді дамыту басқармасының «Ақмола облыстық оқыту-әдістемелік орталығы» ұйымдастырған қазақ тілін оқыту курсының қатысушылары (заңгер мамандар) мен Ш. Уәлиханов атындағы Көкшетау университеті «Бизнес және құқық» жоғары мектебі заңгер мамандығының 1-курс студенттері қатысты. 
Тәжірибелік зерттеудің анықтау кезеңінде заңгер маманның кәсіби коммуникативті дискурстық құзыреттілік дағдысын анықтау мақсатында Ақмола облысы тілдерді дамыту басқармасының «Ақмола облыстық оқыту-әдістемелік орталығы» ұйымдастырған қазақ тілін оқыту курсының қатысушылары (заңгер мамандары) мен Ш. Уәлиханов атындағы Көкшетау университеті «Бизнес және құқық» жоғары мектебі заңгер мамандығының 1-курс студенттері арасында эксперименттік сауалнама жүргізіліп, нәтижелеріне сараптама жасалды. Зерттеу әдістемесіне сәйкес, бастапқы кезеңде респонденттер іріктеліп, білім алушылардың тілдік деңгейін анықтау мақсатында Google Forms (https://docs.google.com/) платформасы негізінде әзірленген тест тапсырмалары ұсынылды. Сауалнама мазмұндық тұрғыдан қазақ тілін орта деңгейде (B1) меңгерген респонденттердің қабылдау ерекшелігіне лайықталып, онлайн форматта сілтеме арқылы жүзеге асырылды. Мәліметтердің валидтілігін (шынайылығын) және релеванттылығын (сәйкестілігін) қамтамасыз ету үшін бір респонденттің қайталап жауап беруіне және сауалнаманың нысаналы топтан тыс таралуына техникалық шектеулер қойылды. Деректердің репрезентативтілігі мен толықтығын қамтамасыз ету мақсатында сауалнаманың барлық индикаторлары бойынша міндетті толтыру шарты белгіленді. Бұл әрбір респонденттің сұрақтарға толыққанды жауап беруін техникалық тұрғыдан қадағалауға мүмкіндік берді. Тәжірибелік-эксперименттік жұмысқа жалпы саны 42 респондент қатысты. Респонденттердің құрамы келесідей екі нысаналы топқа жіктелді:
– 17-18 жас аралығындағы білім алушылар (24 адам);
– 30-45 жас аралығындағы кәсіби бағытта тіл үйренушілер (18 адам).
Диагностикалық кезең алдында қатысушыларға зерттеудің мақсаты мен тапсырмалардың мазмұны бойынша нұсқаулық беріліп, олардың ерікті түрде қатысу келісімдері ресімделді (Қосымша Г). Зерттеу аудиториясын қазақ тілін екінші тіл ретінде меңгеруші студенттер мен мамандар тобы құрады. Соның ішінде көп бөлігі қазақ, орыс, украин, татар, ингуш, өзбек ұлтының өкілдері болды (Қосымша Г). 
Тәжірибелік зерттеудің анықтау кезеңі бойынша мына мәселелерді айқындау алға қойылды:
1. Тіл үйренушілер мен студенттердің өз тәжірибесі негізінде заң терминдерін үйрену қажеттігіне көзқарасын білу.
2. Белгілі бір жағдаятқа байланысты теориялық білімін қазақ тілінде еркін жеткізіп, кәсіби коммуникативтік дискурсқа түсу дағдысын білу.  
3. Мәтіннен заң терминдерін теріп жазғызу арқылы терминдерді қаншалықты білетінін  анықтау.
4. Қазақ тілін кәсіби тілде меңгеру деңгейлерін анықтау үшін сөйлемді жалғастыру тапсырмасы арқылы респонденттердің кәсіби коммуникативтік дискурстық дағдысын байқау.
5. Қосымша пікірлерді жинақтап, тіл үйренушілер мен студенттердің ойларын ескеру.
6. Респонденттердің ұлттық, жас және жыныстық ерекшеліктерін ескеру.
Тәжірибелік зерттеуде берілген сұрақтар мен тапсырмалардың жауаптары бойынша нәтижелер мынадай болды:
1. Респонденттерге «Заң терминдерін қазақ тілінде толық меңгердіңіз бе?» деген сұрақ қою арқылы олардың қазақ тілін кәсіби деңгейде үйрену қажеттілігіне деген көзқарасы анықталды: тіл үйренушілердің 86,3%-ы (42 адам) қазақ тілін кәсіби тілде меңгеру қажет деп белгілеген (Қосымша Ғ). 
2. Тіл үйренушілер мен студенттерге «Теориялық біліміңізді қазақ тілінде еркін қолдана аласыз ба?» деп, олардың қазақ тілін кәсіби деңгейде қаншалықты меңгергені анықталды (Қосымша Ғ).
3. Заңды күші бар құжатты жазбаша жаза алу дағдысын анықтау үшін «Қазақ тілінде келісімшарт жасай аласыз ба?» – деген сұрақ қою арқылы анықталды (Қосымша Ғ).
4. Заң құжаттарымен қай тілде оқып танысатынын анықтау үшін қойылған «Сіз заң құжаттарын қазақ тілінде оқисыз ба?» - деген сұрақ қойылды (Қосымша Ғ).
5. Тіл үйренушілер мен студенттердің заң терминдерін тану және қолдану дағдыларын тексеру арнайы жаттығулар беріліп, заң терминдеріне грамматикалық қосымшаларды дұрыс үстей білуі және сол арқылы кәсіби ойды нақты жеткізу ерекшеліктері анықталды.
6. Осы сұрақтардан кейін қазақ тілін кәсіби деңгейде үйретудің тиімділігін көру үшін, сөйлемді жалғастыру тапсырмасы арқылы тіл үйренушілердің кәсіби коммуникативті дискурс құзыреттілік дағдысы байқалды. Алынған нәтижелер арасында сөйлемді кәсіби деңгейде де,  бейтарап мазмұнда да жалғастырғандар болды. 
7. Сауалнаманың соңында берілген тапсырмалар, сұрақтар бойынша қазақ тілін өз мамандықтарына сай кәсіби деңгейде үйрену қажет екенін айтқандар саны анықталды (Қосымша Ғ). 
Тәжірибелік зерттеу нәтижесінде қазақ тілін кәсіби деңгейде үйрету арқылы тіл үйренушілер мен студенттердің кәсіби коммуникативті дискурстық құзыреттілік дағдысын қалыптастыруда маңызды екендігін көреміз. Соған байланысты зерттеу жүргізген орта ретінде Ақмола облысы тілдерді дамыту басқармасының «Ақмола облыстық оқыту-әдістемелік орталығының» тіл оқыту тәжірибелеріне, бағдарламаларына және Ш. Уәлиханов атындағы Көкшетау университеті «Бизнес және құқық» жоғары мектебінің заңгер мамандығы 1-курс студенттеріне кәсіби қазақ тілін оқытуда кәсіби коммуникативті дискурстық құзыреттілігін дамыта оқыту тиімділігіне қатысты зерттеу жұмысының нәтижелері мен тұжырымдары ұсынылып, тіл оқыту үдерісіне енгізілді (Қосымша А).
Заңгер сөйлесім әрекетінде тек ақпарат беру, фактілер келтірумен ғана шектеліп қоймайды, ол өзінің вербалды іс-әрекеті барысында заң терминдерін қолданып, кәсіби тілде кәсіби коммуникативті дискурстық құзыреттілігін қалыптастырып, дамытып отыру қажеттігін көрсетеді.


3.4.1 Тәжірибелік зерттеудің оқыту кезеңі 
Тәжірибелік зерттеудің оқыту кезеңі заңгерлердің кәсіби коммуникативті дискурстық құзыреттілігін қалыптастыру үшін дайындалған жағдаяттық тапсырмалар жинағы негізінде жүргізіледі:
1. Оқыту экспериментінің мақсаты мен міндеттері анықталды.
Мақсаты – арнайы дайындалған жағдаяттық тапсырмалар арқылы заңгерлердің кәсіби коммуникативті дискурстық құзыреттілігін қалыптастыру.
Міндеттері:
– сөйлеу, тыңдау дағдыларын дамыту;
– сөздік қорын молайту;
– грамматикалық дағдыларын жетілдіру;
– қазақ тілін шынайы жағдайда кәсіби тұрғыда қолдана білу сенімділіктерін арттыру. 
2. Қалыптастыру экспериментіне қажетті тапсырмалар ұстанымдары нақтыланды:
Шынайылық: болашақ заңгерлер қазақ тілін кәсіби салада қарым-қатынас барысында қолдану үшін заңгер мамандығына байланысты жағдаяттық тапсырмалардың болуы;
Интербелсенділік: кәсіби қазақ тілінде сөйлеу белсенділіктерін арттыру үшін жағдаяттық жаттығулар студенттердің өзара әрекетін қамтиды
Әртүрлілік: болашақ заңгерлердің кәсіби қазақ тілін үйренуге қызығушылығын арттыру  үшін жағдаяттық тапсырмалардың формасы мен мазмұнының әртүрлі болуы.
3. Жағдаяттық тапсырмалар іріктеліп алынды.
1) «Мирас» сауда фирмасы ағымдағы жылдың ақпан айында Ф. атты азаматқа тұрмыстық электр құралын сатады. Құралдың кепілдік мерзімі 6 ай. Азамат Ф. қараша айында құрылғының сапасыздығына байланысты шартты бұзу, шығындарды өтеу және моральдық зиянның орнын толтыру жөнінде сотқа талап-арыз береді. Фирма кепілдік мерзімнің өткені және шарттың аяқталғаны туралы айтып, бұл талапқа қарсы шығады [5, б. 158].
Мақсаты: осы жағдаяттық тапсырмада туындаған мәселені шешу барысында заңгерлердің сөйлеу дағдыларын дамыту.
Шарты: студенттер рөлдерге бөлініп, («Мирас» сауда үйінің сатушысы, сатып алушы, сот, фирма өкілі) туындаған мәселелерді талдайды, өз ойларымен, пікірімен бөліседі, соңынан рөлдерімен ауысады. 
Нәтижесінде болашақ заңгерлер мамандығына қатысты сөздер мен сөз тіркестерін қолдануға жаттығады. Сұрақ қою, жауап беру, өз пікірін айту қабілеттері дамиды. 
2) Үлкен фирманың есепшісі Ж. деген азаматқа жұмысқа кешігіп келгені үшін 1 маусым күні директор тарапынан сөгіс жарияланды. 28 тамыз күні ол жұмысқа тағы да кешікті. Сондықтан фирма әкімшілігі оны еңбек тəртібін бұзғаны үшін 5 қыркүйек күні жұмыстан шығарды. Ж. деген азамат бұл бұйрықпен келіспей, сотқа жүгінді [5, б. 201].
Мақсаты: дәлелді сөйлеу, пікірталасқа қатысу дағдыларын дамыту. 
Шарты: студенттер рөлдерге бөлініп, Ж. деген азаматтың іс-әрекеті дұрыс па? Фирма әкімшілігінің қолданған шарасы дұрыс па? Сот қандай шешім қабылдауы тиіс? деген сұрақтар төңірегінде өз ойларымен бөліседі. 
Нәтижесінде өз пікірлерін дәлелдеу қабілеттері дамиды, теориялық білімдерін практика жүзінде қолдана алуға машықтанып, сөздік қорлары молайып, сөйлеу дағдылары жақсарады. 
3) М. атты азаматтың үлкен неміс иті бар, ол күнде итін серуенге шығарады. Бір қызығы, ол итті қарғыбаусыз, балаларға арналған аулаға алып шығады. Оған үй тұрғындары бірнеше рет ескертулер жасайды, бірақ ол естімеген сыңай танытып, итіне қарғыбау тақпайды. Осындай күндердің бірінде иттен қорыққан жеті жасар бала жүгіре жөнеледі. Осы кезде ол байқаусызда қатты жылдамдықпен келе жатқан машинаға соғылады. Баланың денсаулығына зиян келеді де, ауруханаға түседі. Баланың ата-анасы машина жүргізушісінің үстінен арыз жазып, заң алдында жауап беруін талап етеді [5, б. 217].
Мақсаты: әңгімелесу, ескерту мәнді сөздерді қолдануға және арыз жазып, өз құқығын қорғауға дағдыланады.
Сипаттамасы: болашақ заңгерлер Конституция баптарын оқып, әкімшілік құқықбұзушылық бойынша жаза түрлерін анықтау керек. Теориялық білімдерін қазақ тілінде қолдана отырып, өз ойларымен бөлісіп, өз пікірін қорғау керек.
Нәтижесінде студенттер өз пікірін Конституция баптары арқылы дәлелдеуге және заңды күші бар құжаттарды жазуға үйренеді. Өз ойларын қолданыстағы заң ережелеріне сүйене отырып, тұжырымдауға бейімделеді. 
4) Заңнамалық құжатты бірге жазу жұмысы.
Мақсаты: заңды күші бар құжаттарды жазу дағдыларын дамыту. 
Сипаттама: қылмысы дәлелденген қылмыскерге қатысты қаулы шығару. Ол үшін студенттер 3-4 адамнан тұратын шағын топтарға бөлінеді. Әр топ қаулының бастапқы сөйлемін алады (мысалы, «Ақмола облысының Көкшетау қалалық соты келесі құрамда:
– төрағалық етуші судья;
– сот отырысының хатшысы;
– мемлекеттік айыптаушы – Көкшетау қаласы прокуратурасы бөлімінің аға көмекшісі қатысуымен, жәбірленушілер,
сотталушы .,
қорғаушы - Ақмола облыстық адвокаттар алқасының адвокаты 
Көкшетау қалалық сотының ғимаратында бейнеконференцбайланыс және аудио-бейне тіркеу арқылы ашық сот отырысында ҚР ҚК .....-бабы ...-бөлігі бойынша сотқа берілген. қатысты қылмыстық істі қарап,»
Болашақ заңгерлер сот отырысының қаулысына кезекпен бір сөйлемнен қосып жазады. Қаулыны аяқтаған соң әр топ өздері шығарған қаулыны бір-біріне береді. 
Нәтижесінде болашақ заңгерлер жазбаша кәсіби түрде жазуға жаттығады. Туындаған мәселені бірлесе отырып шешуге дағдыланады. Мұндай тапсырмалар заңгерлердің кәсіби коммуникативтік дискурс құзыреттілігін қазақ тілінде дамытуға көмектеседі.
5. Эксперимент келесі ретпен жүргізілді:
1) болашақ заңгерлер эксперимент мақсатымен таныстырылды. Мақсаты – заңгерлердің кәсіби коммуникативтік дискурс құзыреттілігін қалыптастыруда жағдаяттық тапсырмаларды орындау. Жағдаяттық тапсырмалардағы мәселелерді шешу арқылы қазақ тілін сенімді әрі еркін қолдануға көмектесу; 
2) жағдаяттық тапсырмалардың тиімділігін дәлелдеу үшін экспериментке әртүрлі мәселелер қамтылған тапсырмалар алынғаны түсіндірілді; 
3) тапсырмаларды орындау реті мен уақыты белгіленді, тапсырманы орындау барысын оқытушы бақылап отыратыны ескертілді; 
4) болашақ заңгерлерге туындаған мәселелерді шешу барысында белсенділік танытып, кәсіби қазақ тілінде сөйлеу керектігі айтылды; 
5) нақты деректерді алу үшін шынайы реакциялардың маңызды екені ескертіледі;
6) жағдаяттық тапсырмаларды орындау барысында қатысушылардың бір-бірімен қарым-қатынасы, тілдік құрылымдар мен лексикалық бірліктердің қолданылуы, жіберген қателері бақыланды.  Мысалы, Мурцал мен Андрей «Мирас» сауда үйінде болған жағдаятқа белсене қатысып, кәсіби сөздер мен сөз тіркестерін белсене қолдана білді, бірақ туындаған даулы мәселені шешуде өз пікірін дәлелдеуде қиналды. Ал Кирилл мен Виктория сот қаулысын шығару бойынша жазбаша тапсырманы орындауда грамматикалық қателер жіберді, алайда топтың басқа мүшелерінің көмегімен қателерін түзетті; 
7) тапсырмалардың орындалу нәтижелері арнайы кестеге жазылып, болашақ заңгерлердің тапсырманы қаншалықты дұрыс орындағаны, неше қате жібергені көрсетілді (15-кесте).

Кесте 15 – Тапсырмаларды  орындау нәтижелері
 
	Қатысушы
	Тапсырма түрі
	Орындау ұпайы
(1-5)
	Негізгі қателіктер
	Кері байланыс

	Мурцал (заң қызметкері)
	«Мирас» сауда үйінде туындаған дауды шешу туралы жағдаят тық тапсырма
	4
	Өз пікірін дәлелдеу барысында қиналды
	Кәсіби лексиканы белсенді қолданды

	Андрей (заң қызметкері)
	
	4
	Өз пікірін дәлелдеу барысында қиналды
	Кәсіби лексиканы белсенді қолданды

	Кирилл (студент)
	Сот қаулысын шы ғаруға арналған жазбаша тапсыр маны орындау 
	3
	Грамматикалық қателер жіберді
	Топтың басқа мүшеле рінің көмегінен кейін қатесін түсініп, түзетті

	Виктория (студент)
	
	3
	Грамматикалық қателер жіберді
	Топпен жақсы жұмыс істейді.

	Ескерту – Автордың құрастыруымен


 
8) экспериментке қатысушылардың жағдаяттық тапсырмаларды орындау барысындағы реакциялары жазылады: олардың тапсырманы орындау барысы, көрсеткен эмоциялары, жіберген қателері мен оны түзету әрекеті. Мысалы, Мурцал мен Андрей жағдаяттық тапсырмаларды орындау барысында өз рөлдерін беріле орындап, туындаған дауды түсініп, шынайы орындады, бұл олардың берілген тапсырманы оң қабылдағанын көрсетті. Ал Кирилл сот қаулысын шығаруда аздап қобалжыды, бірақ өзін тез қолға алып, бейімделді. Сол сияқты, Виктория да қобалжыды, тапсырманы түсінгеннен кейін ойлана отырып сот қаулысын шығаруға қызыға кірісті; 
9) эксперимент кезеңінде жағдаяттық тапсырмалар ұсынылды. 
1-кезең: Нұсқау (10 минут)
а) сабақтың мақсаты таныстырылды: «Жұмыс барысында қазақша кәсіби тілде сауатты сөйлеп, өз ойларыңды дәлелдей алу үшін жағдаяттық тапсырмалар ұсынамыз»; 
ә) тапсырмалардың орындалу реті түсіндіріледі: «Жағдаяттық тапсырмалар арқылы туындаған дауларды, мәселелерді шешеміз, талқылаймыз, өз пікірімізді дәлелдейміз, соңынан кері байланыс жасаймыз. Мен сіздерді бақылап, тапсырмалардың орындалу барысын жазып отырамын»; 
2-кезең: ««Мирас» сауда үйінде туындаған дауды шешу» туралы жағдаяттық тапсырма (20 минут): 
а) болашақ заңгерлер Конституция баптарына сүйеніп, әкімшілік құқықбұзушылық бойынша жаза түрлерін қарастырады. Теориялық білімдерін практикада қолданып, қазақ тілінде  ойларымен бөлісіп, өз пікірлерін дәлелдейді;
ә) оқытушы бақылап, ескерту жасайды: «Мурцал өз ойын сенімді жеткізді, бірақ әкімшілік құқықбұзушылық бойынша заң баптарын қатыстыра отырып, өз пікірін дәлелдеуде қателік жіберді. Ал Анрей кепілдік мерзім, шығындарды өтеу, моральдық зиян сияқты сөз тіркестерін айтуда қиналды. Сөйлем құрауда сөйлемдегі сөз тәртібін дұрыс құра алмады».
3-кезең: «Фирма есепшісінің жұмысқа жиі кешігіп келетіні үшін қолданылған шара» жағдаяттық тапсырмасы (20 минут):
а) болашақ заңгерлер ескерту жасау, сөгіс жариялау, кінәсін мойындау, кешірім сұрау, бұйрық шығару сияқты сөз тіркестерімен сөйлемдер құрады;
ә) оқытушы бақылап, ескертулер жасайды: «Сіз неге жұмысқа жиі кешігіп келесіз?» - деген сұраққа Анжелика жауап бере алмады, ал Виктория сенімді түрде жауап берді. Сол сияқты Артур «Сөгіс жариялансын» деген бұйрық райды дұрыс қолдана алмай, «Сөгіс жариялаймын» деп қолданды. 
4- кезең: «Неміс иті бар көршінің қылығы» жағдаяттық тапсырмасы (20 минут):
а) болашақ заңгерлер топпен жұмыс істейді;
ә) Оқытушы бақылап, ескертулер жасайды: «Әрсен мен Әлімжан «Баланың денсаулығына зиян келтірген көлік жүргізушісі емес, неміс иті бар көрші екенін талқылап, дәлелдей білді. Андрей де өз ойын айтып талқылауға белсене қатысты, ал Дали талқылауға белсене қатысуға тырысты, бірақ өз ойын жеткізе алмады, себебі сөздік қорының аз екені байқалды».
5-кезең: Қорытындылау және кері байланыс (10 минут):
а) нәтижелерді болашақ заңгерлермен бірге талқылап, әр тапсырмаға кері байланыс берулді;
ә) оқытушы кері байланыс орнатады: «Болашақ заңгерлер жағдаяттық тапсырмаларды қызыға орындап, болашақта жұмыс барысында пайдалы болатынын атап көрсетті. Жаннұр рөлдік ойындар арқылы өзін кәсіби маман ретінде сезініп, өз пікірін сенімді түрде дәлелдеуге дағдыланғандығы туралы қуана ой бөлісті». Осындай жағдаяттық тапсырмалар болашақ заңгерлердің туындаған даулы мәселелерді шешу дағдыларын қалыптастырады. Бұл олардың теориялық білімімен қатар қазақ тілін меңгеру деңгейін бағалауға және эксперимент кезінде нұсқауларды, мониторингті және деректерді жазуды қалай жүргізу керектігін көрсетеді. 

3.4.2 Тәжірибелік зерттеудің бақылау кезеңі
1. Нәтижелерді салыстыру. Тәжірибелік-эксперименттік жұмыстың бақылау кезеңінің мақсаты – белгіленген көрсеткіштер негізінде болашақ заңгерлердің кәсіби коммуникативті дискурстық құзыреттілігінің қалыптасу динамикасын кешенді түрде айқындау. Аталған мақсатқа жету үшін келесідей міндеттер айқындалды: диагностикалық бақылау жұмыстарын ұйымдастыру және жүргізу; эксперимент нәтижелерін бағалаудың өлшемшарттары мен көрсеткіштерін жүйелеу; алынған эмпирикалық деректерге сандық және сапалық талдау жасау, оларды жинақтау мен интерпретациялау; тәжірибелік-эксперименттік зерттеу нәтижелері бойынша ғылыми негізделген тұжырымдар жасау. 
Төменде болашақ заңгерлердің кәсіби коммуникативті дискурстық құзыреттілігін қалыптастыру деңгейі мен жоғарыда аталған әдістемелер негізінде жүргізілген қайталанбалы сауалнама нәтижелері бойынша тіркелген даму динамикасының көрсеткіштерін ұсынамыз (16-кесте).

Кесте 16 – Анықтау және бақылау кезеңдерінде болашақ заңгерлердің кәсіби коммуникативтік дискурстық құзыреттілігін қалыптастыру бойынша жүргізілген сауалнама нәтижелерін салыстырмалы талдау 

	Көрсеткіштер
	Деңгей
	Қатысушылардың %

	
	
	ЭТ
	БТ

	
	
	АЭ
	БЭ
	АЭ
	БЭ

	Қарым- қатынасқа еркін, ашық  және конструктивті түде қатысу қабілеті.
	Жоғары
	4
	5
	-
	4

	
	Орта
	7
	9
	6
	7

	
	Төмен
	10
	7
	15
	10

	Ұсынылған кәсіби жағдаяттық тапсырмаларды сыни тұрғыдан саралау және лингвистикалық  талдау жасау шеберлігі. 
	Жоғары
	-
	8
	-
	-

	
	Орта
	11
	12
	9
	13

	
	Төмен
	10
	1
	12
	8

	Қарым-қатынасқа үдерісіне, оның барысы мен нәтижесіне сыни тұрғыдан баға бере білу.
	Жоғары
	-
	4
	-
	3

	
	Орта
	8
	9
	9
	16

	
	Төмен
	13
	8
	12
	5

	Өз көзқарасын қисынды түрде негіздеу және кәсіби аргументтер арқылы дәлелдеу қабілеті
	Жоғары
	-
	7
	-
	3

	
	Орта
	9
	13
	8
	9

	
	Төмен
	12
	8
	13
	9

	Болашақ заңгерлер мен мамандар дың кәсіби ортада қазақ тілінің нормаларын сақтай отырып, еркін қарым- қатынасқа түсуі
	Жоғары
	-
	4
	-
	5

	
	Орта
	9
	11
	8
	11

	
	Төмен
	12
	6
	13
	5

	Ескерту – Автордың құрастыруымен



Зерттеудің бастапқы кезеңінде респонденттердің кәсіби мәселелерді шешудегі дискурстық әлеуетті толық сезінбейтіні және проблемалық жағдаяттарды еңсеру тәжірибесінің орташа деңгейде екендігі анықталды. Алайда, эксперименттік оқытудан кейін білім алушылардың өзгелердің ұстанымы мен ойлау жүйесіне ықпал ету қабілеті артып, кәсіби қазақ тіліндегі қатысымдық дағдыларының серпінді өсімі тіркелді. Бұл көрсеткіштер болашақ заңгерлердің кәсіби құзыреттілігін қалыптастыру тұрғысынан стратегиялық маңызға ие. 
Болашақ заңгерлердің кәсіби коммуникативті дискурстық құзыреттілігін қалыптастыруға бағытталған практикалық тапсырмалар жүйесі олардың кәсіби-дискурстық дағдыларын жетілдірудің тиімді құралы болып табылады. Бұл заңдылық экспериментке қатысушылардың коммуникативтік-аналитикалық компонентінің анықтау және бақылау кезеңдері арасындағы оң даму динамикасымен нақтыланды (17-кесте).

Кесте-17. Анықтау және бақылау кезеңдеріндегі болашақ заңгерлердің кәсіби коммуникативтік-аналитикалық құзыреттілігінің қалыптасу деңгейін салыстырмалы талдау көрсеткіштері

	Көрсеткіштер
	Деңгейі
	Қатысушылардың %

	
	
	ЭТ
	БТ

	
	
	АЭ
	БЭ
	АЭ
	БЭ

	Теориялық білімді кәсіби – бағдарлы қатысымдық іс-әрекетке іске асыру біліктілігі 

	жоғары
	-
	4
	-
	4

	
	орта
	9
	12
	10
	13

	
	төмен
	12
	5
	11
	4

	Кәсіби іс-әрекеттегі заңгерлік дискурстық құзыреттілікті өздігінен  дамыту әлеуеті 

	жоғары
	-
	4
	-
	2

	
	орта
	12
	11
	11
	13

	
	төмен
	9
	6
	10
	6

	Кәсіби-коммуникативтік іс-әрекетті қазақ тілінің нормаларына сай жүйелі түрде құра білуі
	жоғары
	-
	3
	-
	3

	
	орта
	9
	11
	13
	15

	
	төмен
	12
	7
	8
	4

	Ескерту – Автордың құрастыруымен



Теориялық білімін кәсіби қазақ тілінде қолдану, қызмет барысында заңгерлік дискурстық құзыреттілігін  дамыта алуы, пікірін 	жүйелі түрде кәсіби қазақ тілінің нормаларына сай құра білуі сияқты көрсеткіштер  айтарлықтай  өсті. БТ қатысушыларының 59%-ы өз деңгейін «жоғары» деп белгіледі. Аталған көрсеткіштер бойынша нәтижені болжау, ақпаратқа сыни талдау жасауда ЭТ білігі де жоғары және орта позицияларды иеленеді. Тәжірибелік зерттеу нәтижесі көрсеткендей, респонденттердің 69%-ы заңгерлік материалды іріктеу мен оны сапалы талдауға машықтанды. Егер тәжірибелік зерттеуге дейін тек сөйлеу жүйелілігіне басымдық берілсе, зерттеуден кейін талдау, жинақтау және салыстыру сияқты ғылыми-кәсіби тәсілдерді іс жүзінде қолдануға қабілетті екендіктерін байқатты


Кесте 18 – Бақылау тобы мен экспериментті топтардағы заңгерлердің кәсіби коммуникативтік дискурсы қалыптасуының қорытынды деңгейі

	Көрсеткіштер
	Деңгейі
	Қатысушылардың  %

	
	
	ЭТ
	БТ

	
	
	АЭ
	БЭ
	АЭ
	БЭ

	Алған білімі мен  тәжірибесін кез-келген жағдайда кәсіби қазақ тілінде пайдалана білуі
	жоғары
	4
	6
	5
	7

	
	орта
	8
	13
	9
	10

	
	төмен
	9
	2
	7
	5

	Қатысымдық жағдайға бейімделуі 
	жоғары
	-
	7
	-
	4

	
	орта
	9
	13
	11
	13

	
	төмен
	12
	8
	10
	5

	Кәсіби коммуникативтік диалог жүргізе білуі
	жоғары
	1
	4
	-
	5

	
	орта
	7
	9
	8
	10

	
	төмен
	13
	8
	13
	6

	Кәсіби коммуникативтік дискурс дағдыларын пайдалана білуі
	жоғары
	-
	5
	-
	6

	
	орта
	9
	12
	11
	13

	
	төмен
	12
	5
	10
	2

	Заңгерлердің кәсіби қазақ тілінде қарым- қатынасқа түсе алуы
	жоғары
	3
	4
	5
	7

	
	орта
	11
	14
	13
	12

	
	төмен
	7
	3
	4
	3

	Ескерту – Автордың құрастыруымен



Эксперимент басында БТ және ЭТ респонденттерінің негізгі бөлігінің кәсіби коммуникативтік диалог жүргізе білуі деңгейі төмен 62-66% немесе орташа 68-72%-ға дейін болды. Осы зерттеу барысында әзірленген «Заңгерлерге арналған жағдаяттық тапсырмалар жинағынан» берілген тапсырмаларды орындаған соң, білім алушылардың өз біліміне деген сенімі артты. Тәжірибелік топтағы (ЭТ) қатысушылардың 69%-ы, ал бақылау тобандағы (БТ) білім алушылардың 48%-ы өздерінің кәсіби қазақ тілінде сөйлеу және қарым-қатынас жасау қабілеті «жоғары» деп бағалады. Олар кез келген жағдайда алған білімдерін іс жүзінде еркін қолдана алатынына көз жеткізді.  
Бұл көрсеткіштер арнайы дайындалған «Заңгерлерген арналған жағдаяттық тапсырмалар жинағының» тиімді екенін дәлелдейді. Әсіресе, эксперимент жүргізілген топтағы білім алушылардың 69%-ы кәсіби тілді меңгеруге деген ынтасы мен өзіне деген сенімділігі бақылау тобына қарағанда айтарлықтай жоғары болды. 
Тәжірибелік зерттеу барысында респонденттер өз жұмыстарының нәтижесін ғана емес, осы нәтижеге қол жеткізу үшін қабылданған қадамдарды да жоғары бағалай білді.
Осылайша, эксперименттік топтардың респонденттері «Заңгерлерге арналған жағдаяттық тапсырмалар жинағы» бойынша тапсырмаларды орындауға дағдылану барысында төмен деңгейден орта деңгейге, орта деңгейден жоғары деңгейге ауысты. Заңгерлердің кәсіби коммуникативтік дискурсын қалыптастырудың даму деңгейі төмен студенттер саны біртіндеп төмендеді. 
Егер тәжірибелік эксперименттің анықтау кезеңінде заңгерлер тапсырмаларды орындауда төмен деңгейді көрсетсе, ал бақылау кезеңінде әрбір компонентке негізделген тапсырмаларды орындай отырып, БТ 75% және ЭТ 86% оң тенденциясын көрсетті. Яғни заңгерлердің кәсіби коммуникативтік дискурсын қалыптастыруға ықпал еткен ішкі құрылымдық құзыреттіліктер мен лингводидактикалық шарттардың тиімділігі анықталды.
Сапалық өзгерістерге келетін болсақ, біз ұсынған интегративті технология білім алушылардың қазақ тілін кәсіби деңгейде меңгеруге деген ынтасын арттырды. Бұл әдістің тиімділігі тек білім алушылардың жақсы бағаларынан ғана емес, сонымен бірге олардың еркін қарым-қатынас жасауға деген құлшынысы мен оң көзқарасынан да анық байқалады. Болашақ заңгерлердің кәсіби коммуникативті дискурстық құзыреттілігін қалыптастыру мақсатында әзірленген «Заңгерлерге арналған жағдаяттық тапсырмалар жинағының» тиімділігін айқындау үшін бақылау және эксперименттік топтарының респонденттері арасында қайталанбалы диагностика жүргізілді. Бақылау кезеңіндегі сауалнама нәтижелерін бастапқы мәліметтермен салыстыру барысында білім алушылардың кәсіби дискурстық іс-әрекетке деген көзқарасында және пәнге қатысты мотивациясы жаңа деңгейге көтерілгенін айғақтады. «Заң терминдерін толық меңгердіңіз бе?» деген бақылау сауалына респонденттердің берген жауаптарында айтарлықтай оң динамика тіркелді. Бастапқы диагностика кезеңінде бақылау тобындағы білім алушылардың 48%-ы ғана терминологиялық базаны меңгергенін растаса, эксперимент соңында бұл көрсеткіш 72%-ға жетті. Ал эксперименттік топта ілгерілеу деңгейі анағұрлым жоғары: анықтау кезеңіндегі 55% көрсеткіш бақылау тобының нәтижесі бойынша 85%-ға дейін өсті. Бұл нәтижелер болашақ заңгерлердің кәсіби терминдермен жұмыс істеу қажеттілігін терең сезініп, оларды өз дискурсында қолдануға деген дайындығының артқанын айғақтайды. «Теориялық білімдеріңізді тәжірибе жүзінде қазақ тілінде толық (100%) қолдана аласыз ба?» деген сауалға анықтау кезеңінде БТ респонденттерінің 35%-ы, ал ЭТ қатысушыларының 48%-ы ғана оң жауап беріп, бастапқы деңгейдің төмендігін көрсеткен болатын. Эксперименттік оқытудан кейін бұл көрсеткіш БТ-да 65%-ға, ал ЭТ-да 72%-ға дейін өсті. Бұл нәтиже болашақ заңгерлердің кәсіби тілдік сауаттылығының артуын, ақпаратты іріктеу және бағалау қабілетінің қалыптасуын, сондай-ақ мамандыққа қатысты ғылыми еңбектерді талдау дағдыларының жетілгенін айғақтайды. «Туындаған мәселелерді шешуге коммуникативтік деңгейіңіз толық жетеді деп айта аласыз ба?» деген сұрақ бойынша бастапқы диагностикада заңгерлердің басым бөлігі өзіне сенімсіздік танытып, БТ- 42%, ЭТ - 48% төмен деңгейді көрсетті. Зерттеудің анықтау кезеңіндегі көрсеткіштер бойынша, бақылау тобындағы (БТ) респонденттер кәсіби мәселелерді шешуге деген ынтасының төмендігімен, оқу үдерісінде белсенділік танытпауымен және теориялық материалды тек фрагментті түрде қабылдауымен ерекшеленді. Ал эксперименттік топ (ЭТ) қатысушыларында топтық жұмысты үйлестіру дағдыларының жеткіліксіздігі, коммуникативтік жағдаяттарда тек орындаушы рөлімен шектелуі және тілдік бірліктерді түрлі прагматикалық контекстерде тиімді қолдана алмауы байқалды. Бұл болашақ заңгерлердің кәсіби коммуникативті дискурстық құзыреттіліктерін дамытуда жаңа әдістемелік тәсілдерді енгізудің қажеттілігін негіздеді. Бақылау-эксперименттік кезеңнің қорытындысы бойынша бақылау және эксперименттік топтардың екеуінде де сапалық көрсеткіштердің айтарлықтай оң өзгеріске жеткені байқалды. Бақылау тобында 75% және эксперименттік топта 89% деңгейіндегі респонденттер кәсіби қазақ тіліндегі қарым-қатынастың маңыздылығын сезініп, өз ойын жүйелі құру және кәсіби жағдаяттарды сыни тұрғыдан саралау біліктіліктерін көрсетті. Бұл нәтижелер болашақ заңгерлердің кәсіби коммуникативті дискурстық құзыреттіліктерін қалыптастыруда біз ұсынған «Заңгерлерге арналған жағдаяттық тапсырмалар» жинағының прагматикалық тиімділігін толықтай айғақтайды. Тәжірибелік-эксперименттік жұмыстың соңғы кезеңіндегі көрсеткіштерді бастапқы диагностикалық мәліметтермен салғастыру нәтижесінде заңгерлердің кәсіби коммуникативті дискурстық құзыреттілігінің даму қарқына мен сапалық өзгерістері статистикалық тұрғыдан расталды (18-кесте).

Кесте 18 – Заңгерлердің кәсіби коммуникативтік дискурсының қалыптасу деңгейінің өсу көрсеткіші

	Деңгейлер
	Бақылау тобы
	Эксперименттік топ
	Көрсеткіш

	
	қатысушылар саны
	көрсеткіш өсімі БТ экспериме нттен
кейін, %
	қатысушылар саны
	көрсеткіш өсімі БТ эксперимент тен кейін
	%
	%

	Жоғары
	7
	15,9
	10
	23,25%
	15,9
	23,25

	Орташа
	21
	47,72
	23
	53,48%
	+12, 48
	+10,72

	Төмен
	16
	44
	10
	23,25%
	- 37.8
	-7.45

	Ескерту – Автордың құрастыруымен

Сурет 12 – Заңгерлердің кәсіби коммуникативтік дискурсының қалыптасу деңгейінің өсу көрсеткіші

Ескерту – Автордың құрастыруымен

Зерттеудің диагностикалық көрсеткіштері эксперименттік және бақылау топтарындағы болашақ заңгерлердің кәсіби коммуникативті дискурстық құзыреттіліктерінің өскені байқалады. Эксперименттің қорытынды мәліметтерін саралау – біз ұсынған лингводидактикалық шарттарды жүйелі жүзеге асыру заңгерлердің кәсіби коммуникативті дискурстық құзыреттілігін қалыптастыру тиімділігін арттыратын негізгі фактор екенін айғақтайды. 
Бақылау және эксперименттік топатар көрсеткіштерінің серпінді дамуы біз ұсынғар «Заңгерлерге арналған жағдаяттық тапсырмалар» жинағының тиімділігін негіздеді. Эксперименттік жұмысты қорытындылай келе, бақылау және қорытынды кезеңдер арасындағы көрсеткіштердің айтарлықтай алшақтығын атап өтуге болады. Зерттеу аясында белгіленген барлық критерийлер бойынша эксперименттік топтағы болашақ заңгерлердің кәсіби коммуникативті дискурстық құзыреттілігінің қалыптасу деңгейі бақылау тобы респонденттерінің көрсеткіштерінен едәуір жоғары екендігі статистикалық тұрғыдан расталды. Демек, бұл өзгерістер тәжірибелік-эксперименттік оқытуда «Заңгерлерге арналған жағдаяттық тапсырмалар» жинағын қолданысқа енгізуге болады деген тұжырымдама айтуға болады.
Зерттеу мақсаттарына қол жеткізу
Болашақ заңгерлердің кәсіби коммуникативті дискурстық құзыреттілігін қалыптастыруда жағдаяттық тапсырмалардың тиімділігін тексеру үшін өткізілген зерттеу өз мақсатына қол жеткізді. Эксперимент тобының нәтижелері барлық бағалау өлшемдері бойынша оң көрсеткіш көрсетсе, ал бақылау тобында ешқандай өзгеріс байқалмады. Сонымен, болашақ заңгерлердің кәсіби коммуникативті дискурстық құзыреттілігін қалыптастыруда жағдаяттық тапсырмаларды қолдану тілді меңгеру деңгейін, кәсіби  коммуникативтік дискурсқа түсуге сенімділікті және  кәсіби тілді үйрену ынтасын арттырудың бірден-бір тиімді әдісі деген қорытынды жасауға болады. 
Жүргізілген эксперимент нәтижелеріне сүйене отырып, ұсынамыз: 
1. Оқу бағдарламаларына кәсіби бағытталған қазақ тілі пәнін енгізу. Жоғары оқу орындарында қазақ тілін кәсіби бағытталған мақсатта оқыту үшін барлық мамандыққа кәсіби бағытталған қазақ тілі пәнін енгізу керек. 
2. Кәсіби бағытталған қазақ тілі пәні бойынша жағдаяттық тапсырмалар әзірлеу: рөлдік ойындар, пікірталастар және жобалық жұмыстарды қамтитын жағдаяттық тапсырмалар түрлі мамандықта оқып жүрген білім алушылардың өз мамандығына сай кәсіби тілді меңгеруге қызығушылығы артып, теориялық білімдерін практикада қолдануға мүмкіндіктері болды. 
3. Оқытушыларды оқыту: Оқытушыларға қазақ тілін кәсіби бағытта жағдаяттық тапсырмалар арқылы оқыту үшін семинарлар мен тренингтер, шеберлік сыныптарын өткізу. 
Бұл ұсыныстар қазақ тілін кәсіби бағытта оқыту сапасын жақсартуға және білім алушылардың тілді сапалы меңгеруіне ықпал етері сөзсіз. 
Қорыта келе, болашақ заңгерлердің кәсіби коммуникативті дискурстық құзыреттілігін қалыптастыруда жағдаяттық тапсырмаларды қолдану олардың кәсіби тілде қарым-қатынас жасау сенімділігіне, грамматиканы меңгеруіне және тілдік құзыреттіліктерінің дамуына ықпал ететіндігі практикалық тұрғыда дәлелденіп, тіл үйренушілер мен студенттердің кәсіби  тұлғалық дамуын зерттеу, кәсіби коммуникативті дискурс құзыреттілігін  дамыту жолдарын тиімді қолдану, заң лексикасын дұрыс үйрету – кәсіби коммуникацияға шебер тұлға қалыптастырудың негізгі көрсеткіштері. Сол себепті тіл құралдарында және күнделікті білім беру үдерісінде қазақ тілін кәсіби деңгейде меңгерген, кез келген жағдайда қазақ тілінде  өз ойын дұрыс жеткізе алатын кәсіби құзыретті маман дайындау – өзекті мәселе. Бұған дейін қатысымдық құзыреттілікті ЖОО-да, білім алушылар арасында тәжірибелік, теориялық тұрғыдан қалыптастыру жолдары ұсынылса, осы зерттеу жұмысында болашақ заңгерлердің кәсіби коммуникативтік дискурсын қалыптастыру ғылыми-теориялық тұрғыдан негізделіп, тұлғаның кәсіби құзыреттілігінің дискурстық қатысымдағы маңызы тұрғысынан қарастырылып, дискурспен, тіл үйрету үдерісімен сабақтастықта зерделенді.

Үшінші бөлім бойынша тұжырым
Диссертацияның үшінші бөлімде қазақ заңгерлік дискурсының әдіснамалық негіздері сараланып, заңгерлік дискурсты меңгертудің әдіс-тәсілдері мен психологиялық, философиялық негіздері қарастырылды. Болашақ заңгерлердің кәсіби коммуникативті дискурстық құзыреттілігін қалыптастырудың лингводидактикалық шарттары айқындалып, теориялық тұрғыдан негізделді. Олар: болашақ заңгерлердің кәсіби коммуникативті дискурстық құзыреттілігін қалыптастырудың барлық ішкі құрылымдық құзыреттілігін дамытуға ықпал ететін білім беру ортасын құру, жағдаяттық тапсырмаларды жүйелі түрде пайдалану және интегративтік технологияны қолдану. Осы орайда аталған құзыреттілікті дамытуға ықпал ететін факторларды анықтауда заманауи қажеттіліктер негізге алынды. 
Лингвистика мен заң ғылымының тоғысында пайда болған заңгерлік дискурстың құқықтық мәдени ерекшеліктерімен және лингвистикалық сипатымен айқындалатын, жоғары рухани-құқықтық құндылықтар жүйесінен тұратын ұжымдық сананың бірлігі екендігі нақтыланды. Сондықтан пәнаралық байланыстарды жүзеге асыруда болашақ заңгерлер терминологиялық қорды еркін игеруде интегративтік оқыту технологиясының маңызы зор. Интегративтік оқыту технологиясы заңгердің кәсіби санасы мен тілдік мәдениетін тұтастыратын құрал екендігі дәлелденді.  
Білім алушының қазақша кәсіби сөйлеу дағдысын қалыптастыру мамандықты меңгерумен қатар, лингвистикалық қағидаларды орынды қолдана білуіне тікелей байланысты. Бұл қажетті тілдік материалды қатысымдық бағытқа сай дайындауды қажет етеді. 











ҚОРЫТЫНДЫ

Диссертациялық жұмыста дискурс теориясына қатысты отандық және шетелдік іргелі зерттеулер сараланып, дискурстың мағыналық бағыттары анықталып, жеке тұлғаға және мәртебеге бағытталған түрлері айқындалды. Дискурстың мәртебеге бағытталған институционалды түрінің бірінен саналатын заңгерлік дискурс жайлы ғалымдардың пікірлері сараланып, салыстырылды. Осы орайда зерттеуді қажет ететін қазақ заңгерлік дискурсының қалыптасу тарихы әлеуметтік өзгерістер аясында қарастырылып, экстралингвистикалық және лингвистикалық сипаттары анықталды. Қоғам мен қоғам мүшелері арасындағы құқықтық қарым-қатынасты реттеуге бағытталған қазақ заңгерлік дискурсының мазмұны, құрылымы, мақсаты нақтыланды.  Заңгерлік дискурстың реттеушілік, ақпараттық және дәлелдеу сияқты қызметтері анықталып, мысалдармен дәлелденді. Сол сияқты, қазақ заңгерлік дискурсының прагматикалық, когнитивті негіздері, концептілік жүйесі, тілдік тұлға мәселесі жан-жақты қарастырылып, заң мәтіндерінің ерекшеліктері сараланып, терминдер жүйесі талданды. 
Еліміздің халықаралық құқықтық кеңістікке енуі және мемлекетаралық ынтымақтастықтың тереңдеуі заң саласында мемлекеттік тілдің коммуникативтік рөлін жаңа белеске көтерді. Осы тұрғыда заңгерлердің кәсіби құзыреттілігі тек ішкі нормалармен шектелмей, халықаралық келісімшарттар мен ресми құжаттарды мемлекеттік тілде сауатты рәсімдеуді талап етеді. Осы орайда, болашақ заңгерлердің кәсіби коммуникативті дискурстық құзыреттілігін қазақ тілі сабақтарында қалыптастыру үшін мамандық пен тілді интеграциялай оқытуды қажет етеді. Болашақ заңгерлерге қойылатын біліктілік талаптарына тоқталатын болсақ, болашақ мамандар мемлекеттік тілді кәсіби деңгейде меңгерумен қатар, Қазақстан Республикасының Конституциясын, заңнамалық актілерді және халықаралық құқықтық нормаларды кәсіби дискурс аясында еркін қолдану үшін олардың заңнамалық-лингвистикалық құзыреттілігін қалыптастыру қажет. Екіншіден, мемлекеттік мүддені қорғау мақсатында кәсіби қызмет барысында ұлттық мүдде мен құқықтық қауіпсіздікті қамтамасыз етудің лингвистикалық және құқықтық тетіктерін меңгертуге баса назар аудару керек. Ақпараттық-талдау қабілетін жетілдіру мақсатында цифрлық технологияларды игеру арқылы құқықтық ақпараттар мен ағымдағы деректерді кәсіби деңгейде сраптау дағдыларын қалыптастыру көзделеді. 
Зерттеу барысында айқындалған бұл талаптар әлеуметтік сұранысқа негізделе отырып, болашақ заңгерлердің кәсіби коммуникативті дискурстық құзыреттілігін қалыптастырудың қажетті деңгейі анықталды. Осылайша, болашақ заңгерлердің тілдік даярлығын олардың кәсіби іс-әрекетіне қойылатын заманауи талаптармен сәйкестендіріп, білім беру бағдарламаларының мазмұнымен ұштастыра отырып кешенді түрде жүзеге асыру қажет. 
Заман ағымына сай болашақ заңгердің кәсіби коммуникативті дискурстық құзыреттілігін қалыптастыру мәселесі өз өзектілігін ешқашан жоғалтпайды. Осы бағытта жүргізілген кешенді зерттеу жұмысының нәтижесінде төмендегідей тұжырымдар жасалды: 
Біріншіден, қарастырылып отырған мәселе лингвистика мен заңтанудан басталып, акмеология мен философияға дейінгі кең ауқымды ғылымдар жүйесінің түйіскен нүктесінде зерделенді. Осы салалардағы іргелі теориялық тұжырымдар әдіснамалық сараптаудан өтіп, болашақ заңгерлердің кәсіби коммуникативті дискурстық құзыреттілігін дамытудың ғылыми негіздері айқындалды.   
Екінші, болашақ заңгерлердің кəсіби коммуникативті дискурстық құзыреттіліктерін дамытуға және заңгердің кәсіби тілдік тұлғасын қалыптастыруға арналған кешенді əдістемелік модель әзірленді; 
Үшінші, болашақ мамандардың кəсіби коммуникативті дискурстық құзыреттілігін дамыту мақсатында қазақ тілі сабақтарын кәсіби бағытта оқытуға арналған жағдаяттық тапсырмалар жинағы дайындалды. Ұсынылған тапсырмалар жүйесі білім алушылардың теориялық дайындығын кәсіби іс-тәжірибемен сабақтастыра отырып, оларды нәтижелі қатысымдық іс-әрекетке  бейімдеуге негізделді;  
Төртінші, болашақ заңгерлердің кəсіби коммуникативті дискурстық құзыреттіліктерін қалыптастыруға негіз болған жағдаяттық тапсырмалар жүйесінің прагматикалық бағыты халықаралық стандарттар мен әлемдік тәжірибеде мақұлданған әдістемелік қағидаттарға сүйене отырып айқындалды;
Бесінші, кәсіби қазақ тілін оқытуда білім алушылардың кəсіби коммуникативті дискурстық құзыреттіліктерін қалыптастырудың негізі ретінде цифрлық және аудиториялық ортада қолдануға лайықталған интерактивті желілік технология негізге алынды; 
Алтыншы, кәсіби қазақ тілін оқыту әдістемесі аясында студенттердің кəсіби коммуникативті дискурстық құзыреттіліктерін сипаттайтын жаңа ғылыми терминдер жүйесі қалыптастырылып, теориялық айналымға енгізу ұсынылды. Сонымен қатар, балашақ мамандардың кәсіби коммуникативті дискурстық құзыреттіліктерін жетілдіруге бағытталған әдіс-тәсілдердің тиімділігі эксперименттік жолмен негізделді.  
Зерттеу нәтижелері мен эксперименттік деректер жағдаяттық тапсырмалардың кәсіби коммуникативті дискурстық құзыреттілікті дамытудағы маңызын айқын көрсетті. Диссертациялық жұмыс аталған мәселені кешенді түрде қарастыруға бағытталғанымен, саланың әлі де тереңдетуді қажет ететін тұстары бар екені даусыз. Қазіргі таңда қазақ тілі әдістемесін ағылшын тілін оқытудың жаһандық үлгілерімен салыстыра отырып сынға алу үрдісі байқалады. Бұл сынның әдістемелік негізі болғанымен, ағылшын тілі әлемдік индустрия мен коммуникацияның қуатты құралы ретінде қалыптасқанын, ал қазақ тілінің кәсіби ортадағы қажеттілік деңгейі әлі де нығаю сатысында екенін ескеру қажет. Осыған орай, мемлекеттік білім беру стандарттары аясында қазақ тілін оқытуды мамандық ерекшелігіне сай тереңдету және кәсіби коммуникативті дискурстық құзыреттіліктерін қалыптастыру тетіктерін заңнамалық деңгейде бекіту қажет. Осы мәселелерді негізге ала отырып,итөмендегідей ұсыныстарды тұжырымдауға болады:
1. Болашақ заңгерлердің кәсіби ортадағы коммуникативтік біліктілігін арттыру үшін жоғары оқу орындары деңгейінде заң саласына бағытталған арнайы таңдау курсын ұйымдастыру және оның мазмұнын кәсіби коммуникативті дискурстық құзыреттілікті дамытуға негіздеу. 
2. Заңгерлерге арналған қазақ тілі оқулықтары мен оқу-әдістемелік кешендерін әзірлеу үшін заң саласының мамандары мен тілші ғалымдардан тұратын мамандандырылған авторлық ұжымды жасақтау.  
3. Заңгерлерге қазақ тілін оқыту әдістемесін әлемдік лингводидактикалық тәжірибемен ұштастыру мақсатында халықаралық конференциялар мен семинарларға қатысып, сыртқы академиялық байланыстарды дамыту. 
4. Болашақ заңгерлердің кәсіби коммуникативті дискурстық құзыреттіліктерін дамыту үшін заң терминологиясына негізделген интерактивті кейстер және сот отырыстарының цифрлық модельдері қамтылған мамандандырылған отандық интернет-ресурстарды, цифрлық білім беру платформаларын әзірлеу.
5. Заңгерлерге арналған қазақ тілі оқу құралдарының мазмұнын ұлттық құндылықтар мен қазақ халқының дәстүрлі билер сотының әдеп нормаларына негіздеп, салалық тілді меңгертудің оқулықтар, сөздіктер, цифрлық ресурстар сияқты құралдарын жүйелі түрде жетілдіру қажет.   
Қорыта айтқанда, болашақ заңгерлердің кәсіби коммуникативті дискурстық құзыреттілігін қалыптастыру мәселесі – заманауи білім беру парадигмасындағы ең өзекті бағыттардың бірі. Осы диссертация аясында қарастырылған ғылыми пайымдаулар мен әдістемелік шешімдерді алдағы уақытта жаңа теориялық негіздермен толықтырып, лингводидактикалық және прагматикалық тұрғыдан тереңдете зерттеуді жалғастыру маңызды деп санаймыз.  

ҚОСЫМША Г

Эксперимент нәтижелері

Кесте Г.1 – Экспериментке қатысқан студент-респонденттердің әлеуметтік-демографиялық сипаты

	Қазақ
	Орыс
	Татар
	Өзбек
	Украин
	Ингуш

	14
	4
	2
	2
	2
	2

	Жынысы: әйел – 18; ер – 6.
Жас ерекшелігі: 17-18 жас.



Кесте Г.2 – Экспериментке қатысқан тіл үйренуші-респонденттердің әлеуметтік-демографиялық сипаты

	Қазақ
	Орыс
	Татар
	Украин

	9
	4
	3
	2

	Жынысы: әйел – 8; ер  – 10.
Жас ерекшелігі: 30-45 жас.





























ҚОСЫМША Ғ

Сауалнама

Ақмола облыстық тілдерді оқыту орталығының тіл үйренушілері

Сурет Ғ.1 – Заң терминдерін қазақ тілінде толық меңгердіңіз бе?

Сурет Ғ.2 – Теорилық біліміңізді қазақ тілінде еркін қолдана аласыз ба?

Сурет Ғ.3 – Қазақ тілінде келісімшарт жасай аласыз ба?

Сурет Ғ.4 – Заң құжаттарың қазақ тілінде оқисыз ба?

Сурет Ғ.5 – Сізге заңгер ретінде көмекке жүгінген адамға қазақ тілінде көмектесе аласыз ба?

Сурет Ғ.6 – Белгілі бір құқықбұзушылық жағдайға куә болсаңыз, заң қызметкеріне қазақ хабарлай аласыз ба?

Сурет Ғ.7 – Сот отырысына куәгер ретінде қатыссаңыз, мәліметті қазақ тілінде бере аласыз ба?

Сурет Ғ.8 – Туындаған мәселелерді шешуге коммуникативтік деңгейіңіз толық айта аласыз ба?

Сурет Ғ.9 – Теориялық білімдеріңізді тәжірибе жүзінде 100 пайыз қолдана аласыз ба?





Ш. Уәлиханов атындағы Көкшетау университеті «Бизнес және құқық» жоғары мектебінің «Құқықтану» мамандығы бойынша 1-курс студенттері

Сурет Ғ.1 – Заң терминдерін қазақ тілінде толық меңгердіңіз бе?

Сурет Ғ.2 – Теорилық біліміңізді қазақ тілінде еркін қолдана аласыз ба?

[image: ]

Сурет Ғ.3 – Қазақ тілінде келісімшарт жасай аласыз ба?

Сурет Ғ.4 – Заң құжаттарың қазақ тілінде оқисыз ба?

Сурет Ғ.5 – Сізге заңгер ретінде көмекке жүгінген адамға қазақ тілінде көмектесе аласыз ба?

[image: ]

Сурет Ғ.6 – Белгілі бір құқықбұзушылық жағдайға куә болсаңыз, заң қызметкеріне қазақ хабарлай аласыз ба?

Сурет Ғ.7 – Сот отырысына куәгер ретінде қатыссаңыз, мәліметті қазақ тілінде бере аласыз ба?

Сурет Ғ.8 – Туындаған мәселелерді шешуге коммуникативтік деңгейіңіз толық жетеді айта аласыз ба?

[image: ]

Сурет Ғ.9 – Теориялық білімдеріңізді тәжірибе жүзінде 100 пайыз қолдана аласыз ба?








Лингводидактикалық шарттар


Ішкі құрылымдық құзыреттілігін дамытуға ықпал ететін білім беру ортасын құру


Болашақ заңгерлердің кәсіби коммуникативті дискурстық құзыреттілігін қалыптастыруға арналған жағдаяттық тапсырмаларды пайдалану;


Интегративтік технологияны қолдану

